
LUPTA NECURMATĂ 


Deşi trecuse aproape un an şi jumătate de la moartea 
preaiubitului ei soţ, Elisabeta, doamna lui leremia Movilă, era 
încă înveşmântată în straie cernite. Gurile rele spuneau că acest 
doliu prelungit era hărăzit să acopere nepăsarea ei după zidirea 
rămăşiţelor pământeşti ale lui leremia-vodă în cripta gropniţei 
ctitoriei sale de la Suceviţa, unde nimeni nu se învrednicise să 
aşeze o lespede pe care să stea scrise pe scurt viaţa şi faptele 
aceluia ce fusese domnul Ţării Româneşti a Moldovei şi soţ prea- 
credincios al „măritei doamne Elisaveta”. Astea însă nu erau 
decât simple bârfeli, îşi spunea ea. Căci dacă întârziase atât de 
mult să cinstească amintirea mărinimosului ei soţ, n-o făcuse 
din nepăsare sau din nerecunoştinţă, ci din pricina sărăciei şi 
prigoanei în care o aruncaseră uzurpătorii scaunului domnesc. 
Acum nu era decât o biată văduvă, cu o droaie de copii pe cap, 
mamă nefericită a coconului Constantin, moştenitorul de drept 
al tronului, alungat din scaun de către cânele lui de unchi, 
Simion Moghilă, se căina ea în gând. 

Se plimba  neliniştită, cu paşi mărunți, în odaia ei 
sărăcăcioasă, din partea cea mai depărtată, umedă şi 
întunecoasă a palatului domnesc, unde o izgonise şi o 
înghesuise surpătorul tronului Moldovei. Trimisese după fratele 
ei, nemeşul Toma, cu care împărțea, împreună cu copiii ei, 
surghiunul. După un timp, în care mintea sa fusese frământată 
de tot felul de gânduri întunecate şi simţăminte răscolitoare, 
auzi paşi târşâiţi pe coridor. In pragul odăii se ivi Toma. Nemeşul 
era acum slab şi ogârjit, cu faţa tristă şi ofilită, semn că traiul 
bun îl părăsise de mult. 

— Ştii de ce te-am chemat? îl întrebă Elisaveta cu glas şoptit. 

— Ghicesc. 

— Mai sunt doar trei zile până la Sfânta Maria mare. Ai 
pregătit totul? 

— Pregătit. 

— Ştie cineva de sosirea italianului? 

— Ştiu şi iscoadele domneşti, știe şi cutra de Simion, ştie şi 
nemernica noastră cumnată, Marghita. Aşa ceva nu se poate 
ascunde. 

— Crezi că bănuiesc ceva? 


— Prezenţa unui medic în casa unei femei suferinde ca tine nu 
poate stârni prea multe bănuieli. 

— Aşa gândesc şi eu. Mai ales că m-am văitat peste tot că mă 
supără rău ficatul şi am lăsat să se înţeleagă că sufăr de rac. 

— Ce fericiţi ar fi duşmanii noştri să fie adevărat, lovi-i-ar 
racul pe toţi! 

— Să-i lovească şi racul şi dracul! Pe toţi dimpreună! Du-te şi 
cheamă vraciul aici, căci vreau să văd în ce ape se scaldă. Mi-e 
teamă să nu fie vreun şarlatan oarecare, vreun ţehar puturos, 
din cine ştie ce târg infect italienesc 

— Îl aduc îndată. 

— Nu chiar îndată! Vino cam peste un ceas, căci trebuie să 
pice dintr-o clipă într-alta marele vornic Ureche, cu care am 
ceva treaba. 

— Bine, surioară, viu peste un ceas şi ceva. 

După ce plecă Toma, doamna Elisaveta începu să se plimbe 
din nou, gânditoare şi cu paşi agitaţi. Nu mai avea răbdare. De- 
ar veni odată ziua aceea mare, ziua izbăvirii sale de suferinţă şi 
umilinţă! Uzurpatorul tronului fiului ei, cumnatul său cel ingrat, 
crud şi ticălos, trebuie doborât cât mai curând! Se purta ca un 
nemernic cu ea şi cu familia ei. Se dovedea un monstru 
sufletesc: lovise fără milă în fiul şi în soţia fratelui său, uitând că 
leremia-Vodă îl primise şi îl adăpostise la curtea sa, ani 
îndelungaţi după ce el, Simion Moghilă, fusese răsturnat de pe 
tronul Ţării Romaneşti a Munteniei şi alungat de norodul 
răsculat. Ba îl şi împrumutase cu nouăzeci de mii de galbeni 
pentru a-şi plăti armata de lefegii cu care încercase zadarnic să- 
şi recâștige tronul pierdut, datorie pe care el n-a vrut s-o 
recunoască acum când ea, strânsa de nevoi, i-a cerut s-o achite. 

Şi Elisaveta îşi zise că trebuie să fii cu adevărat un om 
monstruos, ca, după atâta bine tde fratele tău de sânge, să-i laşi 
copilul orfan de tron, să-i furi scaunul domnesc. Şi trebuie să fii 
un ticălos de cea mai joasă stirpe, ca, după toate astea, să-ţi 
îngădui a umili pe soaţa binefăcătorului tău, pe ea, pe Elisaveta, 
care fusese, mai bine de un deceniu, mărită doamnă a Moldovei 
şi căreia uzurpatorul îi linsese tălpile zece ani de-a rândul, 
pentru ca acum s-o trateze ca pe o rudă săracă şi ca pe o 
venetică!... Ceea ce-i mai trist este faptul că ticălosul ei de 
cumnat n-a lucrat singur. El a fost sprijinit de o sumă de boieri 
moldoveni pe cari, cândva, ea şi leremia-vodă îi înălţasera şi-i 


făcuseră oameni. Cu ajutorul acestor ticăloşi a fost ales Simion 
domn şi tot cu ajutorul lor cumnată-său l-a convins pe padișah 
să-i facă firman de domnie şi să-și calce astfel cuvântul 
împărătesc dat şi scris lui leremia-vodă. 

Se pare că printre aceşti boieri ticăloşi se numără şi fostul ei 
prieten şi sfetnic apropiat, marele vornic Nistor Ureche, care, 
pentru a-şi apăra înalta sa dregătorie, a trecut de partea 
uzurpatorului scaunului domnesc. Dar mintosul şi şiretul boier 
valah nu lăsase urme, aşa că ea nu-i putea înfiera, în chip 
deschis, trădarea. Acum l-a chemat ca să-i pună în faţă 
cumpăna; ori cu ea, ori cu duşmanii ei. Cum Ureche este deştept 
şi ştie să privească în viitor, îşi va da seama că dânsa, sprijinită 
puternic de leşi, are toţi sorții de partea ei în lupta sa cu Simion 
Moghilă, iar aceasta îl va face să treacă de partea ei. Va trebui 
sa-l convingă acum să-i facă un serviciu mărunt, dar de mare 
însemnătate pentru dânsa... 

Gândurile îi fură întrerupte de paşi apăsaţi şi repezi ce se 
auzeau pe coridor. Era, desigur, marele vornic. 

— Pofteşte! strigă Elisaveta, când Ureche bătu la uşă. 

— Supus la porunca măriei tale, zise fostul ei sfetnic, folosind 
vechea lui formulă de politeţe, după ce intrase şi făcuse 
plecăciunea de cuviinţă. 

— Acum nu mai dau porunci şi nu mai sunt mare... 

— Vechiului şi credinciosului tău slujitor îi poţi da, mai ales că 
pentru el ai rămas mai departe mărita doamnă a Moldovei. 

— Cu toate acestea, n-ai făcut nimic, la moartea lui leremia- 
vodă, care să mă ajute a rămâne mai departe „mărita doamnă a 
Moldovei”. 

— Am făcut tot ce am putut, dar interesele turceşti în 
Moldova, pungile cu aur şi plocoanele trimise padişahului de 
cumnatul domniei tale şi vânzarea ţării către păgân m-au 
înfrânt, până la urmă. 

— Lasă, nu mai spune! Doar şi domnia ta te-ai dat cu turcul şi 
ai semnat cartea către Poartă a boierilor moldoveni, având în 
frunte pe jupanii Stroici şi Orăş, prin care îi cereaţi padişahului 
să-l confirme ca domn al Moldovei pe alesul vostru şi cumnatul 
meu, Simion Moghilă. 

— Nu este adevărat! se împotrivi, cu îndârjire şi mânie, Nistor 
Ureche. Sunt născociri murdare şi huliri mârşave! Eu nu puteam 
subscri la asemenea trădare a urmaşului binefăcătorului meu, la 


trădarea fiului vechiului meu prieten şi tovarăş de pribegie, 
leremia Moghilă-vodă. 

— Şi totuşi ai făcut-o... 

— N-am făcut, mărită doamnă. Îţi jur! Şi n-am făcut-o, nu 
numai din pricină că nu mă puteam ticăloși în halul ăsta, dar şi 
pentru aceea că sunt trup şi suflet alături de Republică, nu-i 
decât o lună de când am primit indigenatul polonez şi calitatea 
de şleahtnic dar şi pentru aceea că eu sunt convins că în scurtă 
vreme, ginerii tăi şi craiul Lehiei vor sări în ajutorul tău, chiar cu 
riscul unui război cu Turcia, fiindcă leşii nu se pot împăca deloc 
cu ideea pierderii influenţei lor în Moldova. 

— Judecând după argumentele domniei tale, se pare că n-ai 
avut niciun interes să-i cânţi în strună ticălosului de surpător al 
tronului fiului meu. Să zicem deci că n-ai niciun amestec în 
conspirația care m-a aruncat în umilinţă şi deznădejde, deşi nu 
poţi dovedi aceasta; după cum nu se poate dovedi nici 
contrariul, căci nimeni în afară de sultan n-a citit cartea boierilor 
moldoveni şi semnăturile de pe ea. 

— N-am niciun amestec, îţi jur, încă o dată, mărită doamnă! 

— Să ştii totuşi că există unele urme, în privinţa asta, care nu 
prea sprijină jurămintele domniei tale... 

— Spune-mi ce anume urme există, şi-ţi voi dovedi îndată că 
te afli în faţa unor urzeli mârşave ale duşmanilor mei şi ai 
domniei tale. 

— lacă-ţi fac pe plac şi-ţi spun: beţivanul de Orăş- hatmanul s- 
a scăpat la o oală de vin şi a spus că şi domnia ta ai semnat 
cartea. L-a tras de limbă frate-meu, la un chef cu ţigănci. 

— Orăş minte ca un porc! 

— Porcii nici nu mint, nici nu spun adevărul, fiind ei dobitoace 
necuvântătoare. 

— ţi spun încă o dată: Orăş minte ca un nemernic şi ticălos ce 
este. 

— S-ar putea să mintă... După cum s-ar putea să nu mintă. 
Dar asta n-are nicio însemnătate acum, mai ales că nu se poate 
dovedi într-un fel sau altul. Mai important este cel puţin de 
acum încolo să-mi dovedeşti că-mi eşti prieten credincios. 

— Cere-mi dovezi, şi ţi le voi da pe loc, mărită doamnă! 

— Uite, îţi fac pe plac: fă în aşa fel ca Simion-vodă să mă 
poftească şi pe mine la ospăţul de la Sânta Măria mare şi să-mi 
dea toată cinstirea ce mi se cuvine. Vreau să fiu lângă el, ca să-i 


vorbesc despre o veche socoteală a noastră, ştiută numai de noi 
doi... 

— Voi face totul spre a-ţi împlini porunca. 

— Rugămintea. 

— Rugămintea domniei tale este, ca întotdeauna, poruncă 
pentru mine. Totuşi, dacă nu voi izbuti, să nu mă învinuieşti de 
necredinţă. 

Doamna flutură un zâmbet dispreţuitor pe buze şi spuse: 

— Îţi asigur de la început o retragere onorabilă... 

— Ba nicidecum! se apără vechiul ei prieten. Pe vodă nu mi-e 
greu să-l conving. Dar ştiu cât de mult te urăşte soţioara sa, 
doamna Marghita... 

— Adu-i aminte că şi ea şi bărbată său îţi sunt datori vânduți: 
acum doi ani ai risipit mult timp şi multă trudă, pe la Alba lulia şi 
pe la Viena, ca să capeţi pentru Simon Mogyla tronul Ţării 
Româneşti, oferind o aliniere mai cuprinzătoare decât aceea a 
lui Radu Şerban, la politica imperială. 

— O să-i aduc aminte din nou, dar ştii că doamna Marghita nu 
prea suferă de boala recunoştinţă. In afară de asta, ea te urăşte 
prea mult pentru a putea răbda să stai în preajma ei, ba încă în 
stânga lui Simion-vodă, în văzul marilor dregători ai Ţării 
Româneşti a Moldovei. 

— Domoleşte-o! Domnia ta eşti un diplomat şi un cavaler prea 
iscusit ca să nu poţi face acest lucru. După asta, cere-i să 
primească să stau, măcar la zile mari, acolo unde am dreptul. 

— O să fac şi imposibilul ca s-o conving şi pe ea, şi pe 
bărbată-său să te poftească la ospăț şi să-ţi dea cinstirea 
cuvenită. 

— Nu mă îndoiesc că o să izbuteşti a-i convinge. Au prea 
multă nevoie de capul şi prestigiul domniei tale, pentru a nu-ți 
face acest hatâr neînsemnat. E destul numai să vrei să mă ajuţi! 
zise doamna Elisaveta privindu-l în miezul ochilor. 

— Voi împlini întocmai porunca măriei tale! spuse Ureche, 
exagerându-şi zelul. 

— Încă o dată îţi spun, bunul meu prieten, nu-ţi dau niciun fel 
de poruncă, îl domoli doamna. O vădană necăjită şi o ruda 
săracă a domnului Moldovei nu-şi poate îngădui să poruncească 
marelui vornic al Ţării de Jos. 


— Îţi spun din nou: rugăminţile măritei, frumoasei şi mereu 
tinerei doamne a lui leremia-vodă au fost şi vor fi întotdeauna 
porunci sfinte, pentru mine. 

— Ai rămas acelaşi cavaler nobil şi galant. 

— Am rămas, în primul rând, acelaşi cavaler plin de credinţă 
si recunoştinţă faţă de mărinimoasa lui proteguitoare, împreună 
cu care a cârmuit Moldova, în numele lui leremia-vodă, vreme 
de unsprezece ani, faţă de mărita lui prietenă, căreia îi 
datorează bunurile și rangurile sale... 

— ... Cari i-au rămas neştirbite şi astăzi, când „mărinimoasa 
lui proteguitoare” e la pământ. 

— M-am descurcat cum am putut... Dar asta nu înseamnă că 
am uitat cine sunt, cu adevarat, binefăcătorii mei. 

— Foarte bine că n-ai uitat. Asta înseamnă că nu-ţi va fi greu 
să-mi faci flecuşteţul de serviciu ce ţi l-am cerut 

— In partea care mă priveşte pe mine, nu-mi va fi greu deloc. 
Sa nădăjduim că nici în partea care o priveşte pe doamna 
Marghita nu-mi va fi greu. Oricum, voi lupta din răsputeri să-i 
înfrâng împotrivirea. 

— Sunt sigură că vei izbuti. Îţi mulţumesc dinainte! Nu voi uita 
niciodată serviciul ce mi-l faci... Pe curând. 


După ce răsunetul paşilor bărbăteşti ai marelui vornic se 
mistui în adâncul recilor şi întunecatelor bolți de piatră înverzită 
doamna Elisaveta scutură de trei ori clopoţelul de argint de pe 
masă. O slujnică tânără şi rozalie se ivi în prag. 

— Boriszka, pofteşte-l la mine pe nemeşul Toma, îi vorbi ea în 
ungureşte. Să vină împreună cu vraciul italian. 

— Indată, Alteță  serenissimă! răspunde fata, cu glas 
melodios. Vă mai doare ficatul? 

— Mă doare, draga mea. Mă doare mai tare ca oricând... 

— Mult n-o să vă mai doară. Am auzit că doctorul talian este 
mare meşter şi a lecuit de boli grele multe feţe crăieşti. 

— Să dea Dumnezeu să mă lecuiască şi pe mine de boala 
care îmi arde ficaţii şi sufletul. Du-te repede, draga mea. 


— Zbor într-acolo, alteţă. 

Şi nurlia ţărăncuţă ţâşni pe uşă spre vraciul cel mântuitor de 
feţe alese. 

Peste câteva clipe, în odaia doamnei Elisaveta intră Toma, 
însoţit de un bătrânel cu mustăţi şi bărbuţă de muşchetar care, 
după îmbrăcăminte şi înfăţişare, era fără îndoială un târgoveţ 
frânc. 

— Îţi prezint pe maestrul Giuseppe Ferri, ilustrul medic 
genovez, îi spuse Toma soră-si. Privind indiferent în gol, în 
vreme ce vraciul îngenunchiase în faţa ei, într-o ploconeală pe 
cât de ceremonioasă, pe atât de stângace şi caraghioasă. 

— Fii binevenit, maestro! îl întâmpină doamna, cu glas 
aproape comic, înveselită de scălâmbăielile moşneagului, care 
părea să fie un mascalţon tare şmecher şi pişicher. 

— Omagiile şi admiraţia mea, ilustrisimă prinţesă! Sunt al 
vostru prea supus şi credincios servitor, declamă el cu glas 
piţigăiat, într-o italiană cu _ intonaţie şi accent specifice 
şarlatanilor cari scot, fără dureri, ucenicilor lor măsele nevăzute, 
prin târguri, spre uimirea ţăranilor prostănaci. 

— Ai adus licoarea? întrebă doamna, nerăbdătoare. 

— Nu-i licoare, e praf, ilustrisimă prinţesă. 

— Asta înseamnă că-i vorba de şoricioaică! De aşa ceva n-am 
trebuinţă! Eu am nevoie de un venin puternic, necunoscut prin 
părţile noastre, care să ucidă pe încetul şi fără putinţă de 
scăpare şi care să nu pună în primejdie pe mânuitorul lui. 

— Praful meu, lăsat să cadă în vin, devine veninul cel mai 
ucigător, mai puternic decât veninul de cobră. 

— Cum se numeşte otrava ta? 

— Curara. E otrava cea mai puternică descoperită până acum 
de oameni. 

— Curara?... N-am auzit de aşa ceva, iar ăsta-i lucru bun. 

— Aşa-i, ilustrisimă doamnă, e un lucru foarte bun. Aproape 
nimeni nu ştie de otrava asta şi de felul cum lucrează, căci a 
pătruns de curând în Europa. 

— De unde? 

— Din lumea nouă, descoperită de ilustrul meu concetăţean, 
Cristofor Columb. Este un dar al pieilor roşii. E un praf negricios, 
extras din sucul unei liane. 

— Nu pot să-l văd şi eu? 

— Indată, prinţesă. 


— Nu-i primejdios? Dacă-l aspir? 

— Nu se poate aspira căci e un praf grăunţos. De altfel, 
granulele nu se pot dizolva decât în alcool. 

— Tocmai ce-mi trebuie mie! Dar în apă, sucul otrăvitor nu-i 
solubil? 

— Cu greu. Se dizolvă însă în sânge. Tocmai de aia indienii îl 
folosesc pentru înveninarea săgeţilor lor. 

— Şi spui că-i otravă puternică? 

— Grozav de puternică: câteva măsuri ucid un om sau un 
bizon. 

— Eu am de ucis un porc... 

— Puteţi fi sigură de succes. 

— Cel otrăvit moare îndată? 

— Dacă ar fi aşa, indienii n-ar folosi-o la vânătoare, căci le-ar 
învenina carnea vânatului. 

— Nu-i rău deloc! 

— Fireşte. Dacă ar fi fost altfel, nu v-aş fi oferit-o, căci mi-am 
dat seama că aveţi nevoie de o otravă care să ucidă în taină şi 
să pună la adăpost pe otrăvitor. 

— Ai ghicit, de aşa ceva am nevoie 

— Câteva grăuncioare de curara, lăsate să cadă într-o cupă cu 
vin, dau destul de curând fenomene de înţepenire a membrelor, 
cari sfârşese apoi, după 10—12 ore, prin asfixie, căci otrava 
atacă centru motori. 

— Văd că te pricepi la anatomie şi fiziologie, deşi îmi face 
impresia că te ocupi cu scoaterea măselelor stricate, prin 
târguri. 

— Vai, ilustrisimo, cum puteţi gândi aşa ceva despre un om ca 
mine!... Sunt doctor al Universităţii din Padua. Pot să vă arăt şi 
pergamentul... 

— Păstrează-l pentru muşteriii tăi neştiutori de carte, din 
bâlciuri. Spui că cel otrăvit damblageşte înainte de a muri? 

— Exact, ilustrisimă doamnă. 

— Minunat! spuse doamna adresându-se, în ungureşte lui 
frate-său. Toată lumea va crede că borţosul de Simion a avut un 
atac de apoplexie, ca frate-său, anul trecut. 

— Aşa se va întâmpla, încuviinţă Toma. Bineînţeles, va fi 
nevoie să-i torni otrava în cupă către sfârşitul ospățului, ca să 
creadă lumea că l-a lovit damblaua din cauza lăcomiei la 
mâncare şi la băutură. 


—Firește. O să-i fac bucuria mai către revărsatul zorilor, când 
s-o afuma bine, şi n-o să-şi dea seama ce se petrece în jurul lui. 

—Aşa să faci, surioară. Prudenţa e mama înţelepciunii. 

— Cunosc vorba asta! Şi zici că otrava ucide fără putinţă de 
scăpare? întrebă Elisaveta, îndreptându-şi privirile spre ţehar. 

— Ucide în chipul cel mai sigur, răspunse el. 

— Nu există cumva vreo contraotravă? întrebă neliniştită 
doamna lui leremia. 

— Aşa ceva nu s-a descoperit încă, şi nici nu se va descoperi 
vreodată, după părerea mea 

— Perfect. Dă-o-ncoace! Cât o să mă coste? 

— O mie de ughi. 

— Ptii! O avere! De ce aşa de mult? făcu doamna, mirată şi 
mâniată. 

— O să vedeţi îndată. 

Şi „maestrul” genovez scoase dintr-o cutiuţă de bijuterii un 
inel gros de aur, cu o piatră mare de agat. 

— Numai inelul şi piatra fac cinci sute de galbeni, spuse 
mascalţonul, fluturându-şi marfa în lumina lumânărilor, ca să ia 
ochii clientei. 

— Asta numai din pricină că piatra e falsă, băgă de seamă 
doamna, cu zâmbet înţepător. Păi de ce-i nevoie de tinicheaua 
asta? 

— Ca să puteţi folosi otrava chiar de faţă cu duşmanul vostru, 
ilustrisimă prinţesă. Otrava se află sub piatra inelului. 

— Înî! înţeleg: o scurtă fulgerare a degetului deasupra cupei 
vrăjmaşului, şi grăunciorii au picat şi s-au mistuit în vin. 

— Exact, prinţesă. O simplă apăsare pe piatră, şi ea se cască 
împinsă de un arc, lăsând să cadă granulele. O nouă apăsare 
repune piatra la loc. Totul se petrece cât ai clipi din ochi. 

— Bine. Să mă înveţi cum să-ţi mânuiesc mai bine giuvaerul 
aducător de moarte. Deocamdată vei primi numai patru sute de 
galbeni. Restul, după ce voi verifica trebuinţa sculei tale. Asta 
înseamnă că n-o să te miști din palat timp de o săptamână. E 
bine şi cinstit aşa? 

— E numai bine, căci treabă cinstită nu fac nici eu, nici alteţa 
voastră ilustrisimă. 

— Important este să facem treabă bună. Cinstea n-are ce 
căută în afacerile de stat. Mai ales astăzi, când politica se 
împleteşte strâns cu asasinatul. 


— Ştiu prea bine asta, alteţă. Nu uitaţi că vin din Italia... Casei 
de Medici.. 

— Cu atât mai bine. Hai în odaia de alături, ca să-ţi iei darul. 

Doamna Elisaveta plecă cu paşi domoli, spre a plăti arvuna 
făgăduită medicului răspânditor de moarte. 


Cu câteva zile înainte de sărbătoarea Armindenilor, în faţa 
casei lui Pepelea se opri un călăreț, un flăcău frumuşel şi 
dezgheţat, pe care Pepelea, care se afla în ogradă, îl recunoscu 
îndată. Era băiatul lui bâtu Ghita Tomşa şi al mătuşii Agrăpina, 
bunii săi prieteni dm Rădăşeni, satul unde copilărise şugubăţul 
pribeag. 

Flăcăul se înclina cuviincios, dar semet, în faţa lui Pepelea şi 
spuse: 

— Bine te-am găsit, cinstite Pepeleo! 

— Bine ai venit, mânzule! îi răspunse Pepelea, cu plăcere în 
glas şi în priviri. Nu cumva eşti matale băiatul cel mic al lui bâtu 
Ghiţă Tomşa? 

— Eu sunt! Mitiţă! 

Pepelea stupi cu mirare nereţinută: 

— Ptiu! Bată-te să te bată norocul! Dar mare ai mai crescut! 
Dacă n-ai fi semănat leit cu taică-tău, nu te-aş fi recunoscut nici 
de mi-ai fi spus singur cine eşti... 

Mitiţă zâmbi şi-l mustră uşor din ochii lui jucăuşi: 

— Nu e de mirare: nu m-ai văzut de un car de ani! Să tot fie 
vreo patru, de când n-ai mai dat pe la noi, pe la Rădășeni. Se 
pare că nu ne mai iubești... 

— Ba vă iubesc, dar mai vârtos iubesc pribegia. Cu ce vânt pe 
aici? 

— Am vinit după matale... 

Pepelea păru tare mirat 

— Păi ce vrei de la mine? 

— Tătuca şi satul întreg are mare nevoie de matale. 

Mitiţă se scotoci în sân şi scoase un răvaş cu peceţi. 


— Am vinit cu o carte de la vornicul de Baia, pe care mi-a dat- 
o diacul său, zise el, întinzându-i-o. Am şi câteva vorbe de la 
taică-meu. Pentru matale, adăugă flăcăul. 

Pepelea luă cartea şi, în vreme ce cerceta peceţile şi o 
desfăcea, întrebă pe băiatul vechilor săi prieteni: 

— Dar ce năpastă a mai căzut pe capul rădăşenilor? 

— Trebuie să stâlpim din nou hotarul dintre obştea noastră şi 
moşia boierului Nicoară Prăjescu, că semnele vechi au putrezit 
şi n-a mai rămas nici urmă din ele. Asta înseamnă pentru noi o 
mare pacoste... 

Flăcăul tăcu, căci Pepelea sfârşise cercetarea peceţilor, 
desfăcuse cartea şi începuse s-o citească, zâmbind mişcat, din 
când în când. Şi avea de ce să fie mişcat! 

În cartea sa, vornicul de Baia scria că... „dumnealui Pepelea, 
cinstit gospodar din Câmpulung”, este chemat să vie grabnic la 
Radăşeni, în ziua Nedeei. În acea zi, dumnealui Pepelea 
urmează „a purcede, cu brazda în cap, la hotărnicirea din nou a 
islazului obştii din Rădăşeni'", fiindcă dumnealui fusese cu 
douăzeci de ani în urmă la întâia hotărnicire a imaşului 
„copchilul tras de păr la fieştecare stâlpire", potrivit „obiceiului 
din vechi", pentru „a nu uita semnele şi a le ţine minte toată 
viața". Dumnealui Pepelea să fie în ziua ştiută, la ceasul de 
slujbă, la sfânta biserică din sat, pentru... „a i se lua jurământ, 
după ce va fi ascultat citirea blestemului, aşa cum este obiceiul 
din veac“. 

După aceea dumnealui Pepelea va merge împreună 
cu „martorul cealaltei părti”, cu tot poporul din sat, afară pe 
câmp, la hotărnicire". 

Sfârşind de citit cartea, Pepelea zâmbi şi spuse lui Mitiţă: 

— Înţeleg despre ce e vorba: acum când trebuie să însemnați 
din nou hotarul dintre voi şi Prăjescu, ciocoiul vrea să muşte o 
bună parte din islazul vostru... 

— Ba vrea să-l înfulece pe tot. 

— Şi de aceea obştea voastră a cerut vornicului să se facă. 
Aşa cum c obiceiul din bătrâni, hotărnicire „cu brazda în cap“. 

— Întocmai! 

— Cine e martorul cealaltei părţi, martorul lui Nicoară 
Prăjescu? 

— Moş Gârbaci, bătrânul vechil al boierului. 


— Aha! Îl cunosc pe ticălosul cela. El m-a tras de chică acum 
douăzeci de ani. 

— E mare câine de om. 

Pepelea chibzui o clipă şi apoi spuse: 

— Bine. Viu îndată cu matale. Numai că vreau să ştiu: calul ți- 
e hodinit? Dar matale? 

— Amândoi suntem hodiniţi. Am sosit azi noapte de la 
Rădăşeni şi am mas la hanul lui Prelipcean. 

— Atunci, toate-s bune. Trebuie să plecăm îndată. Până la voi 
acasă, sunt mai bine de trei poștii, şi chiar dacă am merge tot 
timpul la trap, tot n-am ajunge înainte de căderea nopţii. Aşa că 
să nu pierdem nicio clipă! 

Şi Pepelea se îndreptă în fugă spre grajd, puse şaua pe cal, 
ieşi iute în drum şi porni la trap, urmat de Mitiţă, spre Rădăşeni. 

Au ajuns în sat, cu caii numai spumă, când se întunecase de-a 
binelea. Bâtu Ghiţă şi mătuşa Agrăpina l-au primit cu mult drag 
şi l-au ospătat împărăteşte. După masă, Pepelea s-a sfătuit 
vreme îndelungată cu judele rădăşenilor, chibzuind împreună 
cam ce ar trebui să facă pentru ca lucrurile să iasă cât mai bine 
pentru obştea sătească, adică semnele de hotar dintre islazul 
obştii şi moşia boierului să fie puse cu dreptate, taman acolo 
unde erau mai înainte. Bâtu Ghiţă se arătă temător în privinţa 
martorului boierului, Moş Gârbaci, care era un om ticălos şi 
putea să facă arătări mincinoase, spre a fura pământ de la 
obşte. Pepelea îi spuse să fie fără grijă, căci are el ac pentru 
cojocul nemernicului de vechil, cu care are, dealtfel, o veche 
socoteală. II rugă pe judele rădăşenilor să ia cu sine, a doua zi, 
când va veni la hotărnicire, un săculeţ cu vreo două ocale de 
plumbi de sâneaţă, pe care să le dosească în traista lui cu 
merinde. 

După asta, se culcară. 

A doua zi s-au sculat târziu după răsăritul soarelui, pentru a 
se odihni cât mai bine şi a fi cu capul limpede amândoi. După ce 
se spălară, se gătiră şi se ospătară pe îndelete, că doar era zi de 
sărbătoare, merseră cu toţii la biserică. Acolo era potop de 
lume, şi fiindcă nu mai era loc înăuntru, oamenii şedeau afară, 
în curte. Asta, nu din pricina că rădăşenii erau prea biserieosi, ci 
pentru că aici se făceau anume pregătiri, cerute de obiceiul din 
bătrâni, pentru hotărnicirea cea mult aşteptată. Pepelea şi bâtu 
Ghiţă îşi făcură loc cu greu şi intrară în biserică. In strană, la loc 


de cinste, şedea vornicul de Baia. În stânga lui era medelnicerul 
Udrea Prăjeseu, care, împreună cu Moş Gârbaci, ce sta slugarnic 
înapoia lui, reprezentau „cealaltă parte” pe care o privea 
hotărnicirea. 

După ce s-a sfârşit liturghia, s-a făcut o tăcere de se auzeau 
inimile oamenilor bătând în piept. Popa ieşi din altar cu o 
evanghelie mare şi grea, cu scoarţe lucrate în aur şi argint şi 
încrustate cu pietre scumpe, şi o puse pe un tetrapod. In spatele 
lui sta dascălul, în mână cu un terfelog cu scoarţe de piele, pe 
care scria, la mijloc, cu litere mari şi frumos zugrăvite: 
„BLESTEM”, iar dedesubt, cu litere ceva mai mici: „Întocmit de 
înalt Prea Sfinţitul Vlădica lacov” şi jos de tot, cu litere 
puricoase: „Copiat de mine, neîndemânatecul şi neînsemnatul 
monah Pafnutie de la Sfânta Mânăstire Humor". 

Popa chemă lângă sine pe Pepelea şi pe Moş Gârbaci, cari cu 
martori ai celor două părţi trebuiau să jure pe evanghelie că vor 
arăta adevărul şi numai adevărul. Apoi luă din mâna dascălului 
terfelogul cel cu scoarţe de piele, căci obiceiul din veac cerea 
ca, înainte de a jura, martorii pentru felurite pricini şi jurători; 
pentru judeţurile obşteşti să asculte un înspăimântător blestem, 
pentru a le intra frica în oase şi a fi cu gândul numai la adevăr. 

Popa deschise terfelogul şi începu, în liniştea de mormânt a 
bisericii: 

„..„„ Zicem că cei ce nu vor arăta adevărul cel adevărat să fie 
blestemaţi de Domnul Dumnezeu şi de Prea Curata sa Maică şi 
de cei douăsprezece Apostoli şi de cei trei sute optsprezece 
Sfinţi Părinţi ce au fost la Soborul Nikkeei...” 

Pepelea zise în gând: „Aproape tot calendarul”. 

Popa tuşi şi urmă: 

... Sa fie vinovaţi focului celui veşnic şi huliţi ladului celui fără 
de sfârşit şi procleţi şi neiertaţi. Pietrele, hierul să se topească şi 
sa se risipească în jurul lor, iar trupurile lor, după moarte, să 
stea întregi. Să-i moştenească bubele lui Geezi şi sugrumarea 
ludei. Să fie suspinând şi terminând ca Cain! Să crape 
pămânetul şi să-i înghită de vii, ca pre Daftan şi pre Aviron!...“ 

Popa se opri o clipă, pentru ca tulburarea şi cutremurarea 
ascultătorilor să fie şi mai mare. Pepelea spuse în şoaptă, 
aproape dârdâind de frică: „„Auleu, dar hain la suflet mai eşti 
înalt Prea Sfinte lacove!“ Popa citi mai departe în catastiful 
vlădicii de la Huşi: 


„... Averile lor şi ostenelile lor să fie blestemate şi spre 
pierzare! Procopsală să nu vază în toată viaţa lor. Muierile lor să 
vie văduve şi copiii cerşetori şi toată mânia lui Dumnezeu să vie 
pre capetele lor!“ 

Popa se opri din nou, speriat parcă de ceea ce citea. Pepelea 
îi şuieră în ureche lui Moş Gârbaci: „laca ce te aşteaptă de-i 
minţi!” Popa privi din nou în terfelog şi citi, de astă dată, cu glas 
blând: 

„... lară arătând adevărul, în frica lui Dumnezeu, să fie iertaţi 
şi blagosloviţi! Amin!“ 

Popa făcu trei cruci mari cât o troiță, după care întinse celor 
doi martori câte o luminare aprinsă, le şopti s-o ţină în mâna 
stângă şi să pună mâna dreaptă pe evanghelia de pe tetrapod. 
Pepelea şi vecinul său făcură aşa cum li s-a cerut. Popa le şopti 
să zică după el: 

— „Jur pe Sfânta Evanghelie să spun adevărul, în frica lui 
Dumnezeu”. 

Cei doi martori împliniră porunca popii, după care îşi făcură 
cruce. Apoi preotul le întinse o oală cu apă spunându-le să-şi 
stingă lumânările în ea şi să zică după el: 

— „ Aşa să mi se stingă neamul meu, de nu voi arăta 
adevărul!” 

Pepelea şi Gârbaci împliniră înfioraţi porunca  slujitorului 
Domnului, în vreme ce mulţimea de credincioşi amuţise de-a 
binelea. 

Popa făcu un semn că legea din bătrâni a fost împlinită şi că 
slujba ş-a sfârşit. Vornicul se ridică din jeţ, ieşi afară din biserică 
şi se îndreptă spre islazul satului, urmat de fiul marelui vistiernic 
Nicoară Prăjescu, judele obştii ţărăneşti, cei doi martori şi tot 
poporul din Radăşeni. Ajuns în lunca Moldovei, la capătul 
islazului, puhoiul de oameni se rândui astfel: în faţă trecură 
martorii, adică Pepelea şi Moş Gârbaci, având fiecare lângă sine 
pe reprezentanţii celor două părţi învrăjbite, adică pe bâtu Ghiţă 
şi pe Udrea Prăjescu. Boierul avea lângă sine un băieţandru, 
nepotul lui moş Gârbaci. În spatele lor mergea vornicul 
împreună cu slujbaşii săi de ajutor şi cu oamenii ce purtau ţăruşi 
şi maie de bătut. In urma acestora veneau, într-un şir fără 
sfârsit, ţăranii din Rădăşeni şi o mulţime de gură-cască din Baia 
şi din alte părţi. 


Începu hotărnicirea. Mai întâi, doi oameni ai stăpânirii 
răscoliră brazdele cu hârleţul, luară două traiste măricele şi le 
umplură cu pământ. Apoi la porunca vornicului, aşezară pe 
capul celor doi martori, deasupra unui colăcel de cârpă, 
traistele, cum fac muierile când poartă poveri pe cap. Pe urmă, 
vornicul le porunci lui Pepelea şi lui Moş Gârbaci să spună după 
el şi să-şi facă cruce: 

Cum mă apasă pe cap această brazdă, aşa să mă apese pe 
suflet pe lumea asta şi pe cealaltă, pământul furat! Amin! 

Pepelea şi Moş Gârbaci făcuseră întocmai cum li s-a poruncit. 
Îndată, la un semn al vornicului, oamenii stăpânirii bătură întâiul 
ţăruş, cel de cap, al hotarului. 

După ce împlântară lângă el un stâlp gros, Udrea Prăjescu 
trase straşnic de păr pc copilul ce-l însoțea, ca să întipărească 
bine în minte locul unde s-a pus semnul. Văzând pe bietul 
băieţandru flocăit amarnic de boier, pe Pepelea îl podidiră 
lacrimile, căci îşi aduse aminte că la fel păţise şi el cu douăzeci 
de ani în urmă. 

La porunca vornicului, cei doi martori „cu brazda în cap" şi cu 
soţii lor purceseră înainte, la hotărnicire, însemnând prin paşii 
lor hotarul între cele două pământuri. Dacă mergeau unul lângă 
altul, treaba era uşoară: oamenii stăpânirii băteau ţăruşii taman 
pe urmele lor. Mai greu era însă când martorii se despărţeau şi o 
luau fiecare pe drumul lui, fiecare dintre ei susţinând că se afla 
pe hotarul cel adevărat. Atunci, toată lumea se oprea şi începea 
tocmeala. De obicei, se dadea dreptate şi unuia şi altuia, adică 
se băteau ţăruşii la mijloc, între cei doi martori. Pepelea fiind om 
cinstit şi având tinere de minte, mai ales că fusese păruit 
câineşte de către vechil cu douăzeci de ani în urmă, mergea pe 
hotarul cel adevărat. La fel făcea şi Moş Gârbaci la început. Insă 
pe la mijlocul drumului, după ce Udrea Prăjescu îi şopti ceva la 
ureche, ticălosul de vechil uită de jurământ şi începu să fure, 
fără ruşine şi fără teamă de blestem, din pământul rădăşenilor. 

Văzând treaba asta nelegiuită, la următorul loc de stâlpire, 
când alaiul se oprise, se bătea ţăruşul şi se trăgea de păr 
baieţandrul, Pepelea făcu un semn tainic lui bâtu Ghiţă. Acesta 
se apropie de el. 

— Sunt obosit şi mi-e foame, îi zise Pepelea, luându-şi traista 
de pe cap şi aşezând-o lângă aceea a lui Moş Gârbaci, care era 


şi el obosit şi lăsase să-i cadă povara de pe dovleac. Dă-mi 
trăistuța cu mâncare. 

Bâtu Ghiţă, care pricepu ce vrea Pepelea, căci era dinainte 
înţeles cu el, scotoci în traista sa de merinde şi îi aduse 
prietenului său săculeţul cu cele două ocale de plumbi de 
sâneaţă, precum şi un şip de rachiu. 

— Tu nu mănânci?, îl întrebă Pepelea pe Moş Gârbaci, 
destupând şipul, ca să-i facă poftă de băutură vechilului, care 
era mare beţivan. 

— Ba o să mănânc şi eu, îi răspunse vechilul, înfrânt de 
ispitirea rachiului. 

Pepelea îi întinse şipul şi-i făcu cu ochiul lui bâtu Ghiţă. Acesta 
trecu îndată în faţa lui Moş Gârbaci şi începu să-l ţină de vorbă 
şi să-l îndemne la băutură. În vremea asta, Pepelea, prefăcându- 
se că potriveşte legăturile la traista sa cu pământ, desfăcu, 
repede şi fără să fie văzut, traista cu pământ a vechilului, puse 
săculeţul cu plumb înlăuntru şi strânse iute băierile. 

După ce mâncară şi băură bine, cei doi martori porniră din 
nou la drum şi, odată cu ei, întregul puhoi omenesc. La început, 
încălzit şi înviorat de băutură, Moş Gârbaci nu băgă de seamă 
sporul bunicel de greutate al traistei de pe capul său. Dar, după 
ce merse vreo jumătate de ceas, vreme în care fură, fără să-i 
pese de afurisire, binişor din pământul bieţilor rădăşeni, începu 
să simtă greutate din ce în ce mai mare pe cap şi pe suflet. 
Văzând că i se slăbesc ticălosului balamalele şi că se 
îngălbeneşte la faţă, Pepelea îi spuse: 

— Ce-i cu tine, prietene? Te-ai făcut galben ca ceara. 

— N-am 'mnica... mormăi vechilul abia ţinându-se pe picioare. 

— Aşa să fie! spuse Pepelea zâmbind, însă mie mi se pare că 
te apasă rău, pe cap şi pe suflet, pământul furat. Eu zic c-ar fi 
bine să te gândeşti la blestem, la jurământ şi la pedeapsa 
dumnezeiască... 

— Dracu' să te ia! îl sudui vechilul. N-am nimic şi dă-mi pace! 

— Vezi să nu te ia pe tine... îi spuse Pepelea cât se poate de 
liniştit. 

Porniră înainte. Vechilul se simţea din ce în ce mai obosit, îşi 
ducea mereu mâna la cap, îşi pipăia tâmplele, care îi zvâcncau 
amarnic, ofta şi se uita înfricoşător şi rugător la boier, care îl 
îndemna din ochi mereu să fure cât mai mult pământ de la 
ţărani. După câtăva vreme, Moş Gârbaci începu să tremure ca 


varga din tot trupul, să-şi ducă mâna la tâmple, să se şteargă de 
sudoare din ce în ce mai des, şi să se înnegrească la faţă. 
Pepelea sări pe el şi începu să-i şuiere în urechi: „De ce furi? De 
ce prazi? Nu ţi-e teamă de pedeapsa lui Dumnezeu?” 

Vechilul se mai târî în halul în care se afla încă vreun sfert de 
ceas, dar traista cea grea din cap, soarele de la amiază, vorbele 
lui Pepelea şi mai ales teama de blesteme îl doborâră la 
pământ, cu traistă cu tot. Toată lumea se opri în loc. Vornicul 
alergă să vadă ce-i. Il găsiră pe vechil în nesimţire. Îndată îl 
desfăcură la piept, îl frecară cu rachiu, îi dădură să tragă oţet pe 
nas şi îl aduseră, cu greu, în simţiri. Dar ticălosul de martor 
mincinos nu mai era bun de nimic, căci damblagise de mâini şi 
de picioare, pesemne din cauza căldurii, a zbaterii de vine de 
care suferea şi a fricii de blestem. 

Indată rădăşenenii începură să strige: „L-a lovit blestemul!... 
Hotărnicirea a fost strâmbă! Să înceapă alta!“... 

Vornicul n-avu ce face, şi luă de la capăt hotărnicirea, folosind 
ca martor numai pe Pepelea, care merse pe hotarul cel 
adevărat, căci era om cinstit şi pentru că ţinea minte semnele 
cele vechi, fiindcă, atunci când făcuse întâia oară hotărnicirea, 
fusese aşa de straşnic tras de păr de către Moş Gârbaci, încât 
umblase o lună întreagă cu capul cât baniţa. 

Făcându-şi cu cinste datorinla faţă de rădăşeneni, Pepelea îşi 
luă ramas bun de la ei, încălică pe roib şi o porni în galop spre 
Câmpulung, petrecut de mulţime. 


IV 


Lehaci-neamiş era într-un fel bucuros de încrederea pe care i- 
o arătaseră concetăţenii săi alegându-l şoltuz al oraşului 
Câmpulung, dar nu prea îi plăcea această îndeletnicire care îl 
ţinea țintuit cu nasul în terfeloage. E foarte adevărat că avea pe 
mână treburi însemnate, de cari atârna bunăstarea târgoveţilor 
câmpulungeni, a breslelor de meşteşugari şi a neguţătorilor. Tot 
în grija lui era şi sărăcimea din ocolul târgului, alcătuită din 
ţărani liberi, fără pământ, din clăcași fugiţi de pe moşiile 
boiereşti sau mânăstireşti şi din tot felul de oameni de pripas, 


veniţi, cine ştie de unde, după o bucată de pâine. Oamenii 
aceştia sărmani, de la marginea târgului, trăiau de azi pe mâine, 
fie ca mici cultivatori de zarzavaturi pe peticele de pământ luate 
în arendă, anual, de la sfatul pârgarilor oraşului, fie ca argaţi sau 
calfe la neguţători şi meşteşugari, iar soarta lor îl preocupa 
îndeaproape pe luminatul şoltuz al Câmpulungului, care, 
însufleţit de idei nobile, liberale, se străduia să le facă viaţa mai 
uşoară şi vrednică de trăit. lar la asta îl ajuta cu mult sârg şi 
folos bunul său prieten Pepelea, care era unul din cei 12 pârgari 
ai Câmpulungului. 

Cu toate preocupările înalte şi generoase ce i le prilejuia noua 
sa dregătorie, fostul căpitan de străjeri tânjea adesea după 
vechea lui îndeletnicire, care îl făcuse să trăiască în aer liber ani 
de-a rândul, bucurându-se din plin de frumuseţile tarii zimbrilor. 
Asa că abia aştepta ziua de armindeni, cmd i se sfârşea 
mandatul de şoltuz. Voia să treacă din nou la căpitănia 
străjerilor câmpulungeni, în fruntea cărora se afla acum Boldur, 
care nu se simţea nici el prea bine acolo, mai ales că răzeşii 
fundeni plângeau după dânsul şi-l chemau înapoi, ca jude al 
obştii lor ţărăneşti. 

Cum sta aşa la masa de lucru din odaia cea mare cu plafon de 
stejar sculptat, cu pereţii tapetaţi în mătase, cu pilaştri de 
marmoră şi podea din mozaic unde hălăduise pe vremuri 
vornicul domnesc de Câmpulung, un vătăjel îl anunţă că doreşte 
să intre la el un bun prieten al domniei sale şoltuzului, venit de-a 
dreptul de la laşi, logofeţelul Gligore Ureche. La auzul acestei 
veşti, Lehaci se lumină la faţă, bucuros că-şi va revedea bunul 
său prieten, cu care nu se întâlnise dinainte de răzmeriţa cea 
mare. 

După ce se îmbrăţişară, Lehaci îşi privi îndelung şi cu plăcere 
vechiul său coleg de şcoală, măsurându-l din cap până-n 
picioare. Gligore se făcuse bărbat falnic, cu trup înalt şi bine 
legat, cu mustăţi stufoase, cu barba neagră şi creaţă şi cu priviri 
îndrăzneţe, de om hotărât şi sigur pe el. 

— Te-ai făcut bărbat în toată firea, ţâcă. Nu mai eşti 
băieţandrul cu tulei sub nas, de acum trei ani, îi spuse 
zâmbindu-i cu drag şi cu încântare. 

— Asta înseamnă că am îmbătrânit, se alintă Gligoie. 

— Da. Ai îmbatrânit în rele... 


— Nu poţi rămâne om cu adevărat, când trăieşti între lupii 
Moghileştiler. 

— Tu eşti doar pui de lup. 

— Să nu crezi că am trecut în tabăra lui taică-meu! 

—Taică-tău e mai mult vulpe decât lup, deşi urlă şi el ca lupii, 
ca să-şi apere pielea şi odrasla. 

— Este adevărat că mă iubeşte, ca orice părinte, dar se 
iubeşte şi mai mult pe sine. Îi sunt tare dragi bogăţia şi slava. 

— S-a molipsit de la doamna lui leremia. 

— Asa este. Lupoaica de Elisaveta l-a împins la tot felul de 
lucruri rele. 

— E lupoaică sadea: şi-a mâncat de viu cumnăţelul. 

— Aşa-i, l-a trimes în lumea dreptilor astă-toamnă. 

— Va să zică este adevărat că l-a otrăvit! 

— N-am niciun fel de îndoială, deşi tata se jură pe toţi sfinţii 
că nu-i adevărat. De altfel, toată lumea spune că ea i-a venit de 
hac lui cumnată-său. 

— Păi, dacă-i aşa, de ce n-au pus-o în obezi boierii din partida 
turcească? Doar tot ei au rămas la putere şi după moartea 
crudului Simion-vodă. 

— E adevărat că tot ei au rămas la putere şi l-au ales domn pe 
nevârstnicul cocon al răposatului domn, pe Alixăndraş Moghilă; 
dar n-au avut dovezi împotriva mătuşă-si, deși văduva Marghita- 
doamna ţipa peste tot că barbatu-său a fost otrăvit de cumnată- 
sa. 

— Asta înseamnă că otrăvitoarea a lucrat bine. 

— Foarte bine. Aşa de bine, încât cei trei doctori trimeşi de 
sultan au jurat cu mâna pe conştiinţă că Simion-vodă a murit, ca 
şi frate-său acum doi ani, din pricina unui atac de apoplexie. 

— Păi doctorii nu şi-au dat seama ca a fost otrăvit? 

— Tustrei au spus că semnele date de doamna Marghita şi de 
toţi cei ce l-au văzut pe Simion-vodă pe patul de moarte erau de 
apoplexie. Ei au ajuns la concluzia că domnul fusese lovit de 
dambla şi apoi murise, din pricină că, deşi suferea de zbatere de 
vine, ca şi frate-său, mâncase şi băuse fără măsură. Dealtfel, n- 
au găsit nici cel mai mic semn de otrăvire. 

Lehaci păru nedumerit: 

— Atunci de unde s-a iscat zvonul că a fost otrăvit? 

— De la doamna Marghita. Ea susţine şi acum că perfida de 
cumnată-sa, care se afla în stânga domnului, este aceea care l-a 


trimis pe lumea cealaltă pe Simion-Moghilă, turnându-i pe furiş 
otrava în cupa cu vin. 

Lehaci dădu din cap în semn de îndoială: 

— S-ar putea să se înşele, de vreme ce doctorii n-au găsit 
nicio urmă de otrăvire. 

— Este adevărat că doctorii au zis că nu există asemenea 
otrăvuri care să dea semne ca acelea descrise de cei ce au fost 
de faţă la agonia lui Simion Moghilă. Cu toate acestea eu, ca 
mai toată lumea, sunt convins că a fost otrăvit de cruda şi 
ambiţioasa Elisaveta, care tânjea după scaunul domnesc, 
uzurpat de cumnatul ei. 

— Taică-tău ce părere are? 

Gligore îşi dezveli dinţii săi puternici şi albi cu un zâmbet 
poznaş; 

— Că m-am scrântit la cap ca şi doamna Marghita. 

— Ce-ar putea spune un om ca el care a ieşit în câştig din 
toată istoria asta încurcată?! 

— Şi încă în ce câştig! Acum este primul sfetnic al doamnei 
Elisaveta, boierul cel mai puternic din Moldova. 

— Ştiu. Am văzut cu ochii mei, anul trecut, jalnicul scrânciob 
al puterii: în septembrie, după moartea lui Simion Moghilă, 
partida turcească îl pune în scaun pe fiu-său Alixăndraș, 
băieţandru de cincisprezece ani: în octombrie, partida poloneză 
îl aduce la putere pe fiul lui leremia Moghila, Constantin, mucos 
de treisprezece ani; după numai două săptămâni, partida 
turcească îl răstoarnă pe fiul lui leremia şi îl repune în scaun pe 
feciorul lui Simion, alungându-l pe Constantin şi pe măicuţa lui 
neprihănită Elisaveta, după ce le-au jefuit amarnic cu care cu 
boarfe şi aurării; în decembrie, după măcelul de la Ştefaneşti, 
ginerii leşi ai doamnei Elisaveta îl readuc în scaun, în haraba 
poloneză, pe Constantin-vodă, care văd că, deocamdată, s-a 
aşezat bine în jilţ, căci scrânciobul puterii stă înţepenit de mai 
bine de patru luni. Dar cât o să mai rămână aşa? 

— Se pare că multă vreme. Se aude că sultanul a înclinat 
steagul în faţa leşilor şi-i va da firman de domnie băiatului lui 
leremia Moghilă, deci va da câştig de cauză partidei poloneze. 
Asta fiindcă padişahul are urdiile istovite. 

— Şi crezi că sultanul va sta cuminte multă vreme? 

— Da, cred. 

— Ce te face să crezi asta? 


— Două lucruri: întăi, faptul că sultanul continuă să-şi 
primească peşcheşul; al doilea, faptul că doamna Elisaveta a 
trecut de la apărare la atac. 

— Adică cum? 

— A început să lovească fără milă în partida turcească. A 
mazilit pe toţi boierii cari l-au ales domn pe Simion Moghilă şi pe 
fiu-său, Alixăndraş. Asta înseamnă că se simte tare pe situaţie. 

— Da, asta este un semn de tărie. 

— Mai sunt şi altele. De pildă, următorul: după ce s-a răfuit cu 
partida turcească, vrea să se răfuiască acum cu nişte duşmani şi 
mai primejdioşi decit boierii cari au trădat-o. 

Lehaci sări ca ars. 

— Cu cine?! întrebă el mânios. 

— Cu voi, cei cari aţi stârnit marea răzmeriță de acum doi ani. 

— Nu mai spune. Asta înseamnă că Moghiloaia se simte tare 
de tot, zise neamişul batjocoritor. 

Gligore însă îi arătă că nu e glumă: 

— Nu numai că se simte, dar chiar şi este tare, tare de tot: 
ginerii ei au acum mână liberă de la regele Sigismund Wasa să 
sară în ajutorul soacră-si oricând şi în orice împrejurare. Cum, 
dealtfel, au si făcut-o până acum, de două ori, într-un răstimp 
numai de trei luni, pentru a-l înscăuna şi reînscăuna pe tronul 
Moldovei pe băiatul Moghiloaiei. 

— Şi ce vrea secuica de la noi? 

— Să vă ia înapoi ceea ce v-a dat răposatul ei bărbat, silit de 
contele Bethlen şi, în primul rând, de săbiile voastre. 

Lehaci se încruntă: 

— În ce fel vrea să ne ia înapoi drepturile câştigate? 

— Împingindu-vă la o nouă răscoală. Acum îi dă mâna să vă 
răzvrătiți, căci are destule oşti cu care să vă zdrobească şi să vă 
înrobească 

— Şi în ce fel vrea să ne împingă la răscoală? 

Gligore chibzui o clipă şi apoi răspunse: 

— După cum am putut oblici eu gândurile lui taică- meu (cred 
că nu mă înşel), vrea să lovească mai întâi în capii răscoalei 
ţărăneşti din 1608, adică în tine, în Pepelea, şi în ceilalţi fruntaşi 
ai răzmeriţei. 

— Ştii sigur că Moghiloaia vrea să ne lovească? 

— Nu am niciun fel de îndoială! Dacă aş fi avut, n-aş fi alergat 
într-un suflet, spre a vă da de veste. 


— Îţi mulţumesc din toată inima că ai venit! 

— Trebuie să vă ţineţi tari şi să vă purtaţi cu cât mai multă 
chibzuinţă. 

— Fireşte. Şi în ce fel vrea să lovească în capii răscoalei 
ţărăneşti? 

— Asta n-o mai ştiu. Am putut afla doar că pune la cale ceva 
împotriva ta şi a lui Pepelea. Ce anume, nu ştiu. 

— iți mulţumesc, încă o dată, din suflet, pentru că ai venit şi 
ne-ai pus în gardă. O să fim cu ochii în patru. Vom avea grijă să 
nu-i facem jocul Moghiloaiei. Acum să gustăm ceva şi să 
închinăm un pocal de Cotnari în cinstea vechii şi trainicei 
noastre prietenii, zise Lehaci arătându-i bunătăţile aduse de 
Dafina, pe nesimţite, în vreme ce ei se sfătuiau cu glas şoptit. 

— Nu, nu vreau să zăbovesc nicio clipă mai mult aici. Am 
simţit pe urmele mele iscoade ale domniei, şi nu vreau ca taică- 
meu, căruia i-am spus că mă duc la moşia noastră din Frasin, să 
aibă neplăceri din partea Moghiloaiei. _ 

— Bine, dacă lucrurile stau aşa, nu mai stăruiesc. In schimb te 
rog din suflet ca poimâine, de arminden, să te repezi până aici 
de la Frasin, pentru a petrece câteva ceasuri la iarbă verde în 
valea Deei, în rariştea de brazi din fundul văii. Vine şi bunul 
nostru prieten şi coleg de şcoală la Liov, meşterul Alburel. 

— Bine, asta primesc. O să viu de-a dreptul în rariştea cu 
pricina, spre a nu stârni cânii Moghiloaiei. 

— Bun, aşa să faci. Te aşteptăm cu nerăbdare. 

Se îmbrăţişară cu drag, şi apoi logofeţelul Gligore ieşi în uliţă, 
încăleca şi plecă tot aşa de tainic precum venise. 


Alburel sta în faţa pânzei şi-şi contempla opera. Era primul 
său portret lucrat la şevalet. Nu era sfânt cu faţa prelungă, cu 
ochi învăpăiaţi de patima credinţei şi cu obraz luminat de 
revelaţia absolutului. Nu era nici mucenică feciorelnică şi 
gingaşă, dar cu inima bărbată, gata să înfrunte caznele cele mai 
cumplite, cu zâmbetul pe buze Era ea, stăpâna neîndurătoare a 
gândurilor sale, care îl privea cu ochii ei mari şi adânci şi-i 


zâmbea cu surâsul ei mândru, de crăiasă, ce-i înflorea faţa de 
nea. 

O pictase ca şi cum ar fi avut-o în faţa ochilor, deşi ea nu 
călcase niciodată pragul atelierului său. Şi nici nu-l va călca 
vreodată. Ar fi o mare mişelie din parte-i să-i ceară aşa ceva. 
Dar chiar dacă el s-ar ticăloşi până-ntr-atât, încât să-i ceară 
acest lucru, ea l-ar pune repede cu botul pe labe. Ea n-ar primi 
nici măcar să-i pozeze la dânsa acasă, căci ce-ar zice bărbată- 
său, ce-ar zice lumea?! 

Aşa că el a pictat-o pe furiş, fără ştirea ei, în taină, furând 
aproape în fiecare zi câte ceva din chipul ei, ducându-l cu sine 
acasă şi punându-l pe pânză, căci în fiecare zi îşi făcea de lucru 
pe la vecinul şi prietenul său Pepelea. Lucrase tabloul în ulei, 
după tehnica meşterilor flamanzi. La prima vedere, portretul nu 
prea semăna cu Oiţa; dar dacă îl priveai mai prelung şi cu 
băgare de seamă, în bătaia luminii, începeai să descoperi că 
seamănă din ce în ce mai mult cu dânsa. Fireşte, obrazul ei de 
nea nu era chiar al ei, căci era nefiresc de alb şi, în acelaşi timp, 
nefiresc de împurpurat. Dar dacă vedeai pe nevasta lui Pepelea 
de multe ori şi în anume împrejurări, îţi dădeai seama îndată că 
aşa arăta ea în clipele când, gătită cum numai ea ştia s-o facă, 
intra pe uşa sălii de oaspeţi, la marile agape prieteneşti ale 
străjerilor câmpulungeni, iar bărbaţii rămâneau năuci şi 
murmurau cuvinte neiînţelese, vrăjiţi de această apariţie 
încântătoare, pogorâtă de-a dreptul dintr-un basm cu zâne 
fermecătoare. În vreme ce nevestele lor îi scuturau de pulpane, 
ca să se trezească, şi îi zgâlțuiau amarnic, spre a le desţepeni şi 
îndrepta gâturile, hulind şi blestemând printre dinţi pe afurisita 
de vrăjitoare, care le privea cu semeţie şi dispreţ de crăiasă, 
fericită ca-i slăvită şi pizmuită, într-o stare de înfrigurare şi 
aţâţare deosebită, ceea ce-i făcea obrazul şi mai alb şi 
îmbujorat, iar ochii şi mai adânci şi sclipitori. Zâmbetul ei 
mândru şi totuşi sfios, de copilă răsfăţată, avea în tablou ceva 
tainic şi ciudat, dar cu atât mai atrăgător, dezvăluind dinţii săi 
de ivoriu, nefiresc de albi şi strălucitori, ceea ce făcea şi mai viu 
roșul aprins al gurii sale mici dar cărnoase. Umerii săi de statuă 
florentină, dezgoliţi de penel cu marinimie, şi sânii ei feciorelnici 
ce şedeau gata să străpungă firava armură de borangic 
străveziu erau bogat scăldaţi în lumina răspândită de salba 
sclipitoare ce-i împodobea gâtul ei gingaş şi neprihănit. 


Alburel privi încă o dată portretul adoratei sale Oiţa şi simţi că 
obrajii îi ard ca focul. Îi era ruşine cumplit de marea lui trădare 
săvârşită faţă de bunul său prieten Pepelea. Avea însă o 
mângâiere: la început a fost prietenia. Trădarea a venit după 
aceasta. Fără voia lui. Cu împotrivirea lui. Peste puterile lui. 

Natura nu cunoaşte etica. E amorală. E total indiferentă faţă 
de valorile sufleteşti Da, da, firea-i necinstită! Ori ne sileste să 
fim  necinstiţi. Nici prin gând nu-i trecuse să râvnească la 
nevasta bunului său prieten. Şi iată că asta s-a întâmplat, totuşi. 
Pe nesimţite, fără voia lui. Peste capul lui. Fără putinţă de a 
scăpa de dorinţele mistuitoare cari i s-au cuibărit în inimă, în 
creier, în sânge în toate mădularele, în fiecare părticică... 

Alburel se certa singur că de aproape un an se căzneşte să 
scape de obsesia ei. Ţi-ai găsit! Cu cât caută să-i alunge chipul 
din faţa ochilor, cu atât îl urmăreşte mai mult. A încercat să 
scape cu fuga. S-a dus la Suceava, la un prieten, ca s-o uite. Dar 
acolo, chipul Oiţei îl urmărea cu şi mai multă neîndurare. A ars 
ca pe rug câteva sâptămâni. N-a mai putut răbda. A trebuit să 
se reîntoarcă, altfel şi-ar fi putut pierde minţile. 

Pepelea l-a primit cu drag. Ea, cu îngăduinţă. Prietenului său 
nici prin cap nu-i trecea cam de ce boală suferă meşterul 
zugrav. Ea ştia însă. (Femeile au instinct sigur). Ştie şi-l priveşte 
cu milă şi îngăduinţă. Odată l-a întrebat: „,Ce ai meştere? De ce 
mă priveşti aşa?” El a tresărit şi i-a răspuns: „Vreau sa te 
întipăresc în minte, pentru a-ţi zugrăvi chipul în cea mai 
frumoasă biserică din Moldova”. „Păi nu prea mă priveşti cu ochi 
de meşter zugrav, neică!” i-a spus ea cu zâmbet ştrengăresc. 
„Zugravii adevăraţi pun patimă în tot ceea ce fac” a încercat el 
s-o lămurească. „Patima n-are ce căuta când e vorba de nevasta 
unui prieten bun” l-a încolţit ea. „E patimă sfânta, de artist, de 
zămislitor de frumos a încercat el să se apere. „Vai de patimile 
tale, meştere! Să ştii c-o să te canoneşti rău de tot, mai ales că 
ai carne şi fire de fetişcană!” i-a zis ea, lovindu-l în moalele 
capului. Şi în felul ăsta i-a năruit orice vis, orice nădejde, 
arătându-i limpede că ea nu va putea niciodată să-şi oprească 
ochii asupra unui fătălău ca dânsul... 

Amintirea acestei catastrofe îl ruşină şi îl zgudui de mult pe 
Alburel, încât puse capăt solilocviului său, părăsi îndată odaia de 
lucru şi porni spre casa lui Lehaci, unde lua masa de vreun an, 
de când îi murise mămuca. 


Dafina îl aştepta cu mâncarea sleită. Când intră pe uşă, zâmbi 
cu înţelegere, căci ea şi cu bărbată-său cunoşteau din gura 
bunului lor prieten trista lui poveste de dragoste. li spuse 
surâzând: 

— Am să-ţi leg lingurile de gât! lar ai uitat de masă, din 
pricina zânei tale. Cel puţin l-ai terminat? 

—Da, acum două ceasuri, răspunse distrat şi trist Alburel. 

— Şi ce-ai făcut până acuma? 

— M-am desfătat privindu-l. 

— N-ar fi mai bine să te desfeţi privind zâna în carne şi oase? 

— M-am hotărât să nu-i mai calc pragul şi să-mi astâmpăr 
dorul doar cu chipul ei zugrăvit în ulei. 

— De ce ai luai hotârârea asta nechibzuită? 

— Pentru că mi-e ruşine cumplit de dragul meu prieten 
Pepelea. 

— Păi lui nici prin cap nu-i trece că te-ai îndrăgostit de 
nevastă-sa. 

Alburel zâmbi trist: 

— Aşa se înlâmplă întotdeauna cu bărbaţii cari au neveste 
frumoase. În privinţa lui sunt însă mirat, căci pare un om din altă 
plămadă, un om de o neobişnuită agerime. 

— În orice meşteşug pot fi ageri bărbaţii, dar numai în acela al 
dragostei, nu! Asta-i mâncarea la care numai noi, femeile, ne 
pricepem. 

Alburel filosofă cu amărăciune: 

— Asta fiindcă nu iubiţi niciodată cu adevărat, neavând loc în 
inima voastră decât pentru fructul dragostei, pentru copil, 
bărbatul fiind doar un rău trebuincios, căci fără el nu se pot 
plămădi copiii Dacă s-ar putea, nu i-aţi învrednici măcar cu o 
privire pe bărbaţi şi i-aţi răbda să vieţuiască pe pământ doar 
pentru a vă sluji drept vite de povară... 

Dafina se prefăcu supărata: 

— Aşa vorbeşte un îndrăgostit despre stirpea din care face 
parte zâna sa cea neprihănită? 

— Aşa, fiindcă eu vorbesc despre ceea ce ar fi putut fi femeia 
dacă firea ar fi orânduit într-altfel zămislirea puilor de om, şi nu 
despre ceea de este ea acum, când soarta născătoarelor de pui 
de om nu mai poate fi schimbată... 

— După tine, o femeie stearpă din naştere nu poate dori şi 
iubi un bărbat, şi nici nu simte nevoia să se mărite. 


— Neputinţa de a face copii nu înseamnă şi neputinţa de a 
dori copii... 

Dafina curmă bârfelile ce priveau stirpea femeiască: 

— Să lăsăm la o parte toată treaba asta atât de încurcată, că 
n-o să-i dăm de capăt niciodată. Treci frumuşel la masă. 
Goleşte-ţi mintea de gânduri şi ochii de vedenii şi înfulecă 
zdravăn că ai slăbit ca un ogar în vreme de iarnă. 

Alburel începu să mănânce în silă, căzut pe gânduri şi privind 
în gol. 


VI 


În preajma sărbătorilor Armindenului, Pepelea se îndrepta cu 
treburi, pe jos, apostoleşte, spre Vatra Dornei. 

Când era aproape în creştetul Mestecănişului, ajunse din 
urmă un bărbat rotofei, cu mustață pe oală, cu barbă şi cu plete 
de anahoret. Cum urcuşul îi cam obosise pe amândoi, se opriră 
pe marginea drumului, în apropierea unui izvor, ca să se 
hodinească şi să îmbuce ceva. 

Aşa cum se obişnuieşte, cei doi drumeţi îşi spuseră unul altuia 
numele, cu ce se îndeletniceşte fiecare, încotro merge şi cu ce 
treabă. 

— Pepelea zici că te cheamă? întrebă pletosul care era 
grădinar, îl chema Stanciu şi mergea la Bistriţa, ca să lucreze la 
grădina de zarzavat a unui precupeţ ardelean. 

— Da, Pepelea mă cheamă, răspunse cu modestie pârgarul 
Câmpulungului. 

— Eu am mai auzit de un Pepelea, da ăla nu-i mare dregător 
ca matale, ci un pârlit de vântură-lume, dealtfel om cumsecade, 
isteţ şi hâtru. Eşti cumva neam cu el? 

— Da. Sunt văr de-al doilea cu verişoara lui de-al treilea. 

— Acum te cred că eşti din neamul şugubăţului Pepelea. Să fii 
sănătos! 

— Să fii şi matale! 

— Dumnezeu să te aibă în pază şi să te ferească de puterea 
lui Satanai]l. 

— Cine mai e şi ăsta? 


— Fiul cel mare şi cel rău al lui Dumnezeu, carele s-a răzvrătit 
împotriva puterii cereşti, după care a făcut pământu şi întreaga 
fire, afară de om, căruia i-a făcut numai trupu, din lut, sufletu lui 
fiind făurit de Dumnezeu. 

— Păi dacă zici că Satanail ăsta al dumitale a făcut firea, 
pământul şi trupul omului, înseamnă că-i fiu bun, şi nu fiu rău, al 
lui Dumnezeu. 

— Ba nu. E fiu rău, căci odată cu firea, pământu şi trupu 
omenesc s-a născut şi păcatu. 

— Va să zică, după matale, tot ce-i firesc e lucru păcătos. 

— Aşa-i, fiule. Tocmai din această pricină au pogorât din 
ceriu, spre a ne mântui de păcate, cel de-al doilea fiu al lui 
Dumnezeu, arhanghelul Mihail, carele au luat chip de om, au 
căpătat numele de Isus Cristos şi carele l-au azvârlit în iad pe 
Satanail şi i-au dat numele de Satana. 

— De unde ai mai scos şi povestea asta năstruşnică, bre 
omule? Văd că pomeneşti pe Cristos, ceea ce mă face să cred 
că eşti creştin, dar spui nişte bazaconii mai dihai decât păgânii. 
Eşti creştin ori ba? 

— Sunt creştin adevărat, adică bogomil, om deosebit, om 
ales. 

— Aha, eşti dintr-ăia cari nu vor să ştie nici de ortodocşi, nici 
de papistaşi, nici de popi, nici de liturghie... 

— Da, noi oamenii aleşi, adică bogomili, nu vrem să ştim nici 
de popi, nici de protopopi, nici de patriarhi sau de papi, nici de 
dregători, de domni, de crai, sau de împărați. Noi suntem 
oameni osebiţi, urâm bogăţia, iubim sărăcia şi jertfirea de sine, 
dispreţuim plăcerile trupeşti, preţuim numai pe cele sufleteşti şi 
nu visăm decât împărăţia Cerurilor. 

— Că nu vreţi să ştiţi de cei mari şi tari şi că-i urâţi nu-i rău 
deloc. Asta o fac şi eu. Dar de ce dispreţuiţi ceea ce este firesc 
şi omenesc? 

— Fiindcă s-a născut din Satanail, din diavol, din păcat. 
Tocmai pentru ca să ne spălăm de păcate, noi bogomilii, creştini 
drept credincioşi şi oameni cucernici, postim de trei ori pe 
săptămână, lunea, mircurea şi vinerea. 

— Cum s-ar spune, mai mult ajunaţi decât mâncaţi. 

— Aşa este, noi, ca oameni aleşi, nu preţuim decât plăcerile 
credinţii, carile ne vin de la Mihail-lIsus, adică de la Dumnezeu. 


— Dacă mă uit bine la matale, aşa rotofei cum eşti, nu prea 
pare că urăşti plăcerile trupeşti şi tot ce-i omenesc... 

— Aşa-i feliu meu. 

Simţind un junghi la lingurea, Pepelea îl rugă pe bogomil să 
pună capăt predicii sale şi să poftească să guste, împreună cu 
el, câteva din a sa merinde. Acesta nici nu voi să audă de aşa 
ceva, ci scoase din desaga lui o halcă de slănină cât toate zilele, 
câţiva coţi de cârnati, un caş cât roata carului şi un hliban cât o 
baniţă şi se puse pe înfulecat, ca un lup flămând, uitând să-şi 
mai facă cruce înainte de prima îmbucătură. 

— Văd că nu prea îţi dispreţuieşti trupul cel zămislit de 
Satanail, îi zise Pepelea cu glas batjocoritor. 

— Astăzi e marţi, aşa că am voie să mă îngrijesc un pic de 
păcătosul meu de trup. 

— Ai cam încurcat-o; azi e miercuri toată ziua, bădie! 

— Miercuri?! Vai de mine! Şi eu care credeam că-i mariţi... Mă 
duc repede la izvor, ca să-mi spăl matele, că mare păcat am 
făptuit. 

Şi bogomilul alergă în grabă spre izvor. 

Tocmai în clipa aceea trecea pe acolo un om năcăjit şi supt la 
faţă. Pepelea luă merindea preacuviosului bogomil, care putea 
să îndestuleze, vreme de o săptămână, o familie împovărată cu 
copii şi i-o dete, rugându-l să mulţumească lui Dumnezeu şi 
bogomililor. Omul luă desaga în spate, zise „bogdaproste” şi se 
lăsă iute la vale spre casa sa plină de guri flămânde. 

Când se întoarse dreptcredinciosul de la izvor, rămase cu 
gura căscată văzând că bunătăţile lui făcuseră picioare. 

— Da unde mi-e merindea?! întrebă el plin de mânie. 

— S-a dus pe apa Sâmbetei, îi răspunse liniştit Pepelea. Şi-a 
băgat coada Satanail. 

— Vrei să spui Satana. 

— Fie şi Satana... 

— In ce fel şi-a băgat coada? 

— Mi-a scos în cale un creştin sărac şi cu o casă de copii şi m- 
a făcut să-mi aduc aminte de cele spuse de tine. Anume că voi, 
bogomilii cei dreptcredincioşi şi oameni osebiţi, preţuiţi numai 
sufletul, trupul fiind zămislit de Satanail, de diavol. Aşa că am 
dăruit merindea ta acelui creştin amărât, care crede, ca şi mine, 
că trupul ne vine la fel ca şi sufletul, de la Dumnezeu şi că 


trebuie să-l preţuim şi pe el. Bineînţeles, toate astea le-am făcut 
povăţuit de Satanail al tău. 

— ţi baţi joc de mine! 

— Tu îţi baţi joc de mine! Ca toţi aceia care propovăduiesc 
celor slabi de minte şi de virtute nesocotirea lucrurilor omeneşti, 
a nevoilor fireşti, de dragul unor visuri sarbede, de dragul unei 
fericiri închipuite, în vreme ce ei, apostolii minciunii, se bucură 
din răsputeri de viaţă! 

Şi Pepelea se ridică şi porni îndată spre ţara Dornelor, fără să- 
şi ia ziua bună de la grădinarul cel făţarnic. 


VII 


Veni, în sfârşit, şi ziua de arminden, când Pepelea trebuia să- 
şi ia rămas bun de la pârgărie, iar Lehaci de la şoltuzie. Amândoi 
erau bucuroşi. Mai întâi, pentru că îşi sfârşiseră cu cinste 
îndatoririle faţă de concetăţenii lor, cari le încredinţaseră treburi 
şi răspunderi de seamă. Al doilea, pentru că se puteau apuca 
din nou de vechile lor îndeletniciri, la cari ţineau atât de mult: 
Lehaci de străjerie iar Pepelea de pribegie. 

După ce noul şoltuz şi noii pârgari au făcut jurăinânt de 
credinţă faţă de pravile, bresle şi târgoveţi, a avut loc predarea 
slujbei între vechii şi noii dregători aleşi. A urmat apoi un mic 
ospăț sărbătoresc, care trebuia să se sfârşească până la amiază, 
pentru a lăsa timp celor ce luau parte la el să iasă, cu familiile şi 
cu prietenii, la iarbă verde, aşa cum era datina strămoşească. 

Pepelea si Lehaci urmau să petreacă armindenul, împreună cu 
nevestele lor, într-o poiană din străvechea pădure de pe valea 
Deei. Îi aveau musafiri pe Alburel şi pe Gligore Ureche. Alburel 
însoţise încă de dimineaţă pe Oiţa şi pe Dafina în poiană, cu 
căluţul încărcat de desagi plini de bucate şi băutură, iar Gligore 
urma să vină cam pe la amiază, de-a dreptul de la Frasin, unde 
era plecat, de câteva zile, cu treburi. 

Meşterul zugrav însoţise cele două neveste pentru a le ajuta 
să pregătească locul de popas din poiană, cu cele trebuitoare 
petrecerii la iarbă verde, printre care şi corturile pentru 
adăpostirea în caz de ploaie şi pentru înnoptat; de asemenea, el 


le însoţise şi pentru a le ţine de urât şi a le ocroti în singurătatea 
pădurii, căci aleseseră un colţ mai îndepărtat al ei, spre fundul 
văii, într-o rarişte de brazi aflată pe un tăpşan din vârful unei 
coline. Aleseră acel loc pentru a fi departe de forfota şi zarva ce 
se isca întotdeauna pe valea Deei, cu prilejul sărbătoririi 
armindenului, când mii de târgoveţi năvăleau în pădure, pentru 
a prăznui, cu miel fript şi cu pelin de mai, venirea primăverii. 

Acum, la ospăţul din palatul Sfatului Obştesc, Pepelea şi 
Lehaci şedeau unul lângă altul şi ciuguleau din bucate ca 
vrăbiile, spre a-şi păstra foalele pentru ospăţul din poiană, 
pentru bunătăţile pregătite, după gustul lor, de către Oiţa şi 
Dafina. Erau puţin cam mohorâţi, căci ospăţul de aici, se cam 
lungea din pricina nemăsuratelor închinări de pahare şi luări de 
cuvânt. 

In sfârşit, la un ceas după amiază, cei doi prieteni fură slobozi 
sa plece şi se îndreptară cu paşi întinşi spre poiana din valea 
Deei. Trecură în grabă podul cel mare de peste Moldova, intrară 
în valea Deei unde apele spumegau şi vuiau furtunos. Aburcară 
în fugă punţile şi podeţele ce dantelau valea, se strecurară 
printre miile de târgoveţi tolăniţi pe iarba verde, se afundară în 
adâncul văii Deei şi ajunseră, în sfârşit, la colina care avea în 
creştet tăpşanul cu rariştea de brazi. 

Când au pătruns, gâfâind din pricina urcuşului, în poiana unde 
trebuia sa-i întâmpine nevesticile, zugravul şi logofeţelul, Lehaci 
şi Pepelea au rămas încremeniţi şi cu răsuflarea tăiată: poiana 
era goală. 

Dacă n-ar fi fost acolo corturile întinse de Alburel si n-ar fi 
văzut iarba călcată în picioare şi cetina vânzolită ar fi crezut c- 
au greşit drumul şi au nimerit în alt loc decât acolo unde se 
înţeleseseră să sărbătorească armindenul. Statură o bucată de 
vreme uimiţi şi fără grai. Apoi începură să scotocească brădetul 
din jurul poienii şi să-şi cheme pe nume nevestele, neîndrăznind 
încă să creadă că s-a întâmplat ceva rău şi nădăjduind că ele 
sunt undeva, prin apropiere, împreună cu Alburel şi Gligore. 
Nădăjdea aceasta li se întări atunci când, după un răstimp nu 
prea lung, auziră paşi şi în poiană se ivi logofeţelul Ureche. Dar 
ea se prăbuşi dintr-odată, când aflară că Gligore venise abia 
atunci de la Frasin, căci întârziase pe drum din pricină că bidiviul 
îşi rănise copita într-un colţ de cremene şi şchiopăta. 


Vreme de vreo două ceasuri răscoliră tustrei pădurea, fără să 
dea de Oiţa, de Dafina şi Alburel. Pe o cărare îngustă de munte 
găsiră o basma însângerată. Era basmaua Oiţei. Nu mai încăpea 
îndoială că ea şi cu Dafina fuseseră răpite de oamenii doamnei 
Elisaveta si că, odată cu ele, fusese luat şi Alburel, astfel ca 
răpirea să fie învăluită în cea mai desăvârşită taină. 

Deci asta era lovitura pe care o pregătise doamna lui leremia 
împotriva capilor răscoalei ţărăneşti, pentru a-i sili să dezlănţuie 
o nouă răzmeriţă, acum când aşa ceva îi venea bine la socoteală 
aprigei femei... 


VIII 


Umbrele înserării pogorau tainic pe valea şerpuitoare a 
pârâului Brăteasa. Brazii, adânc împlântaţi în veacuri, învăluiau 
în mantii sure bulboanele înspumate şi alinau cu şoapte 
mângâioase zbuciumul apelor. Prundurile tremurau înfrigurate 
de trâmbele reci ca ghiaţa, cari potopeau albia trudnic 
fierăstruită, cu beschii subţiri, în cremenea muntelui. Tufele de 
călin şi de merişor însângerau malul apei care se mistuia 
undeva, spre zare, în rana adâncă a asfinţitului. Vultanii se 
roteau alene în cruguri mici, istoviţi de săgetarea prăzilor din 
hăuri şi moleşiţi de miresmele adormitoare ale serii. Mioarele se 
lăsau în şuvoaie repezi şi subţiri la vale, spre târle, nerăbdătoare 
să simtă plăcuta uşurare a ugerului şi răsufletul odihnitor al 
nopţii. 

Părăsiră cărarea de pe marginea văii şi luară în piept culmea 
Ostrei. Covorul de pieptănăriţă şi colţişor, întins pe costige, 
mângâia copitele cailor, cari călcau acuma fără teamă, scăpaţi 
de steiurile cele tăioase. Pepelea, Gligore şi Paţa îşi îndemnau 
de zor fugarii. Voiau să ajungă la marginea pădurii ce 
înveşmânta culmea, înainte de căderea nopţii, pentru a 
adulmeca mai cu folos urmele răpitorilor afundaţi în bunget. 
Scotociseră mai bine de trei ceasuri împreună cu Lehaci, Boldur 
şi Dănilă, vătăjelul căpitanului, pădurea de fag de pe Măgura 
Bătrână, aflată pe dreapta Moldovei, la mijlocul drumului dintre 
Câmpulung şi Vama. 


Auziseră de la un brudar că o ceată de cinci oşteni domneşti, 
călări, purtând cu ei două muieri tinere şi un târgoveţ, legaţi 
tustrei fedeleş, trecuse Moldova pe podul umblător şi se 
îndreptase în grabă spre munţii Stânişoara, pe potecile ce 
treceau prin Măgura Bătrână. După ce au coborât în Stulpicani, 
satul unde se împreună pâraiele Suha şi Brăţara, cari duc spre 
culmile Stânişoarei, şi au cules ştiri de la ţărani, Pepelea şi 
ceilalţi au făcut sfat. Era al doilea, căci mai făcuseră un sfat, 
acasă la Lehaci, la plecarea din Câmpulung. Acum era limpede 
că tâlharii vroiau să meargă, pe drumuri dosnice, spre Târgul 
Neamţ, pentru a-şi pune la adăpost prada, în beciurile cetăţii 
Neamţului. Trebuie deci să-i prindă din urmă, înainte ca ei să 
ajungă în spatele zidurilor cele groase şi bine apărate. 
Altminteri, le-ar trebui oaste puternică pentru a-şi mântui 
nevestele şi prietenul, iar asta ar însemna o nouă răzmeriţă, noi 
jertfe din partea câmpulungenilor şi apă la moara Moghileştilor 
şi a marii boierimi. 

Hotărâră să se despartă în două cete. Lehaci, Boldur și Dănilă 
vor cerceta potecile de pe coama munţilor Stânişoara, iar 
Pepelea, Gligore şi Paţa, pe cele de pe coasta lor dinspre răsărit. 
Adulmecând urmele tâlharilor, ei vor trebui să ajungă cât mai 
curând la pasul Stânişoara, locul pe unde nelegiuiţii vor trebui 
să treacă neapărat, dacă vor ţine să pătrundă lesne şi repede în 
valea râului Neamţu, în drumul lor spre cetatea Neamţului. 

S-ar putea însă ca să-i ajungă din urmă chiar înainte de 
intrarea lor în valea Neamţului, căci, după cum se părea, 
răpitorii se mişcau destul de încet. Ţăranii din Stulpicani le-au 
spus că ceata oştenilor urca cu greu spre culmile Stânişoarei, 
căci aveau cai mari, de câmp, neobişnuiţi cu potecile înguste de 
munte. Peste asta, una dintre femeile duse cu sila de oşteni era 
în nesimţire, cu rană grea la piept, şi, de câte ori călăreţii iuţeau 
pasul, căpitanul lor le striga să-și domolească fugarii, căci prinsa 
trebuie să ajungă vie în mâinile domniei. 

Când ceata lui Pepelea a atins marginea pădurii de pe 
muntele Ostra, se întunecase de-a binelea. Cerul fusese năpădit 
de nori negri şi groşi, cari stinseră fanarul lunii şi aruncaseră 
totul în beznă de nepătruns. Pepelea, Gligore şi Paţa fură nevoiţi 
să descalice şi să facă popas într-o rarişte de brazi. După ce au 
aprins focul, pregătindu-se să frigă în ţăpuşe nişte slănină, au 
rămas cu gurile căscate. Desagii cu merinde, pe cari, la plecarea 


lor din Stulpicani, când se despărţiseră în două cete, îi aşezaseră 
pe tarniţa calului lui Gligore, se desprinseseră din legături şi 
alunecaseră undeva, la vreo opintire mai răzbită a bălanului, 
fără ca cineva să bage de seamă. Fluierară cu toţii a pagubă şi 
înjurară printre dinţi, la gândul că la cina din seara aceea vor fi 
silţi să se mulţumească numai cu răbdări prăjite. 

Ghiontit rău de foame, Pepelea începu să se plimbe încoace 
şi-ncolo, prin poieniţă. Gligore şi Paţa se lungiră în preajma 
focului, hotărâți să se culce cu burta lipită de rânză. Când focul 
se domolise şi vreascurile se prefăcuseră în tăciuni, Pepelea se 
opri deodată în loc, privi încordat printre  trunchiurile 
străvechiului codru de brad, căutând să străpungă întunericul. 
După câteva clipe, sări în sus şi strigă plin de bucurie: 

— Fraţilor, suntem mântuiţi! Am zărit undeva, în beznă, o 
luminiţă... 

— O fi vreo târlă de oi, îşi dădu cu părerea Paţa. 

— Vreo târlă de oi, sau vreun popas de oameni, zise Pepelea. 
Să mergem îndată într-acolo! 

— Să fim cu mare băgare de seamă, căci s-ar putea să fie 
tocmai ceea ce căutăm noi cu înverşunare: popasul tâlharilor 
domneşti, sfătui Gligore. 

— Ce bine-ar fi să fie aşa! zise Pepelea, cu inima friptă. Numai 
că nelegiuiţii, cari se simt urmăriţi, n-au să facă pic de foc la 
popasul lor de noapte, şi biata mea Oiţă este asa de plâpânaă... 
Dar să mergem într-acolo! 

Cu ochii aţintiţi spre firava luminiţă pierdută în hăul beznei, 
strecurându-se cu greu printre tufanii dintre brazi şi zdrelindu-şi 
rău caii lor mici de munte, se îndreptară spre locul unde 
nădăjduiau că vor găsi, dacă nu pe bietele neveste răpite de 
tâlharii domneşti, cel puţin un boţ de mămăligă. 

Luminiţa îi purtă într-o poiană mare, aflată la vreo jumătate 
de ceas de la locul de unde porniseră. În mijlocul ei se găsea o 
casă mare, împrejmuita cu cepi de brad, pesemne sălaşul 
vreunui păduiar. Intrară în ogradă, unde un câine hămăia în lanţ. 

— Straşnic om trebuie să fie pădurarul, dacă îşi îngăduie sa-şi 
ţină câinele legat în timpul nopţii, aicea, în mijlocul codrului, 
băgă de seamă, cu mirare, Paţa. 

— Nu pare să fie lucru curat la mijloc, zise Gligore. 

— Poate că aşteaptă pe cineva, îşi dădu cu părerea Pepelea. 


— Ne-o fi aştepând pe noi, glumi Paţa, bucuros c-o să-și pună 
burta la cale. 

— Pe noi, ori pe altcineva. De pildă, pe tâlharii domneşti, zise 
Pepelea, cuprins de nădejdi arzătoare. 

Abia apucaseră să urce câteva trepte pe scara cerdacului, 
când uşa din tindă se deschise furtunos şi, în lumina palidă a 
opaiţului din odaie, se ivi o femeiuşcă scundă, cu trup subţire şi 
cu mişcări iuți si şerpuitoare. Odată cu ea, năvăliră afară 
miresme îmbietoare de pâine coaptă, miel fript si plăcintă caldă, 
cari izbiră nările oaspeţilor nepoftiţi, punându-le foalele la grea 
încercare 

— Cine-i? întrebă, cu glas morocănos, muierea. 

— Oameni buni, rătăciti prin bezna nopţii și a pădurii, 
răspunse Paţa. Bucuroşi de oaspeţi? 

— Nu prea! spuse femeia acru. Sunt singură, omul mi-e plecat 
de acasă, dumneavoastră sunteţi mulţi, iar eu nu vă cunosc... 

— Araa, leliţă, că doară n-om fi fiind căpcăuni! Nu te teme, n- 
o sa te punem in frigare, deşi pari a fi tare gustoasă... glumi 
Pepelea. 

—Nu ştiu ce şi cine sunteţi. Eu nu primise oaspeţi în lipsa lui 
bărbatu-miu de-acasă şi în crucea nopţii, i-o reteză muierea, cu 
îndrăzneala. Luaţi-o pe cărarea de la marginea poienii, şi o să 
daţi în curând de o stână. Puteţi poposi sănătoşi acolo. 

— Dar aprigă mai eşti puicuţă! făcu Pepelea, piţigăindu-şi 
glasul. Ne alungi fără milă de la casa matale, ca pe nişte milogi 
ticăloşi si ne trimiţi să orbecăim prin bezna nopţii şi hăţişurile 
pădurii. 

— N-am ce vă face. Nu primesc oaspeţi în dricul nopţii, mai cu 
seamă, oaspeţi necunoscuţi. 

— Se pare că aştepţi totuşi oaspeţi... zise Pepelea 
tărăgănându-şi glasul şi adulmecând cu zgomot miresmele de 
pâine caldă, carne friptă şi plăcintă. 

— Da, aştept. Mâine dimineaţa vine tătuca şi mămuca din 
satul din vale, din Ostia. Am copt, încă din seara asta, pâine, 
miel la tavă şi plăcintă. 

— Şi tot încă de pe acum ai legat şi câinele, băga de seamă 
Pepelea, cu împunsătură în glas, mirosind cam despre ce fel de 
oaspeţi e vorba, acum, când muierea spusese că bărbatu-său e 
plecat de acasă si că prin apropiere se afla o stână, cu miei şi 
ciobănei. 


— M-am luat cu treaba, şi am uitat să-l desleg la căderea 
nopţii, se apără muierușca cea cu trup unduitor. 

— Te pomeneşti c-o să-l deslegi acuma, se prefăcu Pepelea 
speriat. 

— Chiar aşa am să şi fac, dacă n-o să plecaţi de bună voie! 
ameninţă femeia cea aprigă. 

—Cum s-ar spune, pui câinii pe noi, zise Paţa, fluierând a 
pagubă. 

— Păi dacă n-ascultaţi de vorbă bună! 

— Stai, bre femeie, nu prigoni fără milă nişte oameni 
cumsecade ca noi, rătăciţi în bezna nopţii, intră în vorbă Gligore. 
Lasă-ne măcar să ne culcam în şura-ţi mare cât o mânăstire! 
Doară n-o să-ţi punem foc la ea. 

Femeia chibzui câteva clipe şi apoi grăi cu glas ceva mai 
potolit; 

— Fie şi aşa cum ziceţi. Văd că nu pot scăpa et voi. Mergeţi în 
şură, că-i loc şi fân destul. Numai să ştiţi că în casă nu vă 
primesc nici în ruptul capului. 

— Se vede treaba că ai bărbat tare aprig, aruncă Pepelea 
undiţa. 

— Aşa şi este. Ca toţi bărbaţii trecuţi şi cari stau puţin pe 
acasă, muşcă muierea fără să vrea, din nada lui Pepelea. 

— Dar pe unde-mi umblă, nechibzuitul? De ce îşi lasă 
singurică tânăra lui nevestică? întrebă cu dulce glas Pepelea. 

— Pe unde nu umblă! Ce vrei. Aşa-s toţi pădurarii, mai ales cei 
de la braniştele domneşti. 

— Măi sa fie, zise Pepelea cu mirare prefăcută. Amarnic 
bărbat mai ai. Te lasă singură-n pat, iar el scotoceşte desişurile, 
ca un bezmetic, în căutare de vânători nepoftiţi. 

— Ba, de data asta e plecat în altă parte. S-a dus în sat la 
Ostra, după merinde, că nu mai avem nici de unele. 

— Se vede după miroznele care ne mângâie nările, o înţepă 
Pepelea. Poate că ţi-o fi rămas, touşi, ceva şi pentru noi. Vreun 
căuş de mălai şi vreo bucăţică de slănină, îţi dăm bani buni pe 
ele. 

— Nu mi-a rămas nimic. Tot ce-am avut am pregătit pentru 
oaspeţii ce-i aştept să vie mâne dimineaţă. Ospătaţi-vă din 
merindea voastră, că... 


— Ehei, leliţă, o întrerupse Pepelea, crezi că dacă am fi avut 
merinde, am fi dat noi pe la casa pădurarului cel cu nevestică 
atât de aprigă, că i s-a dus buhul până la noi în Câmpulung? 

— Dacă veniţi dintr-un târg aşa de mare, înseamnă că aveţi 
cu voi merinde berechet. 

— Am avut, slavă domnului, dar s-a dus pe apa sâmbetei, zise 
Pepelea oftând. 

— O fi ori n-o fi aşa, eu n-am ce va face. N-am nici mălai, nici 
slănină, nici altă aia. Mulţumiţi-vă că vă găzduiesc în şură. 
Mergeţi acolo şi hodiniţi-vă sănătoşi! 

Şi zicând acestea, apriga nevasta întoarse spatele oaspeţilor 
nepoftiţi, intră ca o furtună în tindă, trânti uşa şi trase cu 
zgomot zăvoarele. 

— Afuristă muiere! zise Paţa cu ciudă. Să mergem în şură, 
fraţilor, că altceva mai bun n-avem de făcut! O să ne umplem 
zgăul cu apă de la izvorul care susură în apropiere de zăplaz. 

— Ce să-i faci, ai uitat că „femeia-i calul dracului”? grăi 
Pepelea. Să mergem în şură! Numai că n-o să ne mulţumim noi 
doar cu apă chioară. Aveţi un pic de răbdare, şi o să vedeţi voi 
cum o să ne îndopăm foalele cu pâine caldă, miel fript şi poale 
în brâu! 

— Că doară n-o să intrăm în casă pe horn şi să-i şterpelim 
bucatele, îl încontră Gligore pe poznaşul prieten al lui Lehaci. 

— Las’ pe mine, logofeţele. Ai să vezi matale cum o să ne dea 
în curând muierea tot ce are mai gustos în cuptor, şi încă de 
bună voie. Deocamdată să ne adăpăm fugarii, să-i priponim pe 
pajişte şi apoi să ne pregătim culcuşul din şură. 

Ceea ce şi făcură îndată. 

După ce sfârşiseră trebile şi se lungiseră pe poclada de fân 
proaspăt cosit, Pepelea spuse: 

— Muierea aşteaptă să-i pice oaspeţi dragi, nu mâine 
dimineaţa, ci chiar în noaptea asta. N-aţi băgat de seama că ţine 
câinele legat şi că a pregătit prea multe bunătăţi ca să poată fi 
vorba de mă-sa şi de tat-su? N-aţi văzut că, în vreme ce noi ne 
adăpam caii, ea venea mereu la fereastră şi căta nerăbdătoare 
afară? 

— Se poate să ai dreptate, frate, zise Paţa. Muierea o fi 
aşteptând vreun flacăiaş, care să-i ţină de urât, în lipsa 
bărbatului ei, om trecut şi hoinar. 


— Aşa se pare, îl întări Pepelea. Aşteaptă vreun ciobănaş de 
la stâna din apropiere. Poate tocmai pe ăla care i-a dat mielul pe 
care ea l-a copt în seara asta. 

— Aşa o fi, încuviinţă Gligore. Numai că o să-l înfulece 
amândoi, pe tot, în vreme ce noi... 

— Fii pe pace logofeţele! îl linişti hazliul său prieten. N-o să 
apuce păstoraşul să guste din bucate şi din farmecele fâşneţei 
neveste a pădurarului. N-o să-i dăm deloc pace. 

După aceste vorbe, Pepelea sări în picioare, îşi luă sâneaţa, îi 
făcu semn lui Paţa să-l urmeze şi spuse lui Gligore, care 
rămăsese tolănit pe fân: 

— Stai cuminte aici, logofeţele! Să nu faci niciun pic de 
zgomot, nici să tuşeşti măcar! Altminteri, se duce de râpă toată 
treaba ce-o punem la cale. 

— Dar unde plecaţi? 

— Mergem să ne câştigăm, prin trudă, merindea pentru 
tustrei. 

Cei doi prieteni ieşiră din şură tiptil, şi după ce săriră pârleazul 
şi se depărtară de casa pădurarului, începură să se sfătuiască în 
şoaptă. Când ajunseră la poteca ce ducea spre stână, Pepelea 
îşi încărcă sâneaţa şi se puse pe aşteptat, după un brad uriaş, 
fără a schimba măcar o vorbă cu Paţa, care, aflându-se, din 
întâmplare, în Câmpulung, în ziua de arminden, şi auzind de 
marea năpastă ce-i lovise prietenul, se alăturase cetei de 
urmăritori pe care o alcătuiseră în grabă, Pepelea şi Lehaci. 

Cam peste un ceas de vreme, se auziră paşi pe cărare. Norii 
se risipiseră şi luna blagoslovea poiana din plin cu lumina 
argintie. Peste câteva clipe, se ivi dintre brazi un flăcăiandru 
năltuţ şi subţirel la mijloc. 

— Se vede treaba că pădurăresei îi plac poamele crude, îi 
şopti, în ureche, Pepelea lui Paţa. Las' c-o facem noi, în curând, 
să-şi străpezească dinţii! 

— Ptii! Ce muiere! Nu m-aşteptam să-şi puie mintea cu un 
mucos ca ăsta, se minună, în şoaptă, Paţa. 

— E de mirare? Nu ştii că „femeia doar după urs nu se duce”? 

Flăcăiandrul înainta cu multă băgare de seamă şi trăgea cu 
urechea în jurul său. Din când în când se oprea, privea spre casa 
pădurarului şi dădea nemulţumit din umeri, semn că ceva nu 
era în regulă. 


— Se pare că muierea s-a înţeles cu băietanul să-i dea de 
veste printr-un anume semn, vreun ştergar sau vreo floare în 
fereastră, dacă-i singură, băgă de seamă, în şoaptă, Pepelea. 
Prea se zgâieşte mereu şi cu înverşunare spre casa mândrei 
sale. Pesemne că din pricina noastră muierea n-a mai avut 
vreme, ori n-a mai îndrăznit, să pună semnul la locul cuvenit, iar 
acuma mucosul nu ştie ce să facă, fiindcă nu poate şti dacă 
pădurarul nu s-a întors, pe neaşteptate, acasă. Hai să-l scoatem 
noi din încurcătură. 

Şi Pepelea strigă din ascunzişul său, mugind ca un taur 
înfuriat: 

— Care eşti acolo, măăă?! 

Flăcăiandrul se opri în loc ca trăsnit şi tăcu mâlc. 

— Nu răspunzi, tâlhare?! urlă din nou Pepelea. Taci? Hai?! 

Mucosul înţepenise de-a binelea şi nici nu răsufla măcar. 

— Mama ta! sudui amarnic Pepelea. Am să te fac eu să-ţi 
piară pofta să mai dai târeoale putoarei de nevastă-mea! 

Şi şugubăţul apărător al cinstei pădurarului ridică cocoaşele 
smeţii, cari ţăcăniră prelung. 

Băieţandrul o rupse la fugă pe cărare, în jos, spre desişul 
pădurii. Pepelea ţinti luna şi slobozi doua puşcături, cari făcură 
să răzbubuie poiana şi să clocotească munţii şi văile. Apoi îi 
şopti lui Paţa: 

— Aruncă-te la pământ, în bătaia lunii, fă-te covrig şi începe a 
geme. 

Ceea ce Pata făcu îndată, în vreme ce Pepelea se îndepărta în 
grabă de el. 

Deodată uşa casei pădurarului se lovi de perete, ca la o 
răbufnire de crivăţ, în timp ce din tinda năvăli, cu părul despletit 
şi numai în cămaşă de noapte, nevasta cea fâşneaţă. 

— Pentru numele lui Dumnezeu, ce s-a întâmplat?! Cine a 
puşcat? întrebă ea îngrozită. 

— laca eu, îi răspunse liniştit, dinapoia zăplazului, hâtrul ei 
vrăjmaş. 

—În cine ai tras? întrebă muierea cu glas sugrumat. 

— la, într-un nelegiuit de tâlhar, care îţi da târcoale casei, 
spuse Pepelea şi mai liniştit ca înainte. 

— Şi l-ai omorât? făcu femeia înspaimântată. 


— Dăă. Ştiu şi eu? zise Pepelea netulburat. Văd colo, pe 
cărare, în ţărână, o mogâldeaţă făcută covrig, dar nu ştiu dac- 
am lovit tâlharul, ori numai l-a doborât spaima. 

Pădurareasa îşi holbă ochi îngrozită, spre fundul poienii, 
căutând să străpungă umbrele. Tocmai atunci, ca la poruncă. 
Paţa începu sa geamă amarnic. Auzindu-l, femeia îşi ieşi din 
minţi şi se năpusti spre el ţipând deznădăjduită: „,Niculăiţă, 
Niculăiţă, dragule, te-au răpus tâlharii! ” 

Când ajunse lângă piuar, care şedea cu nasul în pământ şi 
gemea înfundat, muierea îşi sfâșie cămeşa şi se aruncă asupra 
lui, îmbrăţişându-l, mângâindu-l şi încercând să-l întoarne cu 
faţa în sus, pentru a-i obloji rana. Numai că Paţa sări ca un arc în 
sus şi izbucni în hohote de râs, odată cu Pepelea, care se ţinuse 
aproape de deznădăjduita ibovnică. 

Muierea rămase încremenită şi fără grai. Nu ştia ce să facă; sa 
sfâşie cu unghiile pe cei doi nelegiuiţi, cari o batjocoriseră în 
asemenea hal, ori să ţopăie de bucurie, văzând că preaiubitul ei 
ciobănaş era viu şi nevătămat şi se prăvălea spre stână, de 
huia toată pădurea. 

Până la urma, învinse în ea bucuria, căci îl iubea cu patimă pe 
ibovnicul ei cel crud, sfios şi prostănac. Ceea ce n-o împiedică 
să-i spurce pe cei doi nelegiuiţi, dar fără prea mare tragere de 
inimă: 

— Arză-v-ar focu de surtucari! Vă ţineţi de şotii, în crucea 
nopţii! 

— Noi de şotii, iar mătăluţă, de alte alea! o zgâlţâi Pepelea. 
Lasă că ţi-o coc eu! O să umplu tot satul cu ce-am văzut şi am 
auzit în noaptea asta, că doară la Ostra mi-e drumul. Poate c-o 
s-ajungă şi la urechile lui bărbatu-tău! 

Lovită în plin, apriga muiere se prefăcu dintr-o dată în 
mieluşea blândă şi zise cu glas mieros: 

— Ba aiasta n-ai s-o faci, bădie, c-ajung de râsul neamurilor şi 
tobă pentru pumnii lui bărbatu-miu. 

— Ba am să-ţi fac şi binele ăsta, căci „femeia nebătută îi ca şi 
calul neţesălat”, se încăpăţână Pepelea. Şi ca să fiu crezut, o să 
pun pe tovarăşii mei să-mi întărească spusele. 

— Mă omoară hapsânul de bărbată-miu! Nu ţi-e milă de o 
femeie tânară ca mine? 

— De ce să-mi fie milă? Mătăluţă ţi-a fost milă de noi trei, 
oameni tineri, aflaţi la nevoie? 


— Dacă nu mi-a fost până acum, o să-mi fie de-acuma-ncolo... 
Cereţi-mi ce voiţi, numa ţineţi-vă gura acasă. 

— Chiar aşa o să şi facem! Dar să ştii că pe matale n-o să te 
cerem, deşi eşti tinerică şi nurlie... Ne mulţumim doar cu 
bucatele matale din cuptor şi cu slănina din pod. Te prinzi aşa? 

— Mă prind, că n-am de gând să mor de ruşine şi de mâna 
cânelui de bărbată-miu. 

— Atunci bate palma colea, ca să se încheie târgul! 

Şi Pepelea întinse palma spre nevasta pădurarului care i-o 
prinse nerăbdătoare şi pecetlui învoiala printr-o stranger 
prelungă de mână. Nu fără a-i înfige, aşa, ca din întâmplare, 
unghiile adânc în carne. 

A doua zi Pepelea şi ai săi prieteni mergeau sus, pe coama 
munţilor Stânişoarei, netedă ca un tăpşan, lăsânlu-se lin, pe 
nesimţite, de pe culmea Ostrei spre culmea Băişescului, culmi 
care, împreună cu cea a Tarniţei şi cea a Bivolului, alcătuiesc 
lanţul de munţi ai Stânişoarei. Se îndreptau spre pasul 
Stânişoara, unde voiau să aştepte la potecuţă ceata de tâlhari 
domneşti. 

După cât mirosiseră ei de la un pădurar, răpitorii făcuseră 
popas în noaptea aceea undeva în pădurea de la Ostra. Ar fi 
putut să le aţină calea aici, pe drumul de pe coamă, unde se 
găseau ei acum, cum mai erau și alte po teci, bine ascunse de 
tufişuri sau de brădet, cari duceau spre pasul Stânişoarei, dar s- 
au gândit că-i mai potrivit să se lase în grabă spre muntele 
Băişescu şi de acolo spre trecătoare, căci orice potecă ar fi ales 
tâlharii, n-ar fi putut ocoli pasul, în drumul lor spre valea 
Neamţului. 

Numai că trebuia să mâne caii cu nădejde, căci se sculaseră 
cam târzior, moleşiţi de straşnicile bucate ale pădurăresei care, 
în dorul ciobănaşului, îi îmbie şi cu rachiu de afine, lăsându-se 
ea ciupită de Paţa şi Gligore, cu toate că pe dânsa o trăgea aţa 
spre Pepelea, căci după cum se ştie, oamenii cu haz au mare 
trecere la muieri. Mai ales când sunt bine făcuţi la trup, cum era 
şugubăţul lor prieten. 

Dar nefericitului soţ al Zânei Runcului nu-i prea ardea de 
hârjoană cu nurlia şi fâşneaţa pădurăreasă, căci gândurile sale îl 
purtau mereu spre a sa Oiţă fără seamăn în lume. Şi se gândea 
la ea cu dor şi dragoste neostoită, căci acum dânsa îi lipsea mai 
mult ca oricând. 


Asta, în primul rând pentru că îşi ştia femeia în mare 
primejdie, putând să-l aştepte o nenorocire la care se gândea cu 
groază: pierderea ei pentru totdeauna. 

Ca şi bietul său prieten Lehaci nu ştia bine dacă basmaua 
Oiţei, pe care o găsiseră în pădurea Deei, purta pe ea sângele 
neveste-si ori pe cel al Dafinei. Stulpicănenii n-au putut să-i 
lămurească bine cari dintre ele era „femeia cea tânără, 
frumoasă şi oacheşă" despre care muierile din sat spuneau că 
era rănită şi zăcea în nesimţire. Dealtfel nici el, nici Lehaci n-au 
stăruit prea mult în întrebări, sfiindu-se unul de altul să caute a 
afla pe care din doi l-a lovit soarta mai grea. 

Chiar dacă Dafina, și nu Oliţa, era femeia cea greu rănită 
(Doamne, cât de mici la suflet ne face dragostea!) el, Pepelea, 
nu era mai puţin ameninţat decât sărmanul său prieten de a-şi 
pierde pentru totdeauna nepreţuita sa nevastă. Putea fi el oare 
sigur că vor ajunge din urmă răpitorii, înainte ca aceştia să-şi 
pună prada la adăpost, înapoia puternicilor ziduri ale cetăţii 
Neamţului? Putea şti el care că dacă totuşi se va întâmpla ca 
tâlharii să le scape printre deşte, vor izbuti mai târziu ei, o mână 
de oameni, să-şi smulgă fiinţele iubite din beciurile cele 
zăvorâte şi păzite de un corp de oaste? 

Pe coama cea înaltă a munţilor Stânişoarei priveliştea era 
fermecătoare şi măreaţă. Spre apus, departe, în fund, se înălţau 
semeţe frunţile daurite ale Călimanilor şi Bârgăului. Spre 
miazăzi străpungeau tăriile turlele de cremene ale Ceahlăului iar 
spre miazănoapte sprijineau temeinic cerul umerii cu sclipiri de 
criţă ai Pietrosului. Departe, spre răsărit, se înşirau, ca nişte 
cuşme gătite cu verdeață, colinele din Valea Neamţului şi Valea 
Moldovei, printre care se strecurau în mişcări unduioase de ţipar 
pârâuri şi pârâiaşe fără număr. Vedeau totul ca în palma, afară 
de ceea ce doreau cel mai mult: ceata celor cinci tâlhari 
domneşti, cari se îndrepta, desigur, ca şi ei, spre acelaşi ţel, 
pasul Stânişoarei, dar pe care pădurea o ascundea de ochii lor 
împaienjăniţi de atâta iscodire a deşertului verde din jurul lor. 

Când au ajuns la culmea Baişescului, au dat, pe un plai 
înveşmântat în flori, de nişte ciobani. 

— Bun găsit, voinicilor! le strigă prietenos Paţa. 

— Bun venit, cinstiţi călăreţi! le răspunse un păcurar cu părul 
nins, desigur baciul turmei de mioare. 

— Sunteţi de mult aici? îl întrebă Pepelea. 


— Apăi să tot fie patru zile de când am venit aici, de pe Ostra. 

— N-aţi văzut cumva o ceată de oşteni călări, purtând cu ei 
nişte prinşi, două femei şi un bărbat? 

— Da, am văzut, în revărsatul zorilor, un şirag de călăreţi. 
Numa’ că i-am văzut de departe şi prin negura dimineţii, aşa că 
nu ştim dacă se găseau cu ei şi femei. 

Cei trei prieteni se uitară întrebători unul la altul. Cumpăna 
era grea. N-aveau cum să ştie dacă ceata din faţă era ceata de 
răpitori. Dacă izbuteau s-o ajungă din urmă înainte ca ea să 
atingă pasul Stânişoara, atunci era bine: se puteau lămuri cu 
cine au de a face şi, în cazul când era vorba de nişte călăreţi 
oarecare, se opreau la trecătoare, aşteptând acolo, la potecuţă, 
ceata de răpitori. Dar dacă nu ajungeau la vreme, atunci ce 
trebuia să facă: să pornească mai departe, în urma cetei de care 
le vorbise ciobanul ori să rămână locului? 

Hotărâră că, orice s-ar întâmpla, ei să se ţină după ceata 
despre care le pomenise ciobanul. 

Au pornit îndată, în galop, spre pasul Stânişoarei, unde au 
ajuns în mai puţin de un ceas de vreme. Acolo, drumul pe care 
veneau ei se încrucişa cu încă alte doua: drumul care se lăsa pe 
valea Sabasei, spre Borca, şi drumul care străbătea culmea cea 
golaşă a Hălăucei şi pogora spre valea Neamţului şi cea a 
Nemţişorului. În apropierea trecătorii au întâlnit iarăşi nişte 
ciobani cari văzuseră şi ei călăreţii cu pricina. Nici ei n-au putut 
să le spună câţi erau şi ce duceau cu ei, căci îi văzuseră de 
departe. 

Aşa cum hotărâseră dinainte, Pepelea şi ai săi tovarăşi nu s- 
au oprit la trecătoare, ci au pornit mai departe pe urmele 
călăreţilor văzuţi de ciobani. Au străbătut, cam în şase ceasuri, 
culmea cea înaltă şi frământată a Hălăucei, scotocind zările cu 
privirile, căci pe culme nu creşteau decât muşchi şi ierburi 
mărunte, fără a da de călăreţii pe care voiau să-i ajungă din 
urmă. Au păşit apoi în valea Neamţului şi s-au lăsat în grabă 
spre Pipirig, satul vestiţilor drăniceri ce-şi poartă la târguri 
carăle lor cu draniţă până hăt, departe, la Paşcani, Târgul 
Frumos şi Roman. 

Ajunşi la Pipirig, au aflat, spre marea lor dezamăgire, că 
oamenii călări după care alergaseră cu limba scoasă o zi 
întreagă nu erau tâlharii domneşti, ci nişte gelepi turci şi greci 
cari cutreieraseră târlele de pe Stânişoara, unde arvuniseră oi 


bătrâne şi sterpe, ca să le cumpere după tunsoarea din luna lui 
Cuptor. Asta însemna că tâlharii domneşti nu ajunseseră în 
valea Neamţului. 

După o scurtă sfătuire hotărâră să înnopteze în sat, la o casă 
din preajma drumului ce venea dinspre munte şi să facă de 
veghe, cu schimbul, în aşteptarea răpitorilor. Dar noaptea se 
scurse fără să se întâmple ceea ce ei doreau cu atâta nerăbdare 
şi înverşunare. 

Era limpede că oamenii Moghiloaiei şi prinşii lor pătrunseră în 
valea Neamţului străbătând Sihăstria şi nu Hălăuca. 


IX 


Ghemuit în şa, cu ochii în pământ, cu fruntea înnourată şi faţa 
încrâncenată, străin de frumuseţile din juru-i, Lehaci rătăcea 
prin frământata şi nestatornica împărăție a gândurilor. Îşi 
spunea că venise vremea să plătească şi el tribut marii 
răzmeriţe a câmpulungenilor. Mulţi dintre fraţii lui munteni îl 
plătiseră pe loc, acum doi ani, în sânge sau în lacrimi vărsate 
pentru cei dragi, căzuţi în luptă. Pe el l-a ajuns abia acum 
sorocul. S-ar putea însă ca acesta să fie doar începutul. S-ar 
putea ca tributul său să fie mult mai greu: tihna şi fericirea 
întregii lui vieţi. Duşmanii săi si ai câmpulungenilor i-au răpit tot 
ce avea el mai drag pe lume, pe nepreţuita sa Dafina, iar dacă 
dânsa este femeia cea rănită de către tâlharii domniei, 
înseamnă că vrăjmaşii săi sunt porniţi să-l lipsească de ea 
pentru totdeauna. 

Lovitura neaşteptată pe care a primit-o l-a descumpănit 
cumplit, l-a uluit, l-a buimăcit. Perfida doamnă l-a lovit cu 
cruzime şi în chip diabolic, smulgându-i inima din piept, lipsindu- 
| de fiinţa fără de care nu poate trăi. Abia acum îşi dă seama pe 
deplin ce înseamnă Dafina pentru el, pentru viaţa lui. Abia acum 
îşi dă seama cât de mult o iubeşte, cât de mult are nevoie de 
ea... 

Suferinţa care îl încearcă este atât de cumplită, încât îi este 
teamă că-şi va pierde minţile, că jungherul ascuţit al durerii îl va 


răpune, că nu va putea să îndure năpraznica lovitură a 
duşmanilor săi, gândea el neliniştit. 

Şi totuşi trebuie să ţină piept copleşitoarei dureri ce-l 
încearcă. Trebuie sa se lupte cu sine însuși, pentru a se regăsi şi 
a fi gata de luptă cu duşmanii săi! Şi, mai ales, trebuie să nu se 
lase împins de ură și patimă la fapte nesăbuite, ci să lucreze cu 
înţelepciune, calm şi răbdare, să izbească duşmanul în chipul cel 
mai potrivit şi rodnic, se îndemna singur. 

Soarele se lăsase încet dincolo de geana munţilor Stânişoarei, 
pe care brazii, învăluiţi tot mai mult de umbrele nopţii, o 
închideau pe nesimţite. Cinteze cu veşmânt de puf verzui şi aripi 
cernite se furişau spre cuiburi, picurându-şi cele de pe urmă 
ghersuri ale rugii lor de seară. Veveriţele se liniştiseră şi 
moţăiau în alunişuri, iar căprioarele îşi mânau iezii spre adâncul 
bungetului. Tufele de zmeură şi căpşune îmbălsămau cu 
miresme adormitoare adierile nopţii ce se lăsa. 

Liniştit şi întărit un pic de farmecul şi tihna colţului de rai pe 
care îl străbatea, Lehaci începu să se certe pentru lunecarea lui, 
de până atunci, în slăbiciune omenească. Se certă îndeosebi 
pentru felul cum a întâmpinat, în primele clipe, mârşava lovitură 
ce i-au dat-o ticăloşii vânzători de ţară, cocoţaţi la cârma 
Moldovei. O furie oarba şi o dorinţă năvalnică de răzbunare 
necruțătoare îi cuprinse inima, cugetul şi întreaga lui fiinţă. 
Simţea nevoia arzătoare de a izbi îndată, cu orice preţ, cu orice 
jertfe, în vrăjmaşii săi cei cruzi şi ticăloşi. Impulsuri primitive şi 
porniri cavalereşti îl făceau să dorească o ciocnire hotărâtoare 
cu josnicii duşmani ai vitejilor munteni şi ai săi, un cataclism şi o 
baie de sânge, cari să şteargă de pe faţa pământului pe 
nelegiuiţii de la cârma Moldovei. 

Abia se stăpânise să nu dea glas unor asemenea porniri 
nesăbuite şi pline de egoism, la sfatul ce a urmat acasă la 
dânsul, îndată ce sfârşiseră de scotocit pădurea Deei, de unde 
fuseseră răpite draga lui Dafina şi sărmana Oiţa, împreună cu 
bietul său prieten Alburel. Dându-şi seama că se află într-o stare 
de mare aţâţare nervoasă, care îl putea împinge la vorbe 
nechibzuite şi nădăjduind c-a să se liniştească mai târziu, el îl 
rugase pe Pepelea să ia cuvânt primul, deşi toţi priveau cu ochi 
întrebători spre dânsul, deprinşi, pesemne, din vremea 
răzmeriţei, să-l audă vorbind pe el cel dintâi. 


Nenorocosul soţ al Oiţei luase cuvântul şi s-a dovedit a fi om 
de mare tărie sufletească, cumpănit, chibzuit, cu picioarele pe 
pământ şi înzestrat cu un dezvoltat simţ obştesc. El a 
întâmpinat cu stăpânire de sine şi bărbăţie nenorocirea sa 
proprie, înălțându-se deasupra ei. Niciun fel de lunecare în furie 
oarbă, niciun fel de îndemn nechibzuit la fapte necugetate, la 
răzbunări fără rost şi jertfe costisitoare. Durerea şi suferinţa lui 
nu trebuie să aducă în urma lor valuri de durere şi suferinţă 
pentru câmpulungeni. El va lupta, fireşte, până la ultima 
picătură de sânge pentru mântuirea iubitei sale soaţe, însă fără 
a cere jertfe obştei câmpulungene, mulţumindu-se doar cu 
ajutorul bunurilor săi prieteni, de faţă aflători, şi asta numai 
dacă ei vor dori singuri să-şi primejduiască viaţa pentru el şi 
Oiţa. 

Apoi vorbise logofeţelul Gligore. 

El a început prin a deplânge şi veşteji vremile de ruşine şi 
decădere pe cari le trăieşte norodul, de când au fost aduşi la 
cârma Moldovei, în rădvane leşeşti, înstrăinaţii domni ai 
neamului Moghileştilor. Folosind cuvinte aspre, el a înfierat plin 
de mânie jaful, nedreptatea şi sugrumarea libertăţii deslănţuile 
de domnie. In acelaşi timp, el a pomenit şi a preamărit 
vremurile de slavă, dreptate, neatârnare, libertate şi belşug din 
timpul domniei mugşatinilor, lucru pe care Boldur, Pepelea şi Paţa 
îl încuviinţau dând din cap. 

După toată această lecţie de istorie, Gligore Ureche a trecut 
la partea care îi durea cel mai mult pe cei de faţă: cum să 
răspundă la mârşava lovitură a domniei. El a dat un răspuns 
asemănător cu cel al lui Pepelea, adică sa nu se dezlănţuie 
răscoala, ci să mărginească lupta doar la ei înşişi şi tâlharii 
domneşti cari au săvârşit mişelnica răpire. Subliniind că lucrul 
cel mai de seamă este prinderea răpitorilor şi slobozirea Oiţei, 
Dafinei şi a lui Alburel, Gligore a spus că ei trebuie să facă aşa 
fel încât să pună mâna pe tâlhari înainte ca aceştia să ajungă în 
preajma cetăţii Neamţului. 

După Gligore, luase cuvânt Boldur. El a vorbit ca şi Pepelea, 
adică a vorbit, ca un răzeş care ura din toţi rărunchii pe 
Moghileşti şi pe jupanii cei hrăpăreţi. Dar se vedea limpede că 
ura lui împotriva dușmnilor nu-l făcea să-şi piardă dreapta 
judecată şi să ceara asemenea măsuri cari să aducă din nou 
furtună şi suferinţă pe meleagurile lor. Aşa că el a cerut, la fel ca 


Pepelea şi Gligore, ca răfuiala să aibă loc numai între ei, capii 
răzmeriţei, şi tâlharii domniei. 

Cam în acelaşi fel vorbise şi Paţa, care s-a arătat gata de orice 
jertfă, în privinţa lui, dar grijuliu să nu-şi târască dornenii săi în 
răfuiala capilor răscoalei cu domnia. 

Când, în sfârşit., i-a venit rândul la cuvânt, Lehaci era de 
acum pus pe făgaşul cel bun de către vorbitorii dinaintea sa. 
Aşadar, el a cerut, ca şi cei dinaintea sa, ca şi cei cinci prieteni, 
împreună cu vătăjelul, să pornească îndată pe urmele răpitorilor 
şi să facă ce-or putea pentru a slobozi pe dragii lor prinşi. Dacă, 
doamne fereşte, nu vor avea noroc, şi tâharii vor izbuti să-şi 
pună prada la adăpost, nu vor muşca din nada domniei, adică 
nu vor dezlănţui o nouă răzmeriţă în ţara Câmpulungului, ci vor 
căuta ca ei singuri, o mână de prieteni hotărâți şi cutezători, să 
slobazească pe alte căi folosind îndrăzneala, dibăcia şi pungile 
de aur, pe Oiţa, Dafina şi Alburel. 

Faptul că lucrurile se sfârşiseră în felul acesta chibzuit şi 
înţelept îl făcuse să răsufle uşurat şi, într-un fel, mulţumit că 
avusese rabdarea şi înţelepciunea de a fi aşteptat şi de a nu fi 
dat frâu liber pornirilor sale pripite, nechibzuite şi egoiste, din 
primele clipe. 

Incepuse să se întunece şi Boldur îi făcu semn că trebuie să 
caute un loc de popas alungându-i gândurile ce-l frământaseră 
până atunci. O porniră pe o cărare ce sfredelea pădurea de pe 
coama muntelui Tarniţa, unde ajunseseră pe la asfinţit. În 
curând dădură de un luminiş, o poiană mare cu apă de izvor şi 
loc bun pentru popas. Boldur strânse calul în pulpe şi ajunse 
scară la scară cu Lehaci. 

— S-a întunecat de-a binelea, spuse el. Eu zic să ne oprim 
aici. 

— La fel gândesc şi eu, i se alătură neamişul. N-are niciun rost 
să orbecăim prin întuneric. 

— N-are. Tâlharii nu vor putea face altfel decât noi. Vor 
înnopta şi ei în pădure. 

— Fireşte, vom porni mâine dimineaţă pe urmele lor. 

Descălecară, scoaseră şeile, adăpară bidiviii la izvorul din 
poiana, îi împiedicară şi-i lăsară să pască în marginea 
luminişului. Apoi adunară vreascuri, făcură focul, fripseră carne 
în ţepuşe, mâncară si, după ce puseră un butuc pe foc, se 
culcară. 


Din pricina oboselii, Boldur şi Lehaci au dormit mult după 
răsăritul soarelui. Dănilă însă s-a sculat ceva mai devreme. În 
aşteptarea trezirii tovarăşilor săi, începu să hoinărească prin 
poiană. In mijlocul ei dădu de doi pui de urs, mici cât nişte cotei. 
Şedeau la soare şi zburdau, războindu-se între ei, rostogolindu- 
se prin iarbă, căţărându-se în pomi şi făcând tot felul de 
giumbuşlucuri. Desigur, mama lor dormea în apropiere, în 
vizuină, în vreme ce ei se îndepărtaseră, spre a se hârjoni la 
soare. Vântul bătea dinspre vizuină spre Dănilă, aşa că nici 
ursuleţii, nici mama lor nu-l simţiseră pe musafirul cel nepoftit. 

Acesta, flăcăiandru nu prea departe de vârsta copilăriei, 
alergă la ursuleţi şi luă pe unul dintre ei în braţe, nechibzuinţă 
pe care numai un om necopt la minte ca el putea s-o facă. 
Celălalt ursuleţ fugi spre vizuină. Când ursoaica simţi fiinţă 
străină la pui, alergă ca turbată spre mijlocul poienii, scoțând 
mormăituri groaznice care îi treziră pe Lehaci şi pe Boldur din 
somn. 

Dănilă rămăsese încremenit cu ursuleţul în braţe. Neamişul îşi 
dădu seama că nu mai e vreme de pierdut. Sări în picioare, îşi 
scoase jungherul şi ieşi în calea ursoaicei, într-o clipă, om şi fiară 
se îmbrăţişară, se frământară în loc şi apoi se prăbuşiră 
amândoi la pământ. Când Boldur alergă în ajutorul lui Lehaci, 
găsi fiara fără suflare, fulgerată în inimă de jungherul 
căpitanului de străjeri. Sub ea, într-un lac de sânge, zăcea 
neamişul în nesimţire. Boldur şi Dănilă rostogoliră cu mare 
greutate leşul ursoaicei şi scoaseră de sub el pe bietul Lehaci. 
Avea spatele sfâşiat adânc, şi dintr-o rană sângele ţâşnea ca din 
stropitoare. Boldur şi-a rupt cămaşa şi a făcut feşi din ea. Apoi a 
turnat rachiu pe rană şi a legat-o strâns în feşi. Sângerarea s-a 
mai potolit un pic, dar feşile se înroşeau destul de repede. 

— Trebuie să-l ducem grabnic undeva, la vreo doftoroaie, ca 
să-i oprească sângele cu leacuri, zise Boldur, cu mare îngrijorare 
în glas. Fiara i-a smuls fâşii din carnea de pe spate, rana este 
înspăimântătoare iar pierderea de sânge îi ameninţă viaţa. 

— Să mergem la Broşteni. Acolo e un spiţer tare priceput, fu 
de părere Dănilă. 

— E prea departe până acolo, iar neamişul pierde sânge 
mereu. Mai bine ne lăsăm de-a dreptul la poalele muntelui, în 
Leşul Ursului. Om găsi noi, acolo vreo fiinţă pricepută, care să-i 
oprească sângerarea şi să-i oblojească rana ca lumea. 


— Să mergem acolo. Nu facem mai mult de-un ceas. 

— Poate chiar mai puţin. Hai să tocmim repede o targă. 

Puseră amândoi mâna pe securi şi dintr-un tufan de tisă 
făcură în grabă o targă pe care aşternură frunziş şi muşchi 
moale. Il aşezară pe Lehaci pe ea şi apoi prinseră un capăt al 
tărgii de şeaua calului rănitului, iar celălalt capăt de şaua calului 
lui Boldur, trecând toate desagele pe calul lui Dănilă. Porniră 
grăbiţi la vale. Lehaci era încă în nesimţire. Faţa lui devenea din 
ce în ce mai palidă. Feşile se înroşeau tot mai mult, iar picăturile 
de sânge ce se prelingeau de pe targă însemnau drumul spre 
poalele muntelui cu un arnici roş şi viu. Boldur îşi privea 
îndurerat prietenul atât de greu încercat de soartă în ultimele 
zile, şi se gândea câtă dreptate are românul când spune că o 
nenorocire nu vine niciodată singură... 


În odaia ei de taină, din apropierea sălii Divanului, doamna 
Elisaveta se plimba cu paşi repeziţi şi, fără a ţine seama de 
regulile curteniei, se adresa marelui vornic Ureche şi marelui 
armaş Prăjescu, din mers, uneori chiar şi atunci când era cu 
spatele la ei. De când îl tutela pe nevârstnicul său fiu, 
Constantin, ajuns domn al Moldovei cu ajutorul otrăvii şi al 
oştilor străine, despotismul şi îngâmfarea ei nu mai aveau 
margini. Se purta cu boierii şi dregătorii cei mari ai ţării mai rău 
decât cu slugile palatului ţipând şi răstindu-se la ei, 
bruftuluindu-l, ameninţându-i şi umilindu-i. Aceştia înghiţeau în 
sec, căci ştiau că apriga femeie era în stare să-i nenorocească 
chiar şi pentru o singură vorbuliţă sau vreun gest de împotrivire. 

Doar cu vechiul ei prieten şi sfătuitor, Nistor Ureche, se purta 
mai ca lumea, deşi, uneori, când mânia o copleşea, nu-l ierta 
nici pe el. Ureche, însă, măsurat şi iscusit cum era, o domolea 
îndată, silind-o să-i vorbească aşa cum i se cuvenea unui boier 
şi dregător de rangul său şi unui sfetnic şi prieten vechi şi 
apropiat ca dânsul. 


Şi de data asta, marele vornic fu silit să risipească multă 
trudă ca s-o domolească prin cuvinte iscusite şi printr-un 
meşteşugit joc al ochilor şi al mâinilor: 

— În van te frămânţi, te zbuciumi şi te amărăşti, mărită 
doamnă, îi spuse el, după ce Elisaveta vărsase foc pe nări, fără 
întrerupere, mai bine de o jumătate de ceas. Eu sunt sigur că 
pârcălabul Belcea ne-a trimis răvaşul pe care îl aşteptăm cu 
toţii. 

— Prostii! Dacă-l trimetea, îl aveam de mult în mâini. Ne 
aflăm în a cincea zi a lui Mai. și n-avem nicio ştire despre sosirea 
lui Toma la cetatea Neamţului, cu cele două femei în cârcă. Asta 
înseamnă că nevlegul ele frate-meu n-a făcut, nimic. 

— Cum să nu facă, mărită doamnă? Nu ne-au înştiinţat oare 
oamenii noştri din Câmpulung că cele doua neveste au fost 
ridicate pe sus, în ziua de arminden, de către ceata nemeşului 
Toma, şi purtate în grabă spre Târgul Neamţului? 

— Că au scos iepele din grajdul lor o ştim cu toţii: dar că au 
ajuns cu ele la cetatea Neamţului, cine ne poate spune? Nu voi 
avea pic de tihnă până nu le voi vedea în beciurile cetăţii, căci 
numai poprirea lor acolo va putea stârni furtuna pe care o dorim 
cu toţii. 

— Oare, înţeleaptă stăpână, putem fi noi siguri că asta ne va 
aduce furtuna cea mult dorită? Oare putem fi siguri că oamenii 
din fruntea câmpulungenilor vor împinge la pieire pe munteni de 
dragul nevestelor răpite? Crezi că ei nu ne vor oblici gândurile şi 
nu ne vor desluşi planurile? 

— Va să zică, vel-vornice, nu prea crezi că drumul ales de 
mine este drumul cel bun. 

— Eu ţi-am spus de la bun început, mărită doamnă, că nu 
asta-i calea cea mai nimerită pentru a-i împinge pe munteni la o 
nouă răzmeriţă. 

—Ai spus-o numai pentru că domnia ta ai inimă de piatră, 
cum dealtfel mi-ai dovedit-o de mult, vel vornice... Nu vreau să 
te jignesc, dar aşa sunteţi voi uneori: nesimţitori la treburile 
sufleteşti. Insă eu sunt femeie, şi ştiu ce pot face nişte bărbaţi 
care îşi iubesc cu patimă nevestele, atunci când le aşteaptă o 
fiertură ca aceea ce le-am pregătit-o noi. 

— Să-mi fie iertată împotrivirea mărită doamnă, eu nu am 
inimă de piatră. Am şi eu, ca toţi românii, inimă simţitoare. Dar 
am şi mulţi ani de viaţă în spate şi sunt un om trecut prin multe 


încercări. Pe lângă asta, îi cunosc mai bine decât oricine pe 
căpeteniile câmpulungenilor: sunt oameni cu cap bun şi inimă 
bărbată. Asta trebuie s-o recunosc, chiar dacă nu-mi este pe 
plac. 

— Văd că-i lauzi pe capii câmpulungenilor mai mult chiar 
decât îi laudă faptele lor, vel-vornice. 

— Nu-i laud deloc, înţeleaptă mea stăpână. Îmi place doar să 
privesc adevărul drept în faţă. De ce să ne amăgim singuri? 
Oamenii de felul celor din fruntea câmpulungenilor nu-şi pierd 
capul cu una cu două, nu se lasă târâţi orbeşte în nesăbuinţe. Și 
apoi, chiar dacă ar faee-o, cine i-ar urma? Crezi că muntenii i-ar 
asculta? Oare ei n-au neveste? N-au copii? De ce şi i-ar nenoroci 
cu bună ştiinţă? Doar aşa, de dragul căpeteniilor lor şi al 
nevestelor acestora? Pentru ce ar porni să facă astfel de jertfe? 
Să lăsăm să vorbească faptele şi nu presupunerile noastre. 

— Asta chiar o să şi facem. Numai că trebuie să silim faptele 
să vorbească în sprijinul nostru. 

— Asta fără doar şi poate. Dar ca să împingem faptele pe 
făgaşul nostru, trebuie, mai întâi, să ştim despre ce fapte este 
vorba. De aceea să mai aşteptam un pic. 

— Aşteptarea cu braţele încrucişate înseamnă spaimă, uluială, 
neputinţa, damblageală, draga prietene... 

— Eu cred că înţeleapta noastră stăpână are dreptate, intră în 
vorbă marele armaş Prăjescu, care tăcuse până atunci, 
aşteptând clipa cea mai potrivită ca să ia cuvânt. Ceva i s-a 
întâmplat totuşi nemeşului Toma, de vreme ce nu mai avem 
nicio ştire de la dânsul. De aceea, trebuie să-i sărim repede într- 
ajutor. Să trimitem pe urmele lui o ceată de oameni de ispravă, 
vreo douăzeci de armăşei călări, cu un căpitan destoinic în 
frunte. Asta e părerea ma. 

— Ţi-a ieşit un sfânt din gură, vel-armaşe! zise doamna cu 
mulţumire în glas. Aşa să facem! Şi asta cât mai repede cu 
putinţă. 

— O putem face chiar în clipa de faţa, mărită doamnă. 
Oamenii sunt gata de drum. De două zile mă tot gândesc că 
lucrul cel mai bun ce-l putem face este acela de a trimite 
oameni de ajutor, pe urmele nemeşului Toma. Tocmai de aceea 
am cerut îngăduinţă măriei tale de a mă primi şi asculta. 

— Bine ar gândit, vel-armaşe. Asta-i lucrul cel mai bun ce-l 
putem face. Trimite-ţi oamenii îndată pe urmele lui frate-meuu. 


Alege și câţiva olcci buni, care să ne dea de ştire despre ce s-a 
petrecut cu ceata nemeşului şi prada sa, până acum, şi despre 
ce se va petrece de acum încolo. 

— Prea bine, mărită doamnă! Voi trimete armășeii îndată. Voi 
alege şi şase olaci cu fugari buni. Peste asta, voi da porunci 
căpitanilor de poştă din Ţara de Sus să-i sprijine cu cai de 
schimb. 

— Eu zic, mărită doamnă, că ar fi bine să trimitem olaci nu 
numai spre Câmpulung ci şi spre Târgul Neamţ, ca să culeagă 
ştiri şi de pe acolo, propuse Ureche. 

— Să trimitem olaci şi într-acolo, îngădui doamna. Poate că în 
timp ce noi ne perpelim aici, frate-meu bate la porţile cetăţii 
Neamţului. 

— S-ar putea să fie chiar aşa, înţeleaptă stăpână, dar nu 
strică să-i trimitem totuşi nemeşului Toma oameni de ajutor, 
zise Prăjescu, temător că doamna o să-şi schimbe gândurile. 

— Fireşte, nu strică deloc. Paza bună trece primejdia rea, zise 
doamna. Du-te îndată, vel-armaşe, şi fă tot ceea ce am hotărât 
să facem! Domnia ta, vel-vornice, mai rămâi o clipă, căci mai 
avem ceva de vorbit... 

După ce marele armaş ieşi pe uşă, doamna Elisaveta se 
apropie de Ureche, îl privi sfredelitor în miezul ochilor şi-l întrebă 
cu glas aspru: 

— Unde ţi-e feciorul, vel-vornice? 

— E plecat la moşia mea din Frasin. 

— L-ai trimes domnia ta... ori a plecat cu de la sine putere? îl 
întrebă doamna, tărăgănându-şi vorba şi urmărindu-i fiecare 
mişcare a muşchilor feţei. 

— L-am trimis eu! răspunse fără şovăire şi fără să-şi piardă 
măcar o clipă cumpătul Ureche, deşi nu spunea pe de-a-ntregul 
adevărul, căci fiu-său plecase cu voia tatălui său, dar nu la 
porunca acestuia. 

— Aşa o fi, vel-vornice?! făcu doamna cu înţepătură în glas. 

— Aşa este, mărită stăpână. Eu i-am poruncit să se ducă 
răspunse, cu şi mai mult hotărâre în glas, Ureche, care de mult 
bănuia ceea ce bănuia acum apriga doamnă Elisaveta despre 
plecarea grăbiră a lui Gligore spre ţara Câmpulurgului, iar asta îl 
făcea să-şi apere din răsputeri odrasla. 

— E-adevărat că este prieten bun cu neamişul Lehaci? îl 
strânse doamna şi mai tare în menghină. 


— E-adevărat numai pe jumătate, răspunse Nistor Ureche, 
silindu-se să pară liniştit. Au fost colegi de şcoală în Lehia, dar 
prieteni buni n-au fost niciodată. 

— Când a plecat logofeţelul Gligore spre ţara Câmpulungului? 

— Cu o săptămână înainte de sfintele Paşti. 

— Va să zică a plecat după ce noi plănuisem şi hotărâsem 
răpirea celor două femei, băgă de seamă doamna Elisaveta, 
rânjind ameninţător şi împungându-l cu privirea pe Ureche. 

— Şi ce-i cu asta, mărită doamnă? o înfruntă marele vornic, 
plin de indignare. Doar nu vei fi vrând să spui că i-am poruncit 
fiului meu s-alerge într-un suflet la omul care mi-a hărtănit 
moşia şi mi-a ars curţile, spre a-l înştiinţa că eu şi stăpâna mea 
vrem să-i dăm în curând la cap! 

— Aş spune aşa ceva numai dacă mi s-ar întuneca mintea, 
prietene, zise doamna muindu-şi glasul. Fii pe pace, dragul meu, 
ştiu prea bine că neamul Lehacilor îţi este duşman de moarte şi 
că n-ai de ce să-i sari într-ajutor! Nu mă îndoiesc nicio clipă că 
ţi-ai trimes feciorul la Frasin, la moşie, şi nu la Câmpulung la 
Lehaci... 

— Fără îndoială că la moşie l-am trimes, pentru trebile mele, 
și nu la Lehaci, pentru ale sale. 

— Sunt încredinţată pe deplin că așa ai făcut. Cu toate 
acestea, am ştiri că feciorul domniei tale a fost oaspetele lui 
Lehaci. 

— Se prea poate, mărită doamnă. După cum ştii, Frasinul se 
află la o azvârlitură de băț de Câmpulung, iar fiul meu nu s-a 
văzut de aproape trei ani cu fostul său coleg de şcoală. O fi dat 
şi pe la el, dar asta nu spune nimic. 

— Chiar nimic, nu, vel-vornice. S-ar putea ca Lehaci să-l fi tras 
un pic de limbă pe feciorul domniei tale. 

— Nu mă îndoiesc nicio clipă că a încercat s-o facă. Dar ce 
putea afla de la el? Ce ştia fiu-meu despre planurile noastre? 

— S-ar putea totuşi să fi aflat câte ceva despre ele. 

— De unde să afle, înţeleaptă stăpâna? Crezi că sunt omul 
care îşi îngăduie să stea la taifas cu fiu-său despre trebile 
divanului Moldovei, despre trebile de mare taină ale ţării? Dacă 
eu m-aş fi scăpat faţă de fiu-meu, dacă fiu-meu ar fi fost prieten 
la toartă cu Lehaci şi ar fi fost, pe deasupra, atât de nătâng 
încât să-i vorbească duşmanului meu despre papara ce i-o 
pregăteam, atunci Lehaci şi Pepelea şi-ar fi pus nevestele la 


adăpost, iar fratele domniei tale n-ar mai fi avut prilejul să le 
şterpelească nestingherit de sub nasul dragilor lor soţiori. 

— Adevăr grăit-ai, prea înțeleptul meu sfetnic: feciorul 
domniei tale n-a ştiut nimic despre răpirea plănuită de noi. lartă- 
mă că te-am bănuit pe domnia ta şi pe fiul domniei tale. Am 
făcut-o numai pentru că m-a neliniştit soarta fratelui meu şi 
pentiu că fiul domniei tale a plecat îndată după tainicile noastre 
hotărâri spre ţara Câmpulungului, şi pentru că zăboveşte cam 
prea mult pe acolo... 

— Trebile pe care i le-am cerut să le facă la moşia mea din 
Frasin şi la ctitoria mea de la Secu l-au silit să zăbovească aşa 
de mult pe acele meleaguri, şi nu altceva. ` 

— Să dea Dumnezeu să fie asa, dragul meu prieten! Incă o 
dată îţi cer iertare pentru că mi-am pierdut cumpătul. 

— Aşa ni se întâmplă mai întotdeauna în clipe de grea 
cumpănă, mai cu seamă când primejdia ameninţă pe cineva 
drag nouă. Eu cred totuşi că pe iubitul frate al domniei tale nu-l 
ameninţă nicio primejdie şi că numai nerăbdarea măriei tale de 
a lovi în chip hotărâtor pe nemernicii de câmpulungeni te-a 
făcut să-ţi ieşi din fire. 

— Deie Domnul să fie vorba doar de o furtună într-un cofăel 
cu apă! Eşti slobod să pleci, prietene. Indată ce afli ceva despre 
frate-meu şi despre trebile sale, dă fuga la mine, şi eu te voi 
primi pe loc, chiar dacă voi fi în iatac în cămaşă de noapte. 

Şi doamna Elisaveta flutură pe buze un zâmbet tainic şi 
îmbietor, în timp ce îi întinse mâna vechiului ei prieten şi sfetnic, 
care i-o sărută, de astă dată, doar cu o scurtă apăsare de buze, 
şi ieşi grăbit pe uşă. 


XI 


Alburel privea pierdut patul ei de suferinţă, frământat de 
gânduri chinuitoare şi răscolit de spaime şi dureri copleşitoare. 
Fruntea boltită şi faţa prelungă, de maică preacurată 
suceviţeană, altădată mai albe decât neprihănitul nenefar, erau 
acum, sub văpăile fierbinţelii, roşii ca măcieșul şi scăldate în 


râuri de sudoare. Nările ei subţiri si străvezii se zbateau ca un 
fluture de noapte în preceas de ziuă, iar sânul ei feciorelnic 
pâlâia ca o luminiţă gata să se stingă. 

Se va stinge oare firava zvâcnire a viului în această făptură 
minunată, întruchipare a desăvârşirii, cânt al frumuseţii, izbândă 
a armoniei, imn de preamărire a vieţii? Se va petrece oare o 
asemenea pângărire a sublimului? Va izbândi oare răul asupra 
binelui, întunericul asupra luminii, iadul asupra cerului? 

„ Nu, nu aşa ceva nu se poate! zise meșterul zugrav gândind 
cu glas tare. Ar însemna să nu mai cred în ceea ce am crezut 
până acum, în ceea ce mi-a înflăcărat gândirea şi mi-a inspirat 
penelul!“ 

Oita gemu uşor. Alburel, până atunci dărâmat de suferinţă şi 
nesomn simţi că prinde puteri, înviorat de nădejdi întăritoare. 
Geamătul era un strigăt al vieţii, o izbucnire a voinţei de a trai, 
un semn că-si revine în simţiri. Sărmana de ea zăcuse, trei zile 
şi trei nopţi, aproape fără suflare, şi numai pojarul care-i 
învăpăia obrajii şi mişcarea abia simțită a nărilor şi a pieptului 
arătau că-i încă în viaţa. 

Se aplecă asupra ei cu nesfârşită dragoste şi-i şterse, cu 
mişcări line şi mângâietoare, sudoarea de pe frunte şi de pe 
faţă. Luă un ştergar uscat, îl muie în apă rece, îl stoarse, îl 
scutură, îl împături şi i-l puse pe frunte. Oita gemu încetişor, 
simțind prin somn alintările răcorii, dar nu deschise ochii: zăcea 
încă în neştire, la hotarul dintre viaţă şi moarte. 

„Oare de ce întârzie Dafina?" se întrebă neliniştit Alburel. 

Soaţa lui Lehaci era în odaia de alături, unde pregătea oblojeli 
proaspete şi fierturi pentru potolirea fierbinţelii. Oiţa era 
împuşcata în piept, rana era grea, iar viaţa ei, în mare primejdie. 
Meşterul se gândi cu ură şi dispreţ la lefegiul cel crud si mişelnic 
care trăsese cu pistolul într-o biată femeie lipsită de aparare ce 
nu făcuse altceva decât să încerce a se ascunde în desişuri, mai 
mult de frică decât din dorinţa de a fugi, atunci când ceata de 
tâlhari domneşti împresurase poiana din padurea Deei. „Ce 
ticălos!“ îşi spuse Alburel. Să folosească arma împotriva unei 
femei plăpânde, când oricum, un zdrahon ca el, cu picioare de 
cocostârc, ar fi ajuns-o din urmă în câteva clipe.“ Chiar şi capul 
cetei de tâlhari a rămas scârbit de ceea ce văzuse şi l-a bătut 
măr, cu latul săbiei, pe omul cel mişelnic de sub porunca sa. Mai 


ales că fapta lui crudă şi laşă încurca toate socotelile sale şi ale 
domniei. 

Glonţul o lovise pe Oiţa sub undreaua dreaptă, îi străpunsese 
pieptul şi-i ieşise prin spate. Se pare că nu-i atinsese vârful 
plămânului, căci nu scuipa sânge. La început, rana nu părea să 
fie prea primejdioasă. Dar, când au ajuns în apropiere de 
Stulpicani, Oita a leşinat. Îndată ce au intrat în sat, i-au scos 
feşile şi, când au dat cu ochii de rană, au ramas cu toţii îngroziţi: 
scama înota în sânge şi în faţă și în spate. Femeile din sat le-au 
dat rachiu tare, zeamă de tutun şi zeamă de muma-secării şi 
după ce i le-au turnat pe rană şi au strâns bine feşile, 
sângerarea s-a mai potolit un pic. 

Alburel l-a rugat din suflet pe capul cetei, care era însuşi 
fratele doamnei Elisaveta, nemeşul Toma Csomortany, pe care 
meşterul zugrav îl cunoscuse cu doi ani în urmă, cu prilejul 
încheierii păcii, în cortul contelui Bethlen, s-o lase pe rănită în 
sat, în grija femeilor de acolo, căci hurducăturile mersului călare 
vor dezlănţui din nou potopul de sânge şi o vor ucide. Nemeşul 
s-a scuzat politicos şi i-a spus că deşi cererea lui este pe deplin 
justificată, n-o poate satisface. Dacă ar fi după dânsul, ar lăsa 
aici şi pe rănită şi pe distinsul pictor, şi pe cinstita soaţă a 
neamişului Lehaci. Însă el are anume porunci pe cari nu 
îndrăzneşte să le calce, deşi vin de la sora sa, fiindcă l-ar 
aştepta osândă grea. Dacă ar fi putut să-şi înfrunte sora, ar fi 
făcut-o încă din clipa când ea l-a trimes să facă o treabă atât de 
laşă şi nedemnă pentru un nobil şi un cavaler ca el, cum este 
smulgerea de lângă soţ, prin silă şi violenţă, a unor femei 
onorabile. Aşa stând lucrurile, el îl roagă pe distinsul său 
cunoscut să aibă puţină răbdare, căci în curând vor fi sus, în 
pădurea din creştetul muntelui Ostra. Acolo domnia are o 
branişte cu un conac de vânătoare înzestrat cu tot ce trebuie 
pentru un popas prelungit. Vor rămâne acolo cât va fi nevoie, în 
aşa fel ca rănita să se pună pe picioare şi să poată face drumul 
mai departe, spre locul unde a poruncit domnia să fie dusă 
împreună cu cinstita jupâniţă Datina. Domnia lui, meşterul 
zugrav, este liber să se înapoieze în Câmpulung, dacă îşi dă 
cuvântul de onoare că nu va divulga nimănui locul unde vor sta 
până la întremarea distinsei soţii a spiritualului Pepelea. 
Persoana sa nu face obiect de preocupare din partea domniei, el 
fiind adus până aici, prin constrângere, numai din motive de 


siguranţă, căci dacă îl lăsa liber încă de la început, ar fi dat 
alarma şi i-ar fi zădărnicit îndeplinirea misiunii cu care fusese 
trimis la Câmpulung de către buna dar severa sa soră. 

Alburel a refuzat, în termeni nu mai puţin ceremonioşi, 
amabila invitaţie a domniei sale nemeşul Csomortany. El i-a 
spus că va rămâne cu cele două preacinstite jupâniţe şi va 
împărtăşi, până la capăt, soarta lor. Ar fi un lucru nedemn şi 
ignobil din partea sa să le părăsească tocmai acum, când au 
mare nevoie de el. 

Nemeşul a înţeles şi a laudat nobilele sentimente ale 
vestitului pictor moldovean şi i-a satisfăcut dorinţa. 

Au ajuns noaptea la braniştea domnească de pe culmea 
Ostiei. Conacul avea multe odăi, cu paturi bune şi rufărie curată. 
Cele două prinse au primit o odaie, iar meşterul alta, alături de 
ele. Oiţa era încă în nesimţire. Au culcat-o în pat şi Dafina, 
ajutată de Alburel, a început s-o doftoricească. Din fericire, 
nevasta pădurarului care se îngrijea de conacul domnesc avea 
ierburi de leac. l-au spălat rana cu ceai de muşeţel, i-au pus pe 
carnea vie scamă cu flori de arnică, măcinate în untură de 
peşte, peste care au aşezat foi de pătlagină, şi i-au înfăşurat 
apoi strâns, cu feşi, pieptul. 

Au vegheat amândoi, toată noaptea, la căpătâiul bolnavei. 
Sângerarea aproape că încetase, însă spre ziuă începură 
fierbinţelile. Pe la amiază, Oiţa dogorea ca un cuptor şi aiurea. l- 
au turnat cu linguriţa pe gât ceai de flori de soc, care a făcut-o 
să năduşească şi i-a mai domolit un pic fierbinţelile, fără ca 
sărmana lor prietenă să-şi revină în simţiri. 

În ziua următoare însă, fierbinţelile au crescut în chip 
îngrijorător. Fruntea şi obrajii îi ardeau ca jarul, şi bolnava abia 
mai răsufla. Atât el cât şi Dafina au rămas nemişcaţi la căpătâiul 
ei, fără să pună capul jos măcar o clipă. l-au schimbat des 
oblojelile, i-au dat ceaiul cel răcoritor şi i-au pus mereu prosoape 
ude pe frunte. Au doftoricit-o în felul ăsta trei zile şi trei nopţi, 
fără a izbuti s-o readucă în simţiri. Dafina era istovită de 
nesomn, dar, deşi el o rugase de nenumărate ori să pună un pic 
capul pe pernă, ea n-a voit, cerându-i în schimb lui să facă acest 
lucru, ceea ce, bineînţeles, el n-a primit. Dealtfel, chiar dacă ar fi 
încercat să se odihnească puţin, nici el, nici Dafina n-ar fi putut, 
căci grijile, temerile şi starea lor sufletească nu le îngăduiau să 
doarmă. 


Uşa odăii scârţâi uşor şi întrerupse gândurile lui Alburel. În 
prag se ivi Dafina care păşi în vârful picioarelor spre patul Oiţei. 
Privi cu ochii tulburi şi cu pleoapele roşii de nesomn spre Alburel 
şi întrebă în şoaptă, cu glasul copleşit de temeri: 

— Cum se mai simte? 

— A gemut şi a oftat prin somn, răspunse meşterul un pic 
luminat la faţă. 

— Asta-i semn bun. Înseamnă că a trecut cumpăna cea mare. 
O să-şi vină curând în fire. 

— Şi-ar veni, dacă i s-ar mai domoli fierbinţelile. 

— O să-i mai dăm ceai de soc. Dac-am avea un pic de scoarță 
de chinină! 

— Nemeşul mi-a spus azi dimineaţă că trimite un oştean la 
Borca, la spiţer, să ne dea chinină şi alte leacuri. 

— Mi-a spus şi mie. L-am rugat s-o aducă de acolo şi pe Baba- 
Buha, doftoroaia cea vestită. 

— Baba ne-ar putea fi de mare folos. Am auzit că are leacuri 
care fac adevărate minuni. 

— Da, aşa este. Trebuie să sosească în curând, căci sunt vreo 
douăsprezece ceasuri de când a plecat lefegiul ca s-o aducă de 
la Borca. Dar haide să-i mai dăm un pic de ceai de soc Oliţei, 
după care o să-i schimbăm oblojelile. 

— Să-i dăm numai ceai, căci oblojeli o să-i pună în curând 
doftoroaia cea vestită. 

— Fie şi aşa. Dar dacă întârzie prea mult Baba-Buha, atunci îi 
schimbăm noi oblojelile. Hai, saltă-i capul, ca să-i dăm ceaiul. 

Alburel se aplecă asupra patului şi luă, cu mişcări domoale, cu 
grijă si cu dragoste nesfârşită capul Oiţei în palme si îl săltă 
încet. Dafina îi strânse uşor nările şi, când bolnava trase aer pe 
gură, înclină lingura cu ceai, de atrăgător, dacă n-ar fiavut pe 
faţă biciuirile patimei sale pentru femei şi băutură. 

Nemeşul făcu o plecăciune cuviincioasă în faţa Dafinei, care 
sărise în picioare, ruşinată că aţipise, şi o întrebă - după ce 
salutase, prin înclinarea capului, pe Alburel - cu îngrijorare 
sinceră în glas: 

— Cum se mai simte tânăra jupâniţă? 

— Are încă fierbinţeli mari, răspunse Dafina cu ochii plecaţi, 
stingherită de privirile arzătoare ale frumosului oştean. 

— A sosit omul meu cu doftoroaia de la Burca. N-a găsit 
scoarță de chinină, iar asta mă îngrijorează foarte, deşi baba se 


laudă că are pentru fierbinţeli un leac mult mai bun decât 
chinina. Mie însă nu-mi prea vine să cred spusele cotoroanţei. 

— De ce? întrebă Alburel oarecum surprins. 

— Am iscodit-o un pic asupra leacurilor sale, căci e primejdios 
să lăsam o bolnavă într-o stare atât de gravă pe mâinile unei 
babe despre care nu știm mare lucru şi care pare cam şuie. Mi-a 
spus nişte drăcovenii cari mă fac să cred că am în faţa mai 
degrabă o vrăjitoare decât o doftoroaie. 

— Eu am auzit despre ea lucruri osebit de bune, zise Alburel. 
Se spune ca foloseşte nişte leacuri cu adevărat miraculoase. 

— Şi eu am auzit lucruri asemănătoare, îl întări Dafina pe 
Alburel. 

— Atunci, o lăsăm să-și încerce leacurile pe pielea bolnavei 
noastre? întrebă nemeşul încă neîncrezător. 

— S-o lăsăm căci altceva mai bun n-avem de făcut, răspunse 
Alburel. Dealtfel, eu cred că baba şi-a încercat de mult leacurile. 

— Fie şi cum ziceţi, încuviinţă nemeşul. Si bătu de trei ori din 
palme 

Uşa se deschise şi în prag se ivi un oştean care înţepeni 
smirnă în faţa nemeşului, gata a-i asculta poruncile. 

—Adă doftoreaia ceea încoace, zise nemeşul cu o umbră de 
silă şi neîncredere în glas. 

— Indată! făcu oşteanul. Să aducă leacurile cu ea? 

— Să le aducă, încuviinţă nemeşul plictisit. 

Peste câteva clipe, intră pe uşa doftoroaia. Nu de pomană 
purta numele de Buha. Avea ochi mari, speriaţi şi clonţ de 
bufnită. 

— Apropie-te, babă! îi porunci nemeşul, privind-o cu dezgust 
şi milă. Ai adus leacurile? 

— Le-am adus, boierule, că d-aia am venit aici, răspunse 
doftoroaia, tărăgănându-şi glasul dogit şi tremurat. 

— Spune-le şi dumnealor ce leacuri vrei să-i dai bolnavei, zise 
nemeşul arătând cu capul spre Alburel şi Dafina. Tare mi-e 
teamă că ai s-o trimeţi în împărăţia cerurilor cu leacurile tale! 

— Apăi dacă nu credeti în leacurile mele, geaba le cerc, 
boierule! Necredinţa ţine în loc puterea leacului. 

— Lasă asta la o, parte. Dacă-s leacuri bune, tămăduiesc ele 
şi fără părerea noastră despre ele. Fă bine şi spune ce leacuri 
vrei să foloseşti. 


— Mai întâi să văd femeia cea vătămata. Sa vad rana, şi după 
aia vă spun ce leac o să folosesc. 

— laca, ţi-o arătăm acuma, zise Dafina, cse desfacă feşile de 
la rana Oliţei. 

— Daţi-mi un lighean cu apa caldă şi săpun, ceru baba, cu 
glas cam poruncitor şi prea puţin cuviincios, ceea ce arăta 
siguranţă şi încredere în sine. 

l-au dat apă caldă şi săpun. Doftoroaia îşi spălă vreme 
îndelungată mâinile ei vinete şi vârstate de anii îndelungaţi ce-i 
purta în spatele ei cocârjat. Apoi se apropie de femeia cea 
vătămată, privi rana din faţă, o pipăi cu băgare de seamă, şi la 
fel făcu şi cu rana din spate. Pe urmă puse palmele pe faţa şi pe 
fruntea bolnavei, după care chibzui îndelung. Se apropie cu 
mişcări iuți de masa, unde-şi aşezase boccelele, scotoci într-o 
straiţă înflorată cu arnici, scoase nişte ulcele înfăşurate în pânză 
de in nouă-nouţă şi zise sigură de sine; 

— Am leac bun şi pentru rană şi pentru fierbinţeli. 

Apoi luă o ulcică însemnată cu e funtă roşie, o desfăcu, 
scoase cu o lingură nouă de brad nişte unsoare, o întinse pe 
două feşi de in, albe şi curate ca neaua, luă şi o strachină cu 
ceai de muşeţel şi se îndreptă spre patul Oiţei. 

— Ce drăcie vrei să-i pui pe carnea vie? o întrebă nemeşul cu 
glas răstit şi înţepător. Spune-ne şi nouă. Că doară noi 
răspundem de viaţa bolnavei. 

— Un mucegai care are s-o tămăduiască în câteva zile, 
răspunse baba, vorbind acum cu vioiciunea unei femei tinere. 

— Ce fel de mucegai? o întrebă Dafina, cu blândeţe şi cu 
interes. 

— Mucegai de brânză din lapte de ghivoliţă ţintată, amestecat 
cu untură de ursoaică. 

— O să prindă mucegai la rană, zise nemeşul, cu glas hazos. 

— N-o să prindă maică, îl încontră cu dârzenie doftoroaia. 
Mucegaiurile sunt tare bune la coptură de rană. Fireşte, 
numa'anume mucegaiuri. 

— De unde ştii? o iscodi din nou nemeşul. 

— De la maică-mea, iar dânsa de la bunică-mea. Am tămăduit 
mulţi oşteni răniţi, din ţara Dornelor, când s-or bătut cu ungurul. 

— Nu prea îmi vine să cred, zise nemeşul întunecat la faţă, 
pesemne înnegurat de anume aduceri aminte. 


— Este adevărat, cinstite căpitane, o întări Alburel pe Baba 
Buha. Doftoroaiele de pe la noi folosesc cu osebire diverse 
mucegaiuri, pentru vindecarea rănilor infectate. 

— Să zicem că-i aşa, încuviinţă nemeşul, fără convingere. Dar 
de ce-i nevoie neapărat de mucegai de brânză din lapte de 
ghivoliţă şi încă de bivoliţă bă/țată?! 

— Pentru că numai aiasta-i bun la coptură de rană, răspunse 
baba. 

— Şi de ce trebuie neapărat ca untura să fie de la o ursoaică?! 
Aia de la urs nu-i bună? 

— Nu-i bună, maică, nu-i bună de 'mnic. 

— Asta-i mai degrabă vrăjitorie, decât medicină, zise 
nemeşul, privind spre Alburel. 

— E şi una, şi alta, spuse meşterul zugrav zâmbind. 

— Atunci ce facem, o lăsăm pe vrăjitoare să-i pună bolnavei 
pe rană drăcovenia ei de bivoliţă bălţată? întrebă nemeşul 
nehotărât. 

— Eu zic s-o lăsăm să-şi facă meşteşugul. 

— Şi eu zic la fel, i se alătură Dafina lui Alburel. Am auzit 
numai lucruri bune despre Baba-Buha. 

— Bine, s-o lăsăm, încuviinţă, plictisit nemeşul. Pofteşte şi fă- 
ţi treaba, babo! Dar sa ştii că dracul te ia dacă i se întâmplă 
ceva rău bolnavei! Ai să stai aicea zălog câteva zile. 

— O să stau, boierule, că tot trebuie să grijesc de ea, să-i 
schimb mereu feşile. 

După aceste cuvinte, Baba-Buha se duse la patul Oiţei, îi 
spălă bine rănile cu ceai de muşeţel şi apoi puse pe ele cele 
două pânze cu unsoare, împingându-le uşor în adânc. Oiţa 
tresări şi gemu uşor. 

— Are dureri mari, dacă le simte şi în somn. O să i le alinăm 
cu zeamă de mătrăgună. 

—Mătrăgună? întrebă Alburel surprins. 

— Da. Maică, mătrăgună, doamna mare, cum i se mai spune. 

— Păi nu-i otrăvitoare? 

— Dacă pun în rachiu numai câteva boabe şi le laşi să 
dospească, nu-i otrăvitoare. O să-i dăm să bea doar câteva 
picături, şi o să-i ia durerea cu mâna. 

— Bine, fă-o şi pe asta, încuviinţă nemeşul. Dar dacă o 
otrăveşti! 


— N-avea grijă, boierule, că ştie ea Baba-Buha ce face, zise 
dofroroaia, mai stăpână pe ea ca oricând. Da' mai întâi şi întăi 
să-i strâng în feşi oblojeala şi să-i dau să be un alt leac, de care 
are nevoie mai ales. 

— Ce leac? 

— O fiertură pentru potolirea fierbinţelilor. 

— Ce anume? 

— Zamă groasă mucegăită, din carne de capră neagră de 
stâncă. 

— lar mucegai? 

— Ehei, boierule, ce ştii matale ce-s mucegaiurile! 

— Şi n-o să-şi verse matele bolnava, când o să bea zeama ta 
clocită? 

— Nu, boierule, că-i îndulcită şi înmiresmată cu miere de 
salcâm. A doua zi după ce-o bea, o lasă fierbinţelile, şi bolnava 
se poate scula din pat. 

— Să dea Dumnezeu să fie aşa! Că de-a fi pe dos, aici îţi 
rămân oasele! 

— Fii pe pace, boierule, că nu i-a sunat încă ceasul Babei- 
Buha. În câteva zile, îţi pun cocoana pe picioare, făr niciun ban, 
c-am îndrăgit-o pe loc. Tare-i frumoasă jupâniţa matale! 

— Ai nimerit-o ca nuca în perete, făcu nemeşul, nu fără a se 
îmbujora de plăcere, în vreme ce Alburel îl fulgeră cu o privire 
grea, cunoscând metehnele căpitanului. 

Baba aduse de la măsuţă un şip însemnat cu funtă albastră şi 
un altul însemnat cu funtă verde, le scoase dopul şi ajutată de 
Dafina turnă pe gâtul bolnavei trei linguri din leacurile ei. 

— Poţi să pleci! îi porunci nemeşul babei, după ce aceasta 
puse şipurile înapoi, în straiţa ei cu leacuri. 


XII 


De două ceasuri străbateau, pe poteci înguste, tăiate prin 
bungete străvechi,  âimpărăţie a  fagilor, gorunilor şi 
mestecenilor, lanţul de păduri aşezate pe coline despărțite de 
pârâuri zglobii, zidul viu care închide, într-o cetate verde, 


mănăstirea Secu. Din îndemnul lui Gligore, se hotărâseră să 
meargă cu toţii la ctitoria lui Nistor Ureche. Logofeţelul avea 
acolo un om de încredere, un călugăr tânăr şi de ispravă, de 
felul lui din Târgu Neamţ, care putea fi trimis, fără a stârni 
bănuieli, în cetatea Neamţului, spre a aduce ştiri despre Oiţa, 
Dafina şi Alburel, dacă cumva răpitorii izbutiseră să ajungă 
acolo. În afară de asta, Gligore trebuia să-şi facă de lucru la 
ctitoria lui taică-său, pentru a azvârli praf în ochii marelui vornic 
şi, mai ales, iscoadelor domniei, cari îl văzuseră, desigur, în 
tovărăşia capilor răzmeriţei câmpulungene. 

Intrară într-un luminiş larg, valea unui pârâu ce se strecura 
şerpuitor printre coline. Pe pajiştea înmiresmată, de timoteică şi 
leurdă, păştea puzderie de vite. Vaci de soi bun, grase şi cu 
ugere mari, boi cu spete de urs şi coarne cât un arc domnesc, 
viței zdraveni şi ageri umpleau imaşul bogat în iarbă grasă şi 
deasă. În mijlocul cirezii, se propteau în bate, nemișcaţi şi tăcuţi, 
doi ţărani zdrenţăroşi şi sfrijiţi. 

— Bună vremea, fraţilor! le strigă Pepelea. 

Văcarii îşi ridicară ciomagul din pământ, îşi lungiră gâtul către 
ceata de călăreţi falnici şi şovăiră îndelung, înainte ae a 
răspunde la bineţe, căci unul dintre călăreţi era îmbrăcat în 
straie boiereşti, iar ceilalţi doi, în frumoase veşminte străjereşti, 
aşa că erau nişte oameni ce nu păreau a fi deloc „fraţi” cu ei, 
ţărani mişei şi rufoşi. În sfârşit, unul dintre ei răspunse: 

— Bun vhinit! Mulţămim '“mneavoastră! 

Călăreţii se opriră a clipă, ca să-şi tragă caii sufletul. Pepelea 
vorbi către văcari, dar privind înţepător spre Gligore, căci 
ghicise că prăpădiţii din faţa lor erau pălmaşi ai ctitoriei lui 
Nistor Ureche: 

— Bree, dar zgârie-brânză mai sunteţi. Aveţi vite aşa de multe 
şi frumoase, iar voi umblaţi în trenţe! 

— Apăi, cinstite oştene, dac-ar hí a noastre, n-am fi aşa de 
pricăjiţi, răspunse văcarul ce se dovedise mai puţin sfios, Noi 
suntem doară cu munca. 

— Îhî, înţeleg: unul seamănă, fi altul culege. Dar ale cui îs? 

— Ale mânăstirii... Noi suntem argaţii mânăstireşti. 

— Argaţi ai mânăstirii? Ai ctitoriei marelui vornic Nestor 
Ureche? Întrebă Pepelea în glas, privind hâtru spre Gligore. Aşa 
ceva nu cred. Prea semănaţi a milogi... 

— Apăi, cinstite oştene, ce vhină avem noi? 


— Da cine-i vinovat? Marele vornic? 

— Ce ştim noi despre marele vornic! 

— Dar de cine ştiţi? 

— Dă înalt preacuviusul arhimandrit Antim. 

— El e stăpânul vostru? 

— Da, dă acu trii ani, când o vhinit dă la Sfetagore. 

— Aha, de la Sfântul Munte. 

— Taică-meu şi-a închinat ctitoria, acum trei ani, mânăstirii 
Xeropotam, de la Muntele Athos, care a trimis ea egumen la 
Secu pe arhimandritul Antim Uranitis, îl lămuri Gligore, cu glas 
acru, pe Pepelea. 

— Înâm! Să mergem, zise Pepelea, dând din cap cu mâhnire. 

Poteca îi duse pe o colină înveşmântată cu mesteceni bâtrâni. 
Scoarța lor albă făcea umbra codrului mai subţire. Din loc în loc, 
smocuri de paltini falnici şi de plopi drepţi ca lumânarea dădeau 
măreție şi întinereau codrul gârbovit de ani. Viezuri ca nişte 
groştei graşi şi greoi şi nevăstuici iuți ca nişte zvârlugi le tăiau 
calea, făcând caii să tresalte şi să sforăie. Călăreţii tăceau 
îngânduraţi şi nu tulburau, măcar cu o tuse liniştea şi măreţia 
codrului. 

Curând intrară într-o pădure de fag amestecat cu gorun. 
Bolţile de frunziş se încurcară. Umbra se îndesi şi aduse răcoare 
cailor, care mai purtau încă pe ei fotaze de spumă, de pe urma 
falnicului galop ce-l făcuseră de la Pipirig până hăt, departe la 
Dumesnicu, satul de unde începe nesfârşitul codru al Secului. 
Într-un tufan de sânger, o codobatură îşi bâţâia coada şi aripile, 
frământând aerul cu un şuier prelung, ca o boamnă de săcăluşe, 
în zbor. Apropierea călăreţilor o potoli, astfel că zefirul putu să 
alinte în voie frunzişul, cu şoapte tainice şi cu miresme 
îmbătătoare. 

Peste câteva clipe, pătrunseră într-o poiană largă, cu meri şi 
peri sălbateci, cu tei albi, cu tufani de măcieşi şi cu scorţărele de 
bujori, clopoței şi crini de pădure. li întâmpină zumzet de albine 
şi miros de ceară proaspătă. In poiană, ca o aşezare de pitici cu 
căsuțe ţuguiate, ascunsă în mijlocul codrului, se întindea o 
prisacă înţesată de ştiu-beie. Şi ea, ca şi cireada cea mare de 
vite, întâlnită cu puţin timp înainte, era a mânăstirii. Prisăcarii 
erau la fel de zdrenţăroşi ca şi văcarii. Numai că nu erau şi la fel 
de jigăriţi şi costelivi, ci arătau bine hrăniţi şi vioi. Semn că 
băgau, destul de des, mâna în cei faguri plini de dulci ispite. 


Asta, numai fiindcă preacuviinciosului econom al mânăstirii îi 
era mult prea greu să numere fagurii decât să numere capetele 
de vită, căci muştele nu suferă în preajma ştiubeielor decât pe 
tătucii lor, pe prisăcari, care grijesc de ele cu dragoste şi care 
cunosc graiul lor de gâze. 

Pepelea îi făcu cu ochiul lui Paţa, râse pe sub mustață şi 
spuse: 

— Nici lupul flămând, nici oaia cu doi miei! Ce zici piuarule? 

—Ce să zic, parcă poţi umbla cu mâna prin miere, fără s-o 
duci şi pe la gură? 

— Aşa este: numai prostul e slugă cinstită la stăpân pungaş, 
zise Pepelea încă zâmbind şi dete pinteni calului, nedorind să 
facă iarăşi un popas urmat de convorbiri neplăcute cu prietenul 
său Gligore. 

Curând, drumul se lăsă într-o vale lărguţă, pe fundul căreia 
susura un pârâu. Pe o pajişte întinsă, zburda o întreagă 
herghelie. Erau numai cai unul şi unul: armigi moldoveneşti 
aprigi, bahmeţi tătăreşti nărăvaşi, sirepi ungureşti de stepă 
focoşi şi neogoiţi, precum şi alte soiuri alese. Şi herghelia era a 
mânăstirii, semn că înalt prea- cuviosul Antim nu era deloc un 
stăpân necuprins. 

Din vale, drumul îi purtă pe o colină împădurită. Când 
ajunseră în creştetul ei, si poteca începu să coboare, Gli- gore 
sparse tacerea şi zise: 

— Mai avem puţin şi ajungem la mânăstire. 

— Taman când trebuie; iar mă strânge la lingurea, spuse Paţa 
cu bucurie. 

— Matale te-i fi trăgând din neamul lui Flămânzilă, dacă poţi 
vorbi de foame, numai la cătăva vreme după marele ospăț de la 
pădurăreasa de pe Ostia, îl beşteli Pepelea. 

— Înţelege-l şi matale: el a muncit din greu ciupind muieruşca 
amarnic, în vreme ce noi n-am făcut nimic,... zise, cu glas hâtru, 
Gligore. 

— Cine poate, oase roade, le făcu Paţa în necaz prietenilor 
săi. 

Nu trecu mult şi călăreţii dădură de o vale strâmtă, de-a 
lungul căreia, pe trepte de piatră albă, se scurgea o apă 
limpede, pârâul Secu. Deasupra lui, pe malul stâng se înălța o 
cetate cu patru ziduri de piatră înalte şi bortelite, străjuite de un 
turn cu vârf de săgeată. Zidurile aveau o puzderie de ferăstruici 


şi ochete, ceea ce vădea că mânăstirea a fost înălţată nu numai 
pentru preamărirea Domnului, ci şi pentru ocrotirea oamenilor în 
vreme de bejenie, aşa cum s-a întâmplat cu mai toate 
mânăstirile din Ţara de Sus. 

Intrară înăuntru pe o poartă groasă de stejar. Curtea pătrată, 
marc cât un medean, avea pe fiecare latură câte două caturi de 
chilii, aşa că mânăstirea putea adăposti, la nevoie, un târg 
întreg. Biserica mânăstirii, aşezată în mijlocul curţii, nu era prea 
mare şi nu avea zugrăveli pe pereţii dinafară. Peste tot forfoteau 
mulţime de oameni: călugări rotofei, argaţi supţi la faţă şj robi 
tuciurii şi cu ochi şireţi. 

l-a primit cuviosul econom al mânăstirii, un grec cu ochi de 
viezure şi faţă vicleană, care fusese în chip neîndoielnic, 
coropcar ori cămătar, înainte de a se călugări. Având de-a face 
cu fiul ctitorului mânăstirii, i-a firitisit cu multe tămâieri şi 
ploconeli. Dar asta nu încălzi pe nimeni, nici măcar pe 
logofeţelul Ureche. Ceea ce îi încălzi însă, cu adevărat, fu 
prânzul cu care îi cinsti, ciorbă de perişoare, porumbei cu 
smântână, sitari fripţi, vărzare cu cureehi şi, mai ales vestitul vin 
de coarne al mânăstirii, vin fără seamăn în toată Moldova. 

După prânzul cel gustos, Gligore plecă în căutarea omului său 
de încredere, spre a-l trimite după veşti la cetatea Neamţului. 
Pepelea, neavând altceva mai bun de făcut, se lungi în pat, în 
odaia din arhondaric şi la fel ca el făcu şi al său prieten Paţa. 
Piuarul a adormit îndată ce a pus capul pe pernă. Pepelea însă 
s-a căznit mai bine de un ceas, dar nici vorbă s-adoarmă. Il 
chinuiau gândurile şi temerile sale obişnuite, care îl purtau 
mereu la a sa preaiubită soaţă, la buna şi frumoasa lui Oiţa. 

Spre a scăpa de cazne, porni în preumblare prin mânăstire. 
Fusese cândva argat mânăstiresc şi voia să vadă cum mai 
trăiesc locuitorii sfintelor locaşuri de închinăciune pierdute în 
singurătatea munţilor şi a pădurilor. El nu-şi amintea cu niciun 
fel de plăcere de viaţa ce-o dusese la mânăstire, pe vremuri, şi 
se întreba dacă lucrurile s-or fi schimbat cât de cât, în bine. 

Fără a-şi da încă răspunsul, porni în preumblare. Mânăstirea 
era un locaş sfânt numai într-o mică parte a ei, în biserică, unde 
călugării preamăreau pe Domnul de patru ori pe zi dis-de- 
dimineaţă, la utrenie; înainte de prânz, la liturghie; seara, la 
vecernie; la miezul nopţii, la slujba numită polunoşniţă. Cea mai 
mare parte a mânăstirii însă semăna mai degrabă cu un târg 


zgomotos decât cu un locaş de tihnă şi de rugă. Căci de 
dimineaţă şi până seara, mai abitir decât într-un târg de 
meşteşugari,  vâjâiau  foalele, ardeau cuptoarele, băteau 
baroasele, răsunau nicovalele făurarilor, bocăneau ciocanele 
butnarilor, huiau boloboacele, duruiau roţile olarilor, răşluiau 
rindelele tâmplarilor, se striga, se înjura, se pumnea, se pleznea, 
se plângea şi se râdea. Asta între cele patru ziduri ale 
mânăstirii. 

Dincolo de ele, la marginea pădurii, unde erau sălaşele 
ţiganilor mânăstireşti, forfota şi zarva era şi mai mare, căci 
acolo urlau, plângeau sau râdeau copiii, se certau, se scuipau şi 
se păruiau cumetrele, îşi înjurau şi-şi meliţau ţiganii pirandele, 
schelălăiau câinii, guiţau porcii, miorlăiau pisicile, veneau sau 
plecau robii de-acasă, zburdau puradeii, se duceau şi veneau 
ghicitoarele şi paparudele. 

Hotarele mânăstirii nu se opreau însă la marginea poienii din 
valea Soarelui, şi nici la îndepărtatele liziere ale pădurii Secului. 
Aşa cum îi spusese Gligore, mânăstirea mai avea ca danie din 
partea lui Nistor Ureche, în afara de nesfârşita pădure a Secului 
şi muntele Bivolului, precum şi moşii cu pământ şi sate de 
clăcași, patru pe apa Moldovei şi trei pe Siret. 

„De ce o fi fost atât de darnic marele vornic?” se întrebă 
Pepelea. „Pentru că a avut de unde da: avusese o sută şi patru 
moşii, iar acum, după daniile făcute, a rămas cu nouăzeci şi 
şapte” îşi răspunse el singur. „Dar de ce a ţinut el să facă 
Domnului o asemenea ofrandă?“ îşi urmă Pepelea şirul de 
întrebări. „Ca să-i ierte Cel-de-sus păcatele. Toată averea şi-a 
făcut-o prin înşelăciune şi silnicie, minţindu-şi şi jupuindu-şi de 
vii fraţii săi creştini slabi şi necăjiţi”. 

Cum mergea şi gândea aceste lucruri tulburătoare, îi ieşi în 
cale, în apropiere de sălaşul ţigănesc, o muiere de vreo 
douăzeci de ani şi-i căzu în genunchi. Crezând că-i fiul ctitorului 
mânăstirii, ea îi sărută mâinile şi îi îmbrăţișă picioarele, 
rugându-l să-i asculte plângerea. Pepelea o lăsă să vorbească, 
gândind c-o să-i aducă la cunoştinţă întreaga pricină acelui 
căruia îi era hărăzită, logofeţelului Ureche. Pe măsură ce ţiganca 
vorbea, faţa lui Pepelea arăta mirare din ce în ce mai mare, 
uimire chiar. Căci ceea ce îi auzeau urechile era aproape de 
necrezut şi nu-şi amintea să mai fi auzit vreodată o întâmplare 
asemănătoare. lată ce i-a spus ţiganca; 


Cu trei ani în urmă, roaba care se numea Catrina făcuse un 
copil din flori. Se iubise cu un ţigan străin, din alt sălaş, rob al 
altui stăpân, ceea ce era socotit, pe vreme aceea, o mare 
ticăloşie. Ţiganul cu care făcuse copilul era vizitiul stareţului 
mânăstirii Putna. Stăpânul său venea în vremea aceea destul de 
des la Secu, în călătorie duhovnicească, fiind bun prieten cu 
egumenul de atunci al mânăstirii, care era moldovan. Venirea 
copilului pe lume poate că n-ar fi tulburat pe nimeni, dacă un 
ţigan din Secu, pe nume Bazavan, n-ar fi fost îndrăgostit de 
Catrina şi nu l-ar fi ucis pe vizitiu, când a aflat că acesta i-a sucit 
capul iubitei sale. Asta fu mare năpastă pentru mânăstirea Secu. 
Ţiganii mânăstireşti, ca şi cei boiereşti, erau socotiți a fi de fapt 
ai domniei, şi când făceau încălcări grele ca: omor, jaf la drumul 
mare, răpire sau siluire, erau judecaţi de însuşi domnul ţării. 
Bazavan a fost şi el judecat de vodă, şi aşa cum era scris în 
pravilă, n-a fost spânzurat cum s-ar fi întâmplat dacă n-ar fi fost 
rob, ci numai a fost luat mânăstirii Secu şi dat mânăstirii Putna, 
în locul robului ucis de el. Asta pentru că, în acele vremuri, 
moartea unui rob era socotită nu ca o pierdere a obştii 
omeneşti, ci ca o pierdere a unui stăpân de vite de povară. 

Hotărârea judecății domneşti, care suna astfel:. „deci noi am 
judecat ca să fie Bazavan ţigan al mânăstirii Putna în locul celui 
ucis" a ajuns la mânăstirea Secu tocmai când sosise noul stareţ, 
arhimandritul Antim şi noul econom al mânăstirii, călugărul 
Belisarie Vraţas, om de încredere al arhimandritului, adus cu 
sine de la Sfântul Munte. Supărat că din pricina netrebnicei de 
ţigănci mânăstirea a pierdut un rob, şi încă unul de ispravă 
(ucigaşul era vânjos şi puternic ca un urs), economul, într-o clipă 
de furie, a luat pruncul Catrinei, care adusese numai belele 
stăpânilor şi l-a aruncat la porci, spre a fi îmbucat de viu. Din 
fericire pentru puiul de ţigan, maică-sa care, deşi era o roabă 
păcătoasă, era totuşi mamă, adică fiinţa cea mai vrednică de 
laudă din lume, s-a târât nevăzută în urma ticălosului în anteriu 
şi şi-a scos pruncul din gura porcilor, care s-a ales doar cu un 
deget bont la mâna stângă. Apoi ea l-a încredinţat unei alte 
ţigănci, pentru a-l îngriji în taină, în vreme ce dânsa venea, pe 
ascuns, ca să-l alăpteze. Starostele sălaşului, un bulibaşă 
cumsecade, a închis ochii şi n-a crestat pe răboajele sale încă un 
nou născut, astfel că nimeni n-a ştiut că numărul robilor 
mânăstirii sporise cu unul. 


În urmă cu două săptămâni însă, după trei ani de taină, 
întreaga poveste a răsuflat. Aşteptându-se ca feciorul ei să fie 
făcut rob pe viaţă, Catrina l-a dat de suflet unor ţărani fără copii, 
din Pipirig, pentru a fi crescut de ei şi făcut slobod. Economul 
însă cere să fie adus înapoi la sălaş şi să fie trecut în terfeloagă, 
adică în rândul vitelor omeneşti ale mânăstirii. Dar Catrina nici 
nu vrea să audă de aşa ceva şi cu toate că preacuviosul econom 
a spetit-o în bătăi, ea nu i-a spus unde-i pruncul. Bulibaşa a 
învăţat-o să ceară judecată mânăstirească. Mâine este judeţ în 
faţa stareţului. Ea îl roagă pe dânsul, boier mare şi mărinimos, 
fecior vrednic al ctitorului mânăstirii, să stăruiască pe lângă 
arhimandrit şi acesta să hotărască, împreună cu întregul judeţ, 
ca feciorul să crească sub îngrijire bună şi să devină om slobod, 
nu rob mânăstiresc. 

Pepelea i-a spus că ea a greşit socotindu-l a fi fiul ctitorului 
mânăstirii, dar n-a greşit spunându-i zbuciumata ei poveste. Ela 
sfătuit-o ca a doua zi, la judeţul mânăstiresc, să-i spună 
arhimandritului că ea este femeie proastă şi că-l cere pe el, pe 
Pepelea, să-i apere pricina în locul ei. Pravila îngăduie aşa ceva, 
iar el va face totul ca ea să câştige judecata, pentru că 
dreptatea este de partea ei, şi nu a economului. Dacă se va face 
însă judecată strâmbă, atunci el va vorbi cu logofeţelul Ureche 
ca să stăruie să se pună judeţul pe făgaşul dreptăţii. 

Seara la cină, Pepelea povesti lui Gligore şi lui Paţa tot ce-i 
spusese ţiganca. Prietenii săi au rămas cu gura căscată, când au 
auzit această istorie de necrezut. Gligore ştiuse ceva de la taică- 
său, dar numai partea cu uciderea vizitiului mânăstirii Putna. 
Despre aruncarea pruncului la porci şi ceea ce a urmat după 
această ticăloşie nu ştia nimic, fiindcă economul avusese grije 
să cocoloşească totul. Logofeţelul i-a făgăduit că va veni şi el la 
judecată şi că, dacă va fi nevoie, îl va sprijini în apărarea 
ţigăncii. 

După cină, Pepelea îi spuse piuarului: 

— Frate Paţa, vrei să bei în astă-seară un vin cum n-ai mai 
băut în viaţa ta? 

— Cum să nu! De la vin şi de la vânat nu mă dau niciodată 
înapoi, mai ales când e vorba de băutură şi de vânat de soi. Dar 
unde ţi-e vinul? 

— Nu-ţi dau eu de băut, ci altcineva. 

— Cine? 


— Chesarie, călugărul cel subţire şi învăţat, care a prânzit 
astăzi cu noi. 

— Păi de ce nu m-a poftit el, când era aici, şi te-a pus pe 
matale s-o faci în locul lui? 

— El m-a poftit pe mine, însă eu nu prea, stau bine cu burta în 
seara asta. De aceea te rog să mergi în locul meu, ca să nu se 
supere omul. 

— Păi n-o să se supere că vine alt, musafir decât acela pe 
care l-a poftit el? 

— Nici n-o să bage de seamă asta. O să beţi pe întuneric, 
după slujba de la miezul nopţii, când călugării trebuie să se 
culce şi nu-i voie să ţină feştilă aprinsă în chilie. 

— Păi cum o să bem aşa, ca orbeţii şi ca muţii?! 

— O sa beţi pe întuneric, căci altfel nu se poate. N-o să stati 
ca muţii, căci o să vorbiţi în şoaptă. Dacă nu-ți place un astfel de 
chef, nu te duce. Mie însă mi-ar părea rău să pierzi prilejul de a 
gusta din vinul cel mar bun din lume, din vinul de Chios! 

— Dacă-i vorba de aşa ceva, mă duc. 

Îndată ce s-a sfârşit polunoşniţa şi călugării au plecat la 
culcare, în chiliile lor, Paţa se duse la chilia lui Chesarie. Bătu 
încet la uşă, grecul îl pofti în şoaptă şi el intră tiptil înăuntru. 
Luna era învăluită în nori şi în chilie se vedea ca prin ceaţă. La 
un semn al gazdei, piuarul se aşeză pe un scaun fără spătar în 
faţa unei mese pe care se aflau două ulcele. 

— Bine ai venit, frate, îl întâmpină călugărul. 

— Bine te-am găsit. 

— Te-am aşteptat cu nerăbdare... 

— Şi eu la fel. Mai ales că ai un vin aşa de bun. 

— Vinul ne va încălzi inimile şi ne va face să ne simţim 
prieteni de când lumea. 

— Aşa va fi, încuviinţă Paţa, neavând habar unde ţinteşte cu 
adevărat călugărul. 

— Nimic nu-i mai frumos ca prietenia. 

— Aşa-i, cuviosule. 

— ... Dar prietenie adevărată numai între bărbaţi se poate 
lega. 

— Mda. Muierile se cam mănâncă între ele. Da' se mai 
găsesc, pe ici pe colo, și femei cu suflet frumos. 

— Ba aşa ceva nu se află pe lume! Femeia are o coastă de 
diavol. lacă d-aia nu sufăr eu muierile: îs tare rele! 


— Or fi, da’ fără ele nu se poate. 

— Ba se poate! Şi încă foarte bine! 

— Ei, zici şi matale, doar aşa. Cinul matale călugăresc te 
sileşte... Da' şi călugării mai cad, din când în când, în ispită. Că 
nu se poate altfel. 

— Ba se poate şi altfel! 

— S-o fi putând da’ mie nu-mi place... 

— Se poate şi fără acest păcat al avto-fericirii, răspândit 
printre călugării de la Muntele Athos. 

— Ai fost p-acolo? 

— Acolo am fost crescut, de mic copil. N-am trăit rău, căci se 
mănâncă şi se bea bine acolo, se învaţa multă carte şi multe 
meşteşuguri frumoase. Numai că despre partea dragostei e 
mare străşnicie: nu numai că nu-i îngăduit să calce picior de 
femeie prin acele locuri sfinte, dar nu-i îngăduit să treacă pragul 
mânăstirii nicio fiinţă de parte femeiască. Nici oi, nici capre, nici 
vaci. Nici măcar găini! 

— Ptii! Auzi minunăţie! 

— Da, emare străşnicie. La poarta fiecărei mânăstiri stă un 
anume călugăr, care veghează la tot ce intră înăuntru. Rar 
poate fi păcălit. La mânăstirea lviron, unde am fost crescut eu, 
în zece ani, cât am stat acolo, o singură dată a fost înşelat... 

— Cum? 

— Nişte călugări tineri au luat o capră, i-au acoperit sfârcurile 
țâţei cu ceară, rotunjindu-le. Şi când călugărul - portar, care era 
cam slab de vedere, le-a pipăit, a crezut că-s fudulii de ţap. 

Grecul umplu din nou ulcelele şi-l îndemnă pe piuar să bea. 
Paţa nu se lasă rugat de două ori, ci dădu pe gât vinul cel 
straşnic, pe nerăsuflate. Apoi grecul îi vâri sub nas altă ulcică 
plină şi încă una şi încă multe altele, căci vinul cel gros ca 
untdelemnul, dulce ca mierea şi tare ca rachiul îl cucerise cu 
totul pe piuar... 


XIII 


A doua zi Pepelea, însoţit de Gligore, merse la judeţul 
mânăstiresc. Asemenea judeţuri se ţineau în fiecare săptămână, 
judecându-se felurite pricini ale oamenilor mânăstirii, adică ale 
clăcaşilor, argaţilor şi robilor mânăstireşti. Judecata se ţinea într- 
o odaie mare, anume pregătită pentru aşa ceva. Judeţul era 
alcătuit din egumenul mânăstirii, un preot duhovnic şi un 
călugăr, de obicei cel mai bâtrân monah din mânăstire. 
Economul mânăstirii era întotdeauna de faţă, el fiind acela care 
apăra trebile mânăstirii. 

Întâia pricină judecată a fost aceea a unui ţăran care fusese 
prins în pădurea Secu cu zece ştiubeie în car, şterpelite de la 
una din prisăcile mânăstirii. Judecata a mers repede şi, potrivit 
pravilei, ţăranul a fost pedepsit „să i se ia carul, boii şi tot ce 
avea asupra sa, lăsându-l să plece gol” - adică în izmene, 
pedeapsă cât se poate de obişnuită pentru asemenea încălcări. 

A venit apoi la rând pricina roabei Catrina. Ca staroste al 
judeţului, arhimandritul Antim a arătat pe scurt în ce stă pricina, 
spunând lucrurile pe cari Pepelea le ştia de la ţigancă, iar 
Gligore de la el. Apoi a întrebat-o pe împricinată dacă are ceva 
de zis. Roaba, aşa cum o învățase Pepelea în ajun, a spus că 
pricina ei este aşa cum a înfăţişat-o înalt preacuviosul. Ea este 
însă o femeie proastă şi neînvăţată, şi nu se poate apăra 
singură. De aceea, roagă ca preacinstitul judeţ să-i îngăduie a 
pune pe altcineva care să-i apere pricina. Antim a încuvinţat din 
cap şi i-a cerut să-i spună pe cine ia ca apărător. A rămas mirat 
şi deloc mulţumit când a văzut că ţiganca l-a numit pe isteţul 
Pepelea, dar a înghiţit în sec, fiindcă n-avea cum să se 
împotrivească. 

Apoi a dat cuvânt aceluia care apăra trebile mânăstirii, adică 
economului. Acesta a arătat că roaba Catrina a adus numai 
beleli şi pagube mânăstirii, prin stricăciunea şi desfrânările ei. 
Mai întăi de toate, ea s-a culcat cu-n ţigan din stăpânirea altei 
mânăstiri, deşi ştia bine că aşa ceva nu poate aduce decât 
încurcături şi bătaie de cap pentru toată lumea, căci ea nu se 
putea mărita cu un ţigan din sălaş străin decât cu îngăduirea 
stăpânilor lui şi cu consfinţirea lui vodă, deoarece stăpânul 
adevărat al ţiganilor mânăstireşti şi boiereşti este, aşa cum scrie 


la pravilă, domnul ţării. În afară de această ticăloşie a ei, care a 
adus mânăstirii pierdere de vreme şi de bani, căci a trebuit să 
plătească judecata domnească, ţiganca a mai făcut un şir întreg 
de alte ticăloşii, care au adus mari pagube şi năpăşti mânăstirii. 
Astfel, ea a făcut ca mânăstirea să piardă un rob puternic şi 
destoinic, căci judecata domnească a hotărât ca Bazavan, 
tiganul ucigaş, să fie dat mânăstirii Putna, în locul robului ucis 
de el. Apoi, ţiganca aceasta stricată şi prefăcută şi-a crescut 
copilul în ascuns, fără ca să fie trecut în terfelogul robilor 
mânăstirii, iar când a simţit că-i va fi descoperită ticăloasa sa 
faptă, şi-a dat pruncul copil de suflet unui ţăran, deşi fii-su este 
al mânăstirii, al cărei rob este de drept. Pentru toate aceste 
ticăloşii, el cere ca roaba să fie pedepsită cu douăzeci de vergi 
la tălpi, iar copilul să fie luat de la ţăran şi dat înapoi, în 
stăpânirea mânăstirii. 

După vorbirea economului, Antim a dat cuvânt apărătorului 
roabei împricinate. Pepelea a început prin a spune câteva 
cuvinte frumoase dar găunoase despre încrederea sa în 
simţământul de dreptate al judecătorilor mânăstireşti. Apoi a 
cerut încuviințarea de a pune câteva întrebări. | s-a dat 
încuviințarea. 

— Al cui este copilul, cuvioase econoame: al ţigăncii, ori al 
mânăstirii? începu el şirul întrebărilor. 

—Al mânăstirii! răspunse fără şovăire economul. 

— ... Adică al matale, îl ispiti Pepelea. 

— Da, al meu, zise cu hotărâre economul, gândindu-se că el 
este maimarele robilor, argaţilor şi clăcaşilor mânăstireşti. 

— Dacă este al matale, atunci spune-ne te rog: când l-ai 
născut şi cu cine l-ai făcut? 

— Îţi baţi joc de mine! strigă grecul mâniat. Cum să-l nasc eu? 
De născut, l-a născut mă-sa. 

— Şi cine-i mă-sa? 

— Catrina. 

— Deci, înalt preacuvioase, dacă l-a născut Catrina, înseamnă 
că copilul este al ei, aşa precum eu sunt copilul maică-mi, iar 
preacuvioşia ta, copilul preacinstitei tale mame. Oare nu-i aşa? 

— Mda... cam aşa este, încuviinţă arhimandritul, cu jumătate 
gură. Însă, potrivit pravilei ţării, copilul, fiind ţigan mânăstiresc, 
este mai întâi al mânăstirii, și apoi al maică-si. 


— Bine, fie şi aşa, înalt preacuvioase, daca legea şi Dumnezeu 
îngăduiesc ca unii dintre oameni să fie înstăpâniţi, ca 
dobitoacele, de către fraţi creştini de-ai lor, zise Pepelea cu 
amărăciune şi scârbă în glas. Insă eu întreb cinstitul judeţ; dacă 
eu mă lepăd, cu voia mea, de un lucru, îl arunc aiurea, atunci 
mai poate fi socotit acel lucru ca fiind al meu? 

— Nu, hotărît că nu, răspunse arhimandritul. 

— Dacă-i aşa, atunci copilul nu mai este al sfintei mânăstiri, 
care s-a lepădat de el şi l-a aruncat la porci. El este al mamei lui, 
care nu s-a lepădat de el, ci, dimpotrivă, l-a smuls din gura 
râmătoarelor şi l-a crescut cu grijă şi cu dragoste, iar asta în 
pofida tuturor primejdiilor ce o aşteptau. 

— Ba este ăl mânăstirii, sari economul, căci copilul s-a hrănit 
cu hrana mânăstirii şi a crescut sub acoperământul ei. 

— Mânăstirea nu i-a dat niciun fel de hrană, îl încontră cu 
tărie Pepelea. Maica-sa l-a hrănit. 

— Dar maică-sa de unde a luat hrana, nu de la mânăstire? 
încercă economul să-l înfunde 

— Maică-sa l-a hrănit cu hrana ei, căci hrana ce i-aţi dat-o, i- 
aţi dat-o pentru ea, pentru munca ei, nu pentru prunc. Ea şi-a 
rupt de la gură şi şi-a hrănit pruncul cu hrana sa. Nu-i aşa, înalt 
preacuvioase? 

Arnimandritul n-avu ce face, şi încuviinţă din cap, însemna că 
aşa este, căci îi era ruşine de martori şi mai ales, de fiul 
ctitorului mânăstirii, care era şi el de faţă la judecată. 

— Deci, urmă Pepelea, copilul nu este cu nimic dator 
mânăstirii, căci n-a primit nimic de la ea. El este dator maică-si, 
care i-a dat viaţă, l-a alăptat, l-a alăptat, l-a crescut şi l-a ocrotit. 
Aşa este, cinstite judeţ? 

— Aşa este, încuviinţă Antim. 

— Daca copilul nu-i dator cu nimic mânăstirii, care nu i-a dat 
nimic şi care s-a lepădat de el, înseamnă că mănăstirea nu are 
nicio putere şi niciun drept asupra lui. Drept şi putere asupra lui 
are numai maică-sa, care i-a dat totul şi care nu s-a lepădat de 
el nici în ruptul capului. Aşa este, cinstite judeţ? 

— Aşa este, încuviinţară judecătorii. 

—Dacă copilul este al maică-si şi nu al mânăstirii, atunci 
înseamnă că maică-sa are voie să facă ce vrea cu el, are deci 
voie şi să-l dea de suflet unor ţărani slobozi, spre a deveni şi el 
om slobod. Aşa este? 


— Aşa-i, încuviinţară judecătorii din nou. 

— Ba nu-i aşa! se împotrivi cu îndârjire economul. Copilul nu 
este al ţigăncii, căci el a fost aruncat la porci, iar maică-sa l-a 
luat fără ştirea cuiva, adică l-a furat şi, ca orice lucru de furat, 
nu poate fi al hoţului.. 

— Ai dreptate, zise Pepelea cu glas plin de batjocură, mama 
şi-a furat copilul, deci pruncul născut de ea, fiind lucru de furat, 
nu este al ei... Dar nu este nici al mânăstirii, care s-a lepădat de 
el şi l-a aruncat la porci. Cel mult, copilul poate fi al porcilor... 
Lor le fusese hărăzit şi pe ei i-a vătămat furtul săvârşit de 
născătoarea copilului. Ei sunt cei păgubiţi, iar paguba se ridică 
la două ocale de carne. Insă nici asta nu-i pe deplin adevărat, 
fiindcă porcii au fost despăgubiţi, căci mânăstirea le-a dat 
grăunţe în locul cărnii. Până la urmă, tot mânăstirea este 
păgubaşul... 

— Ai văzut c-ai ajuns la vorbele mele? zise economul râzându- 
i în nas. 

— Așa este, cuvioase econoame, eşti omul cel mai deştept din 
lume! Numai ca vorba ceea: Dumnezeu a umplut lumea cu ce-a 
putut! 

— Ce vrei să spui cu asta? 

— Eu am spus numai că mânăstirea a fost păgubită cu două 
ocale de carne, nu şi că are dreptul la copil, acum după ce s-a 
lepădat de el. Asta înseamnă că dacă cineva despăgubeşte 
sfânta mânăstire, atunci copilul este volnic să rămână acolo 
unde se află, adică la acei creştini adevăraţi, cari l-au luat de 
suflet şi vor să-l crească şi să-l facă om slobod. Voi despăgubi eu 
sfânta mânăstire, fiindcă mama copilului este prea săracă 
pentru a putea face ea acest lucru. De aceea, rog pe cuviosul 
econom să-mi spună cu cât se vinde, în sfânta mânăstire Secu, 
ocaua de carne omenească? 

La aceste vorbe ale lui Pepelea, economul începu să se 
bâlbâie, încercând să răspundă ceva, dar arhimandritul îl opri şi 
scăpă de ruşinare ctitoria marelui vornic Ureche şi pe călugării 
trimişi de sfântul Munte, ridicându-se în picioare şi spunând: 

— Judecata este luminată: copilul nu este al mănăstirii, deci el 
poate rămâne acolo unde se află1. 


XIV 


Oiţa sta întinsă pe cergă şi, îmbătată de miresmele pădurii, 
mângâiată de razele blânde ale dimineţii însorite şi spumă 
începuse să răsară bujori. Sânul ei cu neîmpliniri de fetişcană 
avea acum mişcări adânci şi regulate. Somnul îi era tihnit, 
fruntea fără cunună de lăcrimioare, obrazul neînrourat. Trupul ei 
cu dăltuiri de meşter elin era acum destins, slobozit de cârceii 
durerii. Viaţa izbândise în ea pe deplin. 

„Baba-Buha n-a minţit. Leacurile ei cu puteri tainice au pus-o 
pe picioare numai în câteva zile“, îşi zise Alburel în 


1 Aşa cum stă scris în hronice, întâmplarea este adevărată, 
deşi pare de necrezut. Ca şi multe alte întâmplări de necrezut 
din această carte... (n.a.). 

gând, în vreme ce o privea pe cât de fermecat pe atât de 
fericit. leşise cu ea la scurtă preumblare prin luminişul din 
apropierea conacului de vânătoare. Nemeşul Toma, care se 
purta ca un adevărat domn, îi îngăduise Oiţei să iasă zilnic la aer 
şi să facă un pic de mişcare, spre a-şi înviora sângele şi a-l ajuta 
astfel să ţeasă şi să închidă rana. O însoțea numai el, Alburel, 
căci aşa îi ceruse căpitanul, pesemne pentru a avea un oarecare 
zălog în Dafina, care rămânea în odaia ei, în timpul preumblării 
prietenelor săi prin poiană. 

Meşterul zugrav trăia clipe de înălţare sufletească, desfătare 
şi bucurie de negrăit. Niciodată nu i se păruse viaţa aşa de 
frumoasă, niciodată nu fusese atât de fericit ca acuma. Lucru 
ce-i vădea şi mai mult ciudăţenia firii omeneşti care, adesea, 
preface înfrângerea în izbândă şi năpasta în fericire. Căci 
nenorocirea ce se abătuse asupra prietenilor săi dragi şi asupra 
lui însuşi devenise, pentru el, întâmplarea cea mai fericită din 
viaţa sa. Oarecum ruşinat, el se gândea că poate că-i trist din 
partea sa că lucrurile stau aşa, dar asta este realitatea. Poate că 
aşa este firesc să se întâmple numai cu oameni ca el, cu suflet 
păcătos de artist, cârmuiţi prea mult de zvâcnirile fierbinţi ale 
inimii şi prea puţin de luminările reci ale cugetului. Dar tot aşa 
de bine se poate ca acest fel de a fi să stea în însăşi firea 
omului. Omenirea şi viaţa ar fi triste şi goale, dacă ar cârmuli în 


lume numai cugetul, ori numai simţirea. Se pare că numai 
convieţuirea acestor două laturi ale fiinţei omeneşti şi lupta 
dintre ele dau înţeles, farmec şi măreție vieţii, făpturii şi obştii 
omeneşti. Se pare că numai asta explică bogăţia fără margini, 
diversitatea nesfârşită, armonioasa şi sublima neorânduială a 
acestei capodopere a firii care este omul. 

Oiţa deschise ochii. Privi cu lumini duioase şi cu nespusă 
bunătate spre cel ce-i veghease somnul de acum şi pe cel care 
ţinuse aproape o săptămână şi şopti: 

— Alburel... 

— Da, jupâniţă Oiţă. 

— Meştere Alburel, urmă ea cu pleoapele plecate, ruşinată de 
felul cum şi-a chemat mai înainte bunul prieten al soţului ei, de 
ce m-ai lăsat s-adorm? Şi îşi trase îndată, cu faţa îmbojurată, 
colţul cergii asupra gleznelor ei subţiri, de caprioară. 

— Ca să te hodineşti un pic. Eşti încă fără puteri, şi 
preumblarea până aici, deşi scurtă, te-a obosit, răspunse Alburel 
şi mai îmbujorat decât ea, din pricina felului cum îl strigase 
prima oară şi din pricina ruşinării ei faţă de neînsemnata şi 
nevinovata ei goliciune de mai înainte. 

— Cum să-ţi mulţumesc pentru tot ceea ce ai făcut şi faci 
pentru mine? îl întrebă ea privindu-l lung şi cu recunoştinţă. 

— Înzdrăvenindu-te cât mai repede, îi răspunse Alburel, 
dorind ca ochii ei să se oglindească într-ai săi o veșnicie. 

— De ce eşti atât de bun cu mine? îl întrebă ea, nedeslipindu- 
şi încă privirile de ale lui. 

— Nu sunt nici a mia parte din ceea ce ar trebui să fiu faţă de 
o făptură atât de bună ca domnia ta. 

— Cred că mă preţuieşti mult mai mult decât sunt vrednică a 
fi preţuită. 

— O fiinţă ca domnia ta nu poate fi niciodată preţuită 
îndeajuns de un bărbat. 

— De niciunul? întrebă ea cu alintare în glas. 

— Poate că ai putea fi îndeajuns preţuită numai de un mare 
artist, care să treacă în nemurire frumuseţea şi farmecu-ţi de 
negrăit, îi răspunse, cu ochii plecaţi, meşterul zugrav. 

— Aşa vorbeşti cu soaţa celui mai bun prieten al domniei tale? 

— A-i recunoaşte unei femei, în faţa, harurile, înseamnă a o 
ispiti? 


— Fără îndoială că da. Nicio femeie, chiar şi cea mai 
neprihănită femeie, nu poate rămâne nesimţitoare, atunci când i 
se laudă însuşirile, mai ales cele trupeşti. 

— Mărturisirea aceasta, cu totul neobişnuită pentru o femeie, 
mă face atât de fericit! g 

— Tocmai pentru că ai auzit-o din gura mea. Incetează a-mi 
mai aduce laude. Asta, dacă îţi iubeşti şi îţi preţuieşti prietenul, 
dacă ţii, cu adevărat, la Pepelea. 

Tăcură amândoi şi ramaseră pe gânduri multă vreme. 

Oiţa se gândea cu nelinişte că ceva neobişnuit se petrece cu 
ea de patru zile în şir, de când s-a trezit din amorţeala şi somnul 
ei cel lung, privirile sale nu întâlnesc decât faţa aceasta albă, 
gingaşă şi senină, de arhanghel bun şi sfios, ochii aceştia 
albaştri, limpezi şi miraţi, de copil mare, chipul acesta blând, 
plin de dragoste şi credinţă, care-i priveghează somnul şi trezia, 
care o ocroteşte în orice clipă, care o linişteşte, îi dă încredere în 
sine şi putere. Ochii ei s-au obişnuit cu acest chip, şi dacă nu-l 
întâlnesc, îl caută. lar dacă nu-l găsesc îndată, devin 
nerăbdători. Nu-şi dă seama prea bine ce se petrece cu ea. 
Poate că-i vorba de o obişnuinţă trecătoare. Sau poate că-i 
vorba de mai mult decât asta, poate că-i vorba de o slăbiciune. 
De o slăbiciune a trupului şi a sufletului său, pricinuită de 
încercările prin cari a trecut în cele patru zile de rătăcire pe 
tărâmurile dintre viaţă şi moarte. O slăbiciune trecătoare, 
bineînţeles. 

Dar dacă este mai mult? Simte că i se strecoară în suflet 
îndoiala şi că o cuprinde teama. li este teamă că ar putea să ia 
cunoştinţă de anume părţi ascunse ale inimii şi simţirii sale, 
despre cari ea n-a ştiut nimic până acum, îi este teamă deo 
furtună în sufletul său, de o zguduire care s-o îndepărteze, fără 
voia ei, de ceea ce a simţit până acum 

Alburel era şi el frământat de gânduri şi de simţăminte 
tulburătoare. Se întreba ce s-ar întâmpla dacă soarta ar face ca 
Oiţa să rămână mereu alăturea de el, să-şi împartă, de acum 
încolo, viaţa cu el. Oare ea l-ar putea uita vreodată pe Pepelea, 
la care este limpede, ţine nespus de mult? 

lar înainte de a-şi răspunde la întrebare, începu a se certa 
singur. Cum îi pot trece prin cap asemenea gânduri cari 
presupun năpăstuirea celui mai bun prieten al său? Ar trebui să 
roşească de propria lui ruşine! Dacă Oiţa ar şti ce gândeşte, l-ar 


dispreţui, desigur. Dar ar avea el oare tăria ca să-i 
mărturisească un asemenea gând? Dacă oamenii şi-ar mărturisi 
unii altora tot ceea ce gândesc ar sfârşi prin a se dispreţui şi a 
se uri între ei. Numai că noi nu spunem niciodată, chiar şi fiinţei 
celei mai apropiate, tot, absolut tot ce gândim, pentru că unele 
din gândurile noastre sunt ticăloase şi vrednice de dispreţ. Aşa 
este! Numai mincinoşii şi făţarnicii ar putea spune că gândurile 
şi simţămintele oamenilor, chiar şi ale oamenilor fără prihană, 
sunt, întotdeauna, curate ca neaua. 

Reveni, fără voie, la întrebarea ce şi-o pusese, adică dacă Oiţa 
ar sfârşi prin a-l iubi. Nu poate fi sigur de asta. De un singur 
lucru e sigur: ea va fi tot restul vieţii lui în inima sa, în mintea 
sa, în gândirea şi în arta sa, chiar dacă nu va fi alături de el, 
chiar dacă s-ar despărţi pentru totdeauna de ea... 

Şi la gândul aceasta Alburel o privi pe Oiţa cu nesfârşită 
dragoste şi înflăcărare. 

Oiţa simţi valul de iubire curată şi pătimaşă pornit din inima 
lui şi nu avu tăria să-l respingă, ci îi susţinu privirile, copleșită şi 
înfrântă de dogorile din ochii bunului ei prieten şi ocrotitor. 

— Mai stăm? îl întrebă Oiţa, pentru a sparge îndelunga tăcere 
şi pentru a se desprinde din privirile lui de foc. 

— Să mai stăm un pic... zise el cu glas rugător. Trebuie să te 
înzdrăveneşti cât mai curând. Poate că ar fi bine să ne mai 
preumblăm puţin prin poiană. 

— Să încercăm, dar mi-e tare greu... 

— Trebuie să încercăm, fiindcă este neapărat nevoie să te 
obișnuieşti să umbli, aşa cum eşti, legată în feşi. Nu putem 
rămâne aici până se va închide rana. Trebuie să fugim, înainte 
ca nemeşul să-şi dea seama că te-ai înzdrăvenit destul pentru a 
putea face drumul spre locul pierzaniei unde i se cere a te duce. 

— Da, ai dreptate. Să încercăm să mai ne preumblăm un pic. 

Şi Oiţa îl rugă din ochi s-o ajute să se scoale. 

Alburel se aplecă spre ea, cu duioşie şi grijă, şi o apucă de 
subsiori. Ea se lăsă în voia lui şi se trezi în picioare. Apoi, 
sprijinită de umărul lui, începu preumblarea. 

Meşterul se simţea ameţit şi îmbătat de apropierea ei, de 
atingerea trupului ei. lar Oiţa simţea şi ea fioruri nelămurite, 
poate porniri de recunoştinţă sau alte avânturi lăuntrice. După 
câţiva paşi se opri. Se sprijini mai apăsat de el, căci obosise. 


Amândoi simţiră, în acelaşi timp, nevoia de a vorbi, spre a-şi 
acoperi tulburarea. 

— Te descurci din ce în ce mai bine, o lăudă Alburel. 

— Cu ajutorul matale... 

— În primul rând, cu stăruința matale. 

— De-am fugi repede din aceste locuri singuratice... 

— Trebuie să fugim. Altfel vom fi duşi în locuri şi mai rele ca 
acestea. 

— Şi cum crezi c-o să putem fugi? În timpul nopţii? 

— Nu. Noaptea suntem păziţi straşnic. 

— Atunci, vom fugi ziua? 

— Da., vom fugi ziua. Vom folosi faptul că nemeşul ne-a 
îngăduit să ieşim la plimbare aici, în poiană, nepăziţi. Peste 
câteva zile, când vei fi în stare să te ţii bine pe picioare, ne vom 
afunda în pădure şi vom da bir cu fugiţii. 

— Aşa ceva nu pot primi, căci ar însemna s-o lăsăm pe Dafina 
în mâinile lor, zălog. Fără Dafina nu plec. 

— Va fugi şi Dafina odată cu noi. 

— Păi nemeşul n-o va lăsa să iasă niciodată împreună cu noi. 
N-ai văzut că o opreşte mereu în odaie, ca ostatecă, ori de câte 
ori ieşim? 

— Tocmai asta este piedica pe care trebuie s-o înlăturăm. 
Dafina va trebui să-şi ia inima în dinţi şi să fugă odată cu noi 

— Pai cum o să scape de oşteanul care stă cu ochii pe ea tot 
timpul cât şede ca ostatecă în odaie? 

— Cu îndemânare, îndrăzneală şi şiretenie chiar. Este femeie, 
şi nu-i va fi greu să păcălească pe caraulă şi să vină la noi 
nevăzută, ca apoi să ne înfundăm tustrei în pădure. 

— Va fi foarte greu. 

— Va fi greu şi primejdios, dar trebuie să încercăm. Din 
beciurile domniei va fi mult mai greu să fugim. 

— Ai dreptate, trebuie să încercăm. Şi asta cât mai curând. 
Cred că peste două-trei zile voi fi destul de tare pentru a putea 
face un drum ceva mai lung, pe jos. 

— Aşa cred şi eu. De aceea e bine să încerci să mergi cât mai 
mult, să te obişnuieşti cu drumuri din ce în ce mai lungi. 

— Bine. Dă-mi braţul şi hai să ne preumblăm din nou. 

Oiţa îl apucă de braţ pe bunul ei prieten şi ocrotitor, fiindcă 
era dornică să se obişnuiască a merge cât mai mult pe jos şi a fi 
mai curând gata de plecare. Şi fiindcă se simţea bine alături de 


un om atât de bun, mărinimos şi plin de însuşiri alese, cum era 
meşterul zugrav. 


XV 


Pepelea şi Paţa şedeau la o ulcică de vin, la hanul din capul 
Dumesnicului. Făcuseră cale întoarsă spre munţii Stânişoarei şi- 
şi hodineau caii un pic, după drumul cel lung prin inima codrului 
Secului. Călugărul trimis de Gligore la cetatea Neamţului venise 
cu veşti pe jumătate bune şi pe jumătate rele. Erau bune, căci 
arătau că tâlharii domneşti nu ajunseseră încă în cetate, unde, 
dealtfel, cum chitise omul lui Gligore, erau aşteptaţi să 
sosească. Erau rele, pentru că arătau că ceata de răpitoii s-a 
oprit undeva, iar asta, desigur, din pricina prinsei rănite, despre 
care Pepelea şi prietenii săi auziseră vorbindu-se în satul 
Stulpicani. Asta înseamnă că Dafina ori Oiţa, era greu de ştiut 
cari din două, se afla în mare primejdie. Lucru ce-i da lui Pepelea 
fioruri şi sudori reci şi-i deslănţuia gânduri și întrebări nesfârşite 
asupra ursitei care îl lovea cu cruzime, tocmai când îi era lumea 
mai dragă. Despre slobozirea prinşilor de către ceata lui Lehaci 
nici nu putea fi vorba, căci dacă aşa ceva s-at fi întâmplat, 
neamişui le-ar fi trimis veste, ştiind că Pepelea şi ai săi pot fi 
găsiţi pe drumul Neamţului sau la mânăstirea Secu. 

Părea deci aproape sigur că răpitorii s-au oprit undeva, într-un 
loc ferit, spre a îngriji femeia rănită şi a o pune pe picioare, 
astfel încât ea să poată face drumul, mai departe, spre cetatea 
Neamţului. Asta înseamnă că urmăritorii lor mai aveau încă sorţi 
de a le dibui ascunzişul şi a slobozi pe prinşi şi că, în felul ăsta, 
mişelnica rănire a unei femei lipsite de apărare se putea 
îndrepta împotriva nemernicilor cari o săvârşiseră. 

Aşa stând lucrurile, Pepelea şi Paţa se hotărâseră să se 
întoarne în grabă în munţii Stânişoarei, să se alipească cetei lui 
Lehaci şi să scotocească împreună codrii, pentru a da de tâlharii 
domniei. Gligore rămăsese însă la Secu, căci dacă s-ar fi reîntors 
cu ei în munţi, ar fi fost limpede pentru iscoadele domneşti că el 
este amestecat în trebile capilor răzmeriţei câmpulungene. 


Logofeţelul urma să-şi facă de lucru, încă o zi-două, pe la ctitoria 
lui taică-său, iar după asta să se reîntoarcă în grabă acasă, 
prefăcându-se că nici n-a mâncat usturoi, nici că gura îi pute. 

Hanul din buza Dumesnicului era plin de lume, căci era zi de 
sărbătoare. Veniseră nu numai obişnuiţii meşteri ai suptului şi ai 
palavrelor, ci şi mulţi gură-cască, fiindcă se vestise că în ziua 
aceea vor trece, pe şleaul spre Vânători, feţe alese. Se zvonise 
că nevârstnicul domn al Moldovei, Constantin-Vodă, se afla la 
vânătoare de mistreți, în codrii Secului, însoţit de mulţi curteni, 
şi că va ieşi din pădure, în drum spre Târgul Neamţ, prin 
Dumesnicu. Se adunase norod destul de mult. Era şi muieret, 
căci femeile din sat voiau să vadă cum arată la faţă vodă cel cu 
tulei sub nas. Dar nu erau numai gură-cască, ci şi oameni cu 
trebi temeinice, cum erau aceia cari aţineau calea alaiului 
domnesc cu tot felul de jălbi în proţape aşa precum era obiceiul 
din bătrâni, care însă acum, în vremea Moghileştiler, nu prea 
mai da roade. 

Lucrul ăsta din urmă îl spuneau pe şleau oamenii de la mese 
cărora rachiul le deslegase limba şi îl strigau, mai tare decât 
toţi, doi străini, târgoveţi după straie, ce şedeau la o masă plină 
cu oale de vin. 

— Geaba te-ai proţăpit cu jalba-n drum, fa muiere, strigă 
către o femeie gălbejită unul dintre târgoveţi, grăsun şi 
mustăcios, vodă nu te poate ajuta cu nimic! 

— l-e frică de mămucă-sa! o lămuri celălalt târgoveţ, un om 
cu cap pleşuv şi urechi clăpăuge. 

— Aşa este, i se alătură Pepelea De trebile ţării se îngrijeşte 
mămucă-sa. D-aia îi merge norodului aşa de bine. Ne tunde şi 
ne mulge ca pe oi. 

— Ai dreptate, îl întări chelbosul, ne mănâncă de vii lupii de la 
cârma ţării! 

— Ehei, n-ar fi lupi, dacă n-ar fi oi, începu Pepelea să 
vorbească acum în graiul cel înţelept al zicalelor, cum îi plăcea 
lui să cuvânte în faţa norodului. 

— Aşă-i, i se alătură grăsanul, vina-i a noastră, căci suntem oi 
blegi ce se lasă mulse, tunse, înfulecate şi cu pielea pe băț, 

— N-ai ce-i face, nene, zise Pepelea. Acu nu cântă cucul, ci 
urlă lupul... 

— A murit dreptatea, strigă chelbosul cu mare durere în glas 


— Dreptatea-i cum o fac domnii, îşi urmă Pepelea zicalele. 
Vorba ceea: Lupul te pârăşte, lupul te judecă. 

— Aşa se întâmplă când ajunge lupu sameş la oi, vorbi 
grăsunul, cu tâlc. 

— Ehei! făcu Pepelea. Ajunge el mucul la deşte! 

— Ce poate face cioara împotriva uliului, spuse chelbosul, cu 
obidă în glas. 

— Cioarele cele multe bat ulii cei puțini, vorbi Pepelea, ca pe 
vremea când așâţa pe dorneni la răscoală. Tara taie scara! 
strigă el, privind cu înţeles spre norodul care se adunase în jurul 
celor ce vorbeau împotriva stăpânirii, căci cuvintele lor le 
ungeau inima. 

Pepelea voi să dea drumul la o chemare şi mai înflăcărată 
căci vinul îl încălzise binişor şi-i dezlănţuise ura lui nepotolită 
împotriva jecmănitorilor ţării, dar Paţa îl trase de mânecă şi-i 
spuse la ureche să se potolească, fiindcă cei doi târgoveţi nu 
prea aveau căutătură curată. Lucru pe care îl băgaseră de 
seamă şi câţiva ţărani din mulţime, cari priveau bănuitori spre 
târgoveţi şi-şi şopteau ceva între ei. Dar Pepelea, care, în dorul 
Oiţei, băuse cam mult, nu voi să ţină seamă de sfatul lui Paţa, ci 
blagoslovi cu câteva înjurături şi măscări straşnice pe ticăloasa 
şi haina de Moghiloaia. Şi ar fi spurcat-o şi mai rău, dacă nu s-ar 
fi auzit tropote de cai, lătrături de câini şi larmă mare, dinspre 
pădure. Semn că alaiul domnesc se apropia de han. 

Mulțimea năvăli spre şleau şi o parte se înşirui de-a lungul lui, 
iar altă parte împânzi drumul cu prăjini de cari spânzurau 
petece de hârtie, scrise de jălbarul satului, un fost diac al 
boieroaicelor Prăjescu din Pipirig, care trăia acum de pe urma 
slovelor lui frumoase şi a priceperii sale de a tocmi cereri 
meşteşugite şi rugări fierbinţi de milostivire şi facere de 
dreptate hărzite dregătorilor de toate mărimile din ţinutul 
Neamţului. 

Înaintea alaiului domnesc călărea o ceată de logofeţi de curte; 
fără ea, vodă nu se încumeta să plece la drum, căci nedreptatea 
creştea pretutindeni, ca buruiana cea rea, în vremurile acelea 
de restrişte pe cari le trăia norodul, iar asta făcea cât se poate 
de trebuincioasă azvârlirea de praf în ochii oamenilor. 

Ajunşi în faţa pădurii de prăjini, logofeţii îşi făcură şi la 
Dumesnicu necinstita lor meserie, adică culeseseră jalbele din 
proțape şi făgăduiră oamenilor că plângerile lor vor fi citite chiar 


de vodă, acasă, la laşi, şi toti cei ce vor avea de partea lor 
dreptatea o vor primi îndată. Numai că, aşa precum grăia zicala 
din bătrân, amintită cu câteva clipe mai înainte de Pepelea, 
dretpatea arăta la chip aşa cum o făceau domnii, cari o făceau 
în asemenea fel, încât lor să le fie bine, iar norodului, cum o da 
Dumnezeu... 

După ce logofeţii descurcară drumul de mulţime şi de prăjini, 
alaiul domnesc, care se oprise la marginea pădurii, porni la trap 
pe şleaul din faţa hanului. Calea îi era deschisă de o ceată de 
lefegii pe cai împodobiţi cu fotaze strălucitoare, lucrate în fir de 
argint. La câţiva paşi în urmă, îmbrăcaţi în straie de vânătoare, 
de urşinic roşu şi albastru, veneau curtenii, în mijlocul cărora se 
afla vodă, înconjurat de căpitanii şi meşterii de vânătoare ai 
curţii domneşti. 

Constantin-vodă era un băienţandru de vreo cincisprezece 
ani, frumuşel şi subţirel, dar cu obrazul plin de tulei şi bubiţe. 
Căuta să pară falnic şi bărbătos, sumeţindu-şi capul şi 
îndreptându-şi trupul în şa, dar asta îl făcea şi mai stângaci şi 
copilăros, mai ales că sirepul pe care îl încălicase era tare aprig 
şi-l repezea când spre coamă, când spre coadă. Muierile se uitau 
cu ochi hazlii la el şi chicoteau înveselite, văzând cât de amarnic 
se scremea mucosul domnesc să pară om în toată firea. 

Când vodă ajunse în apropierea hanului, cei doi târgoveţi îşi 
scoaseră cuşmele şi se aplecară până la pământ pe marginea 
şleaului. Pepelea, care ieşise şi el în drum, se bălăbănea pe 
picioare, căci era bine afumat şi nici nu se gândea măcar să-şi 
scoată cuşma sa trasă până peste urechi, ori să îngenunche în 
faţa alaiului domnesc, aşa precum făcuseră cei din jurul său. 
Fără să bage de seamă amenințările cu pumnul ale falnicilor 
călăreţi, el sta ca măgarul între oi şi striga în bătaie de joc: „Să 
ne trăieşti, ţâcă, cât porcul lui Ignat!“ 

Când vodă ajunse în dreptul său, Pepelea se răsuci în loc pe 
călcâie, se aplecă până la pământ, prefăcându-se că-şi 
potriveşte ceva la încălțări, şi-şi arătă dosul voievodului si 
curtenilor din jurul măriei sale. 

Batjocura asta nu putea fi iertată, mai ales că mulţimea 
izbucnise în hohote de râs. De aceea, domnul făcu un semn, şi o 
ceată de călăreţi năvăli îndată spre Pepelea. Când curtenii îşi 
opriră caii, doi târgoveţi ţâşniră în drum şi strigară: „Înhăţaţi-l, 


ăsta-i Pepelea! De mult suntem pe urmele lui! A batjocorit în 
toate chipurile domnia şi-i vrednic de spânzurătoare!“ 

Toată lumea rămase cu gura căscată. Mai întâi, pentru că 
aflase că cel care-şi bătuse joc de vodă şi de domnie este 
vestitul Pepelea, pe care dumesnicenii nu avuseră încă cinstea 
să-l vadă la faţă. Apoi, că se vădise în chipul cel mai limpede că 
cei doi târgoveţi, cari aţâţau oamenii la hulirea stăpânirii, erau 
nişte iscoade domneşti. 

Când curtenii îl înşfăcară pe Pepelea, care se lupta cu ei ca un 
urs încolţit de zăvozi, mulţimea începu să fluiere, să huiduie şi 
să amenințe cu proţapele sau cu pumnii. Îndată, ceata cea mare 
de lefegii, care păzea pe vodă, năvăli cu caii peste oameni şi 
lovi cu latul săbiei în gloată, potolind pe cei îndrăzneţi şi 
avântaţi. După asta oştenii îl cetluiră în frânghii pe Pepelea, îl 
aruncară, ca pe o desagă pe un cal şi porniră în galop spre alaiul 
domnesc, care se îndepărtase, în vreme ce mulţimea fluiera, 
huiduia şi înjura de se cutremura văzduhul. Când cineva din 
gloată strigă „pe ei fraţilor”, era prea târziu: alaiul domnesc era 
departe şi se îndrepta în goana cailor spre Vânători, pe drumul 
ce ducea la Târgu Neamţ. Mulțimea blestemă şi înjură vreme 
îndelungată pe vodă, pe lingăii din jurul său şi pe cele două 
iscoade, dar asta nu aduse slobozirea bietului Pepelea. Numai 
Paţa tăcea de o parte şi privea buimac spre zări, afurisindu-se în 
gând pentru că nu se străduise îndeajuns să-şi oprească vechiul 
şi bunul său prieten de a se vâri singur cu capul în ştreang. 


XVI 


Poteca ce se lăsa la vale odată cu pârâul Suha Mică era la fel 
de întortocheată ca şi drumul tăiat în stâncă de apa ce se 
rostogolea spre adâncitura Gaineşti şi, mai departe, spre lunca 
Moldovei. Din loc în loc, grămezi de bolovani, de butuci şi de 
rădăcini, aduse din munte de viiturile de primăvară, puneau în 
calea drumeţului stavile greu de trecut. 

Oiţa simţea că o părăsesc puterile şi că nu va izbuti să ajungă 
la capătul drumului ce trebuia sa-i aducă mântuire ei, Dafinei şi 


lui Alburel. Pieptul începuse să-i fie săgetat de junghiuri 
ascuţite, rana să-i sângere şi să-i înroşească feşile. Dar nu 
spunea nimic, nevrând să-şi ţină în loc nicio clipă prietenii ei 
dragi, cari, ca şi ea, simțind în ceafă ochii vrăjmaşului, coborau 
aproape în fugă spre satul Găineşti, unde unchiul Dafinei avea 
să-l găzduiască şi să-i ascundă de urmăritori. 

Se sprijinea din ce în ce mai des de Dafina si de Alburel cari, 
văzând ca-i sleită de puteri, o duceau mai mult pe sus. De la 
prânzișor, de când fugiseră din pădurea Ostrei, şi până acum, la 
chindie, nu se opriseră aproape deloc, în goana lor spre zări 
slobode. 

Oamenii domniei băgaseră de seamă repede fuga lor şi se 
ţineau aproape de ei, fără a-i putea însă ajunge, din pricină că 
pierdeau multă vreme la încrucişările dă drumuri, până să-și dea 
seama încotro s-au îndreptat fugarii. lar Alburel le încurca 
straşnic socotelile, căci schimba des potecile şi pornea pe căile 
cele mai neaşteptate, făcând ocoluri mari şi îndreptându-se pe 
drumuri întortochiate spre ţinta cunoscută de ei, de fugari. 

La început se lăsaseră spre miazăzi, spre muntele Băișescu, 
dar, în apropierea lui, se întorseseră în loc, spre miazănoapte şi 
coborâseră spre valea Suhei Mici. Asta îl pusese în mare 
încurcătură pe nemeşul Toma, care trebuise să scotocească 
codrii Băişescului câteva ceasuri bune, pâna să se dumirească 
încotro au apucat-o fugarii. În felul acesta, oamenii domniei 
rămaseră mult în urmă, iar Alburel, Oiţa şi Dafina puteau să 
ajungă la vreme în Găineşti şi să se pună la adăpost, cu ajutorul 
rudelor Dafinei, într-un loc ferit. 

Din nefericire însă, când mai aveau aproape un ceas până să 
ajungă la ţintă, Oiţa, istovită de drum şi slăbită din pricina 
pierderii de sânge, se lăsă moale pe picioare şi căzu, aproape în 
nesimţire, pe marginea potecii. Dafina şi Alburel se uitară unul 
la altul cu ochi înspăimântați şi se înţeleseră din priviri să facă 
un popas mai lung, orice s-ar întâmpla. O desfăcură îndată la 
piept, îi scoaseră feşile însângerate şi i le schimbară cu altele 
curate, pe cari i le legară strâns, upă ce puseseră pe rană 
scamă îmbibată cu rachiu şi zeamă de muma-secării, ca să-i 
oprească sângerarea. Apoi se aşezară amândoi lângă rănită şi 
stătură așa, vreo jumătate de ceas, fără să schimbe vorbă între 
ei. 


Întremată puţin de hodină şi de oprirea sângerării, Oiţa îşi 
reveni în simţiri, deschise ochii şi spuse: 

— Lăsaţi-mă aici. Scapaţi voi, măcar! 

— Cum poţi grăi astfel, Oiţă, o dojeni blând Dafina. Ne 
îndemni să te lăsăm aici, pradă fiarelor pădurii? 

— Nemeşul soseşte îndată şi mă ridică el. 

— Mai bine să ne prinză pe toţi, decât să te lăsăm singură 
aici! spuse Dafina cu hotărâre în glas. 

— Nu, mântuiţi-vă pe voi. Dând de mine, nemeşul o să 
zăbovească aici câtăva vreme, iar voi o să aveţi timp să ajungeţi 
în sat. 

— Aşa ceva nu se poate! zise Alburel. Te vom lua pe braţe şi 
te vom duce cu noi. În mai puţin de un ceas, ajungem în sat. 

— Nu, în felul ăsta, nemeşul o să ne prinză pe toţi, se 
împotrivi Oiţa, cu glas deznădăjduit. 

— Fii liniştita, o îmbărbăta Alburel, nemeşul e destul de 
departe de noi. Vom avea vreme s-ajungem în sat să ne 
ascundem. 

Şi fără altă vorbă, meşterul o luă în braţe şi porni pe potecă la 
vale. 

Ghemuită la pieptul lui, Oita îl privea cu ochii plini de 
recunoştinţă, cuprinsă de un simţământ ciudat, un fel de bucurie 
amestecată cu nelinişte şi teamă. Se gândea că încercase acest 
simţământ şi mai înainte, în zilele când se plimbau împreună în 
poiana din pădurea Ostra. Atunci, teama şi întrebările pline de 
nelinişte precumpăneau asupra bucuriei şi mulţumirii. Acum 
însă fiorul plăcerii şi al bucuriei înăbuşea tremurul temerilor şi 
zbuciumărilor. Poate că apropierea lor trupească atât de strânsă 
din aceste clipe a pricinuit o astfel de prefacere. Ori poate că 
primejdiile ce-i pândesc la tot pasul le-au întărit dorinţa de 
trăire. Oricare ar fi pricina, ea ar minţi dacă ar spune că nu se 
simte bine în braţele prietenului bărbatului său. Mai ales că are 
braţe puternice, prea puternice pentru înfăţişarea lui de flăcăiaş 
gingaş la chip şi la trup. Lucru ce-i dă peste cap dintr-o dată 
părerea ei, de până acum. Nu, Alburel este bărbat ca toţi 
bărbaţii, poate mai bărbătos decât mulţi dintre semenii săi. 

Dar îşi opri gândurile aici, căci îi era ruşine să le împingă mai 
departe, ori să caute să şi le lămurească până la capăt. Se lăsă 
deci, fără a-şi mai pune întrebări, în voia legănărilor braţelor 


meşterului zugrav, care o purta ca pe un fulg, cu puterile 
nebănuite ce le revarsă în sânge dragostea. 

Alburel o duse în braţe, ca pe un copil bolnăvior, vreme 
îndelungată. Dulcea lui povară îl odihnea şi-l întărea, în loc să-l 
ostenească. Şi mai ales, îi umplea inima de dragoste 
nemărginită, îl desfăta şi-l înălța, îl făcea fericit. 

Oiţa nu-şi da seama însă că ea nu-i slabea, ci îi întărea 
puterile. De aceea, după o bucată de vreme, vrând să-i uşureze 
braţele, îi cuprinse gâtul cu amândouă mâinile şi se ghemui şi 
mai tare la pieptul lui. Alburel fu nevoit să-şi încordeze grumaijii, 
iar asta o aduse pe Oiţa cu gura aşa de aproape de a sa, încât fi 
simţi răsuflarea ei firavă şi neliniştită. Lucru ce-l umplu de atâta 
fericire, încât nu-şi dori nimic mai mult peste asta, nu-şi dori 
decât ca aceste clipe să ţină o veşnicie. 

Dar fericirea îi fu curmată de un scârţâit de car. Peste câteva 
clipe îi ajunse din urma un ţăran care se îndrepta spre casă. 
Dându-şi seama cam despre ce-i vorba, omul îşi opri boii şi pofti 
pe tânarul bărbat să-şi pună bolnava pe aşternutul moale, de 
fân proaspăt cosit din carul său. Nu fără părere de rău, Alburel 
îşi lăsă povara lui dragă pe patul cel înmiresmat. 

Dafina răsuflă uşurată, acum puteau merge mai repede şi 
ajunge la vreme, la casa unchiului ei. Şi, într-adevăr, nu peste 
mult timp, se aflară în faţa gospodăriei lui, la ferăstrăul de pe 
Suha Mică, din apropiere de satul Găineşti. 

Bătură în poartă şi îndată ieşi afară mătuşă-sa. Când aceasta 
îşi văzu nepoata, despre a cărei răpire aflase, rămase o clipă 
locului, buimacă, nevenindu-i să-şi creadă ochilor ceea ce vedea 
aievea. Apoi se repezi la ea, o strânse în braţe îndelung şi 
izbucni în hohote de plâns, întretăiate de mulţumiri proniei 
cereşti pentru mântuirea dragii ei nepoate de robie. Văzând 
femeia bolnavă din car, alergă să deschidă poarta, pentru a se 
putea trage carul lângă prispă. Dar Dafina o opri şi-i spuse: 

— Nu putem înnopta aici, tuşică. Oamenii stăpânirii îs pe 
urmele noastre şi pot uşor da de noi. Ne trebuie un ascunziş 
bun. Unde-i moşu-miu David? 

— E în pădure, la fiu-miu, la prisacă. 

— Acolo să poposim, tuşică. E loc ferit. 

— Da, acolo-i bine. Oştenii au să scotocească tot satul, dar la 
prisacă n-au să meargă cu gândul, că nu ştiu de ea. Numai că 
nu prea aţi avut noroc, adăugă tuşa cu glas scăzut. 


— De ce? întrebă, tot în şoaptă, Dafina. 

— Omul care v-a adus cu carul e cam beţiv şi guraliv. 

—O să-l răsplătim bine şi o să-şi ţie gura acasă. 

— Fireşte. Da era tare bine dacă vă ieşea altcineva în cale. 

— O să-i închidem gura cu bani buni, zise Alburel. 

— Să-ncercăm, că n-avem altceva mai bun de făcut, 
încuviinţă tuşa Dafinei. Numai că n-o să-i dăm bani, că pe urma 
se-mbată. 

Tuşa se duse lângă stăpânul carului şi-i spuse în şoaptă. 

— Bade Sofronie, Dumnezeu te-a scos în calea nepoatei mele. 

— Păi n-am făcut mare lucru... 

— Ba ai făcut lucru de seamă, pentru care te-oi răsplăti cu-un 
sac de făină. 

— Mulţumim dumneavoastră, da-i prea mult pentru treaba ce- 
am făcut. 

— Mai ai încă una, și mai de preţ pentru noi. 

— Ce anume? 

— Să-i duci pe tustrei în pădure, la prisaca noastră. 

— Oi face-o şi pe-asta, că nu-i mare lucru. 

— Pentru noi e mare. Da cel mai de seamă lucru este să nu 
vorbeşti nimănui despre ceea ce ai făcut şi vei face. 

— Asta nu-i treabă grea. 

— Ba e grea. În curând vor sosi oamenii stăpânirii şi ne vor 
iscodi pe toţi. O vorbă dacă scapi... 

— N-o să scap nimic! 

— Ştii, după o duşcă de rachiu, limba omului se desleagă... 

— Cât or sta oştenii în sat, nu beau decât apă. 

— Bine, aşa să faci. Că te-om răsplăti mai mult chiar decât ti- 
am făgăduit 

— Mulţămim! Aveţi nădejde în mine! lacă merg la prisaca 
voastră. 

Omul porni îndată spre pădure, iar Dafina si Alburel însoţiră, 
în tăcere, carul. Se înnoptase, aşa că nimeni nu-i văzu unde se 
duc. Peste vreo jumătate de ceas, fură în poiana din mijlocul 
pădurii de lângă sat, unde se afla prisaca. Unchiul Dafinei făcuse 
acolo o căsuţa de lemn, cu două odăi, aşa că fugarii aveau unde 
sta. 

Stapânul prisăcii şi-a întâmpinat cu multă bucurie nepoata şi 
i-a spus ca a făcut bine că a poposit aici, şi nu la casa lui din sat. 


Împreună cu fiu-său şi cu Alburel au dus-o pe Oiţa pe braţe într- 
una din odăi şi au aşezat-o în pat. 

După ce i-au oblojit rana, Dafina şi Alburel s-au culcat lângă 
patul ei, jos, pe un polog de fân. Amândoi erau frânţi de 
oboseală, aşa că au adormit îndată, fără a mai aştepta cina ce-o 
pregătea unchiul Dafinei. Când acesta veni să-i poftească la 
masă şi văzu că oaspeţii săi dorm duşi, nu mai avu inima să-i 
trezească. Le lăsă bucatele pe masă şi se duse tiptil în odaia 
vecină, unde, după ce îmbucă ceva împreună cu fiu-său, se 
culcă alături de el. 

Se părea că totul se sfârşise cu bine. Spre revărsatul zorilor 
însă, toată lumea fu trezită de o larmă mare, ce izbucnise dintr- 
o dată, afară, în poiana. Alburel sări în picioare şi ieşi pe prispă, 
să vadă ce s-a întâmplat, deşi nu era greu de ghicit. Tocmai în 
clipa aceea, nemeşul Toma descălicase si se apropia de căsuţă, 
după ce înconjurase poiana cu oştenii săi. Căpitanul ajunsese în 
Găineşti, la vreun ceas după sosirea fugarilor. A scotocit tot 
satul, fără a putea da de urmele lor. Tocmai când se hotărâse să 
plece spre Drăceni, crezând că fugarii au apucat-o într-acolo, s-a 
ivit pe uliţă Sofronie, care se înapoiase acasă, de la prisacă, şi 
se îmbătase de bucurie că i-a mers totul în plin. Nemeşului nu i- 
a fost greu să bage de seamă ca beţivanul ascunde ceva şi se 
străduieşte să nu se trădeze singur. După ce l-a scuturat bine, a 
aflat tot ceea ce dorea să afle. Şi-a strâns oştenii şi s-a 
îndreptat, în cea mai desăvârşită linişte, spre prisaca din 
pădure. In felul acesta, i-a luat pe fugari şi pe gazdele lor pe 
nepusa masă. 

Când dădu cu ochi de Alburel, nemeşul îi spuse cu ironie în 
glas: 

— Mă bucur că vă văd, stimatul meu cavaler! Ţineam 
neapărat să vă felicit pentru felul cum aţi răspuns purtării mele 
generoase! 

— Dacă răpitul şi agresiunea sunt acte generoase, atunci va 
datorez scuze... 

— V-am mai spus că nu sunt decât un simplu executant al 
unor porunci superioare Cu toate acestea, n-am uitat că sunt 
nobil şi cavaler. 

— Nu contest acest lucru. 

— Atunci de ce aţi abuzat de încrederea mea? 


— Trebuie să vă spun, cu regret, că încrederea domniei 
voastre a fost o simplă iluzie. 

— Pentru ce? 

— Pentru că ne-aţi permis să ne plimbăm nepăziţi prin 
pădure, numai după ce aţi oprit un ostatec din rândurile 
noastre. 

— Increderea nu exclude prudenţa. Totuşi eu v-am tratat ca 
pe un cavaler, şi v-am acordat deplină încredere. Asta trebuia să 
vă îndatoreze faţă de mine. 

— Datorinţa prinsului este să fugă, iar a caraulei, să păzească. 

— Aveţi dreptate A doua oară caraula nu va mai greşi! Vă dau 
cuvântul meu de onoare. 

Roşu de mânie, nemeşul Toma îi întoarse spatele lui Alburel şi 
se îndreptă spre oştenii săi, pentru a le da porunci straşnice cu 
privire la cei trei fugari, cari îi pricinuiseră atâta bătaie de cap şi 
pierdere de vreme. 


XVII 


lată-l îngropat de viu. Zace într-un mormânt umed şi rece, în 
cea mai desăvârşită beznă, tăcere şi încremenire. Stă ţeapăn ca 
un mort, deşi n-a trecut încă în lumea drepţilor. E ţeapan nu 
pentru că nu-i mai bate inima, ci pentru că nu poate mişca, 
pentru că este răstignit... 

Da, e răstignit într-un mormânt! Lucrul pare de necrezut, pare 
o vorbă prostească, fără noimă, dar este adevărat: e răstignit 
într-un mormânt Fireşte, nu este vorba de o răstignire obişnuită, 
aşa cum e zugrăvită ea pe icoane, sau cum e descrisă în 
scripturi. Este vorba de un soi de răstignire cu totul deosebit, un 
soi de răstignire care ne-a venit nu din apus, de la romani, ci din 
străfundurile răsăritului, din ţara hanilor Ea nu este o răstignire 
sus, în văzduh, ci o răstignire jos, pe pământ. Omul nu este 
bătut în cuie, cu braţele şi picioarele întinse pe doi laţi 
încrucişaţi, ci este prins cu mâinile şi picioarele între două lozbe 
scobite, puse una peste alta şi ferecate. Este vorba deci nu de o 


răstignire în picioare, pe cruce, ci de o răstignire pe şezut, în 
obezi. 

Răstignitul nu este nici răzvrătit roman, nici mucenic creştin, 
nici rocoşit chitai, tătar sau muscal, ci este el, mişelul şi 
nesupusul Pepelea. De şase zile şi şase nopţi stă cu şezutul pe 
lespede de piatră şi cu mâinile şi picioarele prinse în obezi. Osul 
crucii îl doare cumplit, ca şi când piatra l-ar scobi, l-ar răşlui. lar 
carnea de pe el, adică bucile, îl ustură, îl frig, îl ard, putrezite şi 
viermuite in propria lor murdărie. 

Brrr! Se cutremură şi-i crapă obrazul de ruşine că este om. Ar 
fi fost de sute de ori mai cu cinste pentru el să se fi născut asin 
urecheat ori plăvan încornorat. Căci nu se află pe lume fiară mai 
crudă decât omul... 

Aşa gândea sărmanul Pepelea, după o şedere de aproape o 
săptamână în beciurile palatului domnesc de la laşi. Dar 
gândurile sale nu puteau schimba cu nimic grozăvia şi ticăloşia 
stării în care se afla. Ele îi puteau sluji, cel mult, să-şi verse focul 
pe cruzii cârmuitori ai Moldovei, pe toţi cârmuitorii de ţări din 
acele vremuri întunecate. Peste asta, gândurile sale îi mai 
slujeau să-şi omoare timpul. Aceasta, fiindcă era singur-singurel 
şi n-avea deloc de lucru. De fapt, chiar dacă ar fi avut, n-ar fi 
putut face nimic, fiindcă mâinile şi picioarele sale erau ferecate 
în obezi. Şi nu se ştie ce s-ar fi ales de el, dacă n-ar fi avut acest 
har întâlnit doar la oameni, harul de a gândi, de a tăifăsui cu 
sine însuşi. 

Dar iată că singurătatea şi, tăcerea îi sunt curmate de un 
scrâşnet prelung de zăvor, şi înăuntru intră un temnicer cu chip 
crud şi tâmp. După ce îi descuie obezile şi-i scoate mâinile şi 
picioarele de la murat îi spune: 

— Bucură-te! Ai cinstea să fii chemat la mărita doamnă a 
Moldovei! 

— Eu ştiam că Ţara Moldovei e cârmuită de un domn, şi nu de 
o doamnă, îi spuse Pepelea, care, deşi trăise atâta amar de 
vreme în iadul cuştii cu gratii de fier, nu-şi pierduse încă hazul. 

— Domnul e, deocamdată, domnişor, aşa că mărita sa maică 
este adevăratul domn. 

— Vai de Moldova şi de moldoveni! 

— Tacă-ţi fleanca şi scoală-te mai repede în picioare, că te 
aşteaptă feţe alese! Mergem îndată! 


— Chiar îndată nu! Mai întâi trebuie să dau slinul şi murdăria 
de pe mine şi să-mbrac alte straie, căci miros ca o umblătoare şi 
mi-e teamă c-o să leşine mărita doamnă... 

— N-avea nicio grijă! O să te-mbăiem îndată, ca p-un prunc 
nou născut, şi o să te-mbrăcăm ca p-un paic domnesc. 

— Te pomeneşti că tocmai de aia mă cheamă mărita doamnă: 
ca să mă facă paicu ei! 

— Nu te teme. Are ea destui la palat şi încă de ce gingaşi şi 
frumoşi ca nişte îngeri. 

Pepelea fu scos din pivniţa împuţită în care se afla şi purtat 
într-o odaie mare, plină cu hârdaie cu apă caldă, care slujea ca 
baie pentru oştenii curţii domneşti. După ce l-au curăţat de slin 
cu peria de scânduri, l-au trecut prin odaia de aburi şi prin şapte 
hârdaie, au izbutit, în sfârşit, să scoată din el mirosul de 
umblătoare și izul de mucegai. Indată după asta l-au uns cu 
uleiuri înmiresmate şi l-au îmbrăcat în straie nou-nouţe. Apoi l- 
au dus în sala divanului domnesc! 

Acolo se afla doamna Elisaveta şi aproape întregul divan. Era 
de faţă marele vornic Nistor Ureche, sfetnicul de frunte al 
doamnei, împreună cu marele vistiernic Nicoară Prăjescu şi 
frate-său, marele armaş Luca Prăjescu. rude apropiate ale 
Moghileştilor. Erau, de asemenea, de faţă şi marele logofăt 
Sturdzea, logolătul Beldiman, vornicul Bărboi, hatmanul Cârstea 
Orăş, stolnicul Gavrilaş şi alţii. 

„„ Asta înseamnă că vor să mă judece şi să-mi ia capul” îşi zise 
Pepelea când văzu adunat divanul. 

Moghiloaia adunase sfatul domnesc, pentru că voia să-i 
plătească lui Pepelea după lege, după /egea bătrână, cum se 
spune această lege nescrisă căreia i se mai spune şi obiceiul 
pamântului grăieşte cu privire la domnul ţării că el este 
judecătorul cel mare al ţării, care judecă încălcările cele mai de 
seamă, acelea ce pot aduce pedeapsa cu moartea Potrivit „legii 
bătrâne”, domnul nu judecă singur, ci împreună cu sfatul 
domnesc, cu divanul ţării. Divanul însă nu este în măsură să 
hotărască ci numai să sfătuiască. Hotprârea o ia numai domnul 
ţării singur. Moghiloaia îl putea judeca pe Pepelea în numele 
domnului ţării, în numele fiului său, al cărui tutore era. 

Pepelea, care intrase în sala divanului fără a face niciun fel de 
ploconire înaintea măritei doamne şi a înalţilor dregători, 
mulţumindu-se doar cu o uşoară înclinare a capului, paşea cu 


fruntea sus şi cu mers semeţ. Se făcu linişte şi toate privirile se 
îndreptară spre el. Nu pentru că s-ar fi bucurat de dragostea şi 
prețuirea cârmuirii, ci pentru că toată lumea voia să vadă cum 
arată la faţă omul al cărui nume era pe buzele tuturora, mai 
ales, după marea răzmeriţă din Ţara de Sus. Cel mai cu luare 
aminte se uita Nistor Ureche, care, deşi era un boier şiret şi 
setos de bogăţie şi slavă, era totuşi om deştept şi învăţat: şi nu 
putea să nu preţuiască oamenii de duh, mai ales un om de duh 
ca vestitul Pepelea. 

Apriga şi neogoita doamnă Elisaveta se uita la el cu ură şi 
sete de răzbunare, căci avea în faţă pe omul care, cu doi ani în 
urma, o terfelise cumplit în faţa contelui Bethlen şi a căpitanilor 
lui şi, prin ei, în faţa întregii nobilimi ardelene şi care, de curând 
batjocorise cu neruşinare pe fiu-său, domnia şi ocârmuirea. 
După ce Pepelea se opri la câţiva paşi în faţa Divanului, 
Moghiloaia îi spuse, doar aşa, ca să-i poruncească: 

— Vino mai aproape, împricinate, ca să-ţi vadă faţa mai bine 
înalții dregători ai ţării. 

— Un obraz de rând ca al meu nu-i vrednic de o asemenea 
cinste, venită din partea unor feţe atât de alese, răspunse 
Pepelea, cu ascunsă înţepătură în glas. 

— N-ai fost chemat aici pentru a fi cinstit, ci pentru a fi 
judecat! i-o reteză doamna. 

— Adică osândit, zise Pepelea. 

— Nu, deocamdată, judecat. 

— E tot una! 

— Asta înseamnă că-ţi recunoşti singur vinovăția?! întrebă 
Nistor Ureche, cu mirare în glas. 

— Da, recunosc că am vina de a mă fi născut om de rând şi 
nu om de viţă aleasă; precum şi vina de a iubi pe cei din tagma 
mea, pe cei mici, slabi şi mulţi. 

— ... Şi a uri pe cei de viţă aleasă, pe cei mari, tari şi puţini! îl 
întregi cu răutate marele vistiernic Prăjeseu. 

— Dragoste cu sila nu se poate face, îi întoarse Pepelea 
împunsătura. 

— Să lăsăm la o parte săgețile veninoase, porunci doamna, 
prefăcându-se a fi nepărtinitoare. Să trecem la judecata pricinei. 
Ce învinuiri i se aduc împricinatului Pepelea, vel-armaşe? 


— | se aduc trei învinuiri, mărită doamnă, răspunse Luca 
Prăjescu. Fiecare dintre ele, în parte, îi poate aduce pedeapsa 
cu moartea. 

— Asta înseamnă că vreţi să mă spânzurați de trei ori?! 
întrebă Pepelea cu glas şugubăţ. 

— Lasă glumele proaste la o parte, împricinate! se răsti 
doamna. Ascultă învinuirile ce ţi se aduc! Vel-armaşe, arată-ne 
cari sunt acele învinuiri! 

— Este învinuit de hulirea ocârmuirii, de aţâţare la răscoală şi 
de batjocorirea domnului ţării, nelegiuri săvârşite prin vorbe şi 
fapte ce pot fi dovedite, grăi marele armaş. 

— Îţi recunoşti vinile, împricinate Pepelea? îl întrebă doamna, 
urmând tipicul obişnuit al judecății domneşti. 

— Nu. Eu nu hulesc şi nu batjocoresc, ci fac haz, glumesc şi 
râd. De asemenea, eu nu îndemn la răzvrătire, ci nu mă supun, 
nu vreau să fiu vierme, nu vreau nici să mă târăsc, nici să fiu 
strivit. Râsul şi Semeţia sunt în firea mea, căci hazul mi-e trup, 
iar nesupunerea, suflet! 

— Deci nu-ţi recunoşti vinile! zise doamna. 

— Nu. Nu-mi recunosc nicio vină, atâta vreme cât pravila ţării 
nu pedepseşte vorbele de duh şi hazul, ori mândria de om şi 
semeţia, 

— Bine, eşti slobod să crezi şi să spui ce vrei despre învinuirile 
ce ţi se aduc, zise doamna prefăcându-se, încă o dată, a fi 
judecător nepărtinitor. Să vedem însă ce grăiesc dovezile. 

— Să vedem, făcu Pepelea stăpân pe sine. Ocârmuirea are 
dovezile ei, iar eu, pe ale mele. 

— Bine. Să vedem! zise doamna. Vel-armaşe, fii bun şi arată 
judecății dovezile pentru fiecare învinuire în parte. 

— Aşa precum am mai spus, întâia învinuire ce i se aduce 
împricinatului Pepelea este hulirea ocârmulirii, începu vel- 
armaşul. Ea se dovedeşte prin mărturii de la oameni de faţă 
aflători, cari l-au auzit spunând o sumă de huliri ascunse în 
vorbe de tâlc. 

— Ce-a spus anume? întrebă doamna. 

— Că „azi nu mâi cântă cucul, ci urlă lupul”... 

— Ce-ai înţeles prin asta, împricinate, îl întrebă doamna pe 
Pepelea, întrerupându-l pe Prăjescu. 

— Taman ce-a înţeles norodul când a făcut această zicală, 
răspunse sec Pepelea. 


— Bine, făcu doamna, căutând să pară, mai departe, 
nepărtinitoare. Alte dovezi la această învinuire, vel- armaşe! 

— A mai spus că noi, cârmuitorii, am mulge norodul ca pe 
nişte oi. 

— Ce-ai de zis despre asta, împricinate? întrebă doamna. 

— Ce zice şi norodul: mu/ge oaia, dar nu-i scoate sângele! 
răspunse Pepelea, începând să folosească graiul zicalelor. 

— lată, şi acum huleşte, cu vorbe ticluite, cârmuirea, şi încă în 
faţa divanului! strigă mânios vornicul Bărboi. 

— Alte dovezi, vel-armaşe, porunci doamna Elisaveta. 

— A mai spus că „„dreptatea-i aşa cum o fac domnii“, că 
„lupul te pârăşte și tot lupul te judecă" şi că deci nu-i dreptate în 
ţară. 

— Aşa este împricinate? întrebă doamna. Nu-i dreptate în 
tară? 

— Ba este, mărită doamnă... Numai că dreptatea umblă cu 
capul spart iar dreptii poartă obetii, răspunse Pepelea, folosind 
mai departe graiul zicalelor. 

— Ce vrei să spui prin asta? căută să-l încoltească hatmanul 
Cârstea Orăş. 

— Eu nu spun nimic. Zicala, adică norodul, spune. 

— Destul pentru întâia învinuire! zise doamna stăpânindu-şi 
cu greu mânia. Ocârmuirea, prin vel-armaşul Prăjescu, a arătat 
vina şi dovezile iar învinuitul s-a apărat cum a vrut şi cum a 
putut. Acum să aud părerea divanului: este vinovat sau nu 
împricinatul Pepelea de hulirea ocârmuirii? 

— Da! îaspunsc de-a valma divanul. 

— E cineva împotrivă? întrebă doamna. 

— Da! răspunse un glas bărbătesc şi plăcut la auz, din 
rândurile divanului domnesc. 

Toată lumea îşi îndreptă privirile în partea unde se auzise acel 
glas şi rămase cu gura căscată; omul care vorbise era însuşi 
marele vornic Nistor Ureche, primul sfetnic al doamnei Elisaveia. 

— Hm... Eşti împotrivă! Tocmai domnia ta, sfetnicul meu de 
nădejde? strigă doamna pierzându-şi stăpânirea de sine. Şi de 
ce, mă rog, eşti împotrivă? 

— Pentru că nu putem osândi proverbele, înţelepciunea 
poporului nostru, răspunse, cu glas liniştit, dar hotărât, Nistor 
Ureche. 


— Bine, spuse doamna înfrântă. Voi ţine seama de sfatul 
domniei tale, atunci când voi lua hotărârea. Treci la a doua 
învinuire, vel-armaşe, porunci doamna roşie de mânie şi 
muşcându-şi buzele înciudată. 

— A doua învinuire, începu Prăjescu, este aceea de aţâţare la 
răscoală, caire este dovedită prin vorbe şi îndemnuri auzite de 
martorii noştri. 

— Ce anume a spus împricinatul? întrebă doamna. 

— A spus că „ajunge el mucul la deşte'”, că „cioarele cele 
multe bat ulii cei puțini” şi că „ţara taie scara”, cuvinte care 
sunt îndemnuri străvezii la răzmeriţă. 

— Ce ai de zis despre asta, împricinate Pepelea, întrebă 
doamna. 

— Ce-am zi şi mai înainte. 

— Adică? 

— Că eu n-am spus nimic. Cel care a grăit a fost norodul, prin 
zicalele sale. 

— Deci susţii că n-ai îndemnat mulţimea la răscoală. 

— Pentru ca îndemnul să poată fi al meu, trebuie ca vorbele 
spuse să fie ale mele. Dar aceste vorbe nu-s ale mele, ci ale 
norodului... 

— Destul! îl întrerupse doamna. N-avem vreme să ne jucăm 
de-a „uite popa, nu e popa”! Ce părere are cinstitul divan: este 
vinovat sau nu de aţâţare la răscoală împricinatul? 

— Este vinovat! răspunseră toţi boierii din divan, în afară de 
Ureche. 

— Domnia ta ce părere ai, vel-vornice? îl întrebă doamna. 

— Aceeaşi părere ca şi mai înainte: nu putem osândi 
proverbele. Ori, dacă putem, atunci să le osândim pe ele, nu pe 
cel care ni le-a amintit. 

— Va să zică eşti de partea duşmanilor domniei, dragul meu 
sfătuitor de taină! izbucni doamna, lăsând la o parte orice 
mască de nepărtinire. 

— Ba dimpotrivă, sunt de partea domniei: nu vreau ca domnia 
să se acopere de ruşine, osândind înţelepciunea poporului. Nu 
vreau ca o asemenea pată să ramână în mintea oamenilor şi în 
filele hronicelor! 

— Nu-mi pasă ce vorbeşte lumea despre mine şi domnie, și 
nici de ceea ce se va scrie în hronice, spuse doamna cu mânie şi 
dispreţ. Eu nu trăiesc de dragul lumii ori al istoriei, ci de dragul 


vieţii. Se pare că asta este şi filosofia domniei tale, cinstite vel- 
vornice. Mă miră şi mă mâhnesc cuvintele ce ţi-au ieşit astăzi 
din gură. 

— Mi-ai cerut părerea şi mi-am spus-u, mărită doamnă Rostul 
divanului este să-şi spună părerea, să dea sfaturi, iar al domniei, 
să hotărască. Eu nu mai am nimic de spus în această pricină 
încâlcită. Şi de aceea cer îngăduinţa sa plec, zise Ureche, cu 
glas liniştit şi dârz. 

— Poţi să pleci! îi spuse doamna, arătându-i uşa cu mâna. 

După ce marele vornic ieşi, Moghiloaia porunci lui Luca 
Prăjescu: 

— Treci la cea de-a treia învinuire, vel-armașe! 

— A treia învinuire pentru care împricinatul Pepelea este 
chemat în faţa judecății domneşti este aceea de a fi batjocorit 
pe domnul ţării, grăi Prăjescu. 

— Aveţi dovezi pentru aceasta învinuire? întrebă doamna, 
după tipicul obişnuit. 

— Avem mărturie de la măria sa Constantin-vodă însuşi, 
precum şi de la curtenii săi, că împricinatul, în loc să se plece la 
trecerea alaiului domnesc, cum au făcut toţi cei din jurul său, i-a 
întors spatele şi i-a arătat măriei sale dosul. 

— Aşa este, împricinate Pepelea? 

— Nu-i adevărat, mărită doamnă! M-am întors cu spatele nu 
pentru a batjocori pe cineva, ca pentru a-mi potrivit ceva la 
încălțări, încropi Pepelea o apărare care n-avea, câtuşi de puţin, 
sorţi de a fi crezută de cineva. 

— Ba tot ce-a făcut a fost cu voia sa, şi nu din întâmplare, zise 
Prăjescu. Impricinatul era pus pe şotii şi blestemăţii în ziua 
aceea. Printre altele, l-a făcut pe măria sa „ţânc”, lucru pentru 
care avem mărturii de la cei ce l-au auzit. 

— Nu l-am batjocorit. Aşa se spune la noi, în sat, celor 
nevârstnici, încercă Pepelea să se apere. 

— Te cred: eşti nevinovat ca un mieluşel, îi spuse doamna în 
bătaie de joc. Numai că să văd ce părere are divanul. Ei, cinstiţi 
boieri, ce spuneţi; este sau nu vinovat împricinatul Pepelea de 
batjocorirea domnului ţării? 

— Este vinovat! răspunse divanul într-un glas. 

— Bun, făcu doamna cu faţa luminată de mulţumire şi cu 
buzele adunate într-un rânjet care arăta că a sosit vremea 
răzbunării. Ocârmuirea şi-a arătat învinuirile şi dovezile, 


împricinatul s-a apărat, iar divanul ţării şi-a spus părerea despre 
pricină. Acum, potrivit legii bătrâne, urmează ca eu să iau, ca 
tutore, în numele domnului ţării, hotărârea judecaţii domneşti... 

După aceste cuvinte, Moghiloaia tăcu şi chibzui o bună bucată 
de vreme, ca şi când n-ar fi luat de mult hotărârea, ci o 
cumpănea tocmai în acele clipe. Apoi sparse tăcerea din sală, 
căci toată lumea amuţise în aşteptarea osândei, şi grăi către cei 
de faţă aflători, în vreme ce logofeţii şi diecii începură să 
scârţâie din pene pe întrecute: 

— Noi am judecat că toate cele trei învinuiri ce au fost aduse 
împricinatului sunt drepte şi dovedite şi că el se face deci 
vinovat de  hulirea ocârmuirii, de aţâţare la răscoală şi 
batjocorirea domnului ţării. Drept pentru care împricinatul 
Pepelea se osândeşte de noi la moarte prin spânzurare. 
Osânditul are drept la cerere de milostivire. 

După aceste cuvinte, doamna se întoarse spre Pepelea şi, 
potrivit tipicului, îl întrebă: 

— Osânditul are de spus ceva? 

— Lupul te pârăşte, lupul te judecă! răspunse, cu glas 
şugubăţ, Pepelea. 

Mai vru să adauge ceva, dar, la un semn al Moghiloaiei 
armăşeii îl înhăţară şi-l îmbrânciră afară din sala cea mare şi 
frumoasă a divanului ţării. 


XVIII 


Lehaci ieșise afară pe prispa casei Babei Tinca, din Leşul 
Ursului, sprijinit de braţ de către Boldur. Era întâia oară când 
părăsea patul unde zăcuse, aproape în neştire, o săptămână 
încheiată. Fierbinţelile îl lăsaseră, rana începuse să se închidă, 
puterile să-i renască. Era însă încă palid la faţă şi slăbit. 

Judele îl îngrijise cu mare credinţă, stând zi de zi şi noapte de 
noapte la căpătâiul său. E drept că-i fusese de mare ajutor şi 
gazda, Baba Tinca, la care muierile din sat, îndrumaseră pe 
câmpulungeni încă din seara câncl sosiră cu rănitul în sat, baba 
fiind cunoscută ca o bună doftoroaie. 


Acum, după ce trecuseră clipele de cumpănă, Boldur aştepta 
ca neamişul să se înzdrăveneasca un pic şi să plece împreună în 
căutarea cetei de răpitori, căci aflaseră că aceştia nu trecuseră 
încă spre valea Neamţului, ci se opriseră undeva, în munţii 
Stânişoarei, pesemne din pricina rănitei ce duceau cu ei. 

Boldur se uită la căpitanul de străjeri şi văzându-i spatele lat 
şi vânjos, pe care feşile îl făceau şi mai lat, îi spuse cu încântare 
prietenească: 

— Numa un urs ca domnia ta putea scăpa teafăr din braţele 
unei ursoaice ca cea din pădurea Tarniţei! 

— M-a strâns rău în braţe, putoarea, zise Lehaci zâmbind. Mai, 
mai să iasă maţele din mine! 

— Bine c-ai domolit-o la vreme. Altfel, îţi dădeai duhul în 
braţele ei. 

— Nu-mi era îngăduit să mor. Atâta vreme cât biata nevastă- 
mea este în primejdie, trebuie să trăiesc, ca s-o scot din foc. 

— Incă o zi două de hodină, şi-apoi pornim în căutarea ei şi a 
celorlalte fiinţe dragi aflate în primejdie. 

— Dacă om mai da de ele... Tare mi-e teamă că-i prea târziu. 

— Ti-am mai spus că răpitorii nu s-au lăsat în valea Neamţului 
nici acum şi că sunt undeva, într-un loc ferit, în munţi. 

— Nu prea îmi vine să cred. Spui aşa doar ca să mă 
îmbărbătezi. 

— Ba nicidecum! Vreme de o săptâmână, Dănilă a cutreieiat 
drumurile ce duc spre valea Neamţului şi a stat de vorbă cu 
ciobanii, văcarii şi tăietorii de lemne din acele locuri. Nimeni n-a 
văzut oamenii domniei şi prinşii trecând pe acolo. Este limpede 
că aceştia s-au oprit undeva spre a pune pe picioare femeia 
rănită, despre care ne-au vorbit stulpicănenii. 

— Să dea Dumnezeu să fie aşa, şi să mai avem încă timp să 
slobozim pe cei dragi aflaţi în ghearele tâlharilor domneşti! 

Boldur îşi aţinti dintr-o dată privirile spre capul uliţei şi strigă 
cu bucurie şi mirare: 

— Hei, ce-mi văd ochii, ! la te uită cine-mj vine încoace! Paţa 
e, nu-i aşa? 

— Da, el este, spuse Lehaci. Dar de ce-i singur, unde-o fi 
Pepelea? 

După câteva clipe, Paţa intră pe poarta casei Babei Tinca şi se 
îmbrăţişă cu bunii săi prieteni. 


— Da ce s-a întâmplat cu matale, căpitane? îl întrebă pe 
Lehaci, văzându-l înfăşurat în oblojeli. Te-ai bătut cu tâlharii 
Moghiloaiei? 

— Nu mi-ar fi părut rău deloc dacă aș fi lăsat sânge într-o 
astfel de bătălie. Din nenorocire, era să-mi las pielea într-o luptă 
fără rost răspunse Lehaci, cu ciudă. 

Şi-i povesti piuarului toată păţania cu puii de urs, Dănilă şi 
ursoaică. 

— Ei, chiar de pomană nu ţi-ai vărsat sângele, căpitane, zise 
Paţa după ce aflase despre ce era vorba. Ai scăpat de la moarte 
un copilandru neastâmpărat. 

— Da, însă am lăsat orfani doi pui nevinovaţi, zise căpitanul 
zâmbind; dar cu o umbră de părere de rău în glas, căci niciun 
vânator nu poate fi bucuros când ucide o fiară ce are pui mici de 
crescut. 

— Ursuleţii au acum două mume: pe Baba-Tinca şi pe capra 
ei, cari îi hrănesc şi îi îngrijesc, zise Boldur. 

— Bine c-a ieşit aşa, şi n-a ieşit cu vreo pierdere în ceata 
voastră, cum s-a întâmplat cu alţii, zise Paţa oftând. 

— Da ce, în ceata voastră, a ieşit cu pierdere? întrebă Boldur 
cu mirare în glas. 

— După cum vedeţi l-am pierdut pe bietul Pepelea! 
Nădăjduiesc că pentru un timp scurt. 

— Dar ce s-a întâmplat cu el?! întrebară Lehaci și Boldur într- 
un glas. 

— E o poveste cam lungă şi cam tristă... 

Şi Paţa se aşeză pe prispă şi le povesti tot ce s-a petrecut cu 
ceata lor, de când s-au despărţit de ei, la Stulpicani: cum au 
urmării nişte gelepi călări, crezând că-s tâlharii de răpitori; cum 
s-au dus la mânăstirea Secu, de unde au trimis un călugăr ce le- 
a adus veşti îmbucurătoare de la cetatea Neamţului; cum s-au 
despărţit de Gligore şi s-au întors pentru a se alipi cetei lui 
Boldur şi cum s-a băgat prietenul său sigura cu capul în juvăţ. 

— Sărmanul Pepelea! zise Paţa la sfârşât, dacă nu l-ar fi 
tulburat nespus de mult răpirea nevestei sale, nu şi-ar fi pierdut 
capul şi nu s-ar fi dat cu mâinile legate în labele Moghileştilor. 

— Aşa este, i se alătură Lehaci. Eu cred însă că n-a intrat 
chiar cu capul în ştreang, ci într-o năpastă mai mică. Pentru ce a 
făcut el, pravila nu prevede spânzurătoarea. Cele două iscoade, 


cari l-au pârât şi l-au dat pe mâna lefegiilor domneşti au vorbit 
de stâlpan doar ca să sperie mulţimea. 

— Aşa pare să fie, zise Boldur. Moghiloaia n-o să 
îndrăznească să ucidă, pentru nişte fleacuri, un om atât de iubit 
de norod cum e Pepelea. Fără numai dacă patima şi setea ei de 
răzbunare nu-i va întuneca cumva mintea. 

— S-a putea să se întâmple şi asta, spuse Pașa. De aia trebuie 
să ne silim din răsputeri ca cel puţin nevasta bietului Pepelea şi 
cea a viteazului nostru neamiş, precum şi prietenul nostru 
Alburel să n-ajungă în ghiarele ei. După cum v-am spus, răpitorii 
lor n-au izbutit încă să-i poarte la cetatea Neamţului. Ei se află 
aici, în apropiere de noi, într-un loc pe care eu aproape că l-am 
chitit. 

— Ştii unde sunt? întrebară Lehaci şi Boldur, într-un glas. 

— După cât am mirosit eu şi Pepelea de la un pădurar şi, mai 
ales, după câte am aflat eu de la nişte ciobani, se pare că ceata 
şi prinşii se găsesc în pădurea domnească de pe muntele Ostra, 
la conacul de vânătoare din mijlocul ei. 

— Să mergem îndătă cu toţii într-acolo! ceru Lehaci. 

— Chiar toţi n-o să mergem, se împotrivi cu glas blând Boldur, 
domnia ta o să stai acasă, că încă nu te-ai înzdrăvenit ca lumea. 
Rămâi aici împreună cu Dănilă. Eu şi Paţa vom pleca îndată la 
braniştea domnească de pe Ostra, ca să vedem ce-i pe acolo. 
După ce ne vom întoarce, vom ţine sfat şi vom hotărî ce-i de 
făcut. 

— Aşa zic şi eu, spuse Paţa. 

— Fie şi aşa, încuviinţă Lehaci. Dacă îl vom afla acolo, într-o zi 
două îi izbim, căci n-avem nevoie dc mai mult răgaz ca să-mi 
revin în puteri. Vom lua şi câţiva oameni din sat, ca să-i putem 
dovedi mai uşor pe tâlhari. 

— Deocamdată să vedem dacă acolo, pe Ostra, s-au pitit 
tâlharii, şi nu în altă parte. După asta o să ne sfătuim cum să 
punem mâna pe ei, spre a le smulge prada din gheare, zise 
Boldur cu hotărâre în glas. 

— Bine, să rămână aşa cum zici, încuviinţă Lehaci. Plecaţi 
îndată într-acolo. Dar nu înainte de a-l ospăta şi a-l hodini niţel 
pe dragul nostru prieten Paţa, care ne este de atât de mare 
ajutor. 

După ce îşi luă prânzișorul şi se hodini vreo două ceasuri, căci 
cutreierase mult munţii până să dea de ceata lui Lehaci, Paţa, 


însoţit de Boldur, porni spre braniştea domnească de pe Ostra. 
Urcară pieptiş muntele Tarniţei, merseră vreo două leghe pe 
creasta lui, spre miazănoapte, şi apoi se îndreptară spre 
pădurea de pe culmea Ostrei. Pe la prânz, ajunseră în apropiere 
de conacul de vânătoare din mijlocul braniştei domneşti. L-au 
iscodit cu grijă şi cu luare-aminte şi au văzut că este locuit şi 
păzit de lefegii domneşti. Erau cinci oşteni şi se pare că mai 
mare peste ei era un căpitan, care se plimba ţanţoş prin ograda 
conacului şi le striga felurite porunci. Era deci limpede că Paţa şi 
Boldur aveau în faţă ceata de răpitori, căci ţăranii din Stulpicani 
le spuseseră că oamenii domniei, care purtau cu ei pe prinşi, 
erau cinci la număr şi aveau mai mare peste ei un căpitan. Cei 
doi munteni au mai pândit vreo jumătate de ceas să vadă dacă 
nu cumva pot să zărească pe Oliţa, pe Dafina sau pe Alburel, 
ieşind afară pe prispă sau în ogradă. Nu-i văzură pe niciunul 
dintre ei, semn că răpitorii îi ţineau închişi în odaie. Văzură însă 
pe frânghie, la uscat, rufărie femeiască şi feşi pentru oblojirea 
rănilor, ceea ce le întări pe deplin părerea că au de-a face cu 
mult căutata ceată de răpitori. 

Reîntorşi pe la asfinţit, la Leşul Ursului, i-au spus lui Lehaci tot 
ce au văzut la conacul de vânătoare din pădurea domnească. 
Lehaci nu mai putea de bucurie că a dat în sfârşit de cei cari îi 
răpiseră nevasta şi că în curând îşi va mântui soaţa. Fără să ţină 
seama că nu-i încă înzdrăvenit ca lumea, îşi rugă tovarăşii ca a 
doua zi să lovească tuspatru ceata de lefegii şi să le smulgă 
prada din gheare. Boldur se împotrivi însă, spunând că neamişul 
mai are nevoie de încă două-trei zile până a-şi recăpăta puterile 
şi că ei patru sunt prea puţini pentru a dovedi pe lefegii. Lehaci 
zise că ar putea cere ajutor câtorva oameni din sat şi în felul 
ăsta ar fi destui ca să-i copleşească pe oştenii domneşti. Paţa 
însă se împotrivi la un astfel de ajutor, spunând că au nevoie de 
oameni căliţi în luptă pentru a dovedi ceata de lefegii; cel mai 
bun lucru ar fi să se repeadă la Şarul Dornei şi să-şi aducă cei 
cinci veri ai săi, străjeri destoinici şi oameni căliţi în luptele din 
vreme răzvrătirii câmpulungenilor. Pentru a-i aduce, nu-i va 
trebui decât o zi şi o noapte, ceea ce înseamnă că peste două 
zile pot izbi ceata domnească din pădurea Ostrei. In vremea 
asta, neamişul se va mai întrema un pic şi va putea să ia parte 
la izbeala ce-o pun la cale. Părerea lui fu găsită cea mai bună, şi 


de aceea hotărâră cu toţii ca Paţa să plece a doua zi la Şarul 
Dornei. 

Înainte de revărsatul zorilor, piuarul îşi încălecă roibul şi o 
porni spre dornenii săi. Merse la vale, spre miazăzi, pe malul 
Bistriţei, până la Broşteni, după care o apucă spre apus, pe 
valea înveşmântată în păduri de mesteacăn şi de brad, a 
pârâului Neaga. Apoi intră în valea îngustă şi întortocheată a 
Negrişoarei şi începu să urce spre muntele Vânătu. Când ajunse 
sus, pe culme, se iviră casele de lemn, meşteşugit încheiate şi 
zugrăvite, din Panaci. Lăsă în urmă mândra aşezare 
muntenească şi urcă mai departe, întâmpinat la fiecare pas de 
susur de pârâiaşe şi izvoare, spre Şarul Dornei şi călăuzit spre 
ţintă de către frunţile sclipitoare ale Pietrosului, Ouşorului şi 
Călimanilor. La căderea nopţii, ajunse acasă. Işi strânse iute 
verii, le spuse despre ce e vorba şi făcu îndată cale întoarsă 
spre Leşul Ursului, însoţit de vrednicile sale rubedenii. Călătoriră 
la lumina lunii şi, când soarele se înălţase cu două suliţi 
deasupra muntelui Tarniţa, ajunseră în satul unde Lehaci zăcuse 
mai bine de o săptămână. 

Il găsiră pe neamiş gata de bătaie, deşi rana încă îi mai 
sângera niţel. Boldur şi Dănilă erau şi ei pregătiţi ca să intre în 
foc. Aşa că, după o scurtă hodină, noii veniţi porniră, împreună 
cu ceata lui Lehaci, spre braniştea domnească de pe muntele 
Ostra. Au ajuns la marginea ei, cam pe la amiază. S-au apropiat 
tiptil de poiana unde se afla conacul de vânătoare. Când au 
ajuns la o a zvârlitură de săgeată de ea, s-au răsfirat în roată şi 
au înconjurat-o, pentru ca nimeni să nu poată fugi. Cercul a 
început apoi ca să se strângă, din ce în ce mai mult, ca un 
năvod, în jurul conacului. Numai că atunci când au pătruns 
înăuntru, n-au găsit acolo decât pe nevasta pădurarului. 

— Unde-s tâlharii răpitori de oameni, pe cari i-aţi găzduit aici? 
strigă Lehaci la muiere, ca ieşit din minţi, crezând că lefegiii şi 
prinşii au plecat de mult şi au şi ajuns la cetatea Neamţului. 

— Au alergat cu toţii după fugari, răspunse pădurăreasa 
speriată. 

— Ce fugari, ticăloaso? De ce încerci să ne minţi? Spune 
încotro ţi-au plecat stăpânii, dacă nu vrei s-atârni de vreo 
creangă! 

— lertare, căpitane, eu mănânc pâine de la domnie, da nu-s 
caiafă, se apără muierea. Nu cumva eşti matale bărbatul 


jupâniţei Dafina? îl întrebă ea pe Lehaci, recunocând straiele 
străjerilor câmpulungeni. 

— Da, sunt, răspunse căpitanul de străjeri, muiat dintr-o dată. 

— Să ştii, căpitane, că noi două am fost prietene bune, şi ea 
mi-a vorbit mult de matale. Crede-mă, nu te mint; prinşii au 
fugit azi dimineaţă, iar oamenii domniei au alergat cu toţii în 
căutarea lor 

— E adevărat? Dafina, Oiţa şi Alburel au fugit? făcu Lehaci 
uimit aproape nevenindu-i să creadă ce-i aud urechile. 

— Da, au fugit! 

— Asta înseamnă că toţi sunt sănătoşi! 

— Ba, sunt sănătoşi cu toţii. Chiar şi jupâniţa Oiţa, care a fost 
la un pas de moarte. 

— Va să zică sărmana Oliţa era femeia rănită de care am auzit 
noi. Şi acum e bine? 

— E destul de bine. Dar prin ce-a trecut! Dacă nu era jupâniţa 
matale şi Baba-Buha din Borca, se prăpădea sărmana, şi ar fi 
fost păcat de ea, că tare-i frumoasă și cumsecade. 

— N-ai văzut cumva în care parte a pădurii au apucat-o? 

— N-am văzut, căpitane, căci s-au ferit chiar şi de mine. Da 
poate că ţi-a spune bărbatu-miu, când s-a întoarce. Trebuie să 
vină acușica. L-au luat oştenii ca să le arate drumu până la 
marginea pădurii. 

— N-avem vreme să aşteptăm. Când au fugit prinşii? 

— Pe la prânzişor, cred. 

— Şi când au prins de veste lefegiii? 

— Cam după un ceas de vreme, când neamişul Toma a băgat 
de seamă că jupâniţa Dafina nu-i în odaia ei, unde o silea să 
stea zălog tot timpul cât jupâniţa Oiţa şi meşterul Alburel erau la 
aer, în poiană. 

— Cum, nemeşul Toma este în capul cetei domneşti?! întrebă 
Lehaci, cu uimire dar şi cu bucurie în glas. 

— Da, chiar nemeşul Toma, fratele doamnei Elisaveta. 

— Păi de unde ştii că-i el? Îl cunoşti? 

— Da, îl cunosc. A mai fost p-aici, la vânătoare de gligani. 

— Ptii! E straşnic dacă-i vorba de nemeşul Toma! făcu Lehaci 
tare bucuros. Trebuie să-l prindem viu pe fratele Moghiloaiei, 
zise el către tovarăşii săi. Orice s-ar întâmpla, trebuie să ne 
cadă viu în mâini! Să nu cumva să-l vateme cineva în toiul 
luptei! Şi acum să pornim îndată pe urmele lui şi ale cetei sale! 


— Încotro? întrebă Boldur cam nedumerit. 

— Vom vedea în curând încotro au apucat-o lefegii. Ne va 
spune nouă cineva, că doară munţii nu-s pustii. Deocamdată să 
ieşim la marginea pădurii. 

— Şi cu fugarii ce facem? întrebă Paţa. 

— Fugarii? Fugarii n-au decât s-ajungă la ţintă! răspunse 
Lehaci cu glas hazos. Lucrul de căpetenie este acela de a-i 
prinde pe urmăritorii lor. 

— Ai dreptate, zise Boldur. Să mergem! Om da noi de nişte 
ciobani sau tăietori de lemne cari să ne spună încotro s-au 
îndreptat lefegiii. 

— Nădăjduiesc că, de data asta, tâlharii domneşti n-au să ne 
mai scape din mână, zise Lehaci, cuprins de presimţiri 
luminoase. 

Prietenii săi încuviinţară din cap, încredinţaţi şi ei că aşa va fi. 


XIX 


După ce mulţumiră pădurăresei pentru veştile bune pe care i 
le-a dat, Lehaci, Boldur şi Paţa, săriră pe cai, urmaţi de cei cinci 
Păţani. Dar pierdură multă vreme până să dea de urmele 
nemeşului Toma şi ale cetei sale. Abia către seară, după ce 
cutreieraseră munţii, nişte ciobani le-au spus că oamenii 
domniei s-au lăsat, cam pe la chindie, pe valea Suhei Mici, în 
jos. 

Aflând această ştire Lehaci spuse tovarăşilor săi: 

— De acum ştiu unde s-a dus Dafina şi ai săi prieteni: la 
unchiul ei, la Găineşti. Acolo va face întâiul popas. 

— Asta înseamnă că lefegiii sunt pe urmele lor, băgă de 
seamă Boldur. 

— Da, aşa este, zise Lehaci. Dafina, Oiţa şi Alburel sunt în 
mare primejdie. Trebuie să facem orice ne stă în putinţă pentru 
a-i ajunge din urmă pe lefegii, înainte ca aceştia să le poată 
pricinui vreun rău. Şi strânse straşnic în pulpe bălanul, care o 
porni la trap la vale. 


Când au ajuns la Găineşti, la unchiul Dafinei, trecuse de 
miezul nopţii, căci zăboviseră mult pe drum, din pricina 
întunericului şi a drumului greu de pe valea Suhei Mici. Au bătut 
în poarta casei şi a ieşit afară îndată mătuşa Dafinei. Era 
nedormită şi plânsă. Le-a povestit printre suspine isprava 
nemernicului de Sofronie, blestemându-l cum îi venea la gură pe 
beţivan. 

— Nu-i nimic, tuşă, nu mai boci! Dregem noi totul, acuşica, 
încercă Lehaci s-o liniştească. 

— Aşa să faceţi, maică! 

— O să le venim de hac îndată tâlharilor. Am ajuns la vreme, 
dacă zici că nu s-au întors încă de la prisacă. 

— Nu s-au întors, măiculiţă, că abia acum un ceas au trecut 
într-acolo. Dacă se întorceau, îi vedeam, că doară stau mereu cu 
ochii la drum. Duceţi-vă repede, până nu vă scapă printre deşte! 

— N-avea nicio grijă, tuşă, n-are să scape niciunul! Şi 
căpitanul de străjeri sări pe cal, pornind în galop spre pădure, 
urmat de ceata sa de viteji. 

În mai puţin de un ceas, fură în poiana cu ştiubeie. O 
înconjurară din toate părţile. Apoi, Lehaci, Boldur şi Paţa se 
apropiară de căsoaie:, cu pistoalele întinse, în vreme ce Dănilă 
şi cei cinci Păţani pândeau după copaci, cu sâneţele la ochi gata 
să detune, la poruncă sau la nevoie. 

— Nu mişcaţi, ticăloşilor! tună Lehaci, în liniştea pădurii, către 
lefegiii cari păzeau căsoaia, din spatele lor. Sunteţi înconjurați. 

Un oştean încercă să-şi ducă puşca la ochi, dar n-avu vreme, 
căci căzu fulgerat, de un foc tras de Dănilă. Ceilalţi ridicară 
mâinile în sus înspăimântați. Îndată se năpusti afară nemeşul 
atras de glasul tunător al lui Lehaci şi de împuşcătura ce i-a 
urmat. 

— Dă-te prins, căpitane, îi strigă Lehaci.... Fii cuminte, n-are 
niciun rost să te împotriveşti! adăugă el, văzându-l că-şi duce 
mâna la brâu, la pistol. Sunteţi cu toţii înconjurați! 

Fratele Moghiloaiei privi buimac în jurul său şi, văzând că 
oamenii săi de pază aruncaseră armele şi şedeau cuminţi pe 
locurile lor, iar unul dintre ei zăcea în ţărână, spuse scrâşnind 
din dinţi: 

— Deocamdată ai câştigat, căpitane. Norocul te-a ajutat. Dar 
pentru câtă vreme? 


— Până când i-o veni mintea la cap „măritei” tale surioare, îi 
răspunse înţepat Lehaci. Pe noi, pe câmpulungeni, n-o să ne 
înfrânga niciodată! Fă bine şi ne dă pistolul, sabia şi jungherul. 
Şi fără să mai aştepte ca nemeşul să se supună, Lehaci se 
repezi la el şi-l dezarmă cu mâna sa. 

Îndată se iviră pe prispă Alburel şi Dafina, unchiul şi vărul ei, 
cu feţe uimite, aproape nevenindu-le să creadă ceea ce văd cu 
ochii. Dafina alergă în întâmpinarea soţului ei şi-l îmbrăţişă, 
plângând cu hohote şi fără să poată scoate vreo vorbă. Alburel 
îşi strânse în braţe prietenul, îl bătu pe umăr mulţumit şi 
mândru de el şi-i spuse în şoaptă, văzându-l pe nemeş stând 
pleoştit: 

— Tratează-l cu toată bunăvoința pe fratele Moghiloaiei. S-a 
purtat cu noi ca un adevărat domn... A împlinit în silă porunca 
soră-si. Apoi spuse cu glas tare: 

— Să ne trăieşti, căpitane! Şi voi, fraţilor! Aţi sosit la vreme. 

— Era şi timpul, zise Lehaci cu faţa luminată de un zâmbet şi 
o mişcare de uşurare. Spuse apoi, mai mult prin semne, verilor 
lui Paţa, să lege cei patru lefegii şi să-l ridice şi să-l îngroape pe 
tovarăşul lor fulgerat de glonţ. Pe urmă, îi grăi nemeşului, cu 
glas liniştit şi cuviincios: 

— Căpitane, fii bun şi treci în casă, căci avem de vorbit ceva. 

Nemeşul se supuse şi intră in căsoaie, însoţit de Dănilă, care 
rămase în tindă. 

— Ce face Oiţa? întrebă Lehaci după ce plecase fratele 
Moghiloaiei. 

— E destul de bine, răspunse Alburel. Tocmai îi schimbam 
feşile şi ne pregăteam de drum spre Cetatea Neamţului. Dar am 
scăpat, pentru a doua oară, din ghearele Moghiloaiei. 
Bineînţeles, de data asta cu ajutorul vostru, şi se pare că pentru 
totdeauna. 

— Aşa se pare, spuse Lehaci. Va scăpa şi Pepelea, care acum 
se află, din prostia lui, în ghearele Moghiloaiei, cu juvăţul la gât. 
Şi Lehaci îi povesti pe scurt păţania năbădăiosului lor prieten 

— În ce fel crezi că o să scape? întrebă neliniştit Alburel. 

— Vei vedea îndată. Haideţi cu mine în odaie, adăugă 
căpitanul de străjeri, privind spre tovarăşii săi, ca să facem un 
târg cu fratele Moghiloaiei. 

Alburel, Paţa şi Boldur îl însoţiră în odaia unde intrase 
nemeşul Toma. 


— Cinstite căpitane, începu Lehaci, când ajunseră înăuntru, 
iartă-ne că suntem siliţi să folosim persoana domniei tale în 
nişte tractaţii pe care vrem să le ducem cu „mărita” doamnă a 
Moldovei! Poate că nu-i prea frumos din partea noastră, dar 
nevoia ne obligă să fim niţel cam duri... 

— Vă ascult, îi răspunse nemeşul rece, distant şi ceremonios. 
Vă fac însă atent că nu voi accepta nimic care să-mi atingă 
onoarea mea de husar şi de nobil, chiar dacă asta o să mă coste 
viaţa! 

— Fiţi pe pace, stimate căpitane, n-o să vă cerem nimic care 
să intre în conflict cu cinstea domniei voastre de nobil ofiţer de 
husari, îi răspunse, la fel de ceremonios, căpitanul străjerilor 
câmpulungeni. N-o să vă cerem decât să ne înlesniţi un schimb 
de prinşi, adică un lucru de tot obişnuit în viaţa unui militar. 

— Dacă-i vorba de asta, accept s-o fac pe mijlocitorul. 

— Să mă iertaţi, cinstite căpitane. Dar sunt nevoit să vă spun 
că veţi fi şi obiect şi subiect în târgul nostru cu doamna 
Elisaveta... 

— Deşi înţeleg cam unde vreţi s-ajungeţi, vă rog să vorbiţi mai 
lămurit şi să-mi spuneţi pe şleau despre ce e vorba... 

— Vom propune măritei doamne a Moldovei, zise Lehaci, 
continuând să pronunţe titlul nobiliar cu ironie ascunsă, să-i 
înapoiem fratele în schimbul iubitului nostru tovarăş de luptă şi 
prieten Pepelea. Hazliul căpitan al răzvrătiţilor dorneni ne este 
cel puţin tot atât de drag şi preţios precum îi sunteţi domnia 
voastră drag ,„măritei” voastre surioare. 

— Să ştiţi că sora mea nu prea mă iubeşte şi nici nu prea mă 
preţuieşte... 

— Oricum, sângele apă nu se face... 

— Se prea poate. Dar, dacă m-ar fi iubit şi m-ar fi prețuit aşa 
cum trebuie, nu m-ar fi silit să intru într-o asemenea treabă pe 
care n-am aprobat-o de la bun început. 

— Foarte frumos şi nobil din partea domniei voastre că 
veştejiţi raptul ignobil organizat de ţiitoarea tronului Moldovei! 

— Vă rog să vă formulaţi pretenţiile... 

— Vă solicităm să trimiteţi surioarei voastre o scrisoare, prin 
care să-i aduceţi la cunoştinţă situaţia domniei voastre din 
prezent şi schimbul propus de noi. 

— Aşa ceva nu pot face! Onoarea mea de om, de militar şi de 
nobil mă opreşte! 


Lehaci chibzui câteva clipe şi apoi spuse liniştit: 

— Bine. Poate că în forma în care v-am cerut noi n-o să 
acceptaţi, în niciun chip, dar dacă noi vom scrie scrisoarea prin 
care propunem schimbul de prizonieri iar domnia voastră veţi 
confirma, doar prin câteva cuvinte şi prin semnătură, că vă aflaţi 
în puterea noastră, atunci acceptaţi? 

— Mda... In forma asta mai merge. Accept, dar nu pentru că 
vreau să-mi pun pielea la adăpost, ci pentru că ţin să subliniez, 
o dată în plus, surioarei mele, dezaprobarea mea pentru 
afacerea murdară în care m-a silit să intru. 

— Foarte bine, nobile căpitane. Vă felicit pentru atitudinea 
domniei voastre demnă şi cinstită. Şi vă mulţumesc sincer şi 
călduros pentru purtarea nobilă pe care aţi avut-o faţă de soţia 
mea, faţa de biata soţie a tovarăşului nostru de luptă Pepelea si 
fată de strălucitul pictor Alburel! 

— Mă măguliţi... Scrieţi, vă rog, misiva către domnie, spuse 
nemeşul rece şi destul de plictisit de toată discuţia care avusese 
loc şi, mai ales, de toată întâmplarea în care îl amestecase 
apriga şi nechibzuita lui soră. 

Lehaci scrise îndată propunerea către doamna Moldovei şi 
divanul ţării, pe care nemeşul Toma confirmă, prin câteva 
cuvinte seci şi semnătura sa, jalnicul sfârşit al ruşinoasei şi 
nesăbuitei aventuri organizate de către soră-sa şi linguşitorii din 
jurul ei. Cartea fu pecetluită şi încredinţată lui Paţa, care porni 
îndată la laşi, împreună cu cei patru lefegii din ceata nemeşului 
Toma, sloboziţi de capii câmpulungenilor, ca un semn de 
bunăvoință şi împăciuire. 

După aceasta, Lehaci îl luă pe Boldur deoparte şi îi spuse în 
şoaptă că i-l încredinţează lui pe nemeş. Îl roagă să-l ascundă 
undeva, în creierii munţilor, în aşa fel încât nici pasărea 
măiastră să nu-l afle, sfătuindu-l să-l pună sub pază puternică şi 
pricepută. Când Pepelea şi Paţa se vor reîntoarce, atunci să 
trimeată vorbă oamenilor lui că nemeşul este slobod să plece la 
ai săi. Fratele doamnei Elisaveta să fie omenit cu grijă şi 
bunăvoință, tot timpul cât va fi ţinut ca ostatec. 

Judele îi făgădui că va face întocmai precum îl roagă prietenul 
său şi-i spuse că s-a gândit la un loc bun, unde îl va ţine zălog, 
în mare taină, pe fratele Moghiloaiei, până la slobozirea dragului 
lor tovarăş şi prieten, Pepelea. 


După aceasta, Lehaci se sfătui un pic cu unchiul Dafinei care 
dădu îndată porunci grabnice lui fiu-său, iar el se repezi la 
coteţul cu păsări, pe care îl goli de cocoşei şi puiculiţe. 

Apoi urmă un prânzişor, cu brânză de burduf, scrob, pui la 
frigare cu mujdei de usturoi şi faguri proaspeţi, stropit cu vin de 
Cotnari. Nectarul fusese dăruit de către nemeşul Toma, care nu 
pornea niciodată la drum fără câteva butoiaşe de licoare din 
crama soră-si de pe dealul Catelinei şi care primise, oarecum 
resemnat, poftirea lui Lehaci de a se socoti ca oaspete al 
câmpulungenilor, şi nu ca prizonier al lor. Lucru ce bucură foarte 
mult pe Alburel, Oiţa şi Dafina, cari preţuiau mult felul în care se 
purtase nemeşul cu ei, în vremea când erau dânşii prizonierii lui. 

După vreo două ceasuri, sosi în fuga calului vărul Dafinei, cu o 
desagă plină de bunătăţi, aduse de acasă, din Găineşti. Ospăţul 
se prelungi până spre seară, căci bucatele pregătite de mâna 
meşteră a Dafinei, ca şi de cea a mătuşă-si, cuceriseră inimile 
tuturor mesenilor, chiar şi pe aceea a nemeşului Toma. 

Acesta descoperise că rachiul de prune câmpulungene, adus 
din Găineşti, este o licoare tot aşa de făcătoare de minuni ca şi 
licoarea, înrudită îndeaproape cu Tokayul, extrasă din strugurii 
de pe colinele Cotnarilor, ba chiar mai plină de miracole. Dovadă 
că după mai multe sorbituri, uitase că-i prizonierul capilor 
răzmeriţii câmpulungene şi se socotea a fi, cu adevărat, 
oaspetele şi prietenul lor, închinând în sănătatea lor, 
îmbrăţişându-se cu ei, sărutând îndelung mâinile frumoaselor 
jupâniţe muntene, mai cu seamă pe acelea ale Zânei Runcului, 
despre care spunea, dându-şi cuvântul de onoare, că-i cea mal 
încântătoare domniţă văzută de un om ca el, care a cunoscut 
îndeaproape frumuseţile curților de la laşi, Alba- lulia, Cracovia, 
Pesta şi Viena. Declaraţie pe care Alburel o aplaudă îndelung, 
sincer şi fără pic de gelozie în inimă sau în priviri, în vreme ce 
Oiţa zâmbea cu ochii plecaţi, stânjenită, dar cu obrajii îmbujoraţi 
de plăcere. 


XX 


Pepelea şi Păţa poposiseră, după un drum lung prin arşiţă şi 
praf, la hanul din capul Rădăşenilor, de pe şleaul cel mare ce 
vine de la laşi, trece prin Paşcani şi Fălticeni şi se îndreaptă 
apoi, pe valea Moldovei, spre Câmpulungul Moldovenesc. S-ar fi 
putut opri la Fălticeni, unde se aflau hanuri mai arătoase şi cu 
vinuri mai bune, dar Pepelea ţinuse să facă un scurt popas în 
micul sat din apropierea apei Moldovei, aflat în ocolul vechii 
cetăţi de scaun a lui Ştefan-vodă, Baia, şi la o fugă de cal de 
Fălticeni. Îl legau de această aşezare duioase aduceri aminte. 
Cu mulţi ani în urmă, când era copil crud încă, mâncase pâine 
un timp bunicel, împreună cu maică-sa, văduvă săracă şi 
neajutorată, la un unchi al său din Rădăşeni. Aici el avusese 
prieteşug cu bădiţă Ştefărică, fratele hangiului de astăzi, Ghiţă 
Tomşa. Bădiţă Ştefănică era un flăcău trecut, mândru şi viteaz, 
care îl îndrăgise pe băieţelul cel sfios dar isteţ, ce purta un 
nume aşa de neobişnuit pe acele meleaguri, cum era numele de 
Pepelea. 

Ştefănică îl învățase pe feciorul vădanei celei sărace o seamă 
de lucruri minunate: cum să tragă cu arcul, cum să taie cu 
sabia, cum să încalice şi să călărească fără şa, cum să treacă 
într-o clipită, ca un şarpe pe apă, pe malul celălalt al Moldovei şi 
multe alte lucruri pe care le îndrăgesc băieţii încă de când încep 
să se ţină bine pe picioare. 

Bădiţă Ştefănică plecase în lume şi ajunsese om vestit, iar 
faima sa răzbătuse până în micul lui sat de baştină, pe unde 
Pepelea mai trecea din când în când, ca să-şi vadă bunul său 
unchi, care îl hrănise şi îl crescuse. Ştefănică fusese un oştean 
nespus de viteaz şi slujise cu leafă în oști străine. Făcuse slujbă 
în oastea leşească, în cea nemţească şi în cea frâncească şi 
colindase multe ţări. Ajunsese până la capătul lumii, în ţara 
işpanilor, pe culmile munţilor ce poartă numele de Pirinei, unde 
se bătuse pentru cucerirea cetăţii Jaco şi fusese răsplătit cu 
rangul de cavaler şi multe pungi cu aur, pentru vitejia sa. Din 
Ispania, trecuse, peste marea cea mare care se cheamă 
Mediterana, în ţara harapilor, tot ca lefegiu, şi ajunsese, în cele 
din urmă, în oastea turcului. Acolo luptase în multe bătălii, la 
hotarele împărăției semilunei, şi furtuna războaielor îl purtase 
până în ţara persanilor. Ajunsese om bogat şi trimesese la 
Rădăşeni, cu vreo câţiva ani în urmă, printr-un fost lefegiu turc, 
care se apucase de negustorie de vite veşti despre el şi cinci mii 


de mahmudele, din care nouă părţi erau hărăzite înălţării unei 
biserici frumoase în satul său şi o parte, mântuirii de şerbie a 
fratelui său Ghiţă. Cu aceşti bani îşi răscumpărase bâtu Ghiţă 
volnicia şi-şi ridicase un han care îi aduce un câştig bunişor. 

Acum, Bădiţă Ştefăânică este un om aşa de bogat şi prețuit 
încât, lăsându-se el de meşteşugul armelor şi aşezându-se într- 
un palat frumos la Țarigrad. Moghileştii l-au numit trimisul lor la 
înalta Poartă, adică capuchehaie, cum li se spune solilor străini, 
în oraşul de scaun al padisahului. 

Toate bune, numai că lui bădiţă Ştefănică i se cam urcase la 
cap bogăţia şi slava. Uitase de-a binelea că este, ca şi frate-său 
Ghiţă, copil din flori al unei ţărănci din Rădăşeni, care fusese 
frumuşică foc, dar tot pe atât de rea de muscă, şi se avusese 
bine cu mulţi oşteni domneşti din cetatea Baia, unde ea se 
ducea în fieeare zi, ca să vânză ouă, unt şi păsări. Şi uitase şi 
faptul că tocmai din pricina patimei maică-si pentru oşteni tineri 
şi voinici era copil fără tată, arătat cu degetul pe ascuns în sat, 
pe vremea când avea prieteşug cu Pepelea, şi că îşi făcuse 
ucenicia în meşteşugul armelor, în mijlocul oştenilor cetăţii Baia 
cari se întrebau unul pe altul râzând, cine îi este tată cu 
adevărat Acum, de când ajunsese om bogat şi vestit, cogeamite 
sol al Moldovei la Constantinopol, descoperise că tatăl său 
adevărat ar fi, chipurile voievodul Tomşa, cel care îl înlăturase 
de la domnie pe Despot-vodă şi o sfârşise rău, în anul 1565, la 
Liov, tăiat de leşi. Şi fiindcă îi intrase, sau îşi băgase el singur în 
cap, că-i „os domnesc”, începuse să şoptească pe la urechile 
dragomanilor Porții că e de viţă aleasă, fiu de domn, şi că i-ar 
sta tare bine pe scaunul Moldovei. Mai ales că are aur mult şi că 
a dovedit multă credinţă Slăvitului Padişah, pe vremea când era 
subaş de spahii în urdiile Luminăţiei Sale. 

Despre aceste fumuri şi urzeli ale bădiţei Ştefănică nu ştiau 
însă decât puţini moldoveni, printre cari se număra şi Pepelea, 
care aflase toate astea de la un gelep grec, venit de la 
Constantinopol, după vite. Palicarul, care era bun prieten cu 
capuchehaia Ştefan Tomşa, de la care împrumuta, cu dobânzi 
grele, mult bănet, pentru nevoile sale neguţătoreşti, l-a rugat pe 
Pepelea să nu sufle o vorbă despre ifosele şi urzelile trimisului 
Moghileştilor la Poartă, căci dacă aude doamna Elisaveta, Tomşa 
îşi pierde capul. Pepelea tăcuse, căci nu voia să sară în ajutorul 
duşmancei câmpulungenilor şi a tuturor răzeşilor din Moldova şi 


pentru că, peste asta, îşi iubea încă bunul său prieten din 
copilărie, cu toate că auzise aceste lucruri urâte din urmă. Dar 
fireşte, era mâhnit că bădiţă Ştefănică uitase că-i ieşit din 
rândurile celor mici şi necăjiţi şi scornise astfel de minciuni 
făloase, cari să-i uşureze potolirea setei sale de putere şi de 
slavă. 

La drept vorbind, Pepelea, deşi îl iubise mult pe Tomşa în 
copilărie, pentru că se arătase bun şi plin de dragoste faţă de el 
şi-l învățase şi ceva meşteşug ostăşesc, avea totuşi unele 
aduceri-aminte neplăcute despre el. Asta, în primul rând pentru 
faptul că bădiţă Ştefănică era, pe vremea când trăia în 
Rădăşeni, un flăcău deşi viteaz şi mărinimos, cam crud şi cam 
câinos la inimă, căci spărgea capetele flăcăilor din sat, iubea 
vărsarea de sânge şi căuta să-l înveţe şi pe el, copil milos, 
cruzimea şi  neîndurarea,  îndemnându-l să  chinuiască 
dobitoacele şi păsările, să cotonogească pisicile şi să gâtuie puii 
de vrabie şi de cioară. Dar poate că dacă bădiţa Ştefăânică n-ar fi 
fost atât de aprig şi neîndurător, n-ar fi ajuns lefegiu atât de 
viteaz şi om atât de vestit şi bogat. Oricum însă, asemenea 
porniri sângeroase ca cele ale lui Tomşa nu se potriveau cu 
sufletul lui, al lui Pepelea, care era suflet de om milos şi plin de 
îndurare, ce se răzbună pe vrăjmaşii săi cu arme mai blânde, de 
pildă cu arma hazului şi a şotiilor, cu ruşinarea celor proşti, răi şi 
nemernici. 

Cu aceste aduceri-aminte şi simţăminte, cari rămâneau totuşi 
duioase, păşise Pepelea pragul hanului ţinut de fratele bădiţei 
Ştefănică. 

Bâtu Ghiţă şi mătuşa Agrăpina îl primiră, ca întotdeauna când 
da pe la Rădăşeni, cu braţele deschise şi osebită dragoste, îl 
aşezaseră la cea mai bună masă a hanului, aceea din odaia 
oaspeţilor de seamă, îi pregătiseră bucate alese şi trăseseră vin 
din butoiaşele cele pecetluite cu ceară la vrană, cărora le 
dadeau cep numai la zile mari, şi numai pentru înveselirea 
stăpânilor hanului, sau ale feţelor alese. 

Acum, Pepelea şi al său prieten Paţa sfârşiseră de înfulecat 
nişte claponi copţi în cuptor şi de dat pe gât câteva oale de 
mischet untdelemnos de Hârlău. Cum Pepelea se ameţise bine, 
începuse să-l îmbrăţişeze şi să-l pupe pe piuar, mulţumindu-i 
pentru a suta oară că el fusese de fapt mântuitorul, dragei sale 
Oiţa, fiindcă el pusese ceata viteazului Lehaci şi straşnicii săi 


veri pe urmele câinilor de tâlhari domneşti şi pentru că 
mulţumită, în primul rând lui, scăpase şi el de moarte. 

Paţa, stânjenit de furtuna de cuvinte de mulţumire şi de 
ridicarea lui în slăvi de către bunul şi dragul său prieten, îl rugă 
pe Pepelea, pentru a schimba vorba, să-i povestească despre 
isprăvile lui în faţa judecaţii domneşti. Pepelea îi povesti pe 
scurt despre „judecata lupului” şi se opri asupra clipelor de 
groază pe care le trăise în beciurile palatului domnesc în 
aşteptarea juvăţului, pe care îl simţise strângându-i gâtul, încă 
din clipa când i se rostise osânda şi fusese pus din nou în obezi: 

— Acolo, în mormântul meu rece şi umed, în care eram 
răstignit, am chibzuit, în aşteptarea ştreangului, mult asupra 
lumii şi a vieţii şi mai ales asupra morții. 

— Şi ce-ai de spus despre moarte? 

— După cum ştii, noi, oamenii, fiinţele gânditoare, avem 
simţământui morţii, pe care îl purtăm în minte şi în suflet, în 
timpul vieţii, simţământ care s-a născut din faptul că omul este 
singura fiinţă care ştie dinainte că va muri. lar asta este cea mai 
mare pedeapsă pe care am primit-o de la Dumnezeu! Poate că 
osânda asta îngrozitoare i-a fost dată omului ca preţ pentru 
neasemuitul dar, înţelepciunea, darul de a gândi, de a cugeta, 
care l-a ridicat deasupra tuturor făpturilor. 

— Şi ce-i cu asta? 

— lată ce-i: având simţământul morţii, omul ar fi înspăimântat 
şi încremenit şi n-ar fi bun de nimica, dacă ar şti când moare. 
Numai că nimeni nu poate şti când vine cu adevărat moartea şi 
nimeni n-o simte atunci când ea îi pune coasa la gât şi i-l 
retează. Asta se întâmplă chiar şi atunci când omul e pe patul 
morţii, fiindcă el chiar şi atunci mai nădăjduieşte că o să scape, 
că moartea o să-l ierte şi o să-l mai lase o vreme să se bucure 
de lumina soarelui, de viaţă, de fericirea de a trăi... 

— Aici ai vrut să ajungi?! îl întrebă Paţa cu glas tare 
batjocuritor. Că nădejdea şi dorinţa de viaţă nu părăseşte pe om 
niciodată o ştim cu toţii. N-ai spus nimic nou! 

— Nu asta am vrut să spun, deşteptule! îl repezi Pepelea. 
Toată lumea ştie că această nădejde în mântuire nu-l părăseşte 
pe om niciodată. Dar ceea ce nu ştiu, sau uită, cei mai mulţi 
dintre oameni, este faptul că există totuşi un anume fel de 
moarte, care lipseşte pe om de această nădejde de viaţă 
împinsă până în ultima clipă a trăirii lui, o moarte îngrozitoare, 


moartea cea mai înfiorătoare şi cutremurătoare care îl poate 
aştepta pe om. 

— Care anume? 

— Moartea prin ştreang sau prin secure, moartea osândituiui. 
Spre deosebire de ceilalţi semeni ai săi cu două picioare, la 
osândit simţământul morţii ia o înfăţişare cumplită, fiindcă el 
ştie când va muri, fiindcă el este lipsit de nădejdea că moartea îl 
va cruța deocamdată, că va scăpa şi că se va mai bucura încă 
de viaţă. Osânditul la moarte aude tot timpul fâlfâirile morţii şi 
simte tot timpul coasa ei la gât. Asta face ca moartea osândiţilor 
să fie lucrul cel mai crud şi cel mai înfiorător cu putință.. 

— Eu cred totuşi că şi osânditul nădăjduieşte până în ultima 
clipă că, printr-o minune oarecare, coasa morţii îl va cruța. 

— Fireşte, dar nădejdea lui e foarte palidă, iar ea piere cu 
totul, în clipa când el simte ştreangul la gât sau aude securea 
şuierând deasupra capului. Osânditul la moarte vede cu 
adevărat moartea cu ochii, simte cu adevărat toată grozăvia 
ruperei de viaţă. 

— Da, în privinţa acestui fel de moarte, moartea prin osândă 
se poate spune că e moartea cea mai îngrozitoare cu putinţă. 

— Da, aşa este: moartea osânditului este lucrul cel mai 
înfiorător şi cutremurător din lume. 

— Ai dreptate, frate Pepelea, dar eu nu m-am gândit niciodată 
la lucrul ăsta. 

— Dacă toţi am gândi asupra acestui lucru, atunci s-ar da 
foarte rar osânda cu moartea, sau poate că nu s-ar mai da 
deloc. 

— Ştiu eu? Uneori, când e vorba de tâlhari de soi, atunci e 
nevoie şi de asemenea osândă. 

— Se poate, însă capul meu cel sucit gândeşte, mai ales 
acum, aupă ce a simţit ştreangul sub bărbie, altfel decât 
gândesc celelalte capete omeneşti. Dar de ce să vorbim de 
moarte? Să vorbim mai bine despre viaţă despre bucuria de a 
trăi! 

— Ai dreptate, frate Pepelea! la de colea o oală de mischet şi 
ha iă ne bucurăm din plin de viaţă! 

N-apucară să dea pe gât minunata licoare, căci uşa odăii de 
oaspeţi aleşi se deschise şi înăuntru intrată doi turcălăi cu faţa 
buhăită, cu trupul scund şi burduhănos, îmbrăcaţi în şalvari de 
mătase roşie, cu craci largi cât un sac de zece baniţe, cari fără 
niciun fel de poftire, se aşezaseră la masa lor 

— Cu cine avem cinstea să stăm la masă? întrebă Pepelea, cu 
zâmbet şi glas batjocoritor. 

— Cu preacinstiţi supuşi ai luminăţiei sale Padişahului, effenai, 
răspunse ţanţoş, într-o românească îngrozitor de stilcită, unul 
dintre purtătorii de şalvari, cu picioare crăcănate. 

— Suntem cutremuraţi de marea cinste ce ne-o faceţi, îi firitisi 
Pepelea. Cu ce vânt prin mult prea răbdătoarea noastră ţară? 

— Suntem gelepi dreptcredincioşi ai puternicei şi slăvitei 
împărăţii a semilunei, răspunse plin de ifose, celălalt musafir 
nepoftit, care purta turban alb de hagiu. 

— Adică preacinstiţi neguţători cari cumpără ieftin şi vând 
scump, îl adăugi Pepelea. 

— Da, neguţători preacinstiţi şi mărinimoşi, cari cumpără pe 
aur curat oile râioase moldoveneşti, spuse înţepat hagiul. 

— Se vede treaba că n-aveţi destulă râie pe-acasă, şi mai 
căutaţi şi pe la vecini, intră în vorbă Paţa, strângându-şi pumnul 
său cât barosul şi privind ţintă dovleacul hagiului, gata să-i 
turtească fesul, cu turban cu tot. 

— Nu te supăra effendi, tovarăşul meu a glumit, zise 
crăcănatul, cu glas împăciuitor, văzând că-i rost de păruială. 
Haideţi să fim prieteni şi să mâncăm, să bem şi să ne veselim 
împreună! 

— Păi voi mâncaţi altfel de bucate decât noi, iar de băut, beţi 
numai apa chioară, spuse Paţa morocănos. 

— Din când în când mai uităm de Coran, şi-i tragem şi noi 
câte o duşcă, mai ales când venim în ţara asta, zise cu glas 
aşezat şi cuviincios de data asta, hagiul. lar de mâncat, mâncăm 
ca şi voi, fără numai că nu folosim carne sau untură de 
râmătoare. 

— Nici noi nu mâncăm carne de porc, căci suntem 
tremurători, de credinţa noastră, zise Pepelea după ce chibzuise 


o clipă cum să răsplătească obrăznicia solilor „slăvitei împărăţii 
a semilunii”. 

— Dar ce fel de carne mâncaţi? întrebă hagiul. 

— Numai carne de pasăre şi de dobitoace purtătoare de 
coarne. 

— Atunci mâncaţi cam la fel ca noi, dreptcredincioşii. Asta 
înseamnă c-o să ne împăcăm bine. Carnea de berbec vă place? 

— Ne dăm în vânt după ea, zise Pepelea, făcând cu ochiul lui 
Paţa. Mai ales când e tocană. 

— Şi nouă ne place tare mult tocana de berbec, zise hagiul, 
lingându-şi buzele. Numai că noi n-o prăjim în ulei, ci în unt de 
caşcaval. 

— Şi noi tot în unt de caşcaval prăjim carnea şi ceapa, spuse 
Pepelea. Numai că tocana noastră e mult mai gustoasă decât a 
voastră. Mai ales aceea pe care ştiu s-o fac eu. 

— Zici că te pricepi să faci tocană de berbec, effendi? întrebă 
crăcănatul. 

— Şi încă cum! Tocană de berbec mai bună decât aceea pe 
care o face tovarăşul meu nu cred să mănânce nici luminatul 
vostru padişah! îşi lăudă Paţa prietenul, pricepând cam ce şotie 
vrea să pună la cale Pepelea. 

— Aşa este, effendi? întrebă hagiul pe Pepelea. 

— Aşa este, cinstite gelepe. Dacă îmi îngăduiţi, o să fac chiar 
acum, pentru tuspatru, o tocăniţă de batal, pe care n-o s-o uitaţi 
toată viaţa, se făli Pepelea. Am văzut că hangiţa are în cuhnie 
carne fragedă de batal şi unt de caşcaval, aşa că am ce-mi 
trebuie. Să mă duc s-o rog frumos să mă lase să fac eu tocana 
în locul ei? 

— Chiar te rugăm, effenai! îi răspunseră gelepii într-un glas. 

— Bine, făcu Pepelea. Eu mă duc să pregătesc tocana cea 
straşnică, iar dumneavoastră râmâneţi cu prietenul meu şi 
gustaţi un pic din licoarea asta minunată, care se numeşte 
mischet de Hârlău, şi care nu se găseşte pe toate drumurile. 

— Aşa o să facem, încuviinţă hagiul, o să gustăm din licoarea 
voastră cea vestită. 

După ce făcu un semn tainic lui Para să-i îndemne vârtos la 
băutură pe dreptcredincioşi, Pepelea ieşi pe uşă şi se duse la 
mătuşa Agrăpina. Îi spuse ce vrea să pună la cale şi-i ceru să-i 
aducă o jumătate de batal, ceapă, un bolovan de untură de porc 
şi un boţ de unt de caşcaval. După ce hangiţa i-a adus tot ce 


ceruse, Pepelea se puse să pregătească tocana cea mult 
lăudată. Topi dărăpul de untură de porc la un loc cu botul de unt 
de caşcaval, ca să-i taie mirosul de râmătoare, stinse în grăsime 
câteva cepe tăiate mărunt, puse peste carne cimbru şi băgă 
batalul la cuptor. 

Când tocana fu gata, Pepelea gustă din ea şi pocni din buze 
de plăcere: era minunată. Ajutat de mătuşa Agrăpina, Pepelea 
veni în odaia de oaspeţi aleşi cu patru talgere cât roata carului, 
pline cu tocană. 

Turcii gustară un pic, şi când văzură că Paţa nu-şi lăudase de 
pomană prietenul, ci, dimpotrivă, aveau de a face cu o tocană 
de berbec mai gustoasă decât cea mai gustoasă tocană 
mâncată în viaţa lor, săriră ca lupii pe talger şi-l goliră cât ai 
bate din palme, grohăind de plăcere. După aceea, începură să-şi 
lingă buzele şi să tragă cu ochiul, plini de pizmă, la talgerele lui 
Pepelea şi Paţa, cari rămăseseră aproape neastinse, căci cei trei 
claponi fragezi şi graşi cu care îi blagoslovise, cu puţin timp 
înainte, mătuşa Agrăpina, nu se mistuiseră. 

Pepelea îi rugă pe dreptcredincioşi să mănânce şi din porţia 
lui şi a prietenului său, căci dânşii abia sfârşiseră, cu un sfert de 
ceas înainte, răzbelul cu cealaltă jumătate a batalului. Gelepii nu 
se lăsară rugaţi de două ori, ci tăbărâră îndată pe porţiile celor 
doi moldoveni. E drept că după vreun ceas de hăpăială, 
începuseră să se poticnească, căci li se cam umpluse 
burdihanul, dar vinul cel straşnic din oale îi ajută să-şi ducă 
treaba la bun sfârşit. 

Ospăţul ţinuse vreo trei ceasuri şi, pentru Pepelea şi Paţa nu 
mai rămăsese vreme de benchetuit, căci voiau s-ajungă la 
Câmpulung înainte de căderea nopţii. Aşa că cei doi ghiauri 
cerură iertare dreptcredincioşilor că numai pot lungi bairamul, 
şi-i rugara să le îngăduie să plece, ceea ce ei făcură cu multă 
părere de rău. Pepelea merse de-şi luă rămas bun de la bâtu 
Ghiţă şi mătuşa Agrăpina, în vreme ce Paţa scoase caii în drum 
după ce îi înşăuase. Gelepii ţinură să fie până în ultima clipă 
alături de noii lor prieteni, cari se dovediseră oameni tare 
cumsecade şi vrednici de cinstire. 

După ce se îmbrăţişară şi se sărutară frăţeşte cu turcii, 
Pepelea şi Paţa săriră în şa. Înainte de a da pinteni calului, 
Pepelea îi mai întrebă încă o dată pe dreptcredincioşi; 


— Ei, v-a plăcut tocana mea de berbec, dragii şi bunii mei 
prieteni? 

— A fost grozavă! îi răspunseră, într-un glas, noii săi prieteni 
cu şalvari. Tocană aşa de bună ca asta n-am mâncat în viaţa 
noastră! 

— Nici n-o să mai mâncaţi vreodată, zise Paţa, cu un surâs 
tainic pe buze. Numai prietenul meu se pricepe să facă o astfel 
de tocană de berbec. 

— Dar cum ai făcut-o, effendi, de-a ieşit aşa grozavă? îl 
întrebă hagiul, cătând cu ochi plini de pizmă la Pepelea. 

— Ei, asta-i taina mea cea mai mare, şi n-o pot încredința 
nimănui, zise Pepelea grozăvindu-se în şa. 

— Încredinţează-ne-o şi nouă, effendi, şi-ţi vom fi 
recunoscători o viaţă întreagă, stărui hagiul. 

— Aşa ceva nu se poate, căci nu vreau să-mi fure nimeni 
meşteşugul şi faima, se împotrivi hâtrul călăreț. 

— Spune-ne-o şi nouă, te rog din suflet, frate! stărui 
crăcănatul. 

— Ţineţi neapărat să v-o spun? întrebă Pepelea abia 
stăpânindu-și râsul. 

— Da! răspunseră în cor gelepii. 

— Bine, am să v-o spun. Dar asta o să vă coste... grăi Pepelea 
în doi peri. 

—Plătim oricât, spuse hagiul, scoţind din şalvari o pungă plină 
cu mahmudele. 

— Păstrează-ţi banii, prietene, zise Pepelea. Eu când v-am 
spus că o să vă coste, nu m-am gândit la aurul vostru. 

— Dar la ce? întrebă nerăbdători amândoi gelepii. 

— O să aflaţi îndată, când veţi auzi cum am pregătit tocana. 

— Cum ai pregătit-o? 

— Am prăjit carnea şi ceapa în untură de... porc, răspunse 
Pepelea, apăsând pe ultimul cuvânt. 

— În untură de pooorrc??, întrebară cei doi drept- credincioși, 
tremurând din tot trupul şi sluţindu-şi faţa cu strâmbături 
îngrozitoare. 

— Da! Ba mint, în untură de scroafă! se îndreptă singur 
Pepelea. Şi dădu pinteni calului, care porni în galop, în vreme ce 
cei doi gelepi dreptcredincioşi îşi vărsau matele în drum. 


XXII 


Pepela şi Paţa descălicară în faţa casei lui Lehaci. Ograda era 
goală, căci nimeni nu se aşteptase ca mult iubiții şi mult doriţii 
oaspeţi să sosească atât de repede de la laşi. Pepelea avu o 
clipă de groază, fulgerat de gândul că i s-a putut întâmpla 
preaiubitei sale Oiţa. Mai ales că aflase de la Paţa că rănile încă 
îi mai sângerau. Dar când calul său necheză, recunoscându-şi 
sălaşul, Oiţa se năpusti în ogradă însoţită de dragii ei prieteni, 
Lehaci, Alburel şi Dafina, cu care trăifăsuise pân atunci, în odaia 
cea mare a casei neamişului. 

Urmară strigăte de bucurie, îmbrăţişări şi hohote de plâns. 
Oita, ghemuită la pieptul preaiubitului ei bărbat, plângea ca un 
copil la sânul mamei regăsite, în vreme ce Alburel îşi ştergea 
tainic, cu mâneca de borangic a cămeşii, şuroaiele de lacrimi ce- 
i năpădiseră obrazul. Erau lacrimi de bucurie, dar şi de căinţa, 
căci se simţea acum, la reîntoarcerea dragului său prieten, la fel 
de fericit pe cât era de ruşinat din pricina sufletului său păcătos 
şi mişelnic, de artist şi iubitor de frumos 

Se ospătară şi se veseliră până târziu după miezul nopţii, 
când oboseala îi mână pe fiecare la culcuşul său. Ajunşi în 
căsuţa lor din fundul ogrăzii lui Lehaci, după o nouă şi 
furtunoasă revărsare de îmbrăţişări, lacrimi şi jurăminte de 
iubire, Pepelea şi Oiţa începură să-şi povestească unul altuia 
tristele şi veselele lor păţanii, din cele mai bine de trei 
săptămâni de despărţire şi suferinţă. 

Pepelea îi povesti de-a fir-a-păr tot ce se întâmplase cu el, 
fără să ascundă nimic, nici clipele de cumplită suferinţă, nici 
cele de râs cu lacrimi. Oiţa fu şi dânsa deschisă la suflet, dar 
numai atât cât poate fi o nevastă fermecătoare, care naşte în 
jurul ei, fără voia sa, atâtea şi atâtea ispite, despre care numai o 
femeie proastă sau care nu-şi iubeşte cu adevărat bărbatul ar 
sufla vreun cuvânt... 

Când trâmbiţele cocoşilor vestiră zorile de zi, Pepelea puse 
capăt destăinuirilor spunând: 

— Urma alege turma. Am început-o prost, dar am sfârşit-o 
bine. Grelele încercări prin cari am trecut ne-au făcut mai 


înţelepţi. Şi ne-au făcut să ne înţelegem şi să ne iubim şi mai 
mult ca până acum. 

— Oare mă iubeşti cu adevărat? îl întrebă Oiţa privindu-l în 
miezul ochilor. 

— De ce mă întrebi? Te îndoieşti de lucrul ăsta? 

— Să-ţi spun drept, mă îndoiesc... 

— Cum poţi grăi aşa ceva? 

— Aşa îmi spune inima, şi nu numai inima. 

— Şi mai cine? 

— Mintea mea cea proastă. 

— Păi să ştii că-i proastă, dacă îţi grăieşte astfel. 

—Nu-i chiar asa de proastă. Căci ea îmi spune: „Dacă bărbată- 
tău te-ar fi iubit cu adevărat, ar fi stat cuminte acasă, lângă tine. 
Şi n-ar fi ieşit afară în furtună, ca să se ia de piept şi să se 
războaiscă aprig cu fulgerile şi cu tunetele, ba să te târască şi 
pe tine după el, în potop şi prăpăd de ape!” lar eu încep să cred 
că are dreptate, căci dacă m-ai fi iubit cu adevărat, ţi-ar fi fost 
milă şi de tine, şi de mine. 

— Ba te iubesc cum niciun alt om nu poate iubi, te iubesc cu 
patima pajurii pentru tării, a orbului pentru lumina pierdută, a 
pâgânului pentru idolul său. Numai că mai iubcsc pe cineva, cu 
aceeaşi patimă... 

Oiţa se făcu dintr-odată galbenă ca şofranul şi-l întrebă, 
privindu-l îngrozită: 

— Cum, mai iubeşti şi pe altcineva?! Şi încă la fel ca pe mine? 

— Da, mai iubesc pe cineva, care mi s-a cuibărit în inimă 
înaintea ta. Dar asta nu înseamnă că nu pot să te iubesc şi pe 
tine, în acelaşi timp şi cu aceeaşi patimă, zise Pepelea, fluturând 
un zâmbet tainic pe buze. 

— Ori eşti nebun, ori eşti şarlatan! 

— Ba sunt întreg la minte şi curat ca neaua la suflet! 

— Şi pe cine mai iubeşti, mă rog? 

— Pe om. lubesc omul îndeobşte, dar, mai cu seamă, omul cel 
slab, sărman şi necăjit, căci el are nevoie, în primul rând, de 
dragoste neţărmurită. Pe el l-am îndrăgit înainte de a te îndrăgi 
pe tine. Şi tocmai această veche patimă a mea este demonul 
care m-a împins afară, „în furtună, în potop şi prăpăd de ape”, 
cum ai spus tu... 

— Uff... făcu Oiţa, ştergându-şi sudorile reci de pe frunte, nici 
în clipele cele mai înălţătoare nu te laşi de şotii! 


— Ba nu glumesc deloc! Până a te cunoaşte pe tine, patima 
vieţii mele era omul, semenul meu. Acum, ea s-a frânt în două, 
fără a-şi pierde măcar un dram din tăria sa. 

— Degeaba, nu te cred. Nu poţi iubi, în acelaşi timp şi cu 
aceeaşi patimă, pe cei din casa ta şi pe cei de pe uliţă. 

— Ba dimpotrivă, cel ce nu poate iubi pe cei de pe uliţă, nu 
poate iubi cu adevărat nici pe cei din casă. După cum cel ce nu 
iubeşte pe cei din casă, pe cei din preajma sa, nu poate iubi nici 
pe cei de pe uliţă, pe cei îndepărtați. Şi unul şi altul sunt oameni 
cari se iubesc numai pe sine şi nu mai au loc în inima lor pentru 
altul. Crede-mă, îţi vorbeşte un om care a umblat, a văzut şi a 
auzit multe şi a învăţat multe! 

— De umblat, ştiu că ai umblat. Dar de învăţat... 

— Am învăţat, căci am văzut cu ochii mei şi am auzit cu 
urechile mele lucruri pc care nu le poate vedea şi auzi oricine. 
Am văzut, de pildă, feţe înalte bisericeşti şi dregătoreşti cari se 
băteau în piept că-şi iubesc credincioşii sau norodul şi că vroiesc 
să-i mântuiască sau să-i fericească, dar cari îşi urau pe slujitorii 
lor cei mai apropiaţi, cari îşi ţineau flămânde slugile, îşi stâlceau 
în bătăi vizitiul, tăiau capetele sfetnicilor lor cei mai cinstiţi şi 
mai de încredere şi cari răspândeau teama şi groaza în jurul lor, 
chiar şi în căminul lor. Asta, datorită faptului că aceşti oameni 
nu se iubeau decât pe ei înşişi, nu aveau suflet, sau aveau suflet 
uscat, erau neputincioşi să iubească pe altcineva în afară de 
fiinţa lor. Faptul că eu iubesc pe semenii mei de pretutindeni, 
omul îndeobşte, cu aceeaşi patimă cu care îmi iubesc nevasta, 
nu înseamnă că nu te iubesc cu adevărat, ci, dimpotrivă, este 
un semn că sunt în stare de iubire nepreţuită, o dovadă că te 
iubesc cu adevărat... 

Oita, care îl privise uimită la început, neîndrăznind să-l 
întrerupă din lunga sa vorbire şi care, pe măsură ce-l asculta, se 
lumina la faţă, îi sări de gât, îl sărută cu patimă şi-i spuse: 

— Acum te-am înţeles: eşti un om neobişnuit, adică eşti un 
om adevărat. 

— Facă Cerul ca toţi oamenii să devină oameni neobişnuiţi, 
adică oameni vrednici de acest cuvânt care numeşte fiinţa cea 
mai înzestrată, făptura cea mai izbutită ce-a zămislit-o firea, 
minunea aceasta nemaiîntâlnită în nemărginita împărăție 
albastră, vieţuitoarea pe care o preţuiesc în chip de negrăit şi o 
iubesc cu patimă, pentru că este asemeni mie, pentru că este 


lucrul cel mai de preţ din lume, pentru că este vrednică de a fi 
iubită! 

Şi Pepelea îşi strânse fermecătoarea lui nevestică la piept şi o 
sărută pătimaş şi îndelung, pentru a pecetlui, în felul acesta, 
patima sa pentru ea şi pentru omenire. 


XXIII 


Doamna Elisaveta privea pe fereastră, spre apa Nistrului. 
Ochii ei străbătură livezile nesfârşite din ocolul curţii boiereşti şi 
se afundară pe întinsul ogoarelor mănoase de grâu şi secară, 
după care se înapoiară la apa cea mare şi liniştită în a cărei 
luncă noianul nesfârşit de verze bogat încotoşmănate, părea o 
revărsare de îndestulare a bătrânului fluviu. Toamna aceasta, 
care cresta pe răbojul vremii un deceniu şi jumătate de la 
intrarea în veacul al şaptesprezecelea, era un adevărat praznic, 
prin belşugul ei rar pomenit pe meleagurile Pocuţiei. Peste tot 
mişunau argaţi scăldaţi în sudoare cari nu mai pridideau să care 
gorganele fără număr de bucate. In livada din jurul conacului, 
merii, perii şi gutuii gemeau de rod. Slujnicile întinseseră lăicere 
de paie şi scuturau pomii cu prăjinile, dezlănţuind grindini de 
fructe. Apoi încărcau în coşuri de răchită mere domneşti, pere şi 
gutui cât bostăneii. 

Bună idee avuseseră acum un sfert de veac îşi spunea ea în 
gând, când îl sfătuise pe răposatul leremia-vodă să cumpere 
întinsele domenii de la Ustia, ale ducelui loan Simion de Sluczk! 
Nu numai că îi folosiseră ca loc de refugiu în vremuri de restrişe, 
dar îi aduseseră venituri ce-i astupau multe găuri pe timpul 
pribegiei. Mai ales acum, când avea nevoie de bani mai abitir ca 
oricând! 

Căci acum venise, în sfârşit, vremea să-şi încheie definitiv 
socotelile cu fiara cea perversă şi crudă care s-a dovedit a fi 
fostul ei om de încredere pe lângă Poartă, capuchehaia Ştefan 
Tomşa! Acum, ori niciodată! Acum, când vânzătorul cel josnic şi 
ucigaşul cel sângeros ajuns prin trădare şi crimă pe scaunul 
Moldovei, este încolţit din toate părţile, când valurile de sânge 


ce le-a vărsat de-a lungul şi de-a latul Ţării se întoarse asupra lui 
însuşi, gata să-l înghită, acum şi numai acum, trebuie lovit 
năprasnic, trebuie să primească izbeala hotărâtoare, care să-i 
aducă sfârşitul său cel jalnic şi de neînlăturat! 

Ah! câtă ură s-a putut strânge în inima şi în toată fiinţa ei, 
împotriva acestui ţărănoi netrebnic, împotriva acestui bastard 
josnic şi aventurier fără scrupule, împotriva acestei lighioane 
îngrozitoare. Ani de-a rândul, abuzând de încrederea pe care ea, 
Moghiloaia, i-o acordase, a săpat-o în taină, smulgând de la 
sultan mazilirea fiului ei prin minciuni, intrigi şi trădare, silind-o 
pe dânsa, pe feciorul ei, domnul ţării, şi boierii ce-i erau 
credincioşi să ia calea pribegiei. Şi cât de hain, de sângeros şi 
monstruos - o adevărată fiară turbată - s-a arătat a fi acum trei 
ani, când soarta cea schimbătoare a armelor i-a surâs în bătălia 
de la Cornul lui Sas, când ea a încercat să-l izgonească de pe 
tronul Moldovei cu ajutorul bărbatului fiicei sale Maria, voievodul 
de Braczslaw, Ştefan Potocki! Atunci el a măcelărit fără milă, a 
descăpăţânat mai bine de treizeci de boieri vestiți de viţă veche 
ca postelnicul Chiriţă Paleologu, logofătul Vasile Stroici, 
hatmanul Balica stolnicul Miron şi alţii. 

Atunci i-a prins băiatul şi ginerele şi i-a dat pe mâna tătarului 
ca robi. Pe unde n-a umblat ea ca să-i slobozească! Câte 
rugăminţi şi umilinţi! Cât amar de vreme a bătut la porţile 
crăieşti şi împărăteşti. Abia după un an, cancelarul Lituaniei, 
Leon Sapieha, pe care îl rugase cu lacrimi în ochi ca s-o ajute să- 
şi scoată fiul şi ginerele din robie şi să-i repună feciorul pe tron, 
i-a trimes vestea cea cutremurătoare: fiul ei, sărmanul 
Constantin-vodă se înecase în Nipru, curând după ce căzuse în 
robie, în vreme ce era purtat spre Krâm; iar bărbatul Mariei se 
afla în lanţuri, într-unul din turnurile îngrozitoare de la Edi-cule, 
pe malul Bosforului. 

Au trecut încă doi ani de doliu şi lacrimi, vreme în care ea şi-a 
zălogit toate bunurile, pentru ca ginerii ei să strângă oaste de 
lefegii spre a se răfui cu călăul de Tomșa. Acum a sosit clipa 
nimicirii lui, căci unii boieri s-au răsculat din nou şi s-au bătut cu 
el la Fintâna lui Păcurar, în marginea leşilor. Dacă n-ar fi sărit în 
sprijinul lui târgoveţii, monstrul s-ar fi prăbuşit de pe scaunul 
său mânjit cu sânge şi şi-ar fi luat plata pentru toate fărădelegile 
lui! Acum, când pernele de sub el îi cad una câte una, ea va 
întreprinde noi demersuri pe lângă măritul rege şi prieten, 


Sigismund-Wassa şi pe lângă cei doi gineri ai ei, prinţul 
Viszmewiecki şi ducele Korecki, pentru a-şi pune oștile pe picior 
de război şi a lovi în trădătorul josnic şi gâdele sângeros ce 
poartă numele de Tomşa. 

Asemenea gânduri îi răscoleau mintea şi sufletul doamnei 
Elisaveta în vreme ce aştepta, în salonul cel mare al castelului ei 
din Ustia, sosirea fratelui său Toma şi a boierului Nistor Ureche, 
cu cari avea treburi de mare însemnătate. 

Peste câteva vreme, intră pe uşă Boriszka, credincioasa ei, 
slujnică, şi-i spusese: 

— Alteță serenissimă, fratele domniei voastre, înălţimea sa 
căpitanul Csomortany, a sosit, se curăţă de praf şi cere 
îngăduinţă să-l primiţi peste un sfârtai de ceas. 

— Foarte bine. Dă-i tot ce trebuie ca să se curăţe şi să se 
lustruiască. Dă şi o gustare şi un vin rece şi bun. Fă pregătiri şi 
pentru primirea boierului Ureche, îi porunci doamna. 

Apoi, în aşteptarea fratelui său, ea începu să se plimbe cu 
paşi agitaţi. Simţea că acum îşi joacă, fără nicio îndoială, cartea 
cea mare a vieţii sale. Era sătulă până-n gât de pribegie, de anii 
cenuşii petrecuţi într-un loc oarecare de pe malul Nistrului, 
primită, din an în paşte, cu îngăduinţei şi compătimire, la curţile 
nobilimei poloneze. 

După un răstimp nu prea lung, se auziră paşi apăsaţi şi grăbiţi 
pe coridor. Fratele ei, tovarăş credincios şi la bine şi la rău, intră 
pe uşă. 

— Bine ai venit, dragul meu frăţior, îl întâmpină cu o căldură 
afectată în glas. 

— Bine te-am găsit, stimată surioară, îi răspunse politicos şi 
protocolar, fratele ei mai mic. 

— Ce veşti ni-aduci de la Halicz? 

— Buna dumitale cumnăţică Marghita nu vrea să-ţi dea niciun 
zlot. Spune că n-are nicio leţcaie. 

— Mincinoasa! A pus destul bănet deoparte şi a trimis în 
Ardeal, la loc sigur, destule pungi cu aur şi destule lădiţe cu 
giuvaeruri, pe vremea când blestematul de bărbată-său 
smulsese tronul din mâinile bietului meu fecior, prefăcându-ne 
pe toţi în rude sărace. 

— Ai dreptate. Am auzit şi eu că trăieşte împărăteşte, din 
osânza strânsă în cei doi ani de domnie a răposatului Simion- 
vodă. 


După ce îl pofti să ia loc, doamna îl întregi. 

— Da, a strâns destul ca să trăiască fără griji încă două vieţi 
de aici în colo! Numai că a uitat de cei nouăzeci şi cinci de mii 
de galbeni pe care bărbată-său i-a împrumutat de la leremia- 
vodă, acum zece ani, ca să-şi alcătuiască oşti de lefegii spre a 
încerca izgonirea din scaunul Ţării Româneşti a lui Radu-Şerban. 
Noroc că am păstrat poliţele! Şi zici că nu vrea să dea niciun 
ban? 

— Nu vrea. S-a smiorcăit şi a spus că n-are nici măcar cu ce 
să-şi ţină casa, darămite să plătească datoriile răposatului ei soţ 

—Lasă c-o să găsească ea destul aur, când vor veni portăreii 
curţii din Halicz să-i vândă boarfele la mezat! 

— Vrei să-i faci execuţie silită? 

Doamna zâmbi cu satisfacţie: 

— Şi încă cum! De vreme ce curtea mi-a dat câştig de cauză, 
de ce aş şovăi? Am s-o execut până la ultimul bănuţ. De ce nu 
şi-a achitat datoria când ea ca şi bărbată-său erau mari şi tari 
iar noi crăpăm de foame? 

— De răi ce erau. Cumnatul Simion credea c-o să stea în 
scaunul Moldovei o veşnicie... 

— lacă, soarta nu l-a ajutat! 

— Soarta şi... curara. 

— Of, nu-mi mai aminti de asta! Am presimţiri negre... 

Toma făcu ochii mari: 

— De ce? Ce s-a întâmplat?! 

— Cumnată-mea Marghita s-a lăudat c-o să-mi plătească şi ea 
cu aceeaşi moneda şi că o să mă lovească atunci când îmi va fi 
lumea mai dragă. 

— Se laudă! 

— Ba trebuie, surioară: ţi-ai pierdut copilul, pe bietul 
Constantin-vodă; ţi-ai pierdut şi ginerele, care putrezeşte în 
lanţuri de trei ani şi pe care fiica ta Maria îl jeleşte ca pe un 
mort; acum vrei s-o laşi văduvă şi pe fiică-ta Ecaterina? Abia s-a 
măritat. 

— Nu cobi! De data asta am să înving! 

Nemeşul Toma îşi privi sora cu mila ce ţi-o inspiră jucătorul 
pătimaş care crede orbeşte şi cu deznădejde în norocul său: 

— Cine poate să-ţi garanteze că de data asta destinul va ţine 
cu tine? 


— Simplul calcul aritmeticesc: acum am de partea mea nu un 
singur ginere ca în 1612, ci doi gineri: mă voi bucura nu numai 
de sprijinul ducelui Samuel Korecki, ci, aşa cum m-a înştiinţat în 
taină fiică-mea Reghina, şi de sprijinul viteazului şi neînvinsului 
prinţ Mihail Vizniewiecki. Îl cunoşti de acum şapte ani ce căpitan 
de oaste strălucit este. 

De data asta, mila din ochii nemeşului se prefăcu în silă şi 
dispreţ: 

— Va să zică joci şi pe capul celui de al treilea ginere! 

— N-am ce face! Fără el nu avem şanse de izbândă. 

—Cu alte cuvinte, joci totul pe o carte! 

— Sunt silită. M-am săturat de pribegie. Patru ani îmi sunt de 
ajuns! Apoi, nu trebuie să mă gândesc la viitorul feciorului meu 
Alexandru? 

Nemeşul îşi pierdu cumpătul şi i-o spuse soră-si de la obraz 

— lartă-mă că mă exprim brutal: nu faci bine ce faci! Tânjeşti 
prea mult după putere şi mărire, iar asta te-a costat tare mult. 
Şi nu numai pe tine! Gândeşte-ie cât sânge a curs de-a lungul 
celor nouă ani scurşi de la moartea lui leremia-vodâ. Atâta 
sânge şi atâtea lacrimi, numai şi numai din pricina înverşunării 
tale de a domni într-o ţară ca Moldova! 

— E ultima carte pe care o mai joc! zise doamna Elisaveta cu 
ochii aprinşi şi cu trupul înfrigurat de beţia puterii şi a slavei. 
Ultima, crede-mă! O joc numai pentru că sunt convinsă pe 
deplin că e o carte câştigătoare. Nu se putea ivi un prilej mai 
prielnic ca cel de acum. Îţi garantez că de data asta voi câştiga. 

— Ai mai garantat şi altădată! 

— Acum nu mă înşel câtuşi de puţin. De altfel, cred că lucrul 
acesta o să-l confirme şi Ureche. 

— Mi-a spus Boriszka că l-ai chemat aici. 

— Da, trebuie să sosească dintr-o clipă într-alta de la moşia 
căpitanului de Rohatyn, pe care o are în arendă. Pe el îl trimit în 
misiunea diplomatică cea mai importantă şi cea mai grea: la 
reşedinţa prinţului Viszniewiecki. 

— Şi crezi că Ureche va veni? 

— Sunt sigură! l-am scris o scrisoare ispititoare. Cred că-şi dă 
seama, la fel de bine ca şi mine, c-a sosit clipa răfuielii cu 
Tomşa. 

— M-aşi mira să-ţi primească invitaţia, după câte i-ai făcut. De 
ce l-ai dat şi pe el în judecata tribunalului din Halicz? 


Doamna vorbi răspicat şi cu ochii încruntaţi: 

— Pentru că am nevoie arzătoare de bani şi pentru că merita 
o astfel de lecţie. De ce nu a fost credincios faţă de mine când 
mi-a fost sfetnic de taină şi înalt dregător? De ce şi-a trecut pe 
numele lui haraciul pe un an ce-l datoram Porții, adică cincizeci 
de mii de galbeni şi şase sute de boi?? De ce-i hoţ şi lacom? 

— Pentru că numai aşa se poate face o avere ca a lui. Darnu 
poţi spune că ai avut numai pagube de pe urma sa. Este pe 
departe boierul cel mai cu cap din ţară şi sfetnicul cel mai bun 
ce-l puteai alege. 

— Asa este, ai dreptate; e deştept foc şi mi-a fost de mare 
folos. Dealtfel, să ştii că nu prea s-a supărat pe nune că l-am 
prins cu şoalda şi l-am dat în judecată aici, în pribegie. Faţă de 
mine şi-a recunoscut faptele. Nu şi faţă de tribunal. 

— Nici nu se putea altfel. E la fel de cinic pe cât e de deştept. 

In apropiere de conacul boieresc se iviră trei călăreţi. Doamna 
privi cu atenţie şi apoi spuse: 

— El este. Vine însoţit de două slugi: drumurile nu sunt prea 
sigure. Mă duc să-l întâmpin. Nu vii? 

— Nu. Dumneata ai nevoie de el, nu eu. Stau aici. 

Doamna ieşi îndată în holul cel mare spre a primi pe vechiul şi 
bunul ei sfetnic şi prieten. Nemeşul Toma privea pe geam şi-şi 
spunea că dacă boierul Nistor Ureche a acceptat invitaţia 
doamnei Elisaveta la o nouă răfuială cu Ştefan Tomşa, înseamnă 
că totul se va sfârşi cu bine. Ureche nu ştie să meargă decât la 
câştig. El nu-i jucător pătimaş ca soră-sa, ci socotitor rece. El nu 
se pricepe să piardă, ci numai să câştige. Totdeauna a mers la 
sigur. Când n-a fost sigur, n-a mers. Nu numai că a ştiut să joace 
fără greş când pe cartea Elisavetei, când pe cea a Marghitei, 
ieşind totdeauna în câştig, dar a dovedit o rară iscusinţă şi un 
ascuţit simţ de orientare în lupta Moghileştilor împotriva lui 
Tomşa. Astfel, el a sfătuit şi a convins pe Moghileşti să fugă la 
timp, în toamna anului 1611, când sultanul trimesese solie cu 
zâmbetul pe buze, dar cu hatişeriful de mazilire în buzunar şi 
obezile în rădvan. De asemenea, când ginerele doamnei 
Elisaveta, Potocki, împotriva sfatului său, a întreprins în 1612, 
cu o mână de oameni, aventura de la Cornul lui Sas el a stat 
deoparte şi a scăpat de buzduganul necruţător a lui Tomşa. La 
fel a făcut şi acum o lună, când a respins invitaţia vornicului 


Bărboi la complotul căruia Tomşa i-a pus capăt, cu atâta 
cruzime, la Fântâna lui Păcurar. 

Aşadar, dacă prudentul şi înțeleptul boier Nistor Ureche a 
primit invitaţia doamnei Elisaveta, conchise nemeşul Toma, 
înseamnă că el acceptă să intre în lupta directă împotriva lui 
Tomşa. lar asta este, fireşte, un semn sigur de izbânda şi de 
reîntoarcere în raiul din Ţara Românească a Moldovei... 


XXIV 


Odată cu prăpădul oştilor străine, s-a abătut asupra Moldovei 
şi o iarnă cumplit de grea, cum nu s-a pomenit de multă vreme. 
Moghileştii, ziceau oamenii, sunt neam născut din blestem, şi 
aduc în ţară cu ei nu numai urgia lor, dar şi pe aceea a cerurilor. 
Uf, ce ger! 

Pepelea slăbi trapul şi, slobozind tot mai mult frânele şi 
pulpele, lăsă calul la pas. Roibul se încălzise destul şi gerul, care 
făcuse ca Neagra să îngheţe bocnă, nu-i mai putea pricinui 
niciun rău. Aburii groşi cari le ieşeau pe nări la amândoi se 
înălţau drept în sus, ca nişte fumuri de hogeac, netulburaţi de 
nicio adiere de vânt în valea ferită de crivăţ si încremenită de 
frig. Se însera şi în spatele lui, în Şarul Dornei, începuseră să 
răsară luminiţe. Se auzeau cântecele răguşite ale colindătorilor. 
Gerul le îngroşa copiilor glasul şi-l îmbătrinea. Talangele sunau 
ca nişte clopoței de argint, căci zvonul lor lovea un văzduh de 
sticlă. Va fi un Crăciun greu, cu nămeţi şi geruri năprasnice. 

Muntencile nu vor avea de sărbători, anul acesta, făină pentru 
cozonaci şi plăcinte, fiindcă la câmpie nu se mai găsesc grâne. 
Pe toate le-au luat, cu japca, lefegiii leşi, aduşi de Moghiloaia şi 
ginerii săi. Peste tot, cete de oşteni străini, beţi criţă şi puşi pe 
tot felul de blestămăţii, umbla de capul lor, prădând şi siluind. 
Acolo unde a mai rămas câte ceva de mâncare, vin birarii 
Moghiloaiei şi iau tot. Muierile şi pruncii plâng amarnic, fetele 
trăiesc, ca şobolanii, prin hrube, bărbaţii scrâșnesc din dinţi, 


înjură şi blastămă, iar când nu mai pot răbda pun mâna pe 
topoare şi pe furci. Dar e greu să te baţi cu nobilii cavaleri 
înzăuaţi ai Lehiei! Numai birarilor le vin de hac ca lumea, 
spârcâindu-i pe capete. Muntenii au scăpat însă, până acum, de 
urgie, căci lefegiii leşi n-au uitat ce-au păţit acum nouă ani pe 
meleagurile câmpulungene. Dar când nelegiuiţii nu vor mai avea 
ce jefui pe la câmpie, foamea şi dorul de pradă îi vor împinge, ca 
pe haitele de lupi, și pe aici, la munte. Să poftească să vină! 

Pepelea îşi struni gândurile un pic, spre a trage o salvă de 
înjurături cumplite în cinstea Moghiloaiei şi a celorlalţi vânzători 
de ţară aduşi din nou la cârma Moldove, în chervanele leşeşti. 
Apoi călători cu mintea ceva mai aproape, la Şarul Dornei. 
Fusese acolo ca să vadă pe unul dintre verii lui Paţa, întors 
schilod, de curând, de pe câmpul de bătaie de lângă laşi, de la 
măcelul cel groaznic de la Tătărani, unde se înfruntaseră, la 
sfârşitul lui noiemvrie ostile lui Tomşa-vodă cu oştile de nobili 
ale cnezilor Viszniewiecki şi Korecki, ginerii Moghiloaiei. După 
câte îi povestise vărul lui Paţa, fusese mare prăpăd acolo. Deşi 
era lovit din două părţi de ginerii Moghiloaiei, bădiţă Ştefănică i- 
ar fi biruit, căci era căpitan de oşti osebit de iscusit, de n-ar fi 
fost vânzare. Moghiloaia trimisese iscoade cari au cumpărat cu 
grămezi de aur cinstea ostăşească si buna credinţă a tunarilor 
lui Tomşa. Aceştia au tras în vânt, astfel că nobila călărime 
înzăuzată leşească, care năvălise din faţă şi din spate, n-a putu 
fi oprită în iureşul ei, numai de către darabanii şi călăreţii 
domnului Moldovei. Ameninţaţi să fie împresuraţi şi nimiciţi, 
darabanii, cari erau oaste de lefegii viteji şi fără teamă de 
moarte, s-au retras în grabă pe o râpă deasupra satului Tăuteşiti. 
Aici, ei au îngrămădit cară şi căruţe, au săpat băşti şi, împreună 
cu mâna de călăreţi ce mai rămăseseră din ciocnirea cu leşii, s- 
au apărat cu îndârjire până la căderea nopţii. Intunericul nu le-a 
folosit însă la nimic, căci fuseseră împresuraţi din toate părţile. 
A doua zi, după ce leşii au încercat zadarnic să-i dea peste cap, 
cneazul Mi-hail Viszniewiecki a trmis solie cu năframa albă, 
făgăduindu-le că le va cruța viaţa dacă vor depune armele, 
scutindu-l de noi vărsări de sânge. Increzători în cuvântul de 
cinste al nobilului prinţ leah, darabanii au făcut prostia de a se 
preda. Au fost măcelăriți până la unul, iar leşurile lor au fost 
aruncate în râpă, umplând-o până în vârf. Doamne, ce 
nelegiuire! 


Bădiţă Ştefănică Tomşa însă a scăpat. El nu se încrezuse în 
cuvântul de cinste al preanobilului prinţ Viszniewiecki. (Atât de 
nobil, încât a dat mai târziu Lehiei, prin nepotul său, o nouă casă 
domnitoare, făcând ca Moghileştii să-şi amestece sângele cu 
regii Poloniei). Însoţit numai de o mână de oameni credincioşi, 
călăreţi de ispravă, Tomşa s-a tras spre Tecuci şi de acolo a 
trecut în Ţara Românească, de unde pică, din când în când, pe 
meleagurile tecucene şi bârlădene, spre a lovi în oamenii noului 
domn al Moldovei, fiul cel mijlociu al Elisavetei, Alexandru-vodă. 
Acesta este şi el tot un mucos cu tulei sub nas, cum fusese pe 
vremuri fratele său, răposatul Constantin-vodă. (,, Se vede 
treaba că Moghiloaia îşi toacă băieţii pe câmpul de bătaie, 
îndată ce li se apropie majoratul, pentru ca să rămână mereu 
stăpână de fapt a Moldovei", gândi Pepelea cu scârbă şi 
dispreţ.) 

Paţa a scăpat şi el odată cu Tomşa, făcând parte din ceata 
rămasă credinciosului lui până la capăt. Piuarul a luat calea 
pribegiei împreună cu fostul domn al Moldovei, de care era legat 
trup şi suflet, căci îl făcuse boier şi dregător mare, al doilea 
armaş al ţării. 

Sângeroasa bătălie de la Tătărani a pus capăt domniei de 
patru ani a bădiţei Ştefănică, silindu-l pe acesta să ia calea 
pribegiei şi să devină din nou un vântură-lume. Asta a fost 
vrerea ursitei sale. Şi chiar aşa ceva i se cuvenea! Tomşa-vodă 
pricinuise multă dezamăgire. El nu se purtase aşa cum se 
aşteptase norodul de la dânsul, aşa cum nădăjduise prietenul 
său din copilărie, Pepelea, şi cum doriseră ceilalţi capi ai 
câmpulungenilor. Şi tot la fel se poate grăi despre dezamăgirea 
pe care o pricinuise, în rândurile foştilor săi prieteni şi tovarăşi 
de luptă, Paţa-piuarul, care îl nemulţumise chiar mai mult decât 
stăpânul său Tomşa-vodă, care îl copleşise cu danii, ranguri, 
putere şi faimă. 

Nu se poate spune că Tomşa fusese un domn rău. El ura din 
toţi rărunchii pe jupanii cei lacomi şi ticăloşi şi înlăturase multe 
din silniciile, înşelăciunile şi jafurile săvârşite de ei. Moşiile 
boierilor fugari fuseseră împărţite clăcaşilor de pe ele. Toţi 
țăranii din satul său de obârşie, Rădăşeni, deveniseră oameni 
slobozi şi căpătaseră pământ din ocolul Băii şi din moşia 
boierului fugar Nicoară Prăjescu. Dar nu era belşug şi mulţumire 
în ţară. Asta, în primul rând, din pricină că fosta capuchehaie la 


Poartă, Ştefan-Tomşa, se legase faţă de măritul padişah ca, în 
schimbul tronului cel mult râvnit al Moldovei să-i îndoiască 
haraciul şi să supună ţara pe de-a-ntregul turcului. Aşa că ceea 
ce el dăduse cu o mână norodului îi luase cu alta, căci birul şi 
dările crescuseră. In afară de asta, deşi copil din oameni 
nevoiaşi, bădiţă Ştefănică se învățase cu traiul bun şi cu risipa 
pe care o văzuse la prinții şi beii în oastea cărora slujise ca 
lefegiu. Darabanii şi călărimea lui Tomşa-vodă erau îmbrăcaţi în 
stofe scumpe, în aur, argint şi rubine, iar armele lor nu erau mai 
puţin strălucitoare şi scumpe. Dar ceea ce nu-i ierta el, Pepelea, 
lui bădiţă Ştefănică era cruzimea neomenească de care acesta 
dăduse dovadă. Se arătase a fi un om hain şi cu suflet bolnav, 
însetat de chinuri şi de sânge, căruia urletele de durere, 
strigătul de moarte şi scurgerea viului, jertfele de vieţi omeneşti 
şi fântânile ţâşnitoare de sânge îi făceau aceeaşi plăcere pe 
care le fac unui om sănătos la suflet şi la minte marile sărbători 
obşteşti şi jocurile de artificii. Pedepsea cu mâna lui, stropşea 
capete cu buzduganul său de domn. Cel mai mult l-a umplut de 
silă pe Pepelea uciderea unui diac de curte, rămas de la 
Moghileşti. Era un zgărie-hârtie nevinovat şi neînsemnat, dar un 
cărturar osebit de luminat. Toată lumea l-a rugat pe Tomşa să-l 
ierte, bietul pisar fiind un slujbaş umil şi cinstit, care nu făptuise 
nimic altceva decât aceea că-şi făcuse datorinţa sa de om de 
canţălarie domnească. Când i s-a spus că bietul şoarece de 
terfeloage este un slujbaş de treabă şi un cărturar tare învăţat, 
Tomşa a izbucnit în râs bolnav şi a zis: „Ha, ha, ha! Mai cărturar 
decât dracul nu este altul!”', şi l-a pălit cu buzduganul în cap. 

Cu câmpulungenii, Tomşa nu se purtase cum era drept şi 
cinstit să se poarte. Firea lui samavolnică nu se împăca deloc cu 
firea slobodă şi semeaţă a muntenilor, cu nesupunerea lor 
firească faţă de domnie şi de oamenii stăpânirii. De aceea, ela 
încercat pe toate căile să-i supună. La început, i-a luat cu 
binişorul, îmbiind pe capii lor cu danii, daruri, ranguri boiereşti şi 
dregătoreşti, cu ispitele bogăției, puterii şi slavei, poftindu-i să 
intre în divanul ţării şi să fie unşi în felurite dregătorii de curte, 
pentru a-i avea în mână, a le porunci şi a-i preface în slujtorii săi 
preasupuşi. Numai că el, Pepelea, ca şi Lehaci şi ceilalţi capi ai 
câmpulungenilor au oblicit lesne gândurile ascunse ale copilului 
din flori din Rădăşeni, precum şi ambițiile sale de tiran. Ei i-au 
mulţumit în chipul cel mai cuviincios, dar niciunul dintre dânşii, 


în afară de Pata, n-au primit asemenea soiuri de blagoslovenii, 
spunând că ei n-au capete de cârmuitori şi că se simt bine ca 
oameni de rând şi gospodari, în mijlocul frumoşilor munţi ai ţării 
Câmpulunguiui. 

Pentru această „respingerea cuviincioasă'' cum o numise el, 
Tomşa nu i-a iertat niciodată pe capii câmpulungenilor şi pe toţi 
locuitorii ţării zimbrilor, lovindu-i cu gloabe zrobitoare pentru tot 
felul de încălcări închipuite ale străjerilor lor. O astfel de 
împilare, venită din partea preaiubitului său „bădiţă Ştefănică" 
de pe vremuri, a însemnat pentru Pepelea una din cele mai mari 
dezamăgiri din viaţa sa. 

Dar o dezamăgire şi mai cruntă i-a pricinuit fostul său prieten 
Paţa-piuarul, care, din om cumsecade şi simţitor la suferinţele 
semenilor săi, ajunsese o fiară crudă şi lacomă. Traiul bun, 
rangurile, puterea şi slava îl ticăloşiseră şi-l prefăcuseră într-un 
năimit, îl făcuseră să-şi calce în picioare tot ce avusese pe 
vremuri mai curat şi mai sfânt în inimă şi în cuget, toate 
simţămintele şi năzuinţele sale înalte din vremea răzmeriţei, îl 
făcuseră să-şi vândă sufletul diavolului şi să-şi trădeze fraţii lui 
de suferinţă. Şi, mai presus de toate, îl făcuseră crud, sângeros 
şi lacom de putere şi huzur, gata oricând să facă moarte de om 
pentru a-şi putea apăra raiul în care îl aşezase hainul Tomşa- 
vodă. Işi făcea cu plăcere şi zel ruşinoasa lui meserie de călău al 
crudului domnitor, de schingiuitor şi ucigaş sângeros. Lui 
Pepelea îi era aproape cu neputinţă să înţeleagă ce s-a petrecut 
în sufletul şi în cugetul fostului său prieten, de s-a putut ticăloşi 
în asemenea hal. Se întreba ce prefaceri diavoleşti au avut loc în 
el, de s-a putut schimba din om în fiară. Lehaci a încercat să-l 
lămurească, arătându-i că fostul lor prieten şi tovarăş de luptă 
era un „primitiv”, adică un om mânat doar de îndemnuri de 
rând, dobitoceşti, de dorinţa de mâncare şi de băutură, de 
porniri ce vin de la partea trupească a omului, lipsite de harul, 
înflăcărarea şi mărinimia pe care o dă sufletul, cugetul, această 
latură înaltă a fiinţei omeneşti, care îl deosebesc pe om de 
dobitoc, de fiară. Din asemenea „primitivi”, spunea Lehaci, se 
nasc călăii şi tiranii cei mai cruzi şi sângeroşi. 

Orice prefacere se va fi petrecut în sufletul lui Paţa, el, 
Pepelea, nu avea niciun fel de iertare pentru fostul său prieten 
şi-l ştersese pentru totdeauna din inima sa. A fost una dintre 
cele mai crunte şi dureroase dezamăgiri pe care le avusese în 


viaţa sa. Şi acum simte leşie în suflet când se gândeşte la piuar, 
la care ţinuse atât de mult pe vremuri... 

Cu aceste gânduri triste şi răscolitoare în minte, Pepelea intră 
pe poarta casei socrilor săi, care era şi a sa şi a dragii sale Oiţa. 
Ai săi îl aşteptau îngrijoraţi, căci gerul şi nămeţii mari aduseseră 
de la câmpie haite de lupi care colindau flămânde văile 
munţilor, mai bogate în pradă iarna decât bărăganurile. 

— Bine c-ai venit, băiatule! Fiică-mea începuse să te 
bocească, crezând că te hodineşti în burta vreunui lupan, îşi 
întâmpină Boleac ginerele, vesel că-l vede teafăr. 

— Drac mort încă nu s-a pomenit! glumi Pepelea, apăsând 
asupra binecunoscutei zicale. 

— Du-te în casă de linişteşte-ţi nevestica, şi lasă calul în sama 
mea, îl pofti cumsecadele lui socru. 

— Aşa voi face, cu voia dumitale. 

Şi Pepelea urcă în fugă scara foişorului, grăbit să-şi liniştească 
buna şi iubitoarea lui soţioară. 

Aceasta, cu lacrimi în colţul ochilor, îl luă în primire, de lângă 
vatra din cuhnie, unde îl adăsta cu maică-sa: 

— lar ne-ai pus pe jăratec! De ce ai zăbovit atâta, pe o vreme 
aşa de păgână, când i se poate întâmpla omului orice? 

— Fii pe pace, copilaş, îi spuse Pepelea mângâindu-i obrajii şi 
sărutând-o pe frunte. Mie mi-a murit moartea încă de acum 
nouă ani, când oamenii vornicului de Câmpulung trăgeau de zor 
cu săgeți şi plumbi în mine, iar eu le arătam dosul. 

Oiţa zâmbi înveselită: 

— Altceva decât să te ţii de şotii, mai ştii să faci? 

— Tu ce zici? spuse Pepelea, aşezând-o pe braţe şi alintând-o. 

— Te pricepi doar la mângăâieri şi la glume neghioabe, gânguri 
Oiţa. 

— Ei, chiar aşa n-o fi! îşi apără Rafira ginerele. Cine e mai 
gospodăros în satul nostru decât bărbată-tău? 

— Asta numai când nu umblă teleleu şi-şi mai aduce aminte 
de gospodărie şi de biata lui nevestică, se prefăcu Oiţa 
îmbufnată. 

— Lasă, nu te mai căina! De când am scăpat de ştreang stau 
mai mult pe vatră, lângă tine. În patru ani nu ştiu dacă am lipsit 
de acasă patruzeci de luni la un loc, glumi Pepelea. 


— Şuguieşti, dar nu eşti prea departe de adevăr, zise Oiţa cu 
o umbră de tristeţe în glas. De ce ţi-o fi plăcând aşa de mult să 
umbli hoinar? 

— Pentru că am sânge de harap în vine! 

— Dacă n-ai fi bălan la faţă, aş crede că aşa este. Geaba te 
lauzi că te-ai astâmpărat după ce ai scăpat de ştreang: tot 
vântură-lume ai rămas! Nici n-apuc să mă învăţ bine cu tine, că 
ai şi plecat huci-marginea! Astăzi pe unde mi-ai umblat? 

— Am fost la Şar, la un văr al lui Paţa. 

— Vrei să spui al lui „boier” Paţa? 

— A fost boier, dar nu mai este. 

— Da ce s-a întâmplat cu el? 

—Păi credeai c-o să rămână în ţară, ca să se pupe în bot cu 
Moghiloaia? 

— Va să zică a fugit şi el odată cu Tomşa-vodă! 

— Şi-a urmat stăpânul în pribegie. 

— Chiar se şi cădea! Cine l-a făcut boier mare şi l-a ţinut la 
curte, la laşi, ca în sânul lui Avram? 

— Cine altul decât Tomşa-voda? 

Oiţa oftă: 

— Ehei! Paţa a fost om deştept. A căpătat moşii, bănet, 
ranguri... 

Pepelea o întrerupse: 

— A căpătat şi o altă nevastă, tinerică, boieroaică de viţă 
veche. 

—Poate c-ai fi dorit şi tu una d-aia? sări arsă Oiţa. 

— Dac-aş fi dorit, m-aş fi dat bine pe lângă bădiţa Ştefănică, 
că de, eram vechi prieteni... 

— Ai fi putut să te dai bine pe lângă el de dragul meu, nu de 
dragul vreunei cioclovine. Aş fi trăit şi eu ca lumea... Imbrăcată, 
hrănită şi desfătată. Am fi avut şi noi palaturi strălucitoare, am fi 
petrecut iernile numai în praznice, cântece şi danţuri. 

— Ai fi dorit aşa ceva? 

— De ce nu! 

— Chiar şi cu preţul pe care l-a plătit Paţa? 

— Cu preţul ăsta, nu. Nu mi-ar fi priit sa mă ştiu nevastă de 
călău. 

— Atunci ce vină îmi găseşti? 

Oiţa oftă din nou. 


— Puteai foarte bine să trăieşti la curtea domnească şi fără a 
fi călău ca Paţa, zise ea cu păreri de rău nedesluşite. Bădiţă 
Ştefănică al tău ar fi putut să-ţi dea o îndeletnicire de care să 
nu-ţi fi fost ruşine. Mai ales că vă aveaţi bine încă din copilărie. 

Pepelea o privi aspru: 

— Orice îndeletnicire mi-ar fi dat Tomşa-vodă, tot ruşinoasă ar 
fi fost. Nu poţi trăi între lupi fără să urli şi să sfâşii ca ei! 

Oiţa se regăsi: 

— Poate că ai dreptate. Am grăit şi eu doar aşa, de dorul 
traiului strălucitor, al veşmintelor frumoase şi al podoabelor. 

— Ai destule şi acasă, fata mamei, încercă să o îmbuneze 
Rafira. 

— Ehei, mamucă, zise Oiţa privind în gol cu ochi visători, 
matale n-ai trăit la târg, ca să vezi ce veşminte şi podoabe 
frumoase poartă jupânesele la petreceri. 

— Dacă aş fi urmat pilda lui Paţa şi am fi trăit boiereşte patru 
ani la curtea lui Tomşa-vodă, acum ce ne-am fi făcut, o încolţi 
Pepelea pe crăiasa din Pădurea Runcului. 

Oiţa se desprinse din visurile sale de femeie frumoasă şi îşi 
veni în fire de-a binelea: 

— Ai dreptate, nu mi-ar fi plăcut să-mi părăsesc ţara, locurile 
copilăriei mele dragi şi scumpii mei părinţi, pentru o fericire 
trecătoare, pentru patru ani de bogăţie şi strălucire. Am grăit şi 
eu doar aşa... Adevărul este că tu te-ai purtat întotdeauna ca un 
om înţelept. 

— Cea mai mare înţelepciune a omului este cinstea, filosofă 
Pepelea. Cine este cinstit cu el şi cu cei din jurul său câştigă 
întotdeauna, oricât de potrivnică i-ar fi soarta. 

Zâna Runcului se ghemui în braţele iubitului şi înţeleptului ei 
bărbat, privindu-l cu dragoste şi preţuire nesfârşită, încredinţată 
că el are şi a avut întotdeauna dreptate. 


XXV 


— De ce caţi mereu spre fereastră şi nu-ţi mai deslipeşti ochii 
de la uliţă, meştere Alburel? 

— Parcă matale nu ştii, jupâniţă Dafina. 

— Nu mai poţi de nerăbdare! 

— Ca şi matale 

— Ei, între noi e altceva. 

— Între noi nu-i nimica. 

— Atunci de ce nu cauţi o fată, ca să-ţi faci un rost în viaţă? 

— Dragostea nu se caută, dragostea se găseşte, dă peste 
tine. 

Dafina îl priveşte pe meşter lung şi cu durere ascunsă. 

— Bine, dar opt ani de aşteptare nu-s destui? Cât o să mai 
iubeşti aşa, fără nădejde? 

— Până îmi va sta inima. 

— Asta înseamnă că toată viaţa o să fii nefericit! 

— Ba, dimpotrivă, asta înseamnă că toată viaţa am să fiu 
fericit. 

— Păi cum poţi fi fericit departe de fiinţa pe care o iubeşti, 
despărţit mereu, la nesfârşit, de ea? 

— Cred că te înşeli: ea e mereu lângă mine, trăieşte alături de 
mine, convieţuieşte cu mine. Mai mult chiar de- cât cu bărbată- 
său... 

Dafina face ochii mari mirată şi nedumerită: 

— Cum poţi grăi aşa ceva? Doar nu eşti vrăjitor, ca să te poţi 
face nevăzut şi să stai lângă ea, fără să te vadă bărbată-său! 

— Ba sunt, dar nu-ți voi încredința niciodată taina vrăjilor 
mele. 

Dafina îl priveşte cu dragoste de soră şi cu strângere de inimă 
şi tace. Se aude fâșâiitul acului şi al aţei, căci coase o ie, la 
gherghef, în aşteptarea celor doi oaspeţi dragi din Vatra Dornei. 

Alburel tace şi el şi cade pe gânduri. Îşi spune că n-a minţit-o 
câtuşi de puţin pe Dafina. Da, el trăieşte, în taină, alături de 
Oita. E mereu cu ea. O vede, îi vorbeşte, i se destăinuie şi se 
sfătuieşte mereu cu ea. Îi încredinţează gândurile sale, planurile 
sale. lar toate astea, fără să ştie bărbată-său, maică-sa ori taică- 
său, fără să afle Dafina ori Lehaci, fără să ştie cineva. Căci el a 
răpit-o şi a adus-o în taină la Câmpulung lângă sine, în căsuţa 
lui, care, pe vremuri, fusese a ei. O ţine lângă el, în taină, o 
priveşte, o mângâie, o alintă, o strigă, îi şopteşte vorbe de 


dragoste, îi jură credinţă. Dar asta numai când sunt ei doi în 
casă, singuri-singurei, spre a nu le afla cineva taina, taina lui şi a 
ei. lar când dânsul pleacă de acasă, o ia cu el şi o poartă cu 
sine, oriunde îl duc trebile sale. Ea stă mai multă vreme cu el 
decât cu bărbată-său. Mult mai multă, căci Pepelea e mereu pe 
drumuri şi o lasă mereu singură, şi cum nu cunoaşte vrăjile pe 
care le cunoaşte el, nu poate s-o aducă lângă sine, oricât 
doreşte, aşa cum face el, Alburel. Căci dânsul are putinţa s-o 
aducă oricând în faţa ochilor săi, vie, aşa cum este: cu obraz de 
nea, cu ochi de agat, cu păr de antracit, cu sâni feciorelnici, cu 
trup de amforă şi cu picior de gazelă. 

Da, numai el are puterea asta vrăjitorească, de a o aduce 
lângă sine, vie şi adevărată, putere pe care semenii săi nu o au, 
căci nu pot să-şi reprezinte cu adevărat chipul fiinţei dragi 
atunci când sunt departe de ea, nu pot să-şi îngăduie ceea ce el 
ca meşter zugrav îşi îngăduie şi are putinţa să facă. 

O ia cu sine şi atunci când pleacă pentru multă vreme dc 
acasă, când străbate în lung şi în lat Ţara Românească a 
Moldovei spre a zugrăvi biserici de seamă, în târguri sau în 
mânăstiri. Atunci el o ţine mereu în faţa sa, o priveşte îndelung 
din toate părţile şi apoi o trece vie şi adevărată în veacuri, în 
nemurire, sub chipul Preacuratei, ori al Sfintei împărătese Elena, 
sau al sfintelor mucenice, pe pereţi, pe iconostase ori pe icoane 
de lemn scump, cu rame de aur şi argint, încrustate cu pietre 
preţioase. Acum, după opt ani de nobilă pribegie, chipul ei îl 
întâmpină pretutindeni unde îl poartă meşteşugul său de 
zugrav. 

După ce va trece în neființă, ea va continua să trăiască, 
fiindcă dragostea şi pensulele lui i-au dat tinereţe fără de 
bătrâneţe şi viaţă fără de moarte şi o vor purta dincolo de 
veacuri în veşnicie. lată un preţ pe care nimeni nu i l-ar fi putut 
da pentru farmecele şi harurile sale, pentru desfătarea şi 
bucuria de a trăi ce le iscă şi le răspândeşte în jurul său făptura 
sa neasemuită! 

Dafina frânge tăcerea: 

— Anul ăsta ai noroc: ai s-o vezi pe Zâna Runcului de două 
ori. De arminden şi acum, când aveţi sfat de taină 

— Aşa este. Trebuie să-i mulţumesc neamişului, căci el a avut 
ideea să cheme la sfat capii câmpulungenilor însoţiţi de 


nevestele lor, spre a înşela pe iscoadele domneşti şi a nu se afla 
adevăratul ţel al întâlnirii lor. 

Dafina îl priveşte bucuroasă si-i spune aproape în şoaptă: 

— Oiţei îi va face mare plăcere să te revadă. 

— Vorbeşti doar aşa, ca să-mi faci bucurie. 

— Nu, crede-mă, îţi spun adevărul, adică ceea ce am văzut cu 
ochii mei, ce am putut citi în sufletul ei. 

— Degeaba vrei să-mi întăreşti nădejdile şi să-mi mângâi 
dorinţele. Oiţa nu are loc în inima sa pentru mine. Ea îl iubeşte 
pe bărbată-său, şi bine face, Pepelea e vrednic de ea. 

— Şi dumneata eşti la fel de vrednic. Numai că n-ai avut noroc 
ai ieşit prea târziu în calea ei 

Alburel se îmbujorează şi o întreabă cu nădejdi luminoase în 
ochi: 

— Crezi că dacă m-ar fi cunoscut pe mine înaintea lui Pepelea 
m-ar fi iubit? 

— Sunt sigură că da! 

— Ce te face să crezi aşa ceva? 

— Ţi-am mai spus: tot ce-am putut citi, vreme de opt ani, pe 
faţa ei, în ochii şi în sufletul ei. 

Alburel o priveşte înviorat dar neîncrezător: 

— Ar fi prea frumos să fie adevărat. 

Dafina cumpăneşte câtăva vreme şi apoi spune: 

— Aşa cum mi-am dat seama încă de mult, în inima Oiţei se 
dă o mare luptă. Este adevărat că ea îşi iubeşte bărbatul, căci |- 
a ales slobodă şi nesilită de nimeni, trăieşte zi de zi cu el, e omul 
ei, aparţin unul altuia. Cu toate acestea, dumneata i-ai 
zdruncinat sufletul, iar asta s-a întâmplat de mult, de acum opt 
ani, când eram tustrei prinşii nemeşului Csomortany, când 
vegheai zile şi nopţi lângă căpătâiul ei, trăind ceas de ceas şi 
clipă de clipă lângă ea, când înfruntai soarta împreună cu ea, 
când o îngrijeai şi o ocroteai, când traiul la un loc, primejdia şi 
luptă dimpreună v-au apropiat, v-au legat chiar, cu tainice şi 
trainice legături. 

— Crezi cu tot înadinsul că s-a petrecut aşa ceva în sufletul 
ei? 

— Da, sunt sigură că şi dumneata ai un locşor şi încă unul 
destul de cald, în inima ei, nu numai bărbatul ei. 

— Păi ce, iubeşte doi deodată? 


— Nu mă încumet să spun aşa ceva. Asta fiindcă nu pare cu 
putinţă un asemenea lucru. Dar zic că are simţăminte calde faţă 
de dumneata şi, spun din nou, că dacă dumneata i-ai fi ieşit 
întâiul în cale, şi nu Pepelea, ai fi fost alesul inimii ei. Aşa cred 
eu. 
Alburel o priveşte cu ochii măriţi: 

— Crezi că ar fi fost fericită cu mine? 

— Cred. Poate mai fericită decât cu Pepelea. Dumneata eşti, 
cred, singurul om care i-ai fi putut preţui aşa cum se cuvine 
frumuseţea ei deosebită şi toate harurile ei de femeie cu totul 
neobişnuită. 

Alburel o ascultă mirat, dar bucuros pe soaţa lui Lehaci şi îşi 
spune că aşa gândeşte şi el că o asemenea părere o are de mult 
în cap. Ce simţ de observare ascuţit are Dafina! Dealtfel cam 
toate femeile sunt aşa, căci femeia pătrunde şi vede mai adânc 
decât bărbatul în sufletele celor din jurul ei, deoarece viaţa sa 
sufletească e mult mai bogată şi, deci, experienţa ei pe tărâmul 
simţirii e mult mai mare şi mai temeinică decât aceea a 
bărbatului 

Se aude zvon vesel de zurgălăi. Alburel îşi năpusteşte ochii pe 
fereastră, spre uliţă, şi simte că inima i se zbate în piept ca un 
pui de mierlă în palme. In faţa porţii a apărut o sanie („Sanie în 
martie, ce iarnă grea!”). În sanie, îngropată în blănuri, este ea. 
Lângă ea, Pepelea. Dafina aruncă cât colo ghergheful şi dă 
buzna afară, în ogradă. El stă locului. De altfel nici n-ar fi putut 
s-alerge în întâmpinarea ei: tulburarea l-a țintuit locului. 

O urmăreşte pe fereastră. Ochii săi o caută nerăbdători, o 
măsoară de sus şi până jos. Frigul i-a îmbujorat obrajii. Asta o 
face şi mai frumoasă. Vai cum îi mai strălucesc ochii ei de 
cărbune! Cât de aprinsă îi este gura ei mică şi cărnoasă. Ce boi 
seducător! Ce mers semet şi grațios! Pare o împărăţiţă dintr-un 
basm! 

E şi Lehaci cu ei. Au trecut pe la căpitănia străjerilor şi l-au 
luat. Aşa se înţeleseseră, pentru a nu da nimic de bănuit. lată-i, 
urcă în cerdac cu toţii. Inima îi bate să sară din piept. Uşa se 
deschise. Ea păşeşte întâia. Intotdeauna face aşa. Ştie că asta i 
se cuvine de la sine, că-i dreptul ei de netăgăduit, că ea trebuie 
să aibă, oriunde şi oricând, întâietate. Dă cu ochii de el. Ceilalţi 
sunt încă în tindă. Nimeni nu-i vede. Ea îl priveşte lung, lung şi 
cu o flacără ciudată în ochi. O privire pe care n-o va uita 


niciodată. Apoi îi zâmbeşte duios şi cu drag, cu faţa potopită de 
plăcere şi bucurie. El a încremenit, hipnotizat. Ea se apropie cu 
răsuflarea taiată de el, cu braţele desfăcute. Dar uşa se 
deschide şi intră ceilalţi. Acum ea pare mai reţinută. Totuşi îi 
zâmbeşte cu drag şi îi întinde mâna cu graţie de regina. El o ia, 
se înfioară la atingerea ei, tremură ca varga şi abia izbuteşte să- 
şi încline cuviincios capul şi trupul. Pepelea îl îmbrăţişază. Il 
sărută pe amândoi obrajii, îl bate pe umeri prieteneşte. Oare el 
bănuieşte ceva? Nu pare. Nu s-ar purta atât de cald şi de 
deschis cu el... 

Dafina ajută musafirilor să se dezbrace şi să se spele pe 
mâini. Apoi îi poarta în odaia de oaspeţi unde îi aşteaptă masa 
întinsă, cu bucate din care ies aburi fierbinţi. Oaspeţii sunt 
flămânzi şi îngheţaţi. Se aşează îndată la masă, cu toţii. Dau pe 
gât ţuica fiartă şi sorb cu plăcere ciorba fierbinte. lată că a intrat 
pe uşă şi Boldur, cu nevastă-sa. Judele a început să se 
gârboveascâ. Nevastă-sa e bătrână de mult. Încă de acum zece 
ani, când l-a pierdut pe Nicanor. După ce se aşază şi ei la masă, 
freamătul vesel reîncepe. 

Alburel vede şi aude totul cu simţurile amorţite, ca un om 
cufundat in ceața beţiei. Se mănâncă, se bea, se glumeşte, se 
râde. El nu prea vede bine ce se întâmplă şi nu prea înţelege ce 
se vorbeşte. Trupul său, faţa sa, ochii lui, întreaga fiinţă este 
aţintită asupra Oiţei. Altceva afară de ea nu există în jurul său. 
Ea îl priveşte din când în când şi îi surâde tainic. Ca unui 
prieten? Ca unui frate bun? Ca unui bărbat îndrăgit? E greu de 
spus. Uneori izbucneşte veselă în râs. E tare bucuroasă. Fireşte, 
nu din pricina lui, ci din pricina lui barbată-său. Se simte bine în 
preajma lui. Mereu se apropie de el, se lipeşte de dânsul, caută 
să-i simtă trupul lui vânjos. Îl priveşte ţinta în ochi, prelung şi cu 
drag. 

Da, da, se vede limpede că-l iubeşte mult. Şi că el o 
stăpâneşte. Cum să n-o stâpânească? Firea a hotărât ca stăpân 
să fie bărbatul, nu femeia. Şi bărbatul are mijloace puternice de 
înstăpânire, iar femeia i le întăreşte, căci ea este astfel 
plămădită, încât să se supună, să fie înstăpânită. Da, Oiţa e 
stăpânită de Pepelea. Pentru că el e bărbatul ei. Pentru că între 
ea şi Pepelea este acel lucru care leagă mai mult ca orice 
femeia de bărbat. Simte că i se zbat tâmplele, că-i vâjâie 
urechile, că i se urcă sângele la cap, ca i se împăienjenesc ochii, 


că-i vine să sară pe Pepelea şi să-l înşface de piept, să-l 
lovească, să-l azvârle cât colo, să-i ia locul! 

Vai, ce ruşine! lată ce-i omul: dobitoc ca toate dobitoacele. lar 
el, Alburel, este la fel ca semenii săi bărbaţi. A strigat în el 
bărbătuşul, au izbucnit în el pornirile cocoşeşti, care împing la 
ciocnire cu rivalul: iar asta înseamnă, deseori, vărsare de sânge. 
Fireşte, doar la semenii săi „,primitivi". Oamenii educați sau 
instruiți ştiu să-şi domine aceste porniri cocoşeşti. Ceea ce face 
şi el acum. 

Dar e tare greu! Îi este peste putinţă să privească liniştit când 
ea se lipeşte de bărbată-său, ori să şi-o închipuie zvârcolindu-se 
în braţele lui. 

Ochii îi fug din nou spre ea. lar s-a lipit de bărbată-său. O 
priveşte lung, mustrător, îndurerat, rugător. Oiţa tresare şi se 
desprinde brusc de omul ei, vinovată, ruşinată, îmbujorată. Uff, 
l-a înţeles! L-a înţeles şi îi aruncă priviri duioase, sfioase, 
rugătoare. Îi cere iertare cu lacrimi în priviri. Apoi ochii încep să i 
se aprindă, să dogorească, să strălucească cu sclipiri de agat, 
nările să-i freamăte, buzele să se frământe voluptos, să se 
muşte una pe alta, până când se desfac într-un zâmbet 
fermecător, ca un trandafr aruncat spre el, ca un îndemn aprins 
şi tainic. Ochii îi sunt acum doi aştri cuprinşi de vâlvătăi, doi sori 
mistuiţi de  pojarul dragostei... Ce priviri  copleşitoare, 
înrobitoare. Nu le va uita niciodată... 

Prânzul s-a sfârșit. Nu ştie cât a ţjnut. Dealtfel, el n-a pus 
nimic în gură. În schimb a mâncat-o din ochi pe Oita. Îl aude ca 
prin vis, pe Lehaci spunând: 

— Acum, jupâniţele sunt rugate să se ducă în odaia din fund. 
Noi avem aici ceva treburi bărbăteşti. 

— Să mergem, spuse Oiţa Dafinei, privindu-l însă pe el, 
neîndrăznind încă să-şi desfacă ochii ei învăpăiaţi de ai săi, şi 
mai aprinşi şi chinuiţi de doruri şi dorinţi. 

Au rămas singuri. Alburel aude ca prin vis pe Lehaci cum 
vorbeşte. Le mulţumeşte oaspeţilor că au răspuns poftirii sale. 
Au treburi de seamă de chibzuit. Ţara Câmpulungului se află în 
primejdie. Cetele de lefegii leşi, haitele de jefuitori şi siluitori se 
apropie de meleagurile munteneşti. Au trecut de Suceava şi de 
Piatra şi se îndreaptă spre munţi, spre ţinuturile înalte, spre ţara 
lor, a câmpulungenilor, pe valea Moldovei şi a Bistriţei. Pepelea 
şi Boldur dau din cap în semn că aşa-i, că primejdia e pe 


aproape. Lehaci zice că ticăloşii trebuie loviți peste bot înainte 
de a răzbate pe meleagurile câmpulungene. Pepelea şi Boldur 
încuviinţează din cap şi zic amândoi că aşa e bine. Boldur e de 
părere că pentru asta e nevoie de vreo câteva sute de străjeri, 
întăriţi şi cu ceva glotaşi. Lehaci dă din cap în semn că nu-i bine 
aşa. Le trebuie putere mult mai mare, un trup de oaste de vreo 
trei-patru mii de oameni. Tovarăşii săi întreabă de ce le trebuie 
un corp de oaste aşa de numeroasă. Lehaci le răspunde că după 
ce vor lovi fără milă şi vor nimici cetele răzlețe de lefegii, vor 
stârni mânia ginerilor Moghiloaiei, cari vor trimite oaste leşească 
puternică împotriva lor. Trebuie să fie deci în măsură să facă 
faţă unei lupte în toată regula, sau chiar unui şir întreg de lupte. 
Asta cere alcătuirea unei oşti ţărăneşti puternice, de trei-patru 
mii de oameni, cel puţin. Numai străjerii nu ajung. Deci, îndată 
după spargerea sfatului va trebui să meargă cu toţii prin 
târgurile şi satele ţării Câmpulungului şi să cheme muntenii la 
luptă, pentru apărarea vieţii şi avutului lor. Toate trebile 
trebuiesc sfârşite până la începutul lui aprilie, când vremea se 
va îmbunătăţi, desigur, iar ei, câmpulungenii, vor putea să 
lovească fulgerător, pretutindeni, şi să nimicească, pe rând şi 
iute, cetele de jefuitori ce bat la porţile Câmpulungului: după 
care să fie în măsură să întâmpine pe ginerii Moghiloaiei. 

Toate astea, Alburel le aude, le vede şi le trăieşte ca prin vis. 
Nu scoate nicio vorbă, ci dă numai din cap, nevolnic, în semn că 
este de aceeaşi părere ca ceilalţi. Ochii şi gândurile sale sunt în 
altă parte. El este undeva, prin apropiere, singur cu Oiţa, se uită 
ţintă la ea, vorbeşte cu ea. lar dânsa îl priveşte cu ochii aceea 
adânci plini de văpăi şi de dogori copleşitoare, înrobitoare, cari îl 
poartă într-o altă lume, o lume de vis, de desfătare, de bucurie 
şi fericire... 


XXVI 


Trupul de oaste de sub porunca lui Lehaci făcuse tabăra în 
lunca Moldovei, în apropiere de vărsarea pârâului Suha Mare, la 
o fugă de cal de satul Mălini si de moşiile Căpăticilor. Valea 


Moldovei fusese straşnic zăvorâtă pentru vrăjmaşul ce era 
aşteptat să bată la porţile cetăţii zimbrilor. Se ridicaseră 
întărituri puternice, din trunchiuri de copaci, cule de piatră şi 
îngrădituri umplute cu pământ, se săpaseră băşti şi şanţuri 
adânci. Se înălţaseră prepeleacuri de veghe, se împinseră cât 
mai departe străjile dinainte, rânduite în şiruri dese, ca nişte 
praguri şi stavilare vii, în calea puhoiului leşesc. 

Duşmanul era aşteptat să sosească încă de ieri, și Lehaci era 
neliniştit din pricină că cei trei mii de lefegii de sub comanda lui 
Podhurcki, cel mai bun căpitan al cneazului Viszniewievcki, 
zăboveşte atâta vreme. Ultimele ştiri aduse de iscoadele sale 
arătau că oastea trimisă de  Moghiloaia împotriva 
câmpulungenilor trecuse prin Paşcani, cu două zile în urmă, o 
apucase spre miazănoapte, pe şleaul Fălticenilor şi ajunsese, în 
seara aceleiaşi zile, la apa Moldovei, unde făcuse popas de 
noapte. Din acel loc şi până la Mălini, de-a lungul văii Moldovei, 
sunt mai puţin de două poștii, aşa că lefegiii trebuiau să fie de 
mult aici, unde îi aşteaptă el, Lehaci, în fruntea trupului său de 
oaste. Oare ce se întâmplase”? 

Lehaci îi mărturisise încă de ieri, prietenului şi ajutorului său 
de nădejde la comanda trupului de oaste, Pepelea (adică 
căpitanul Pepelea!), că doreşte din tot sufletul ca înfruntarea 
cea mare dintre câmpulungeni şi lefegiii leşi să aibă loc cât mai 
curând cu putință. Aceasta, deoarece oastea ţării 
Câmpulungului începuse să dea semne de nerăbdare şi de 
nelinişte. Armia ţărănească fusese tocmita şi gata de luptă pe la 
sfârşitul lui martie şi fusese îndată băgată în foc. Acum se aflau 
la mijlocul lui aprilie, în plină pnmăvară, când aratul şi 
semănatul ar fi trebuit să fie de mult sfârșite, iar socotelile cu 
năvălitorul şi jefuitorul străin nu fuseseră încă încheiate. Oştenii 
veniţi de pe şesurile râurilor oftau din pricină că ogoarele şi 
grădinile nu fuseseră lucrate la ei acasă decât pe ici pe colo. Cei 
de prin părţile de sus se perpeleau la gândul că turmele și 
târlele, sparte la căderea iernii, nu fuseseră tocmite la loc, odată 
cu topirea zăpezilor. La fel ca şi prisăcile. Şi unora şi altora le 
plângea inima că gospodăriile lor rămăseseră doar în sama 
muierilor, a copiilor şi a bătrânilor neputincioşi. In afară de asta, 
oastea ţărănească era cam obosită, căci cutreierase, într-o 
goană neiîntrerupta, mai toate târgurile şi satele din Ţara de 
Sus, curăţindu-le de hoardele de jefuitori şi siluitori ce aduseseră 


atâta urgie pe capul oamenilor. Aşa că neamişul dorea din toate 
băierile inimii ca bătălia hotărâtoare să aibă loc cât mai curând 

Pâna acum, oastea muntenilor se răfuise numai cu cetele de 
ticăloşi cari, fugiţi din tabere, umblau de capul lor prin toată 
Ţara de Sus şi jefuiau, batjocoreau şi ucideau. Răfuiala fusese 
scurtă, dar cumplită. Bineînţeles, cumplită pentru lefegii străini. 
Când se gândea la asta, Lehaci, deşi era un om bun şi milos din 
fire, se simţea cu inima împăcată. Poruncise steagurilor sale să 
pedepsească fără cruţare pe ticăloşii cari, deşi erau, cei mai 
mulţi dintre ei, oameni de neam mare, căci oștile ginerilor 
Moghiloaiei erau oşti de nobili, se purtau ca nişte ucigaşi şi 
tâlhari de rând. Îndată ce erau prinşi, nemernicii erau spânzurați 
pe loc, fără judecată, şi erau lăsaţi să atârne pe la răspântii, cu 
ochii scoşi de corbi şi trupurile umflate, vreme îndelungată, ca 
să intre groaza în toate hoardele rătăcitoare de nobili jefuitori şi 
siluitori. 

Deşi asprele sale porunci de pedepsire erau pe deplin 
îndreptăţite, Lehaci le dase totuşi cu o oarecare strângere de 
inimă. Ca unul care îşi luminase mintea în şcolile şi universităţile 
leşeşti, el avea multă dragoste si preţuire pentru poporul leah, 
popor de oameni vrednici, mândri şi slobozi, care dăduse minţi 
strălucite ca aceea a marelui cărturar şi filosof Copernicus, care 
luminează de mai bine de un veac gândirea filosofică europeană 
şi ideile despre lume şi univers, şi ca a altor cărturari şi dascăli 
ce au adus şi aduc atâta faimă academiilor din Lehia. Dar leşii 
pe care el şi norodul românilor moldoveni îi aveau în faţă nu 
reprezentau câtuşi de puţin poporul leah din Lehia. Dealtfel, 
mulţi dintre ei nici nu erau leşi, ci oameni de strânsură, derbedei 
şi aventurieri de origine nobilă din diferite ţări, baroneti 
sărăcani, decăzuţi şi perverşi, meşteşugari ai omorului şi jafului, 
de toate soiurile şi de toate neamurile, aşa cum erau de obicei 
oştenii cu leafă, condotierii, cum li se mai spunea în apus. 

Alcătuirea oştii Câmpulungului se făcuse mai repede decât 
prevăzuseră capii ei, ceea ce a adus mântuirea cu o clipă mai 
devreme oamenilor de la câmpie, cari, scăpaţi de jefuitori, au 
putut să are şi să semene şi să ferească astfel Ţara de Sus de 
foamete. La propunerea lui Lehaci, capii oştii ţărăneşti au 
hotărât s-o împartă în două trupuri, în două „oşti de pedepsire”, 
cum le-au numit ei. Un trup de oaste, pus sub comanda lui 
Lehaci şi a lui Pepelea, a luat în primire ţinutul Sucevei şi ţinutul 


Hârlăului. Era trupul de oaste cel mai puternic, alcătuit din o mie 
de străjeri şi o mie cinci sute de glotaşi, căci avea cel mai mult 
de lucru, curățirea de ticăloşi a două ţinuturi întinse şi populate. 
Celălalt trup de oaste, alcătuit din patru sute de străjeri şi şase 
sute de glotaşi, pus sub comanda lui Boldur şi a lui Alburel, a 
luat în primire un singur ţinut, acela al Neamţului. 

După ce au curăţat de jefuitori acele locuri şi au băgat groaza 
în ceilalţi ticăloşi ce veneau mereu dinspre Botoşani, laşi şi 
Roman, târguri unde îşi aveau tabăra ostile celor doi gineri ai 
Elisavetei, capii celor două oşti câmpulungene de pedepsire au 
hotărât să se tragă în apropierea munţilor şi să aştepte 
răspunsul Moghiloaiei şi al ginerilor ei. Nu mai încăpea nicio 
îndoială că apriga, femeie se va grăbi să trimită oaste deosebit 
de puternică asupra marilor ei duşmani, muntenii 
Câmpulungului, spre a-şi încheia, o dată pentru totdeauna, 
socotelile cu ei. Ştirile pe care le aveau în vremea din urmă capii 
oştii ţărăneşti întăreau această părere. 

Aşa stând lucrurile, căpeteniile câmpulungenilor au început 
îndată şi cu sârg să se pregătească pentru răfuiala cea mare cu 
domnia. La sfatul de război ce avusese loc, cu cinci zile in urmă, 
la Târgu Neamţ, adică foarte curând după ce sfârşiseră de 
curăţat Ţara de Sus de hoardele jefuitoare, capii celor două oşti 
de pedestrime au chibzuit şi au cumpănit mult asupra felului 
cum câmpulungenii trebuie să întâmpine izbeala cea mare pe 
care o pregătea scrâşnind din dinţi Moghiloaia şi ai săi gineri. 

Boldur şi Alburel ceruseră ca oastea ţărănească să se 
întrunească într-un trup şi să întâmpine pe vrăjmaş în locul ce 
părea că-i va alege pentru a pătrunde în ţara Câmpulungului, 
adică pe valea Moldovei, la poalele munţilor, poarta cea mai 
largă şi mai uşor de străpuns în drum spre inima cetăţii 
zimbrilor. 

Lehaci, sprijinit de Pepelea, a fost însă de altă părere. El a 
spus că oastea ţărănească se va afla în faţa unui duşman foarte 
primejdios, căci este vorba de oşteni de meserie, oameni 
încercaţi în războaie, având în fruntea lor căpitani iscusiţi aşa 
cum este, de pildă, cneazul Viszniewiecki, unul dintre cei mai 
buni strategi ai Lehiei. Un astfel de duşman nu va lucra după 
tipicuri obişnuite, nu va folosi lovituri la mintea cocoşului, ci se 
va sluji cu măiestrie de cunoştinţele sale pe tărâmul 
meşteşugului armelor, folosind viclenia şi înşelăciunea, pentru 


a-şi lovi potrivnicul acolo unde îl doare mai tare şi în clipa în 
care el se aşteapiă cel mai puţin la aşa ceva. 

In privinţa înfruntării lefegiilor cu câmpulungenii, locul cel mai 
potrivit pentru a pătrunde în cetatea zimbrilor este, fără 
îndoială, poarta Moldovei, valea nu prea îngustă a apei care 
străpunge munţii şi obcinele câmpulungene fără prea multe 
împotriviri şi poticneli. S-ar putea ca lefegiii leşi să aleagă acest 
loc pentru a încerca să intre în ţara Câmpulungului, deoarece o 
astfel de alegere ar costa mai puţin sânge pe oşteni şi mai 
puţină frecare de creier pe căpitani. Numai că fiind un loc unde 
toată lumea se aşteaptă să dea bătălia, potrivnicul, adică 
câmpulungenii, îl va întări din vreme şi va îngrămădi acolo cea 
mai mare parte din puterea lor. Ţinând seama de acest lucru, s- 
ar putea ca mai-marii oastei leşeşti să încerce a pătrunde prin 
cea de a doua poartă, a cetăţii bourilor, prin valea Bistriţei. Ar fi 
însă o alegere plină de primejdii, care poate costa pe leah mult 
sânge şi multă bătaie de cap și, dacă nu deschide ochii bine, 
poate duce chiar la nimicirea întregii sale oşti. Dar în aceeaşi 
vreme, o pătrundere pe valea Bistriţei, atunci când izbuteşte, 
aduce roade nemăsurat de mari, căci duce oştile vrăjmaşe de-a 
dreptul în împărăţia munţilor, în inima ţării Câmpulungului, în 
spatele apărătorilor ei, iar asta înseamnă nimicirea până la unul 
a câmpulungenilor. Aşa stând lucrurile, treaba cea mai 
înţeleaptă din partea muntenilor pare a fi aceea de a păzi 
amândouă porţile cetăţii câmpulungene. Numai că asta 
înseamnă apă în vin, înseamnă că în loc să fii tare într-un loc, 
eşti slab în două. Cum aşa ceva nu îţi este îngăduit, singura 
ieşire este aceea de a fi tare în amândouă locurile. Dar se poate 
înfăptui aşa ceva, când oastea pe care o ai nu poate face pui 
peste noapte? lată că se poate, dacă îţi baţi un pic capul, ai un 
pic de minte şi cunoşti niţel tainele meşteşugului armelor! 

Şi Lehaci le-a arătat cum se poate deslega şarada. Anume, 
apărătorii ţării Câmpulungului vor trebui să aleagă ceea ce în 
grai căpitănesc se cheamă „un dispozitiv elastic”, adică o astfel 
de aşezare a celor două trupuri de oaste încât ele să poata sări, 
fără întârziere, unul în ajutorul celuilalt. Tovarăşii neamişului s- 
au luminat la chipuri, apoi au stupit şi au înjurat de plăcere şi în 
semn de preţuire a iscusitului căpitan de oaste care sta în 
fruntea câmpulungenilor. 


Aşadar, sfatul de război de la Târgul Neamţ a hotărât ca 
Lehaci şi Pepelea să-şi aşeze trupul lor de oaste de două mii 
cincisute de săbii la Mălini, pentru a putea apăra poarta 
Moldovei, iar Boldur şi Alburel, cu cei o mie de oameni, să se 
aşeze la Borca, pentru a apăra poarta Bistriţei, între aceste două 
oşti se înalţă ca un zid uriaş de piatră, munţii Stânişoarei dar ei 
sunt fierăstruiţi, de-a curmezişul, de valea Suhei Mari, înspre 
Moldova, şi de valea Sabasei, înspre Bistriţa, având, la cumpăna 
apelor, loc de trecere, pasul Stânişoara. În felul ăsta, Oastea 
Câmpulungului, deşi s-a frânt în două trupuri, poate lucra ca 
unul singur, când duşmanul va încerca să spargă una din cele 
două porţi ale cetăţii zimbrilor. 

La aceste lucrări se gândea Lehaci în vreme ce aştepta cu 
nerăbdare sosirea oştii de trei mii de săbii a lui Podhurcki, care, 
după toate ştirile pe care neamișul le avea de la iscoadele sale, 
se hotărâse să pătrundă în ţara Câmpulungului pe poarta 
Moldovei. Acest lucru părea vădit de vreme ce căpitanul leah îşi 
purtase oastea până la apa Moldovei, urmând a porni în susul ei. 
Numai că întârzierea atât de mare a duşmanului începu a-i da 
de gândit lui Lehaci. De aceea, trimise după Pepelea, spre a se 
sfătui cu el. 

După câtăva vreme, prietenul şi tovarăşul său de arme sosi şi- 
i spuse glumeţ: 

— Poruncă, căpitane! 

— Niciun fel de poruncă, amândoi fiind căpitani şi capi de 
oaste, îi răspunse zâmbind Lehaci. Te-am chemat aici nu pentru 
a-ţi da porunci, ci pentru a primi sfaturi de la tine, căci mie mi s- 
a încurcat mintea rău de tot: ce dracu s-a întâmplat cu 
Podhurcki de întârzie atât? 

— Dracul să-l pieptene! Ori e prea prost, ori e prea deştept. 

— Eu cred ca este prea deştept. 

— Şi eu aşişderea. 

— Deci am gândit amândoi la fel: vicleanul de leah a atins 
doară pentru câteva clipe valea Moldovei, fără a urca în susul ei, 
spre noi. Asta, ca să ne păcălească... 

— Aşa se pare. Eu cred că lucrurile s-au petrecut cam în felul 
ăsta: Alaltăseară, când a ajuns în valea Moldovei, hoţomanul de 
Podhurcki a dat poruncă de popas de noapte. Oamenii şi-au 
întins corturile, au făcut focuri, şi-au perpelit ţepuşile cu carne, 
au tras câte o duşcă de rachiu şi şi s-au culcat. Iscoadele 


noastre, oameni repeziţi, ca toţi muntenii, s-au grăbit s-alerge c- 
o falcă-n cer şi una-n pământ, spre Mălini, ca să ne 
încunoştiinţeze că leahul vrea de acum s-o ia în sus, spre noi. lar 
noi, oameni si mai pripiţi şi mai slabi de minte decât 
prostănacile noastre iscoade, ne-am încrezut în ele. 

Lehaci zâmbi, chibzui o clipă, şi apoi zise: 

— Poate că iscoadele noastre n-au fost chiar aşa de slabe de 
minte pe cât am fost noi doi. Dar trebuie să recunoaştem că 
leahul s-a dovedit a fi osebit de viclean: şi-a culcat oamenii în 
lunca Moldovei, pentru ca noi să credem că are de gând să urce 
pe malul ei, spre Mălini; apoi, după ce si-a lăsat oştenii să 
sforăie câteva ceasuri, a sunat deşteptarea şi au pornit cu toţii 
noaptea, nevăzuţi, înspre apus, spre Târgul Neamţ şi pe urmă, 
pe valea Neamţului, spre Sihăstria, de unde s-au lăsat în valea 
Bistriţei, la Poiana Teiului, dacă nu cumva au ajuns pe Bistriţa 
printr-un ocol mare, dar mai sigur, adică prin Piatra. 

— Cred că aşa s-au petrecut lucrurile, din nefericire, zise 
Pepelea cu ciudă. Se pare că în clipa de faţă, când noi ne dăm 
cu pumnii în cap, ca să ne iasă prostia din el, cei trei mii de leşi 
izbesc fără milă în cei abia o mie de moldoveni de la Borca, în 
vreme ce preaînţeleptul Lehaci şi preadeşteptul Pepelea stau cu 
mâinile în sân! 

Lehaci zâmbi şi, împrumutând jocul lui Pepelea, zise cu glas 
hazos: 

— Ai dreptate: amândoi ne-am făcut neamul de râs! Din 
fericire însă, mai avem vreme s-o dregem, să ne spălăm 
ruşinea. Drept urmare; fă bine matale şi aleargă cu limba 
scoasă pe la fiecare steag şi dă poruncă aprigă ca toată lumea 
să-şi strângă boarfele şi să fie gata de plecare. Dar să nu se 
urnească nimeni din loc, până când nu va auzi trâmbiţaşul 
sunând „retragerea”', căci nu ştim sigur ce-i cu leahul. 

— Aşa am să fac, măria ta! zise Pepelea, făcând o plecăciune 
caraghioasă, şi o zbughi spre steagurile de câmpulungeni. 


XXVII 


Nu trecu mult şi dinspre Mălini se auzi un tropot de cal şi se 
văzură nori de praf. Lehaci nu avu niciun fel de îndoială despre 
ce e vorba. Când olacul trimis de Boldur se opri din galop la doi 
paşi de el şi sări de pe cal vijelios, neamişul îl luă la sigur: 

— Ce s-a întimplat: v-au lovit leşii? 

— Da... cinstite... căpitane... spuse omul gâfâind. Ne-au izbit 
pe neaşteptate... ieri spre seară... E mare prăpăd la Borca... 
fiindcă leah este câtă frunză şi iaibă... iar noi suntem o mână de 
oameni... 

Lehaci se încruntă, căci teama este ciuma câmpului de 
bătaie: 

— Ai cam făcut pe tine, bădie! Cei cari v-au lovit, pe nepusă 
masă, aseară, nu puteau fi mai mulţi decât voi, căci făceau 
parte din străjile de dinainte leşeşti, din avangvardie, cum spun 
leşii. 

Omul lăsă ochii în jos ruşinat şi tăcu. Lehaci îi vorbi încă 
încruntat: 

— Pricep cu ce treabă ai venit aici: te-a trimis Boldur cu jalba- 
n proţap pentru milă şi pomană. Hai? Dă depeşa încoace! 

Omul, roşu ca racul, îi întinse cartea căpitanului său, fără să 
ridice ochii din pământ şi fără să scoată o vorbă. Neamişul îi 
cercetă peceţile, dar n-o mai deschise, căci ştia ce scrie în ea. 
Apoi îşi îmblânzi privirea şi îşi îndulci glasul: 

— Bine. Acum du-te în tabără, bea un rachiu şi o cofă de apă, 
ca să-ţi vii în fire. Să nu cumva să-mi sparii oştenii, că te 
spânzur de limbă! Dar ia spune: cum e drumul pe munte? Pot 
umbla cu tunurile mele pe valea Sabasei? Dar pe cea a Suhei? 

Oşteanul se învioră puţin, întărit de glasul şi uitătura 
schimbată a vestitului căpitan de oşti al câmpulungenilor şi de 
întrebarea de mare încredere ce i-a pus-o. Răspunse cu glas 
răspicat şi cu privire îndrăzneață: 

— Cu călărimea şi cu pedestrimea poţi umbla, cinstite 
căpitane. Da cu tunarii şi archebuzierii nici gând de aşa ceva. 

— Ptii! Păi de ce, berbecule? 

—Pentru că viiturile de primăvară au zăvorât drumeagurile şi 
cărările peste tot. Aşa că numai caii şi oamenii, cari pot sări 
peste stavilele aduse de puhoaie, izbutesc să răzbată de-a 
curmezişul Stănișoarei. 


— Ai deschis ochii bine, sau vorbeşti aşa, din burtă? îl întreba 
Lehaci ca să-l îndârjească un pic şi ca să cumpănească bine 
ceea ce spune. 

— Eu ca eu, da iapa mea i-a deschis bine de tot! A venit aici 
mai mult în salturi de căprioară, sărind peste grămezi de 
bolovani, trunchiuri şi rădăcini... 

— Bine, de-acum sunt lămurit. Îţi mulţumesc pentru ştirile de 
mare preţ pe cari ni le-ai dat. Acum mergi și te hodineşte! 

Lehaci bătu omul pe umeri, îi zâmbi prietenos şi îl însoţi cu 
privirea, în vreme ce acesta porni în galop spre tabără, vesel că 
şi-a spalat ruşinea faţă de vestitul şi îndrăgitul căpitan al 
muntenilor. 

Rămas singur, neamişul căzu pe gânduri. Trebuia să lucreze 
iute şi bine. De felul cum îşi va face el datorinţa atârnă soarta 
luptei din valea Bistriţei. Şi încă asta e puţin zis, căci de lupta de 
la Borca atârnă existenţa ţării Câmpulungului, viaţa femeilor, 
pruncilor şi bătrânilor de pe meleagurile copilăriei sale. lar lucrul 
acesta îi încarcă cugetul şi inima de copleșitoare răspunderi. El 
ştia că sunt clipe în viaţa noroadelor, în istorie, când un singur 
om are în mâna sa soarta miilor şi miilor de semeni ai săi. Poate 
că n-ar fi drept şi nici raţional să fie aşa. Dar asta este 
realitatea, iar ea nu se supune întotdeauna raţiunii ori dreptăţii. 
De felul cum va gândi şi va acţiona acel om pus de întâmplare 
sau de logica evenimentelor să hotărască asupra soartei 
mulțimilor atârnă viaţa, bunăstarea şi fericirea acelor mii de 
semeni ai săi. Se pare că şi el este, în clipa aceasta, un 
asemenea om. Soarta, împrejurările, vrerea tainicelor forţe ale 
istoriei îi pun în mână, în aceste clipe, existenţa întregii ţări a 
Câmpulungului, viaţa, soarta şi fericirea dragilor săi munteni şi 
ale pruncilor lor nevinovaţi. Şi nu numai ale lor, ci poate ale 
întregii Ţări Româneşti a Moldovei, pentru că, dacă izbutesc, 
pilda lor va îmboldi şi pe alţii să apere ţara şi pravilele ei care 
privesc neatârnarea şi libertatea. Dacă el va fi la înălţimea la 
care l-au ridicat împrejurările, dacă el va judeca limpede şi va 
lucra cu înţelepciune, har şi îndrăzneală, atunci dragii săi 
câmpulungeni voi fi mântuiţi. Dacă nu, Moghiloaia, care nu 
cunoaşte mila când e vorba de vrăjmaş, mai ales de vrăjmaşi ca 
muntenii cei mândri şi nesupuşi, va stârpi întreg norodul 
câmpulungean şi orice mlădiţă a sa, oricât de crudă, şi va aduce 
în locul său, să locuiască munţii, alţi oameni, mai supuşi şi mai 


ascultători decât muntenii. Oare bietele mame din împărăţia 
munţilor, din draga lui ţară a Câmpulungului, îşi dau seama că în 
clipa aceasta soarta lor şi a pruncilor lor, trăirea sau pieirea lor 
atârnă de el, neînsemnatul fiu al neamului Lehacilor? Fireşte că 
nu! Ele se roagă acum lui Dumnezeu ca să le apere şi să le 
mântuie pruncii şi pe ele, fără să ştie că în clipa aceasta 
adevăratul lor Dumnezeu (nu-i defel păcat să spui lucrurilor pe 
nume) este el, mâna de lut pământesc, omul neînsemnat pre 
nume Lehaci. Dacă el va izbândi, mamele vor cădea în 
genunchi, îndemnându-şi pruncii să facă la fel, şi vor mulţumi 
împreună, cu lacrimi în ochi, Tatălui Ceresc, socotind că el i-a 
mântuit şi nu robul lui Dumnezeu cu numele de Lehaci. Dacă nu 
va izbândi, atunci bietele de ele nu vor avea vreme nici măcar 
să blesteme, căci vor fi răpuse pe neaşteptate, în somn, 
împreună cu pruncii lor... 

Cu asemenea răspundere copleşitoare în spinare şi în suflet 
Lehaci începu să chibzuiască adânc şi pe îndelete asupra celor 
ce trebuie să facă. După câtva timp de gândire şi cumpănire, 
neamişul ajunse la încheierea că lucrul cel mai de seamă în 
împrejurările de atunci era să lucreze repede şi cu hotarâre şi să 
sară în ajutorul lui Boldur înainte de a fi prea târziu. ,, Bis dat, 
qui cito dat“1 îşi zise el. Trebuie să ajungă în timpul cel mai 
scurt la Borca! Până acolo este cam o poștă şi jumătate, pe care 
trebuie s-o străbată pe un drum greu, mai mult cărare decât 
drum, de-a lungul unor râuri de munte, pe văi înguste şi 
întortochiate. Călăreţii pot face acest drum în mai puţin de o 
jumătate de zi; tunarii deloc, sau cu mare întârziere. Deci: 
călăreţii să pornească îndată şi, strapungând lanţul de munţi ai 
Stânişoarei prin valea Suhei Mari şi Sabasei, să ajungă cel mai 
târziu la prânz în valea Bistriţei, la Borca. Sosirea lor acolo şi 
izbirea ce va urma îndată vor fi o lovitură de trăsnet pentru 
Podhurcki, care se va trezi, pe nepusă masă, în coastă, sau chiar 
în spate, cu aproape pe o mie de străjeri câmpulungeni, oameni 
viteji şi încercaţi în lupte. In urma călăreţilor vor ţine pasul 
aproape cam o mie cinci sute de pedestraşi, cari vor desăvârși 
treaba 


1 Cine dă la timp, dă îndoit. (În limba latină) 


începută de călăreţi: lovirea din spate şi nimicirea întregii oşti 
leşeşti. Da, lucrul ăsta trebuie făcut! Dar trebuie făcut repede! 
Dacă se zăboveşte, atunci nu mai are niciun rost să fie făcut! 

Îndată ce hotărârea sa de cap de oaste a fost luată, Lehaci l-a 
chemat pe ajutorul său la conducerea oştii, căpitan Pepelea, 
pentru a-i cere părerea, fără a fi silit însă de vreo rânduială a 
oştii ţărăneşti să ţină seamă de ea. Pepelea fu atât de deştept 
să recunoască singur că Lehaci este mai deştept decât el, când 
e vorba de greul meşteşug al armelor. Drept urmare, fu de 
aceeaşi părere cu _ iscusitul căpitan de oşti cu care soarta 
blagoslovise pe câmpulungeni. 

Acestea fiind zise, se trecu îndată la treabă. Lehaci se puse în 
fruntea călărimii, alcătuită în cea mai mare parte din dragii lui 
străjeri, şi porni în susul Suhei Mari, hotărât să mute munţii 
Stânişoarei din loc pentru ca să ajungă cel mai târziu la amiază 
la Borca. Astfel încât, până în seară, să încheie socotelile cu 
Podhurcki. Pepelea rămase să-l urmeze îndeaproape, în fruntea 
pedestrimii, căci el avea picioare ceva mai lungi decât Lehaci şi 
putea să se ţină strâns de călăreţi, iar peste asta, era vântură- 
lume de meserie, deci deprins cu mersul apostolesc. 

Drumul prin munte era (aşa cum spusese ştafeta lui Boldur), 
greu dar nu de netrecut. Călăreţii făceau salturi măiastre peste 
felurite stăvili, ca la întrecerile străjereşti, ori ca la marile 
turniruri din apus. Au ajuns la Borca mai repede decât se 
aşteptaseră. La ceasurile prânzului, Lehaci intră în sat, spre 
uimirea şi încremenirea unui pâlc de husari leşi, puşi de veghe 
la gura văii Sabasei de către Podhurchi. Acesta dăduse peste 
cap oastea lui Boldur şi-i silise pe munteni să se retragă în grabă 
la Broşteni, lăsând în urma lor mulţimi de morţi şi de răniţi. 
Husarii nu îndrăzniseră să încerce nici cea mai mică împotrivire 
şi aruncară armele, dându-se prinşi lui Lehaci. 

În depărtare, spre apus, se auzea zvon de luptă, puşcături de 
tunuri şi sâneţe. Lehaci îşi aruncă în galop călăreţii spre 
Broşteni, pentru a lovi din spate oastea lui Podhurcki. El rămase 
un pic în Borca, pentru a-i trage de limbă pe husari. Aceştia, fără 
a aştepta vreun îndemn, i-au spus tot ce ştiau. Românii s-au 
bătut vitejeşte, de ieri seara până astăzi, la prânzişor, dar au 
fost copleşiţi de numărul cel mare al atacatorului. O bună parte 
dintre ei au căzut în luptă, ceilalţi s-au retras, bătându-se, spre 
Broşteni, unde se pare că au întărituri făcute din vreme şi le 


apără cu îndârjire. Un locotenent litvan l-a dus la o casă, spre a-i 
arăta ceva. Ajuns acolo, Lehaci a rămas îngrozit şi ochii i s-au 
umplut de lacrimi. Într-o odaie plină cu tot felul de scule de 
schinghiuit, răstignit pe masa de cazne, cu braţele şi picioarele 
prinse în funii întinse pe scripeţi zăcea fără suflare vechiul, 
bunul şi iubitul său prieten, Boldur. Judele fusese rănit şi căzuse 
în mâinile leşilor. Podhurcki a chitit că este căpetenia 
moldovenilor şi a încercat să afle de la el, la început cu binişorul, 
tăria armiei sale şi, mai ales, care este planul de luptă al 
muntenilor hotărât de sfatul de război de la Tirgul Neamţ, sfat 
de care căpitanul fusese înștiințat de către iscoade. Podhurcki 
voia să afle de la Boldur care este taina pentru care capii 
câmpulungenilor, despre cari el auzise că sunt căpitani 
pricepuţi, făcuseră prostia de a-şi frânge oastea în două trupuri 
despărțite de un zid de piatră de felul munţilor Stânişoarei fără 
putinţă de legătură între ele (Podhurcki nu cunoştea bine acele 
locuri, iar ciobanii bătuţi sau îmbiaţi de el cu bani şi băutură nu-i 
spuseseră nimic despre drumul ce străpunge munţii Stânişoarei 
şi leagă între ele valea Moldovei şi valea Bistriţei). Dar Boldur, 
cum era şi firesc, pentru un om ca el, n-a scos niciun cuvânt şi 
şi-a dat sufletul în chinuri de neînchipuit. 

Lehaci a dat pe loc porunci ca neînfricatul căpitan de oşti 
câmpulungean să fie ridicat din locul acela îngrozitor şi să se 
facă pregătiri pentru ca, îndată ce se va sfârşi lupta, să i se dea 
cinstirea cuvenită unui viteaz şi unui martir ca dânsul. Mâniat la 
culme de fărădelegea lui Podhurcki, care încălcase rânduielile 
sfinte ale luptei, ce nu îngăduiau ca un căpitan prins să fie pus 
la cazne pentru a i se smulge ştiri cu privire la oastea sa, Lehaci 
s-a jurat că nu va avea tihnă până când nu-l va face pe leah să- 
şi plătească aşa cum se cuvine cumplita lui ticăloşie. Apoi a dat 
pinteni calului şi, în curând, a ajuns în fruntea călărimii sale. 

În apropiere de Broşteni, călăreţii câmpulungeni au dat de 
ariergărzile oştii lui Podhurcki. O şarjă scurtă şi leşii au fost daţi 
peste cap. Apoi a început răfuiala cu grosul armatei leşeşti. La 
început lucrurile n-au mers prea uşor, căci Podhurcki, văzându- 
se puternic lovit din spate, s-a răsucit în loc, lăsând în plata 
domnului pe Alburel şi mâna sa de viteji, şi s-a năpustit asupra 
oastei lui Lehaci. Neamişul, deşi se înfrunta cu o putere de trei 
ori mai mare decât a sa, nu s-a înfricoşat deloc şi, folosind şarje 
fulgerătoare şi tăieri de sus, de pe cal, împotriva pedestrimii 


leşeşti, l-a silit pe Podhurcki să-şi oprească atacul pentru câtva 
timp, spre a-şi aduna şi rândui oamenii. Când fu să-l dea a doua 
oară, era prea târziu, căci sosise Pepelea cu cei o mie cinci sute 
de pedestraşi ai săi. Asta a însemnat sfârşitul armiei leşeşti. Nu 
se înserase bine că oastea lui Podhurcki era la pământ. Cea mai 
mare parte dintre lefegii se dăduseră prinşi, căci văzuseră că nu 
mai e nicio scăpare şi ei, ca oameni ce luptau pentru bani şi nu 
pentru o cauză sfântă, n-aveau chef să moară de pomană. 

Podhurcki a căzut viu în mâinile lui Lehaci. A fost judecat 
îndată şi osândit la moarte prin ştreang, pentru încălcarea 
cinstei ostăşeşti şi a rânduielilor străvechi şi sfinte ale câmpului 
de bătaie. Osânda a fost adusă îndată la îndeplinire în faţa 
prinşilor leşi, spre a le sluji drept pildă. 

Lehaci şi Pepelea lăsaseră toată această răfuială în seama 
altor căpitani ai oştii ţărăneşti. Ei zburaseră spre Broşteni, unde 
se afla iubitul lor prieten Alburel, cu mâna sa de oameni, cari 
rămăseseră locului, necunoscând cum s-a sfârşit lupta între 
Podhurcki şi Lehaci. Alburel rămăsese acolo însă şi din altă 
pricină: zăcea în nesimţire, în casa unei babe, rănit greu, la 
şoldul stâng, de plumbi de sâneaţă. Pierduse sânge mult şi era 
alb ca varul. Baba izbutise să-i oprească sângerarea cu leacuri şi 
cu feşi şi să-i oblojească rănile, dar meşterul nu-şi reveni încă în 
simţiri. Lehaci şi Pepelea s-au sfătuit îndată pentru a vedea ce-i 
de făcut. Baba-Buha din Borca murise de mult, iar leacurile sale 
nu le cunoştea nimeni în satul ei. La Broşteni, baba la care 
zăcea acum Alburel, cea mai bună doftoroaie din sat, nu 
cunoştea nici ea leacuri de felul mucegaiurilor Babei-Buha cari 
scăpaseră de la moarte, pe vremuri, atâţia oşteni cu răni adânci 
în trup. Pepelea cunoştea însă o babă doftoroaie la el în sat, la 
Vatra Dornei, care ştia meşteşugul Babei-Buha. Ţinând seama 
de asta şi de faptul că Alburel avea nevoie de îngrijire bună 
vreme îndelungată, el i-a spus lui Lehaci ca părerea sa este ca 
rănitul să fie trimis la socrii săi, la Vatra Dornei, unde va putea fi 
bine îngrijit de către Rafira şi Oiţa, în vreme ce doftoroaia cu 
pricina îi va da leacurile ei făcătoare de minuni. Lehaci fu şi el 
de aceeaşi părere, şi Alburel fu pus într-o carâtă leşească, luată 
de la Podhurcki, care avea arcuri bune şi perne moi, şi fu trimis 
în grabă, însoţit de o gvardie de şase străjeri, la Vatra Dornei. 

Lehaci şi Pepelea rămaseră să-l înmormânteze cu toată 
cinstea pe bunul şi viteazul lor prieten Boldur şi, odată cu el, şi 


pe ceilalţi oşteni câmpulungeni căzuţi în luptă, urmând să se 
hotărască, la un nou sfat de război, care va fi soarta oştii 
Câmpulungului, adică dacă ea se va sparge, ori va mai sta o 
vreme pe picior de război. 


XXVIII 


În imensul şi fastuosul ei salon dc primire din aripa refăcută a 
palatului domnesc, durdulie, înveşmântată în lânuri şi mătăsuri 
grele, proiectată pe fundalul solemn, strălucitor bizar şi 
copleşitor al arhitecturii baroce, ce se suprapunea stilului simplu 
dar avântat al celei gotice, pe jilţul ei masiv şi încărcat cu 
zorzoane ciudate, cu luthul pe braţe şi cu ochii în altă lume, 
Doamna Elisaveta părea un menestrel întârziat în epoca 
monarhiilor şi a despotismului iezuit. Nu cânta un madrigal sau 
o arie de operă, aşa cum s-ar fi potrivit cu salonul ei modernizat 
şi cu vremurile în care trăia. Cânta un cântec unguresc, un cânt 
de stepă, cu pătimiri înăbuşite şi tânguiri prelungi de ieremiadă, 
cu pleoape zăvorâte de visare, cu obraz adumbrit de melancolie 
şi trup legănat de doruri abia stăpânite, urmate de năprasnice 
furtuni melodice şi ritmice, de mişcări spasmodice de trup, de 
scrâşniri de dinţi şi de însângerări de buze, de dans nebunesc de 
degete, ţipete pătimaşe de strună şi geamăt de luth. 

După ce-şi sfârşi cântecul, care o aruncase într-o stare de 
beţie şi extaz, zvârli cât colo gata să-l facă ţăndări, minunatul 
instrument, o capodoperă de o mie de zloți a faimoasei dinastii 
cremoneze Amatti, şi căzu pe gânduri. Era uimită şi speriată de 
prefacerile neaşteptate pe care trupul şi sufletul ei, întreaga sa 
fiinţă, le trăia. De când se întorsese din pribegie, era răscolită 
fără încetare de o nestăvilită dorinţă de trăire, de o poftă, de o 
foame cumplită de viaţă. 

Deşi iubise şi mai înainte traiul bun, aventurile sentimentale, 
luxul şi fastul, acum toate acestea deveniseră pentru ea o 
patimă mistuitoare, sensul însuşi al vieţii sale. lar dânsa îşi 
cultiva patima fără istov şi fără sfială. Şi o cultiva, în primul 


rând, cu ajutorul pajilor nevârstnici şi al ofiţerilor din garda 
palatului, fără să-i pese de copii, de boieri, de lume. 

Da, avea o poftă nebună de viaţă, mai năvalnică şi mai 
răscolitoare ca oricând! lar asta o punea pe gânduri, o speria, îi 
dădea chiar fiori reci, atunci când se întreba de unde-i vine 
această sete nepotolită de viaţă. Căci, deşi îşi răspundea că ea îi 
vine de anii cei mulţi de pribegie, de trai plat şi cenuşiu într-o 
feudă mizerabilă dintr-un obscur palatinat polonez, ea simţea 
totuşi că este semnul apropiatei ei prăbuşiri, simţea, sau mai 
bine zis, presimţea că este cântecul lebedei. lar asta îi făcea o 
poftă, o sete şi o foame şi mai mare de viaţa, o făcea să se 
arunce în viitoarea plăcerilor cu şi mai mare frenezie. 

Fireşte, nu era fericită. Erotomania ei era un refugiu. Asta, nu 
numai pentru că presimţea apropierea catastrofei, ci şi pentru 
că iubea cu adevărat, pentru că iubea pătimaş şi curat, dar nu i 
se răspundea. De două decenii iubea ca o fecioară sfioasă, tainic 
şi cu deznădejde, pe un om cu totul deosebit, un om cu 
strălucite calităţi, dar incapabil de iubire. Acesta era vechiul, 
nedezminţitul şi neegalatul ei prieten şi sfătuitor, înțeleptul, 
instruitul şi falnicul boier valah, Nistor Ureche. Ce păcat că acest 
strălucit exemplar uman, demn de dragoste şi admiraţie, era 
schilodit sufleteşte, era subminat de prea marea lui dragoste de 
sine, lăcomie şi scepticism şi, mai ales, de lipsa lui de suflet, de 
căldură umană, pe care i-o pricinuia cerebralitatea lui, excesul 
lui de rațiune şi de calcul! Dar poate că tocmai această 
estropiere, această castrare, îl ridica deasupra semenilor săi, îl 
făcea mai înzestrat şi mai vrednic de admiraţie, mai puternic şi 
mai dominator, poate că tocmai imunitatea lui în faţa 
slăbiciunilor sufleteşti o făcea pe ea să-l iubească în chip 
pătimaş şi deznădăjduit. Poate că (gândul ăsta o tăcea să 
roşească), iubirea ei era ceea ce i-a spus cândva fratele său 
Toma, pe jumătate în glumă, pe jumătate în serios, supunerea 
fiarei mărunte, primitive, față de fiara de rasă, inteligentă... 

Boriszka îi anunţă pe nemeşul Toma. Incuviinţă din cap 
primirea. Frate-său intră. Îl privi mulţumită; arăta admirabil. 
Întinerise. Traiul bun şi femeile frumoase făcuseră minunea 
asta. Într-un fel, semănau. Şi lui, și ei le plăceau viaţa. Dar se şi 
deosebeau. Poate prea mult pentru două vlăstare ale aceleiaşi 
tulpini. Toma era un om prea bun, prea naiv şi cam indolent. N- 
avea energia, îndrăzneala, dinamismul şi fermitatea ei. După ce 


îl mai măsură şi cântari niţel, ghicind cam ce vânt îl aduce pe la 
ea, îl luă în primire: 

— Ce-i cu tine? Ai venit iar după bani?! 

— Fireşte, răspunse Toma flegmatic. Ai câştigat destui de pe 
urma mea şi am luptat în destule războaie pentru belşugul şi 
slava ta, ca să merit şi eu, din când în când, câte un bacşiş 
mărunt. Un mercenar te-ar fi costat mai mult. 

— Te cam înşeli: nu cred că există undeva în lume o mână 
spartă care să te întreacă... 

— Donjuanii când încep să se treacă, trebuie să bage des 
mâna în buzunar, dacă vor să supravieţuiască. 

— Bine, o să-ţi dau mâine partea ce ţi-a mai rămas din renta 
pe care ţi-am fixat-o. 

— Poţi să-mi dai şi ceva pe deasupra. Eu nu mi-an drămuit 
sângele când am luptat pentru chivernisirea ta. 

— Ţi-aş fi dat un supliment substanţial, dacă ai fi izbutit, acum 
zece zile, să-l convingi pe Viszniewiecki să se pună el în capul 
expediției de pedepsire a nespălaţilor de câmpuiungeni, în loc 
să-l trimită pe nevlegul de Podhurcki, şi dacă te-ai fi dus şi tu cu 
el... 

— Ginerele tău, ca şi fratele tău, s-a săturat până în gât de 
noroi şi sânge care să plămădească gloria Elisavetei 
Czomortany. În afară de asta, omul are nevastă frumoasă, şi-o 
iubeşte şi vrea să se mai îngrijească niţel şi de ea. 

Elisaveta răspunse zâmbind cu îngăduinţă: 

— Eşti răutăcios şi obraznic! Dar nu-s supărată. la spune; de 
data asta l-ai convins pe ginere-meu? 

— Da. Va porni împotriva muntenilor curând după paştile 
ortodox. 

— Bravo! Ai de la mine, pe luna asta, un spor de cincizeci la 
sută, la bursa ce ţi se cuvine. 

— Numai atât? Tare mai eşti „economă”' ca să nu zic altfel. 

— O să-ţi dau un sac de galbeni, când vom sfârşi cu 
căpăţânoşii de câmpulungeni. Pentru o asemenea izbândă, aş 
risipi tot aurul din lume! Aşa de tare îi urăsc pe răpănoşii, 
Câmpulungului! Mai ales pe tâlharul din capul lor, pe ţărănoiul 
înnobilat, Lehaci-neamiş! 

Toma îi spuse sincer şi convins, deşi voia s-o zădărască un 
pic: 


— Să ştii că mie mi-e tare simpatic! L-am cunoscut 
îndeaproape; nu numai că e un tânăr foarte distins şi cult, dar e 
şi foarte deştept. 

— E mai mult viclean decât deştept. 

— E un om deştept şi abil. E numai creier! 

Doamna spuse cu amărăciune: 

— Mai cunosc eu un valah de soiul ăsta, care are creier nu 
numai în tigva capului, ci şi în coşul pieptului. Dealtfel se pare 
că mai toţi valahii sunt aşa... 

— Sunt oameni chibzuiţi, dar nu sunt lipsiţi de suflet. Nu 
numai moştenirea lor romană i-a făcut cumpăniţi, calculaţi şi 
realişti, ci şi furtunile zbuciumatei lor istorii. Tocmai aceste 
calităţi le-au îngăduit, în chip aproape miraculos, să reziste - 
aici, la răscruce de vânturi, unde se ciocnesc interesele a patru 
mari puteri - cu frontiere proprii, cu stat şi cu armată proprie, cu 
principi şi cu administraţie proprii, cu un statut de neatârnare şi 
independenţă, în schimbul unor concesii aparente făcute când 
unor puternici, când altora. Numai asta explică faptul că 
principatele lor, Ţara Românească, Moldova şi Transilvania n-au 
fost prefăcute în paşalâc sau în feudă. Trebuia să recunosc că 
sunt oameni abili! 

— Mie îmi spui? Îi cunosc eu bine pe valahi: sunt ca femeia 
cea vicleană, care iubeşte cu carneţelul de socoteli în sân, 
deasupra inimii, şi, întotdeauna, pe cel mai tare... 

— Se poate să ai dreptate; valahii fac parte dintre acele 
neamuri cărora suferinţa îndelungată şi vitregiile istoriei le-au 
ascuţit mintea. 

Elisaveta îşi privi ironic fratele: 

— Văd că-i lauzi din toată inima pe valahi. 

Toma îi răspunse cu priviri şi mai ironice: 

— E şi firesc! Nu mănânc oare pâinea lor? Se pare că tu ai 
uitat lucrul ăsta. 

— Eşti din nou obraznic. Şi mincinos: ai păreri bune despre 
valahi şi despre valahe, numai pentru că ţi-a sucit capul muierea 
măscăriciului cela de Pepelea, după care oftezi toată ziua. 

Toma spuse melancolic; 

— Dac-ai fi văzut-o, m-ai înţelege... 

— Dacă aş fi văzut-o, i-aş fi scos ochii! 


— Ştiu, frumoasă împărăteasă, că nu ţi-e dragă de loc Albă- 
ca-Zăpada, dar, din păcate, n-ai pus încă mâna pe oglinda 
fermecată... 

Doamna vru să răspundă ceva, dar nu mai avut timp, căci uşa 
se deschise furtunos şi înăuntru năvăli Boriszka, înspăimântată, 
plânsă şi fără grai. 

Elisaveta alergă spre ea, palidă, cu ochii măriţi, cu trupul 
tromurând ca varga, în prada unor negre presimţiri. O îmbrăţişă 
duios şi-i zise: 

— Ce-i cu tine, drăguţa mea? Ce ţi s-a întâmplat? spune 
sufleţelule. De ce taci? Ţi-ai pierdut graiul? 

Boriszka încercă să îngăime ceva, dar limba i se zbătu 
neputincioasă. Doamna o mângâie, o sărută pe frunte şi o 
încurajă: 

— Haide, puica mea, vină-ţi în fire, vorbeşte. 

Apoi o aşeză pe o canapea, se duse la masă, se întoarse cu 
un pahar cu vin vechi şi aromat şi îl întinse slujnicuţei ei 
preferate: 

— Bea un pic. O să-ţi facă bine. 

După ce bău câteva înghiţituri, Boriszka putu să spună printre 
sughiţuri: 

— Alteța sa prinţul Mihai e pe moarte... Alteţa sa Reghina vă 
cheamă la ea. 

Doamna rămase încremenită. Îşi muşcă până la sânge limba 
ca s-o desţepeneaseă şi izbuti să bâlbâie: 

— Cum?! Pe moarte?! Dar ce i s-a întâmplat? 

Boriszka începu să se descarce mai bine: 

— Tocmai se întorsese de la împărtăşanie, împreună cu Alteța 
sa Reghina, că azi e sâmbăta Paştilor la ortodocşi, când începu 
să verse, să se zvârcolească pe jos şi apoi... a rămas nemişcat... 

— E otrăvit! Otrăviiit! mugi doamna. Asta-i mâna fiarei de 
Marghita! Să mergem îndată la el! 

Alergară cu toţii spre aripa palatului unde locuia fiică-sa 
Reghina şi ginerele ei, prinţul Mihail Viszniewiecki. Când au 
ajunss acolo, prinţul nu mai mişca, iar nevastă-sa zăcea leşinată 
pe o canapea. Medicul curţii se căznea s-o readucă în simţiri, 
lăsându-l pe prinţ în părăsire, semn că tânărul şi frumosul nobil 
polonez, a cărui otrăvire o zguduise atât de mult pe Boriszka, 
închisese ochii pentru totdeauna. Întrebat de mărita doamnă ce 
s-a întâmplat cu ginerele ei, doctorul i-a spus că prinţul a murit 


prin otrăvire, curând după ce a luat sfânta împărtăşanie la 
biserica domnească. Este foarte probabil că sfânta 
cuminecutură a fost amestecată, de vreo mână criminală, cu o 
otravă extrem de puternică, ce i-a provocat moartea în numai o 
jumătate de oră. 

Pe loc s-a socotit că ucigaşul a fost însuşi preotul bisericii 
domneşti, care l-a împărtăşit pe cneaz. (Wisznie- wiccki, fiind de 
origine ucrainiană, era ortodox). 

Doamna Elisaveta îl trimise îndată pe marele armaş Luca 
Prăjescu să-l înhaţe pe popă şi să-l pună la cazne, pentru a-l 
face să vorbească, deşi nu avea nicio îndoială cine pusese la 
cale otrăvirea. Presupunerile ei fură pe deplin întărite de 
cercetări. Popa Paisie fusese unealta lui Gavril Moghilă, fiul 
doamnei Marghita, care trăia împreună cu mă-sa, în pribegie, în 
Ardeal. Era limpede că haina cumnată a Elisavetei făcuse totul 
ca să se ţină de cuvânt şi atrăsese în urzelile ei un slujitor al 
bisericii, care era câmpulungean (fusese călugăr la Suceviţa, 
înainte de a fi hirotonisit preot) şi care, pesemne, o ura de 
moarte pe Moghiloaia şi pe cei ce o sprijiniseră în pornirile ei 
pentru mărire. Cel puţin aşa gândea Elisaveta, frate-său şi toată 
curtea, deşi, supus la cazne drăceşti, popa a mărturisit orice 
afară de amestecul câmpulungenilor în fărădelegea făptuită de 
el. 

Cu toate că fiică-sa Reghina, cel mai frumos, mai izbutit şi mai 
iubit copil al ei, era într-o stare vecină cu nebunia, cu toate că 
avea de acum două fete văduve, doamna Elisaveta îşi veni 
repede în fire. Întâia ei grijă a fost ca să fulgere sabia răzbunării 
asupra ucigaşului preaiubitului ei ginere. Şi a fulgerat-o aşa cum 
numai o fiinţă ca ea o putea face. Fără a fi judecat, popa a fost 
pus, în faţa bisericei pe care o pângărise, biserica cu hramul 
sfântul Nicolae, strâns legat în funii, într-un jeţ, deasupra unor 
grămezi de uscături cărora li s-a dat foc. Această ardere pe rug 
a avut loc în sâmbăta paştelui din anul 1616, în faţa întregii curţi 
domneşti şi era prima execuţie de acest fel din istoria ţărilor 
române, românii, oameni blânzi şi miloşi, arătând silă faţă de 
asemenea privelişti. 

Nemeşul Toma Csomortany, care era de faţă la acest 
spectacol demn de Compania lui Hristos şi de Sfântul Ignaţiu de 
Loyola, îşi spunea în timp ce sta să-şi verse maţele din cauza 
mirosului de carne omenească friptă;  „Soră-mea este o fiară 


fioroasă! De unde naiba o fi moştenit atâta cruzime?! Secuii 
noştri, deşi sunt, ca toţi oamenii de margine, firi aprige, sunt 
oameni buni la suflet. Nu mai încape îndoială că soră-mea a 
moştenit pe bunicul Arpad Csomornym zis A tatár, «Tătarul», 
om tare hain, care era tătar după mamă, şi că Elisaveta a fost 
botezată pe drept cuvânt, de către colegele ei de institut, pe 
care le snopea în bătăi şi le prigonea în toate chipurile, cu 
numele de A tatár nö- Tătăroaica»". 


XXIX 


Îi vedea ca prin sită faţa lui albă, de fetişcană, scăldată în 
râuri de sudoare, obrajii lui învăpăiaţi de pojarul bolii, gura sa 
mică, însângerată de fierbinţeli, pieptul său de băietan, aburit 
de dogorile lăuntrice. 

Veghea îndelungată şi neîntreruptă la căpătâiul lui o istovise 
cu totul. Pleoapele i se păreau de plumb, capul îi cădea mereu 
în piept, trupul i se cocârjea pe scaun şi sta gata să pice pe 
perna lui. Dar ea se desprindea la vreme de mrejile somnului, se 
îndârjea, se încorda, îşi scutura pleoapele, îşi freca ochii, îşi 
pălmuia obrajii, îşi sugruma oboseala şi rămânea mai departe 
trează, de veghe lângă patul lui de suferinţa. 

De câte zile şi nopţi sta oare acolo încremenită, 
înspăâmântată şi îndurerată, ca o mamă la căpătâiul pruncului 
său bolnav? Nici ea nu mai ştia bine. Poate de patru, de cinci, ori 
de mai mult. 

O chinuia nu numai teama cumplită că ar putea să-l piardă, ci 
şi remuşcările ei de femeie cinstită, de soţie credincioasă şi mai 
ales, ruşinea faţă de mamucă-sa. Da, îi era ruşine cumplit de 
maică-sa, care o privea uimită şi speriată, aproape neînţelegând 
dăruirea şi înfrigurarea cu cari îl îngrijea pe rănit, prea mari 
pentru o femeie măritată, chiar dacă este vorba de cel mai bun 
prieten al bărbătului ei. lar maică-sa o făcea să-i fie şi mai mult 
ruşine de ea însăşi, când, din grijă pentru sănătatea ei, o ruga, 
cu lacrimi în ochi, s-o lase să-i ţină locul, să vegheze şi ea un pic 
la căpătâiul bolnavului, măcar atâta cât draga ei copilă să pună 


niţeluş capul jos, să se hodinească doar câteva ceasuri, ca să nu 
capete vreo surpătură la inimă, din pricina nesomnului şi a 
zbuciumului... 

Se întreba singură: de ce oare se încăpăţânează sa n-o lase 
pe maică-sa în locul ei? Nici ea nu ştie. O putere mai mare decât 
vrerea ei, aşezată undeva, dincolo de înţelegerea ei, o ţintuieşte 
lângă patul lui, o face surdă în faţa strigătelor deznădăjduite ale 
trupului său istovit, nesimţitoare în faţa spaimelor maicii sale, 
oarbă în faţa lacrimilor sale. Să fie oare vorba de simţământul 
acela neasemuit de puternic care se naşte în inima unei mame 
al cărei prunc se află în primejdie şi care face din ea o roabă 
înflăcărată şi o mucenică gata de orice jertfă? S-ar putea să fie 
vorba de asta, căci simte cum se nasc în ea simţăminte duioase 
de mamă, cum i se aprinde în piept focul unei iubiri neprihănite 
şi se revarsă apoi în valuri asupra bolnavului care, deşi e om în 
toată firea, are înfăţişare, boi, gingăşii şi stângăcii de copil. 

Dar tare îi este teamă că se înşeală, sau, mai rău, se minte 
singură! Simţământul pe care îl încearcă faţă de el are acea 
duioşie şi dăruire, amestecată cu spaime şi frământări de tot 
felul, pe care le încearcă o mamă în faţa unui prunc bolnăvior, 
dar mai are şi altceva peste asta, un lucru de care ea, ca 
femeie, îşi dă seama, dar îi este teamă să şi-l limpezească şi se 
sfieşte să şi-l mărturisească în chip deschis. S-ar putea deci ca 
simţământul pe care îl încearcă să fie dragoste obişnuită, 
dragoste de femeie, ceva asemănător cu simţământul pe care îl 
are (simte că-l mai are încă!) faţă de bărbatu-său. Dar este oare 
cu putinţă ca în inima ei să fi încolţit o nouă iubire fără ca ea s-o 
înăbuşe pe cea veche, este oare cu putinţă ca ea să înceapă a-l 
iubi pe Alburel, fără a se îndepărta de Pepelea?! Cum s-ar 
spune, este oare cu putinţă ca să-i iubească pe amândoi în 
acelaşi timp?! Desigur că nu. A spune da, însemna a spune o 
mare gugumănie! 

Bine, dar atunci de ce simte că ţine mult la meşter (şi încă, pe 
zi ce trece, tot mai mult!) şi că, în acelaşi timp, nu l-a uitat pe 
Pepelea ci îi este dor de el, iar asta, cu simţământ de femeie, de 
nevastă, care o face să se roage lui Dumnezeu ca oastea 
ţărănească să se spargă cât mai repede? E greu de răspuns, 
căci e greu de înţeles. 

S-ar putea ca dânsa să se înşele, s-ar putea că ceea ce crede 
ea că simte să nu fie totuna cu ceea ce simte cu adevărat, s-ar 


putea ca simţământul pe care i l-a trezit Alburel să nu fie iubire 
adevărată, deşi ei i se pare că este. După cum s-ar putea ca 
simţămintele ei faţă de Pepelea să se fi schimbat, adică să nu-l 
mai iubească, deşi ea crede că-l iubeşte mai departe. S-ar putea 
multe, dar e greu de spus care este adevărul. Ceea ce poate 
spune însă că este un lucru adevărat este faptul că în inima şi în 
sufletul ei domneşte o mare vânzoleală, o mare răvăşeală, şi că 
lucrurile se vor limpezi numai când i se va întoarce bărbatul 
acasă. Numai atunci îşi va da seama pe cine iubeşte cu 
adevărat. _ 

„Vai, unde m-au dus gândurile! se ceartă Oiţa singură. In loc 
să-mi fie mintea la primejdiile cari îl pândesc pe bietul bolnav, 
mie îmi zboară gândul aiurea!” Dojana ce şi-o făcea singură îi 
poartă gândul la Baba-Mina. Ce o fi făcând? De ce zăboveşte 
atâta? Măcar dacă ar zăbov cu folos! Nu prea calcă pe urmele 
Babei-Buha, deşi se spune că borcăneanca i-a fost dăscăliţă. Nu 
prea se pricepe să mânuiască mucegaiurile. Dovadă că treburile 
cu meşterul nu prea merg bine: fierbinţelile nu i s-au potolit, iar 
bietul om nu şi-a revenit în simţiri, deşi l-a oblojit cu tot felul de 
mucegaiuri Şi doară au fost mucegaiuri asemănătoare cu acelea 
ale Babei-Buha, după cât a putut să-şi dea ea seamă, căci 
cunoaşte leacurile de soiul ăsta, de pe vremea când era oblojită 
în conacul de pe Ostra de către doftoroaia borcăneancă. 
Pesemne că atunci când le-a făcut nu a ţinut seamă cu sfinţenie 
de tot ce o învățase Buba. Dracu s-o ia, că nu prea calcă a 
doftoroaie! 

Frământată de astfel de gânduri, Oita se desmorţise, iar 
somnul îi fugise. În sfârşit, intră pe uşă Baba-Mina. 

— Da ce naiba ai făcut acasă, de-ai zăbovit atâta? o luă în 
primire Oiţa. 

— Pai, am făcut leacuri proaspete, măicuţă, că cele vechi erau 
pe sfârşite şi, de altfel, se cam trecuseră, răspunse doftoroaia 
liniştită. 

— Cel puţin de i-ar fi de vreun folos! 

Baba pipăi bolnavul pe frunte şi pe obraz şi zise sigură de ea: 

— O să-i fie, maică, nu te teme! lacă fierbinţelile s-au potolit şi 
mai mult. Mâine ţi-l pun pe picioare, adăugă baba, făcându-i cu 
ochiul. 

Oita o privi chiorâş şi o repezi cât colo: 


— Păi ar fi şi timpul! Te chinui de vreo cinci zile, şi bietul 
bolnav e tot cu-n picior în groapă! 

Baba-Mina pipăi pieptul lui Alburel şi apoi spuse netulburată: 

— Nu-i chiar aşa, măicuţă. De vreo două zile, l-au mai lăsat 
fierbinţelile, nu mai aiurează, se trezeşte din când în când din 
leşin, spune cuvinte fără noimă, dar totuşi vorbeşte, a prins grai. 

— Te cam lauzi... 

— Ba deloc. lacă astăzi fierbinţelile s-au potolit bine de iot. 
Mai asudă, dar nu arde ca mai înainte. 

— Da de ce merge aşa de greu? 

— Fiindcă rana a fost tare grea, maică. Plumbul i-a străpuns 
tot şoldul, a trecut la un farmec de rărunchiul de pe stânga (fără 
să-l vateme, căci nu face cu sânge), dar i-a pricinuit şi aşa 
destul de rău. Acum însă rana aproape că-i închisă, iar 
fierbinţelile s-au muiat bine. Dar hai, ajută-mă să-l oblojesc. 

L-au doftoricit amândouă, turnându-i cu lingura leacurile pe 
gât şi schimbându-i feşile. Alburel, care se trezise, deschise 
ochii mirat şi părea că are mintea limpezită, căci a zâmbit de 
mai multe ori Oiţei şi a murmurat câteva vorbe neînţelese, dar 
cari păreau, judecând după chipul său, să fie ceva plăcut. 

A doua zi, meşterul n-a mai avut deloc fierbinţeli şi s-a trezit 
din îndelunga sa amorţire. Oiţa nu era acolo, căci văzând că 
bolnavului îi merge bine, îi îngăduise maică-si să-i ţină locul. 
Alburel a întrebat unde se află, şi când i s-a spus unde, s-a 
arătat tare bucuros. Spre seară a venit şi Oiţa, care fu cât se 
poate de mulţumită de veştile pe cari i le dete maică-sa înainte 
de a-i lăsa rândul la veghe. Rămaşi singuri, Oiţa şi Alburel s-au 
privit vreme îndelungată, fără să-şi vorbească. Nici nu era 
nevoie, căci ochii şi feţele lor îşi vorbeau cu mai mult spor şi mai 
limpede decât ar fi putut s-o facă buzele lor. 

Peste vreo două zile, Alburel se simţea bine, se hrănea binişor 
şi, la sfatul doftoroaiei, încercă să se dea jos din pat spre a 
învăţa să umble din nou, în picioare. Izbuti să facă, sprijinindu-se 
temeinic de umărul şi braţul Oiţei, câţiva paşi. In ziua 
următoare, putu, în sfârșit, să iasă în ogradă şi să se mişte la 
aer curat un timp bunicel, ajutat de Oiţa, căci nu se putea ţine 
singur în picioare. Părea cât se poate de mulţumit de tot ceea ce 
se petrecea cu dânsul şi, dacă îl priveai mai cu băgare de 
seamă, puteai spune că este chiar fericit. Mergea alături de 
Oiţa, se sprijinea des de braţul ei, se priveau cu drag unul pe 


altul, vreme îndelungată, îşi zâmbeau dulce tot timpul, dar de 
vorbit îşi vorbeau prea puţin. Le plăcea mai mult să se 
privească, sau să zboare pe aripile gândului, să viseze. 

Alburel se gândea că pentru a doua oară ursita sa lucrase în 
chip ciudat, adică prefăcuse năpasta în fericire. Dacă nu s-ar fi 
abătut pe capul lui din nou nenorocirea, n-ar fi avut prilejul să 
fie iarăşi fericit. Se pare că destinul său se supune unei legi 
destul de stranii: nenorocirea naşte fericire; pentru a putea sorbi 
licoarea fericirii, trebuie mai întâi să guste din băutura amară a 
nenorocului şi a durerii. Dar, ca şi pe vremuri la Ostra, preţul 
fericirii de aici n-a fost prea mare. E drept că de data asta ela 
fost acela care a plătit mai mult iar Oiţa mai puţin. Dar asta n- 
avea nicio însemnătate şi, dealtfel, aşa se şi cădea să fie, căci el 
era bărbat şi avea spinare mai răbdătoare. Lucrul de căpetenie 
era că dânsul se simte fericit şi că Oiţa nu părea să fie în altă 
stare sufletească decât a sa. Se pare că s-au petrecut cam 
aceleaşi prefaceri sufleteşti ce se petrecuseră, cu opt ani în 
urmă, la Ostra, când traiul unul lângă altul şi primejdia de 
moarte ce pândea pe unul dintre ei au zămislit dragostea. Oiţa 
se arăta a fi nu numai o prietenă credincioasă care îl îngrijeşte 
cu multă dăruire, dar şi o femeie care se apropie din ce în ce 
mai mult de el şi nu-i pare rău deloc de ceea ce se petrece cu 
ea. 

Într-un cuvint, Alburel şi Oiţa retrăiau clipele fericite şi, în 
acelaşi timp, zbuciumate, de la Ostra. „Fericite şi zbuciumate,”' 
căci aşa cum filosofa uneori Alburel, fericirea îndrăgostiţilor nu 
poate fi despărțită de zbucium. De ce oare? Pentru că dragostea 
înseamnă creaţie, iar creaţia înseamnă zbucium, după părerea 
lui Alburel. Legea asta, aşa precum o spunea propria sa 
experienţă, se aplică şi la creaţia artistică, iar acest lucru nu-i de 
mirare deoarece, după cât îşi dă el seama, zbuciumul este 
esenţa lumii, omul, viaţa, firea, întreaga existenţă fiind zbucium, 
contrazicere. 

Asta îl făcea pe Alburel să spună că noi, oamenii, trebuie să 
iubim zbuciumul, acţiunea, fiindcă ea reprezintă viaţa, şi să 
urâm liniştea, încremenirea, deoarece ea reprezintă moartea, 
distrugerea, neantul. Dar toate aceste speculaţii filozoficeşti le 
făcuse mai înainte, în vremea când trăia singur departe de Oita, 
când zbuciumul inimii sale îl silea să se întrebe ce este viaţa şi 
ce este moartea. Acum însă, meşterul lăsase filosofia în seama 


purtătorilor de barbă, el mulţumindu-se numai cu bucuria de a 
trăi şi cu cea mai mare dintre bucurii, iubirea 

lar Oiţa, care pe vremuri, când era singură, simţea şi ea o 
oarecare aplecare către filosofie (dar către una mai pe înţelesul 
tuturora, întrebându-se, de pildă, de ce oare se mai mărită 
muierile astăzi, când bărbaţii nu-s, de fapt, decât nişte musafiri 
scumpi la vedere), trecuse de partea lui Alburel cu arme şi 
bagaje. 

Numai că bucuria lor, ca orice lucru bun, nu ţinu mult: peste 
două săptămâni sosi Pepelea acasă. Oastea ţărănească se 
spărsese aproape în întregime, rămânând doar un mănunchi de 
vreo cinci sute de străjeri, pe care Lehaci îl oprise lângă sine, la 
Câmpulung, spre a acoperi adunarea şi realcătuirea trupului de 
oaste, atunci când Moghiloaia s-ar hotărî să pună la cale o nouă 
răfuială cu câmpulungenii. Reîntoarcerea lui Pepelea fu primită 
cu mare bucurie de către Bolcaci, de tot satul şi chiar şi de Oiţa, 
deşi Alburel nu prea se aşteptase la acest lucru din urmă. 
Pepelea, cum era şi firesc, era în al nouălea cer, căci lipsise mult 
de lângă neasemuita lui nevestică. Nu mai puţin bucuros fu 
hâtrul bărbat al Oiţei când văzu că bunul său prieten Alburel 
trecuse cumpăna cea grea şi mergea cu paşi repezi spre 
însănătoşire. 

În schimb, meşterul zugrav nu mai ştia ce simte. Pe de o 
parte, îi părea bine că îşi revede bunul său prieten. Pe de altă 
parte îi părea rău, pentru că îi era teamă că venirea lui va 
schimba stările de lucruri de până atunci. 

Şi - într-un fel - aşa s-a şi întâmplat. Spre mirarea ei, Oiţa 
văzu, din prima noapte petrecută alături de bărbatu-său, că 
simţămintele ei pentru el nu fuseseră clintite sau schimbate cu 
nimic de către acelea pe care le avea dânsa pentru Alburel. Ea 
văzu că îşi iubeşte mai departe bărbatul, ca şi când nu s-ar fi 
petrecut nimic nou în viaţa ei sufletească. Asta înseamnă, îşi 
spunea ea, după ce Pepelea adormise fericit, că ea îl iubeşte cu 
adevărat doar pe dânsul, simţămintele ei pentru Alburel fiind, în 
chip greşit, bănuite de ea a fi iubire, în vremea când bărbatul îi 
lipsea de acasă. 

Dar, spre spaima şi uimirea ei, a doua zi, când se întoarse la 
bolnav, spre a-ldoftorici şi a-l ajuta să reînveţe mersul în 
picioare, îşi dădu seama că simţămintele ei faţă de Alburel nu se 


schimbaseră cu nimic, odată cu venirea lui Pepelea, adică îl 
iubea ca şi mai înainte. 

Spaima ei se prefăcu în groază, iar uimirea în uluire, când, 
întorcându-se seara la bărbată-său, îşi dădu seama că totuşi îl 
iubeşte pe el cu adevărat! Bineînţeles, în noaptea aceea n-a 
închis ochii deloc. li era cu neputinţă să-şi dea seama în chip 
limpede ce se petrece cu ea. Oare îl iubeşte cu adevărat numai 
pe Pepelea? Aşa i se pare când este lângă el, în braţele lui. Dar 
de ce simte totuşi că-l iubeşte pe Alburel atunci când se duce la 
dânsul, când e singură cu el, deşi între dânşii nu se petrec 
lucrurile cari se petrec între ea şi bărbatu-său, dragostea lor 
fiind cu totul neprihănită?! Asta poate să însemne că îl iubeşte 
cu adevărat numai pe Alburel, pentru că, deşi între ea şi meşter 
nu există acel lucru care leagă atât de mult femeia de bărbat, 
dânsa îl iubeşte totuşi. Dar cum se împacă asta cu faptul că ea, 
atunci când se află lângă Pepelea, simte că-l iubeşte pe el, pe 
bărbatu-său? Aici e aicea! Nu se poate ieşi din încurcătură, 
decât spunând că ea nu-l iubeşte cu adevărat nici pe Alburel. 
Dar răspunsul ăsta te bagă într-o încurcătură şi mai mare: dacă 
nu-l iubeşte cu adevărat nici pe bărbatu-sau, nici pe meşter, 
atunci pe cine iubeşte cu adevărat?! Ar putea răspunde la 
întrebare numai dacă ar exista un al treilea bărbat pe care să-l 
iubească. Dar aşa ceva nu există în viaţa ei. Atunci care este 
adevărul? Adevărul nu poate fi decât unul singur acela ecare l-a 
bănuit mai de mult şi pe care acum nu-l mai poate înlătura: îi 
iubeşte pe amândoi în acelaşi timp! Păi se poate aşa ceva? lacă, 
se poate! Faptele i-au arătat că se poate, că a iubi doi bărbaţi în 
acelaşi timp e ceva cu putinţa. Cel puţin la ea! Şi la toate 
femeile cu suflet bolnav ca al ei. Pentru că numai un suflet 
bolnav poate simţi aşa ceva. Şi o minte bolnavă... Se pare că ea 
nu mai e în toate minţile. 

Va trebui totuşi să-i spună toate astea lui bărbatu-său... Ba 
nu, lui n-o să spună! El n-o să creadă nimic, o să râdă şi o să-şi 
bată joc de ea. O să-i spună numai lui Alburel. El este un alt soi 
de om, mai simţitor, mai înţelegător, mai citit, mai învăţat. În 
cărţi scrie despre toate celea. O fi citit el şi despre vreun suflet 
bolnav ca alei... 


XXX 


Alburel pătimea şi el, dar mai puţin decât Oiţa. În primele zile 
ale reîntoarcerii lui Pepelea suferise destul de mult din cauza 
geloziei şi a mustrărilor de conştiinţă. Când văzu însă că Oita, 
deşi părea tulburată şi neliniştita, îi arăta totuşi aceeaşi 
dragoste ca mai înainte, fu din ce în ce mai puţin gelos. La fel se 
întâmplă şi cu mustrările de cuget. Acum, când trăia în 
apropierea nemijlocită a lui Pepelea şi Oiţa, când se vădea în 
chip brutal cine era adevăratul stăpân al Oiţei, el se simţea din 
ce în ce mai puţin vinovat faţă de bunul său Pepelea. La urma 
urmei, el nu era decât un admirator nevinovat şi dezinteresat al 
Oiţei, iar patima lui pentru ea nu-l stingherea cu nimic pe 
Pepelea, care era şi rămânea bărbatul si stăpânul de fapt al 
Oiţei. 

Pasiunea lui pentru nevasta prietenului său putea fi foarte 
bine asemuită, ba chiar confundată, cu pasiunea unui om de 
artă pentru frumuseţe, căci Oiţa era pentru el frumuseţea 
femeiască însăşi, aşa că Pepelea n-avea de ce să fie supărat nici 
ca soţ, nici ca prieten. 

Dealtfel, după părerea sa statornică, la care ajunsese încă din 
primii ani ai patimii lui pentru Oiţa, bărbaţii cu femei prea 
frumoase n-au de ce să se supere dacă nevasta lor place şi 
altuia şi dacă ea se vrea şi se lasă admirată de toţi bărbaţii. 
Frumuseţea, perfecțiunea este făcută anume spre a fi admirată, 
şi nimic nu poate opri pe oameni să se emoţioneze în faţa ei şi 
să se desfate. În legătură cu asta, el, Alburel, îşi amintea de un 
spectacol dat, în curtea unui han din Liov care slujea ca teatru 
pentru comedianţi, de către o cântăreaţă ambulantă, nespus de 
frumoasă şi de talentată. Publicul - oameni de toate gusturile şi 
de toate stările, nobili rafinaţi, burghezi şi simpli ţărani o 
ascultau vrăjiţi de frumuseţea trupului şi glasului ei. El, Alburel, 
urmărea din umbră, împins de curiozitatea sa de observator 
înnăscut, reacţiile bărbaţilor în faţa artistei şi a artei sale. 
Fiecare în parte şi toţi la un loc se înfruptau din farmecele ei, ca 
şi când le-ar fi aparţinut, o simțeau a lor, trăiau clipe de 
desfătare, de extaz, iar ea, la rândul ei, îşi împărțea farmecele, 
se dăruia fiecăruia şi tuturora. Când ea a tăcut şi când a izbucnit 


uraganul de aplauze, fiecare în parte şi toţi la un loc tremurau 
din tot trupul, o sorbeau din ochi, întindeau braţele spre ea, 
urlau de plăcere şi bucurie, iar dânsa le împărțea tuturora 
surâsuri şi bezele, faţa şi trupul ei de zeiţă, inima ei chiar, căci 
se vedea limpede că în acele clipe ea îi iubea pe toţi, fără 
osebire. 

Oare tot ce văzuse el la Liov fusese o reacţie firească nu 
bolnăvicioasă a fiinţei umane, fusese o pildă ruşinoasă sau una 
vrednică de urmat? Fără nicio îndoială că fusese un lucru firesc 
şi pilduitor! 

Atunci, de ce s-ar ruşina şi s-ar simţi el vinovat faţă de dragul 
său prieten Pepelea pentru faptul că îi iubeşte, îi admiră şi îi 
doreşte neasemuita lui nevastă? îşi spunea Alburel. Şi, mai ales, 
de ce s-ar ruşina, s-ar huli singură, s-ar blestema şi s-ar canoni 
Oiţa, socotindu-se „femeie cu suflet bolnav”, pentru faptul că 
iubeşte, în acelaşi timp, doi bărbaţi, pe Pepelea şi pe el? Căci 
sărmana de ea, chiar acum câteva clipe a plecat de la el, 
plângând în hohote, blestemându-se, chemând moartea ca s-o 
ia înainte de a-şi pierde minţile de-a binelea. Venise să i se 
spovedească ca unui prieten bun şi drag. l-a spus printre hohote 
de plâns toată durerea ei, şi-a mărturisit marea ei ruşine şi 
nebunie: aceea de a iubi doi bărbaţi în acelaşi timp. 

In zadar a încercat el s-o liniştească spunându-i că aşa ceva 
este de înţeles la o femeie neobişnuită ca dânsa, la „un obiect 
de artă” ca ea, expunându-i limpede şi pe larg teoria lui cu 
privire la această chestiune şi povestindu-i în amănunt 
întâmplarea cu cântăreaţa din Liov. 

Ea nu l-a înţeles şi nici n-a vrut să înţeleagă, pentru că i-a 
intrat în cap că are „suflet bolnav”, că şi-a pierdut minţile şi nu 
mai are mult de trăit. 

lar vinovatul cine este? Desigur că el, Alburel! El şi numai el! 
Căci el i-a răvăşit sufletul şi mintea. Dacă o iubeşte cu adevărat, 
dacă vrea s-o ferească de nebunie şi moarte, trebuie să plece 
îndată, orice s-ar întâmpla, şi să nu-i mai iasă în cale niciodată! 
lar asta o va face peste câteva clipe, chiar dacă aşa ceva îi va 
aduce lui nebunia şi moartea! 


XXXI 


Trecuse aproape o lună de zile de când câmpulungenii 
zdrobiseră, în duminica Floriilor, la Borca şi la Broşteni, pe leşi 
şi-l spânzuraseră pe căpitanul Podhurcki. Doamna Elisaveta se 
jurase, chiar în ziua când aflase de prăpăd, că va trece prin foc 
şi sabie întreaga ţară a Câmpulungului. Pentru aceasta, ea se 
pusese pe capul ginerelui ei, cneazul Viszniewiecki, de la care 
izbutise să smulgă făgăduiala că va porni cu întreaga oaste, nu 
mult după sărbătorile de paşti, împotriva câmpulungenilor. 
Otrăvirea cneazului de către omul Marghitei care, după părerea 
Elisavetei, era şi omul câmpulungenilor, ţinu însă în loc mâna 
răzbunătoare a Moghiloaiei. Dar nu pentru multă vreme, căci 
sângele ei de tătăroaică nu-i da pace. După multe zile de 
stăruinţă, directe şi prin fiică-sa, ea izbuti să-l înduplece şi pe 
ultimul ei ginere rămas în viaţă, Samuel Korecki, să-şi pună 
pielea în joc de dragul aprigei sale soacre. Armia leşească urma 
să plece din laşi spre ţara Câmpulungului, a doua zi după Ispas. 

Aflând de la nişte căpitani leşi beţi turtă, cu prilejul unui ospăț 
în curtea domnească, despre aceste planuri, logofeţelul Gligore 
Ureche a alergat în taină la bunul său prieten Lehaci şi i-a adus 
totul la cunoştinţă. Cu acest prilej, el i-a mai dat o ştire 
prețioasă, orheienii, oameni de margine ca şi câmpulungenii, 
sătui de birurile grele ale Moghiloaiei, hotărâseră să se răscoale 
şi să se ia de piept cu doamna. N-ar strica ca oastea 
câmpulungeană să dea mâna cu aceea a răzvrătiţilor orheeni, 
spre a-l lovi împreună pe Korecki, înainte ca acesta să 
năvălească asupra ţării Câmpulungului. 

Lehaci i-a mulţumit din suflet bunului şi credinciosului său 
prieten şi a plecat îndata la Orhei, unde s-a întâlnit cu capul 
orheenilor, căpitanul Hâncu. Acesta a primit cu bucurie poftirea 
vestitului căpitan de oşti câmpulungean şi s-au înţeles să cadă 
asupra leşilor, pe nepusă masă, chiar în ziua de Ispas, când 
Korecki va fi în toiul pregătirilor de plecare. Pentru a nu le ghici 
planurile, Lehaci şi Hâncu s-au înţeles ca oştile lor să se 
întâlnească la Româneşti pe Prut, cu două zile înainte de 
înălţare, iar de acolo să se lase în grabă spre laşi, mergând însă 
numai noaptea, astfel ca în ziua sorocită să bată la porţile 


oraşului de scaun al Moldovei şi să intre înăuntru fără a mai 
aştepta poftirea Moghiloaiei şi a ginerelui ei. 

După ce s-a înapoiat la Câmpulung, Lehaci împreună cu 
Pepelea şi Alburel alcătuiră un corp de oaste de o mie de săbii - 
cinci sute de străjeri şi cinci sute de glotaşi — şi făcură pregătiri 
pentru a pleca, bine înarmaţi şi cu vipt îndestulător, spre Prut. 
Hotărâră să pornească la drum cu o săptămână înainte de 
înălţare, spre a se putea întâlni cu orheenii în ziua sorocită. 

Înainte de a pleca spre câmpul de bătaie, oastea 
câmpulungeană făcu praznic mare şi se veseli. Mergea să lupte 
hăt, departe de casă, iar fiindcă aşa ceva era un lucru mai puţin 
obişnuit pentru munteni, capii oştii au găsit cu cale să ospăteze 
straşnic şi să desfete oamenii, pentru a intra în foc voioşi şi cu 
inimă uşoară. Cele mai frumoase clipe ale praznicului le trăiră 
atunci când începură întrecerile ostăşeşti. Căci le încântau ochii 
şi le înfierbântau inimile nu numai meşteşugul ori măiestria 
celor ce se măsurau în jocuri, ci şi întrecerea în sine, înfruntarea 
dintre cele două tabere aflate faţă în faţă, aceea dintre străjeri 
şi dintre glotaşi, care stârnea atâta freamăt şi bătaie de inimă, 
fiecare îndemnând cu strigăte şi şuierături pe cei din tabăra lui 
şi perpelindu-se pentru izbânda alor săi. 

După alergările de cai, cu sau fără sărituri peste stăvili, după 
luptele călare şi luptele pe jos, urmă întrecerea cea mai 
îndrăgită, jocul cel mai răspândit în ţara Câmpulungului (şi în 
multe alte ţinuturi româneşti), jocul păstorilor numit fuga 
ciobanului sau oină. 

Întrecerile aveau loc la marginea Câmpulungului, pe o pajişte 
din lunca apei Moldovei. Ele se desfăşurau nu numai în faţa 
întregii oşti, ci şi în fata întregului târg, căci câmpulungenii 
veniseră toţi în păr, ca să vadă meşteşugitele jocuri şi întreceri 
ale dragilor lor oşteni cari îi feriseră de atâtea ori de jafuri şi 
prăpăd. Întrecerea între oinişti era aşteptară cu nerăbdare nu 
numai fiindcă era vorba de un joc frumos şi îndrăgit de toată 
lumea, dar şi pentru că se înfruntau cei mai iubiţi oameni ai 
câmpulungenilor: hazliul și dibaciul Pepelea cu înțeleptul şi 
iscusitul Lehaci. Toata lumea se întreba cine va izbuti oare să 
învingă: ceata de oşti a străjerilor având ca staroste pe Lehaci, 
ori ceata glotaşilor având în frunte pe Pepelea? 

Nevestele căpitanilor şi ale târgoveţilor şedeau în față pe 
nişte scânduri de brad aşezate pe scurtături şi prinse în cuie. 


Oiţa şi Dafina aşteptau cu inima purice şi cu răsuflarea tăiată să 
vadă al cui bărbat este mai ager, deşi izbânda cetei nu atârna 
numai de starostele ei. Nevasta lui Pepelea se perpelea nu 
numai de grija lui bărbatu-său, ci şi din altă pricină, 
nemărturisită prieteniei sale, dar chitită. de aceasta. Îl căuta cu 
ochii peste tot, printre oşteni, pe Alburel, căci căpitanii şedeau 
în mijlocul oamenilor lor. După multe căutări îl zări, în sfârşit, nu 
departe de ea, în mijlocul unor străjeri. 

Era slab şi abătut şi sta cu capul plecat, cufundat în sine, fără 
să arunce măcar o privire spre băncile muieretului. Lucru ce o 
nelinişti şi mai mult pe Oiţa. Trecuse mai bine de o lună de când 
se despărţiseră. Ea înţelesese de ce Alburel plecase de la ei, pe 
neaşteptate, încă beteag, împotriva stăruinţelor lui bărbatu-său 
de a mai rămâne. Într-un fel, îi făcuse bine, căci plecarea lui 
spărsese buba, și ea se mai liniştise niţel. Dar o şi tulburase, 
căci îl iubea încă şi tânjea după el. lar asta o făcea să se 
ruşineze de ea însăşi şi să-şi blesteme „sufletul ei bolnav". 

Deodată lumea începu să clocotească, răscolită de strigăte, 
chiote, şuierături şi puşcături de sâneaţă. Mulțimea primea aşa 
cum se cuvine cele două cete de oinişti cari intraseră pe câmpul 
de întreceri. Fiecare ceata avea unsprezece oameni. În frunte 
mergea, cu o bâtă ciobănească şi o minge cât pumnul în mână, 
judele jocului, care urma să cârmuiască întrecerea, adică să 
vegheze ca rânduiala jocului să nu fie încălcată, şi care însemna 
boabele, adică punctele fiecărei cete. Judele aruncă banul 
sfârlează în sus, pentru ca sorții să spună care ceată începe 
jocul în apărare, adică „la bătaie” şi care, în atac, adică „la 
prindere”. Norocul fu de partea lui Lehaci, care alesese atacul. 
Oamenii săi se răspândiră pe câmpul de joacă, un covor verde 
de vreo optzeci de paşi lungime şi vreo patruzeci lăţime, tivit pe 
margini cu var. Ei se aşezară în trei şiruri de câte trei la o 
depărtare de vreo douăzeci de paşi unul de altul, încât alcătuiau 
un fel de năvod cu patru ochiuri mari prin cari trebuia să se 
strecoare oiniştii aflaţi „la bătaie". Capul şi fundul năvodului viu 
era străjuit de cei doi oinişti cari nu intraseră în şiruri cu ceilalţi 
tovarăşi din ceata lui Lehaci. 

Oamenii lui Pepelea rămaseră în capul câmpului de joacă și se 
aşezară cu toţii pe un singur şir. Oinistul din frunte trecu la 
bătaie şi lovi mingea cu bâta, trimiţând-o cu putere spre fundul 
câmpului. Lehaci, care păzea fundul, alergă în întâmpinarea 


mingei şi izbuti s-o prindă din zbor. Străjerii de pe margine 
izbucniră în urlete şi chiote de bucurie, căci făcuse o mişcare 
măiastră şi, peste asta, ceata lui Lehaci câştigase două boabe. 
Oinistul care bătuse mingea o porni pe partea stângă, în fugă, 
spre fundul câmpului, încercând să se strecoare printre oamenii 
lui Lehaci şi să se întoarcă „acasă” pe partea cealaltă, aşa cum 
cerea regula jocului. Dar când ajunse la primul ochi, cei patru 
oinişti din tabăra potrivnică îl luară în primire cu mingea, trimisă 
grabnic în fund, de la Lehaci, spre cap. Ei se prefăceau că vor 
să-l lovească dar când „fugarul” se răsucea în loc şi făcea faţă, 
cu palmele pavăză, celui ce voia să-l lovească, acesta trimitea 
iute mingea, peste capul lui, celui din spate, silindu-l pe fugarul 
încolţit să se răsucească din nou pe călcâie, spre a face faţă 
noului potrivnic. După câteva frecuşuri de felul ăsta, fugarul se 
zăpăci, şi unul din cei patru potrivnici care îl încolţiseră îl prinse 
cu spatele la el şi-l burduşi năpraznic cu mingea în spinare, de 
răsună tot câmpul. Mulțimea de pe margini, din amândouă 
taberele, izbucni în chiote, şuierături şi strigate de bucurie, căci 
fusese o lovitură de mare măiestrie, care aduse cetei lui Lehaci 
încă două boabe. Omul lovit ieşi din joc şi mingea fu trimisă spre 
capul câmpului de joc, pentru a trece la bătaie al doilea om din 
ceata glotaşilor, care începuse s-o cam bage pe mânecă şi se 
cam fâstăcise. 

Pepelea oftă şi înjură în gând, dar faţa lui rămase senină, spre 
a nu-şi descuraja oamenii din ceată. Pentru a le întări încrederea 
în ei, trecu el la bătaie. Lovi mingea năprasnic şi o trimise ca din 
tun spre fundul câmpului de joc. In zadar făcu Lehaci un salt de 
zmeu ca s-o prindă din zbor, căci ea trecu mult deasupra capului 
său şi poposi hăt departe, dincolo de fundul câmpului, ceata lui 
Pepelea câştigând astfel două boabe. De astă dată lunca clocoti 
în cinstea măiestriei veselului şi iubitului staroste al glotaşilor 
Până când mingea fu culeasă şi trimisă spre cap, Pepelea, 
fugind iepureşte, ajunsese la al doilea ochi. Aici îl luară în 
primire oamenii lui Lehaci. Ca şi pe primul fugar, îl răsuciră pe 
toate feţele, dar nu-l putură prinde descoperit, căci Pepelea se 
învârtea ca un titirez şi făcea faţă potrivnicului care voia să-l 
burduşească. În sfârşit, unul dintre oamenii care-l încolţiseră îşi 
pierdu răbdarea şi trase cu mingea în el. Pepelea îşi feri trupul 
cu o mişcare unduioasă de dănţuitoare şi mingea trecu pe lângă 
el. Până când să fie culeasă, el o şi cotise la dreapta şi ajunse la 


ochiul al doilea de pe partea dreaptă, adică la ultima stavilă de 
trecut înainte de a ajunge „acasă”. Aici, oamenii lui Lehaci îl 
răsuciră din nou, ca pe o sfârlează. Sfătuiţi de neamiş ei 
întârziau să lovească în el cu mingea, spre a-l ameţi bine, 
înainte de a trage într-însul. Pepelea le oblici îndată gândurile şi 
de aceea rămase dintr-o dată nemişcat trăgând numai cu ochiul 
la zborul mingii peste capul lui, ispitind în felul ăsta pe potrivnici 
ca să tragă în el. Momeala prinse, şi unul din oinişti trase din 
spate cu mingea în el. Pepelea însă îl chitise cu coada ochiului şi 
se feri în lături cu dibăcie. Apoi din câţiva paşi fu „acasă”, fără 
să dea vreo boabă cetei lui Lehaci. Ispravă care fu salutată cu 
chiote şi puşcături de mulţimea de privitori. Intăriţi de pilda 
starostelui lor, urmăritorii doi oinişti izbutiră şi ei să facă ocolul 
câmpului de joc şi să se întoarcă acasă neburduşiţi. E rândul lui 
Lehaci să se neliniştească. El trimise din om în om vorbă 
ortacilor săi să facă schimburi de mingi cât mai iuți, aşa încât să 
prindă pe potrivnic pe picior greşit. Sfatul său se dovedi osebit 
de înţelept şi oamenii lui Pepelea fură burduşiţi şi scoşi din joc 
până la unul. In felul ăsta, ceata lui Lehaci încheie prima parte a 
jocului cu optsprezece boabe, în vreme ce Pepelea avea numai 
două. In tabăra străjerilor de pe margini era sărbătoare mare, în 
vreme ce în aceea a glotaşilor era tristeţe. 

Urmă a doua parte a jocului: ceata lui Lehaci trecu „la bătaie" 
iar a lui Pepelea „la prindere”. Ca să le ia piuitul glotaşilor, 
Lehaci bătu el mingea întâiul. Mingea ajunse departe în fund, 
ceea ce îi aduse încă două boabe, făcând astfel douăzeci de 
boabe. Neamisul se strecură apoi cu dibăcie printre ochiuri şi 
ajunse neatins înapoi, acasă. Ceata lui Pepelea se afla la un pas 
de înfrângere. Trebuia să joace fără greş, dacă voia să câştige. 
Deşi tovarăşii săi de ceată amuţiseră şi înlemniseră, iar 
sprijinitorii săi din mulţime tăceau ca peştii în tigaie, Pepelea 
şuiera vesel şi trimetea vorbă ortacilor săi să se ţină tari, căci 
are el ac de cojocul potrivnicilor. 

Şi chiar aşa era. Când bătu al doilea om din ceata lui Lehaci, 
Pepelea se săltă ca o papură şi prinse mingea din zbor, 
câştigând două boabe. Apoi începu să descânte mingea cu 
mişcări de solomonar, în văzul mulţimii şi strigând în auzul 
tuturora: 


Carate/ Conopate / Netie / Congropate... 


Văzduhul fu gata să se spargă de hohotele de râs ale mulţimii 
privitoare, pe care „vrăjile” lui Pepelea o făcu seră să se ţină cu 
mâinile de burtă. În vremea asta, Pepelea scoase pe furiş o sulă 
groasă din buzunar şi înţepă de vreo zece ori mingea care era 
făcută dintr-un ghemotoc de păr de cal având la mijloc nisip, 
totul fiind închis într-o învelitoare rotundă, lucrată din petice de 
piele cusute strâns. Apoi trimise mingea în faţă şi, odată cu ea, 
şi vorba ca oamenii de la primul rând să tragă dintr-o dată în 
potrivnic, în aşa fel ca acesta să pună mâinile pavăză. Sfatul său 
fu ascultat, şi când cel de-al doilea om a lui Lehaci se apără de 
lovitură cu palmele, se trezi cu fire de nisip în ochi. Alergă 
orbeşte spre fund şi când ajunse în cel de-al doilea ochi fu lovit 
cu uşurinţă, căci nu mai vedea bine. Următorul păţi la fel, al 
treilea, tot aşa, şi cei ce urmară, aşişderea. Văzând această 
minune, lumea izbucni în hohote de râs, pricepând că Pepelea 
făcuse vreo coţcărie, ca să-şi râdă de potrivnici. Lehaci râdea şi 
el, mirosind despre ce-i vorba Numai judele se uita uimit, 
nepricepând de ce oamenii lui Lehaci umblau ca orbeţii şi erau 
scoşi din joc unul după altul şi de ce mulțimile privitoare se 
tăvăleau pe jos de râs. Pepelea alergă iute la el şi-i spuse ca să-i 
dea câştig de cauză cetei lui Lehaci, căci el folosise mijloace 
necurate, că vrăjise mingea, ceea ce rânduiala jocului nu 
îngăduie. Judele, care era cam sărac cu duhul, nu pricepu gluma 
şi vesti cu glasul său tunător: ‚Ceata glotaşilor pierde, fiindcă s- 
a dat cu dracu!“ 

Vorbele prostănacului fură paie peste foc; lunca Moldovei 
clocotea ca un vulcan din pricina hohotelor de râs ale mulţimii şi 
tinu aşa până când întrecerea se sparse şi căpitanii porunciră 
oamenilor să meargă la masă. Ajunşi în tabără, oamenii se 
ospătară cu sârg, câştigătorii rămăşagurilor îşi băură vinul 
împreună cu cei ce le pierduseră, apoi toată lumea intră în 
corturi şi se culcă sătulă şi desfătată. 


XXXII 


Lehaci-neamiş dădu pinteni sirepului, trecu în cap şi se 
depărtă niţel de ceilalţi căpitani ai armiei. Înainte de a ajunge în 
creştetul dealului Cetăţuie şi a plănui de acolo, cu întregul sfat 
de război, cum să lovească laşii, voia să fie singur cu gândurile 
sale. Niciodată nu fusese atât de tulburat ca acum, în ajunul 
marii răfuieli cu înverşunaţii duşmani ai câmpulungenilor, 
Moghileştii şi liota de jupăni care le ţinea hangul la jefuirea şi 
împilarea norodului moldovean. 

Tulburarea îi era sporită de oboseală. Drumul până aici, la 
porţile cetăţii de scaun a Ţării Româneşti Moldova, fusese de-a 
dreptul istovitor. Câmpulungenii porniseră din ţara zimbrilor 
spre Prut cu o săptămână înainte de Ispas, spre a se întâlni cu 
orheenii la vremea sorocită. 

Se mişcaseră numai noaptea. 

Ziua se pitulaseră prin păduri sau prin crânguri şi se 
odihniseră nesimţiţi de iscoadele domniei. Alburel era starostele 
călărimii, Pepelea al glotaşilor, iar el, Lehaci, căpitanul întregii 
oşti. 

După cinci nopţi de orbecăire prin glod şi beznă, mergând pe 
şleaul cel mare al Sucevei şi al Botoşanilor, dar ocolind târgurile, 
armia muntenilor ajunsese la Româneşti, pe apa Prutului. Aici îi 
aşteptase căpitanul Hâncu, în fruntea a patru mii de glotaşi şi a 
o mie de călăreţi orheieni. 

Au prăznuit cu toţii, printr-un mare ospăț, frăţia de luptă ce se 
închega. Toată lumea a mâncat, a băut şi s-a veselit, în afară de 
Alburel, care zâmbea silit şi abia se atingea de bucate şi de 
băutură. Tovarăşii săi de ospăț gândeau că era bolnav, că răcise 
pe timpul unei prăvăliri de nori, când fusese udat până la piele. 
Dar numai el, Lehaci, ştia care era adevărata boală a sărmanului 
meşter zugrav ce-i mistuia sufletul şi-i surpa trupul. 

Oştile se lăsaseră în jos, spre miazăzi, de-a lungul Prutului şi, 
după două nopţi de drum întins, fără popasuri, ajunseseră la 
Ţuţora, sat aflat cu o poştă mai spre răsărit de laşi, în locul unde 
se găseşte străvechiul vad, cu acelaşi nume, peste Prut. De aici 
s-au abătut spre apus şi, urmând şleaul cel mare al laşilor, au 
ajuns, în zorii zilei de Ispas, în preajma cetăţii de scaun a 
Moldovei. Oştile s-au împrăştiat în pădurile din jurul Tomeştilor 
şi Buciumului, unde au făcut tabăra. În vreme ce oamenii se 
hodineau, căpitanii au plecat spre dealul Cetăţuia, de deasupra 


laşilor, din creştetul căruia târgul şi şesul Bahluiului se văd ca în 
palmă. 

Când fu aproape de culme, Lehaci se opri şi aşteptă să fie 
ajuns clin urmă de tovarăşii săi de drum. Mai făcură împreună 
doar câtiva stânjeni pe cărarea cea subţire, despicată cândva cu 
securea în inima codrului ce înveşmântează Cetăţuia, când în 
zarea luminişului se ivi vârful pătrat şi alb al turnului Goliei. Se 
opriră cu toţii ca la un semn, descălicară şi lăsară fugarii în 
seama vistavoilor cari îi pitulară în desişul pădurii. Apoi, aproape 
în brânci, spre a nu fi văzuţi din vale, înaintară până sus, în 
creştetul dealului, unde luminişul se lărgea. Se lungiră pe iarbă 
şi începură să scotocească nerăbdători cu privirile lunca 
Bahluiului, târgul de scaun şi dealurile ce-l străjuiau, de jur- 
împrejur, ca nişte ziduri de cetate. 

După un răstimp destul de lung de tăcere, Hâncu, căpitanul 
orheienilor, zise, păstrându-şi încă mâinile streaşină la ochi: 

— Am ales un loc cum nu se poate mai bun. De aici nu ne 
poate scăpa nimic vederii. 

— Aşa e, căpitane, îl întări un ostaş, de aici se vede în vale ca 
în palmă şi poţi citi totul ca într-un ceaslov cu slove înflorite. Să 
ne căznim să citim şi glodurile papistaşului de Korecky... 

— Nu pare a se sinchisi de noi, zise cu glas zeflemitor Hâncu. 
Poţi număra pe deşte corturile din vale. Nu prea s-a grăbit să ne 
iasă în întâmpinare. 

— Totuşi se vede destulă oaste pe şesul Nicolinei, pe lunca 
din faţa Socolei şi pe cea din faţa Buciumului. Văd acolo şi 
călăreţi, ba chiar şi ceva tunuri, zise Lehaci cu glas moale şi 
tărăgănat 

Hâncu îşi încreţi fruntea, încruntă ochii şi, după ce cercetă 
încordat câtăva vreme valea şi socoti în gând, mişcând din buze 
şi numărând pe degete, spuse liniştit. 

— Nu-s mai mult de trei mii de săbii, pedestrime şi călărime la 
un loc. Fireşte, mâine vor fi mult mai mulţi. Asta numai dacă noi 
îi vom da răgaz lui Korecky, dacă-l vom lăsa în pace. 

— Crezi că numai atâta oaste a putui s-adune până acum 
leahul? întrebă unul cu îndoială în glas. 

— Da, cred că l-am luat pe nepusă masă şi n-a avut vreme să- 
și adune oştile risipite prin mai toate târgurile Moldovei, 
răspunse Hâncu, la fel de liniştit ca mai înainte. 


— După cât ştiu eu, intră din nou în vorbă Lehaci, cneazul 
Korecky are destulă oaste nu numai la laşi dar şi în târgurile din 
apropierea lui, de pildă la Podul Iloaiei, la Târgul Frumos şi la 
Hârlău. Despre oştile de la Botoşani şi Vaslui nu mai vorbesc, 
căci sunt ceva mai departe de cetatea de scaun. 

— O fi având el oşti, nu zic ba, dar le are acolo, nu aici! vorbi 
Hâncu, cu glas un pic asprit. Aici nu se văd. 

— Poate că n-o fi vrând Korecky să fie văzute, spuse Lehaci cu 
o uşoară înțepătură în glas. 

— Crezi că papistașul ne întinde vreo cursă? îl întrebă, 
oarecum îngrijorat, un orheian pe căpitanul câmpulungenilor. 

—Nu sunt sigur. Dar aşa ceva e un lucru foarte obişnuit pe 
câmpul de bătaie, răspunse Lehaci. 

— Vra să zică e numai o bănuială a domniei tale, nu ceva 
sigur, spuse Hâncu. Eu unul rămân la părerea mea că l-am prins 
pe piciorul stâng pe Korecky şi că e bine să-l izbim chiar la 
noapte, că e bine să batem fierul cât e cald. 

— Să nu ne frigem mâinile, zise Lehaci privind încruntat în 
zări. 

— N-o să le frigem deloc, se împotrivi Hâncu, abia stăpânindu- 
şi glasul. O să-i lovim pe lefegii la miezul nopţii, când dorm duşi. 

Lehaci sări ca ars şi-l privi pe orheian plin de nedumerire şi 
mirare: 

— Cum? Să-i lovim în crucea nopţii? Să dăm o mare luptă fără 
a putea urmări şi cârmui desfăşurarea ei? 

— Va fi lună plină, ca şi noaptea trecută. Cerul e senin, aşa că 
la noapte o să se vadă ca ziua în amiaza mare, spuse Hâncu 
apăsând pe fiecare cuvânt şi privind tăriile, unde începuseră să 
licărească primele stele ale nopţii ce se lăsa. 

— Oricât va fi de senin şi oricât ne-ar lumina opaițul lunii la 
noapte, nu va fi destul pentru a putea vede ca lumea mişcările 
luptei, se împotrivi din nou şi cu îndârjire Lehaci. Deoarece aici e 
vorba de aproape zece mii de oameni cari se înfruntă, o 
asemenea încleştare trebuie desfăşurată la lumina zilei. 

Un bătrân orheian intră în vorbă cu gând de împăciuire şi 
vorbi cu glas blând. 

— Aşadar, căpitane Lehaci, eşti împotriva unei lupte de 
noapte şi ţii cu orice preţ să lovim pe leşi mâine, pe lumină. 

—Nu s-ar spune că ţin, cu orice preţ, la părerea mea, spuse 
Lehaci cu glas scăzut. Eu nu reprezint decât o parte mică din 


armia ce urmează a se bate, aşa că nu pot sili pe aceia care 
intră în joc cu putere mult mai mare decât noi, câmpulungenii, 
să facă aşa cum socotesc eu că-i bine. Eu nu vreau nimic 
altceva decât să cumpănim bine, fără pripeală, ceea ce avem de 
făcut. 

Şi căpitanii se sfatuiră vreme îndelungată. Lupta de păreri s-a 
dus numai între Lehaci şi Hâncu. 

Hâncu a stăruit ca lupta să se dea îndată. El e sigur că 
Korecky n-a avut timp să adune oşti destule pentru apărarea 
laşilor. Nu-i adevărat că leahul strânsese din vreme oaste pentru 
a porni împotriva ţării Câmpulungului. A fost doar un zvon 
neîntemeiat, pornit de la nişte căpitani leşi beţi. Cea mai bună 
iscoadă a orheienilor de la curtea Moghileştilor, hatmanul 
Cârstea Orăş, i-a trimis vorbă de curând că deşi doamna 
Elisaveta a ţinut morţiş ca ginere-său să strângă oşti şi să treacă 
ţara Câmpulungului prin foc şi sabie, acesta nu i-a făcut voia, 
fiind sigur că răfuiala cu muntenii l-ar costa mult timp şi sânge. 
Fireşte, acum când papistaşul se vede pe neaşteptate cu o 
armie puternică în faţă, se grăbeşte din răsputeri să strângă 
oaste cât mai multă la laşi. Tocmai de aceea trebuie lovit, 
înainte de a-şi aduce întăriri. 

Lehaci i-a răspuns că deşi nu se poate pune prea mult preţ pe 
bunacredinţă a unui beţivan din Orăş, s-ar putea ca ştirile 
pornite din gura căpitanilor leşi să nu fie adevărate, şi deci 
Korecky să nu aibă oaste numeroasă strânsă la laşi. Totuşi lui i 
se pare ciudat faptul că ginerele Moghiloaiei şi-a trecut dincoace 
de Bahlui, pe şesul cei mare de la răsărit de târg, puţinele sale 
oşti, în loc să le păstreze pe malul stâng, lipite de cetate. Asta 
înseamnă că Korecky doreşte o înfruntare în câmp deschis cu 
duşmanii săi, deci se simte tare, chiar mai tare decât cele trei 
corpuri de oaste ce le are în faţă. Asta dovedeşte că leahul are 
oaste numeroasă ascunsă în păduri şi crânguri, că are, cum se 
spune în grai căpitănesc, putere de pândă, rezervă numeroasă, 
cu care să lovească în clipa potrivită, pentru a înclina cumpăna 
izbânzii în partea sa. 

Hâncu îi răspunse căpitanului câmpulungean că Korecky s-a 
încumetat să-şi aşeze ostile sale cele puţine dincoace de Bahlui, 
în câmp deschis, din pricină că nu se aşteaptă la o luptă 
hotărâtoare în timpul nopţii, aşa ceva fiind un lucru cu totul 
neobişnuit, şi din pricină că are oşti puternice în drum spre laşi, 


de care este sigur că vor ajunge aici, pe câmpul de bătaie, 
înainte de ivirea zorilor. Tocmai de aceea el trebuie lovit îndată. 
Şi trebuie lovit cu toate forţele deodată, fără a se mai păstra 
puterea de pândă, pentru a fi zdrobit cât mai repede. Dacă 
Lehaci se va împotrivi, el îl va lovi singur pe leah căci are oaste 
de două ori mai numeroasă decât dânsul. 

Neamişul spuse că deşi nu împărtăşeşte părerile căpitanului 
oştilor orheiene, nu-l poate lăsa să se bată singur şi că va porni 
şi el la luptă, la miezul nopţii. Cu o singură condiţie: să se 
oprească o putere de pândă puternică, cel puţin o mie de 
călăreţi, pentru a face faţă oricăror împrejurări neprevăzute. 

Hâncu se învoi pe dată, dar spuse că el nu se va despărţi de 
călăreţii săi. Să rămână în pândă călăreţii câmpulungeni. După 
ce se înţeleseră unde şi cu ce putere să lovească fiecare, 
căpitanii plecară în grabă la oștile lor spre a da poruncile 
trebuitoare, astfel ca la miezul nopţii înfruntarea cu armia lui 
Korecki să poată începe. 

La întâiul trâmbiţat al cocoşilor, oastea lui Hâncu, rânduită 
pentru bătaie pe şesul Bahluiului, porni la luptă, învăluită în 
mantia de argint a crăiesei nopţii. Călăreţii săi trecură fără să 
descalece pârâul Nicolina şi mergând pe sub dealul Galata, se 
îndreptară la trap spre aşezările de dincolo de apa Bahluiului, 
Rufşeni şi Copou, ce străjuiesc dinspre apus cetatea de scaun, 
ținând să le cucerească din mers şi să zăvorească astfel 
drumurile ce vin dinspre Târgul Frumos şi Hârlau, pentru a ţine 
în loc oştile de întărire pe cari Korecky, după părerea lui Hâncu, 
voia să le aducă pe câmpul de luptă din faţa laşilor. Căpitanul 
orheienilor nu-i însoţi, ci ramase cu pedestrimea, care era 
hărăzită să ducă greul luptei în încletşarea ce urma să se 
desfăşoare pe şesul Bahluiului. Cei patru mii de glotaşi ai săi 
trebuiau să lovească în somn oştile de lefegii aflate în faţa 
laşilor, în luncă, între pârâul Nicolina şi pârâul Nebuna, să 
ajungă cât mai lepede la Bahlui şi să treacă dincolo, pe malul 
stâng, sub zidurile cetăţii de scaun, spre a se răfui cu Moghileştii 
la ei acasă. 

În dreapta orheienilor era orânduit să se bată câmpulungenii. 
Cei cinci sute de glotaşi ai căpitanului Pepelea trebuiau să 
răzbată cât mai repede până la Bahlui, să treacă apa şi apoi să 
se îndrepte spre miazănoapte, să pună stăpânire pe satul 


Holboca şi să desăvârşească astfel împresurarea şi zăvorârea 
cetăţii de scaun pe la răsărit şi miazănoapte. 

Călărimea câmpulungeană rămăsese, ca putere de pândă, pe 
dealul Bucium, ascunsă în pădure, pentru a sări într-ajutor acolo 
unde nevoile şi neprevăzutul luptei o vor cere. 

Căpitanul Hâncu îşi îndreptă temeiul oştii sale spre satul Podul 
Roş, de pe malul drept al Bahluiului, care străjuia la miazăzi 
cetatea de scaun şi podul de peste apă, ca un zid lung şi gros. În 
luncă era linişte ca într-un cimitir, semn că lefegii leşi dormeau 
duşi în taberile lor, cu sâneţele făcute piramidă. În curând se ivi 
în bătaia lunii o pădure de corturi. Linişte de mormânt. Încă un 
semn că Korecky şi oamenii săi habar n-aveau ce-i aşteaptă. 
Orheienii se apropiară tipul de tabără şi, la un semn al lui 
Hâncu, năvăliră spre corturi, cu săbiile şi şpăngile în vânt, şi le 
străpunseră cu sete. Nicio mişcare, niciun vaiet. Corturile erau 
goale! 

Răscoliră tabăra, şi nici urmă de viaţă. Nici măcar tăciuni 
stinşi ori cenuşe. Era limpede că tabăra fusese goală de la 
început şi că ceea ce văzuse Hâncu de pe Cetăţuia, cu câteva 
ceasuri înainte, nu fusese decât o mascaradă menita să 
amăgească pe prostănaci. 

„Se pare că ncamişul Lehaci a avui dreptate: „Korecky ne-a 
întins o cursă, îşi zise căpitanul orheenilor. Trebuie să fim cu 
ochii în patru. Cine ştie ce capcană ne aşteaptă! Oricum, lunca 
este goală: papistaşul şi-a pitit oștile înapoia zidurilor cetăţii şi a 
satelor din jurul Iaşilor“. 

indemnat, de aceste gânduri, Hâncu trimise îndată, prin 
ştafete călări, porunci către căpitanii săi, ca întreaga pedestrime 
să se strângă pe mijloc şi să se îndrepte în grabă spre Podul 
Roş. Era limpede că în acest sat, lung de o leghe şi înţesat cu 
case de piatră, din faţa laşilor, îşi îngrămădise Korecky cea mai 
mare parte din oastea sa de pe şesul Bahluiului. 

Şi Hâncu nu se înşelase deloc, căci orheenii au mers mai bine 
de un ceas prin luncă, fără să întâlncască altceva decât corturi 
goale. In schimb, când au ajuns în apropierea Podului Roş, lunca 
se cutremură de răzbubuiri de pive şi săcăluşe şi de puşcături 
de archebuze şi sâneţe. Rândurile din faţă ale orheeniloi fură 
secerate, şi văzduhul se umplu de strigăte şi vaiete. 

Hâncu sări din şa şi dădu căpitanilor săi poruncă grabnică să- 
şi subţieze oștile, să se apropie prin manevre bruşte şi repezi de 


marginea satului şi să împingă tunuri în faţă; trupurile de oaste 
de pe aripi să se răsfrângă, să ocolească satul şi să-l lovească 
din coastă şi din spate; să se folosească săgeți cu şumuioage 
aprinse care, împreună cu tunurile, să prefacă satul într-o mare 
de flăcări. 

Nu trecu mult, şi de pe acoperişurile caselor, din șure şi din 
curţi, se înăltară spre cer limbi uriaşe de foc şi vălătuci groşi de 
fum. Pălălăile înroşiră bolta de argint, aşa că Podul Roş, 
străvechiul şi nenorocosul străjer al cetăţii de scaun, pe care 
soarta îl hărăzise, încă de la naştere, pârjolurilor, îşi 
binemeritase şi de data asta numele. Perpeliţi de pojar şi 
înăbuşiţi de fum, lefegiii năvăliră năuciţi, în faţă şi pe lături, 
unde orheienii îi aşteptau cu arcurile şi cu sâneţele şi-i vânau ca 
pe şoareci. 

Hâncu îşi frecă mâinile bucuros că i-a venit de hac lui Korecky 
şi că în curând va putea trece podul în cetate, spre a-i pârjoli, în 
bârlogul lor aurit, pe leah şi pe soacră-sa mai dihai decât pe 
lefegiii lor din Podul Roş. 

Dar bucuria orheianului fu scurtă. Undeva, departe, în spatele 
oştii sale, în tainiţi şi neguri nepătrunse de suliţele lunii, se 
auziră tropote surde de cai, zornăit înăbuşit de zale şi zăngănit 
abia simţit de arme. Hâncu se răsuci în loc, îşi puse mâinile 
streașină pe frunte şi încercă să străpungă depărtările. Numai 
că ochii şi „opaițul lunii", cum grăise de curând Lehaci, nu-l 
ajutară la fel de bine ca urechile şi şoptirile zefirului de mai. Dar 
nu-i fu greu să-şi de seama despre ce e vorba. De aceea strigă 
cu glasul său tunător: „,Stânga-n prejur! Puneţi mâna pe ce 
aveţi, pe coase, pe furci, pe prăjini, pe arcane şi fiţi gata! Vin 
husarii! Faceţi strigare mai departe!“ 

Poruncile lui fură repetate ca un ecou neîntrerupt de-a lungul 
întregii sale oşti. Căpitanul însuși smulse o prăjină lungă şi 
noduroasă din mâna unul glotaș, făcu semn unei cete să-l 
urmeze şi se îndreptă în fugă spre locul de unde se vestea 
furtuna. Zvonul de luptă se înteţi, freamătul luncii crescu şi în 
curând se iviră, în bătaia lunii şi a vâlvătăilor pojarului, zburând 
spre el, nişte balauri cu aripi şi solzi de aramă pe cari limbile de 
loc le făceau şi mai roşii şi cari se prefăceau în argint, ori de 
câte ori fumul îmbrobodea pălălăile şi regina nopţii îşi recăpăta 
puterile. 


Freamătul luncii devenit tunet, balaurii îşi lungiră capetele cu 
ochi scăpărători şi uraganul se prăvăli cu urlete şi scrâşnete 
năpraznice asupra cetei lui Hâncu. Orheianul îşi încordă trupul, 
se proţăpi temeinic pe picioare şi împinse icnind înainte prăjina 
ţinută strâns cu amândouă mâinile, ţintind pieptul unui călăraş 
încotoşmănat în aramă. Simţi o zguduitură năucitoare, însoţită 
de un zvon spart de tipsie lovită, şi căpitanul se trezi, lungit pe 
spate într-un smârc cleios. Lângă el se zbătea, ca un cărăbuş cu 
burta-n sus, un cavaler cuirasat. Hâncu sări în picioare, trase 
pala sa cea grea din teacă şi-l lovi cu amândouă mâinile peste 
viziera pe jumătate desfăcută. Un horcăit scurt şi leahul nu mai 
mişcă. Orheianul, buimăcit un pic de căzătură, se trase 
deoparte, într-o adâncitură spre a-şi veni în fire şi a urmări cum 
se descurcă oamenii din ceată, gata să le sară într-ajutor. Nu se 
descurcau rău. Aşezaţi în rânduri strânse, cu picioarele ţepene, 
împlântate zdravăn, ca nişte bulumaci, în pământ, smulgeau din 
zbor, cu arcanele, călăreţii înzăuaţi din şa, ori îi prăvăleau la 
pământ cu prăjinile sau cu furcile. Cavalerii cari scăpau pe lături 
erau luaţi în primire de rândurile de cosaşi, cari le retezau 
picioarele cailor şi le frângeau călăreţilor gâtul. 

Până să se desmeticeasca Hâncu, călăreţii escadroanelor 
cuirasate se scurseseră cu toţii şi se înfundaseră în pădurea de 
glotaşi din spate, cari îi aşteptau bine pregătiţi în faţa satului în 
flăcări. Indată se auziră chiote, buluceli, bufnituri, buşeli, 
răcnete, vaiere, nechezături, zornăituri, zăngănituri, 
zdrăngănituri şi toată zarva şi zavera iadului. Căpitanul se 
aruncă pe un cal fără stăpân şi se repezi spre temeiul oştii sale. 
Dar când ajunse acolo, cavalerii zburători pieriseră ca prin 
farmec. Cea mai mare parte dintre ei zăceau laţi la pământ, 
mistuiţi de valurile nesfârşite de orheieni, iar cei ce scăpaseră 
teferi îşi luaseră câmpii, înebuniţi de spaimă. Din cele două 
regimente cuirasate pe cari Korecky le ţinuse bine ascunse în 
luncă şi le aruncase în spatele pedestrimii orheiene, nu mai 
rămăsese nimic. 

Hâncu dădu porunci scurte căpitanilor săi şi porni în fruntea 
oştii spre podul de piatră de la Vadul Roş, pentru a trece 
Bahluiul şi a lua în piept zidurile cetăţii de scaun şi ale curții 
domneşti. 

In vreme ce oastea orheiană se pregătea să treacă podul din 
faţa laşilor, în dreapta ei, câmpulungenii se pregătesc şi ei să 


treacă un pod: cel din faţa Tătăraşilor. Dar, din nefericire, podul 
nu era de piatră, ci de lemn şi ardea cu troznituri, burduşit cu 
paie aprinse de către lefegiii aruncaţi de oamenii lui Pepelea 
peste Bahlui. „Oastea şugubăţului”' ajunse acolo după lupte 
crâncene de-a lungul pârâului Nebuna şi de-a latul luncii din faţa 
Buciumului, unde Korecky nu mai aşezase corturi goale, ci 
palănci de stejar şi cule de piatră, tixite de oameni şi scule de 
luptă. Bahluiul era umflat de viiturile de primăvară şi nu putea fi 
trecut cu picioarele. Oamenii din primele rânduri ale glotimii 
câmpulungene se opriseră în faţa podului în flăcări şi-şi 
frângeau mâinile neputincioşi. Dar în curând sosi din urmă 
descurcăreţul lor căpitan, care fără să se gândească mult, 
strigă: „Pune-ţi mâna pe prăjini şi după mine!“ Apoi se repezi pe 
pod, în mijlocul flăcărilor, c-un arac în mână şi începu să 
îmblătească paiele şi stinghiile aprinse, stârnind un potop de 
scântei în juru-i. Oamenii săi îl urmară îndată şi, ciomăgind aprig 
flăcările, potoliră un pic pojarul, tăind prin vâlvătăi cărări 
strâmte, pe cari glotaşii câmpulungeni se strecurară, cu 
mustăţile pârlite, dincolo, pe malul stâng al Bahluiului în frunte 
cu hazliul şi îndrăzneţul lor căpitan, care-şi freca de zor cu 
mâneca mundirului sprâncenele năpârlite, suduind amarnic pe 
Moghiloaia, se repeziră pe urmele lefegiilor ei. Aceştia luaseră 
însă drumul codrului de pe dealul de lângă sat, căci ţăranii din 
Tătăraşi, aflând că sosesc mântuitorii norodului de birurile, 
dăjdiile, şi podvezile cele grele ale Moghileştilor şi de jaful oştilor 
străine, îi întâmpinaseră cu furcile şi coasele şi-i puseseră pe 
fugă. 

Pepelea lăsă în sat un trup de oaste bine înarmat şi se repezi 
spre Holboca cu restul oştii sale, pentru a zăvori drumurile spre 
Prut şi spre cetatea Hotinului, locul unde obişnuiau să se 
băjenească Moghileştii când erau la ananghie. 

În vremea aceasta Hâncu ajunsese sub zidurile curții 
domneşti şi încerca să le aburce cu scări de lemn şi cu funii cu 
cârlige în cap. Avea pierderi mari, căci întâmpinase apărare 
înverşunată la intrarea în cetatea de scaun, iar de pe zidurile 
curţii Moghiloaiei se revărsau valuri de uncrop şi smoală topită. 

Pentru a-şi potoli năduful, dăduse poruncă să se arunce săgeți 
aprinse peste palaturile Moghiloaiei. Acoperişurile ardeau de zor 
şi pojarul începuse să se lase spre caturile de jos, luminând tot 
târgul şi învăluindu-l în fum înecăcios. 


Dar şi de data aceasta bucuria lui Hâncu ţinu puţin. Spre 
revărsatul zorilor, se auzi pe şesul Bahluiului tropote năpraznice 
de cai şi zvon asurzitor de luptă. Când se lumină bine de ziuă, 
Hâncu văzu cu groază că întregul şes al Bahluiului, de la 
Nicolina şi până la Nebuna, era potopit de călăreţi înzăuaţi. 
Korecky ţinuse în taină, în pădurile de pe Galata, vreo patru mii 
de cavaleri cuirasaţi, pe cari îi aruncase spre ziuă în spatele 
pedestrimii orheiene, îngrămădită în cetatea de scaun, tăindu-i 
orice putinţă de retragere şi pregătindu-i nimicirea. 

Abia acum îşi dădu scama Hâncu câtă dreptate avusese 
înțeleptul căpitan al câmpulungenilor, când îi spusese că 
Korecky are oaste numeroasă şi puternică strânsă în jurul leşilor 
şi că le întinde răsculaților o cursă plină de primejdii. Dar era 
prea târziu! 

Plin de obidă şi fierbând de mânie neputincioasă, căpitanul 
orheienilor încercă să dreagă ceea ce mai putea fi dres, adică 
să-şi facă drum de retragere, spre Prut, mergând cu oastea 
strânsă buluc, lovind puternic şi rupând într-un singur loc 
zăgazul cuirasat dm şesul Bahluiului. Ţelul acesta ar fi fost mai 
uşor de atins, dacă şi-ar fi ţinut cu el mia sa de călăreţi şi n-ar fi 
trimis-o la dracul în praznic! 

li mai mijea totuşi o nădejde: ajutorul călăreţilor 
câmpulungeni pe care îi oprise ca putere de pândă pe dealul 
Bucium, la stăruinţele iscusitului căpitan de oşti Lehaci. Numai 
de la neamiş îi putea veni mântuirea! Nu încape îndoială că ei 
văzuseră tot ce se petrecuse în zorii zilei şi, dându-şi îndată 
seama de primejdia de moarte ce-i pândea pe orheieni, 
porniseră către dânsul spre a-l scăpa de la pieire. Să pornească 
şi el fără zăbavă în întâmpinarea lor, lovind, în acelaşi timp cu ei 
şi în acelaşi loc, stăvilarul de fier din lunca Bahluiului. 

Imbărbătat de aceste gânduri şi nădejdi luminoase, căpitanul 
orheienilor porunci să se sune încetarea luptei şi adunarea 
oştilor. După scurtă vreme, se puse în capul armiei sale, trecu în 
grabă podul peste Bahlui şi făcu cale întoarsă, cu oștile strânse 
buluc, pe drumul pe care venise cu atâta risipă de sudoare şi 
sânge. 

Când avangărzile sale depăşiseră de puţin Podul Roş, care 
mai fumega încă, în zare se iviră, sclipind în bătaia soarelui, 
călăreţi înzăuaţi fără număr, cari veneau în galop spre 
pedestrimea orheiană. Pânzele subţiri de glotaşi fură străpunse 


cu uşurinţă şi Hâncu se trezi în faţa unui puhoi uriaş de cavaleri 
cuirasaţi cari se îndreptau în goana cailor spre temeiul oştii sale. 

Căpitanul îşi dădea seama că ceasul ispăşirii marii sale greşeli 
de a nu fi ascultat sfatul altora mai prevăzători şi mai înţelepţi 
decât el a sunat. Hotărât să-şi vândă scump pielea, dădu 
poruncă pedestrimii să se risipească îndată în luncă, pe rânduri 
cât mai multe, pe o mare adâncime, astfel ca duşmanul să 
întâmpine stăvili cât mai numeroase. 

Pentru a-şi îmbărbăta oamenii, se puse în fruntea unui trup de 
oaste şi ieşi în întâmpinarea potopului de cavaleri zburători. 
Primele rânduri ale vrăjmaşului fură secerate şi aruncate la 
pământ, cu coasele, furcile, prăjinile şi arcanele. Dar altele 
veneau valuri-valuri, din spate, ca dintr-un zăpor uriaş. In 
curând întreaga oaste orheiană fu potopită şi copleşită de 
vrăjmaşii îmbrăcaţi în fier. Glotaşii şedeau necilintiţi în calea 
puhoiului purtător de groază şi moarte, dar cădeau unul câte 
unul. 

Hâncu sărise pe un cal şi alerga de la un cap la altul al oştii 
sale, împărțind porunci şi sfaturi, îmbarbătându-şi oamenii şi 
dându-le el însuşi pilde de neînfricare şi vitejie. Dar, în vreme ce 
se îndrepta spre unul dintre trupurile sale de oaste greu 
încercate, fu înconjurat de o ceată de cinci cavaleri cuirasaţi. 
Dobori din şa cu spanga doi dintre ei, făcu faţă altora doi, dar 
primi din spate o lovitură de lance care-l dobori de pe cal, cu 
burta la pământ. Sări în picioare îndată, desprinse buzduganul 
de la cingătoare şi-l azvârli icnind în coiful legeiului ce-l 
despărţise de cal. Acesta se prăbuşi cu capul în jos sub burta 
calului pornit în galop, cu un picior prins în scară măturând 
pământul. Hâncu îşi trase jungherul de la brâu şi încercă să-l 
împlânte în pieptul calului unui lefegiu care voia să-l doboare, 
dar simţi fierul rece al unei lănci străpungându-i pântecul, se 
prăbuşi la pământ într-un lac de sânge şi nu mai ştiu nimic de el. 

În vreme ce oastea orheienilor trecea prin clipe de grea 
cumpănă, pe şesul din faţa Podului Roș, Lehaci în fruntea 
călăreţilor săi făcea sforţări deznădăjduite să frângă cercul de 
fier din jurul ei şi s-o scape de la o pieire ce părea de 
neînlăturat. Văzuse cu durere încă din zorii zilei, de pe dealul 
Bucium, cum s-a închis uriaşa capcană în care Korecky îl 
atrăsese pe sărmanul Hâncu. Şi-a dat seama îndată că nu mai 
poate fi vorba de a câştiga bătălia, căci aveau de înfruntat o 


putere copleşitoare, ci doar de a scăpa de la nimicire trupele 
orheiene, a se trage împreună cu ele în locuri ferite şi a se 
întoarce apoi fiecare de unde a venit. De aceea, hotărâse, 
împreună cu Alburel, să lovească şi să frângă, cu puteri unite, 
într-un singur loc, laţul de fier care se strângea în jurul gâtului 
lui Hâncu, să dea mâna cu orheienii lui şi, luptând în retragere, 
împreună cu ei, să iasă afară din capcană, astfel ca până la 
asfinţitul soarelui să fie înapoi în pădurile din jurul Buciumului şi 
Tomeştilor, urmând ca în timpul nopţii să răzbată fiecare, pe căi 
ocolite, la drumurile ce trebuiau să-i poarte înapoi acasă. 

După ce Lehaci a trimis poruncă lui Pepelea ca glotașii 
câmpulungeni să lase totul baltă la răsărit de laşi şi să se tragă 
îndată spre miazăzi, la Bucium, făcând un ocol prin Tomeşti, 
călărimea câmpulungeană porni în galop spre acel loc din şesul 
Bahluiului unde se auzea freamăt de luptă şi se vedeau nori de 
praf şi de fum. Au întâmpinat împotrivire înverşunată din partea 
regimentelor cuirasate ale lui Korecky încă de la primii paşi pe 
cari i-au făcut în luncă. Prin loviri cu puteri unite şi copleşitoare 
pe fâşii înguste, prin străpungeri adânci şi mişcări îndrăzneţe şi 
iscusite, dar, mai ales, prin jertfe grele, călăreţii moldoveni 
izbutiră ca până la prânzişor să-şi deschidă un drum, e drept 
cam îngust, dar care ajunsese până în apropiere de locul unde 
se desfăşura marea încleştare între orheieni şi lefegiii leşi. 

Alburel se întrecuse pe sine. Fără să-i pese de moarte, se 
arunca, în fruntea călăreţilor săi, acolo unde era primejdia mai 
mare, tăind cu sabia, doborând cu lancea si făcând gol în jurul 
său. El se dovedise viteaz şi mai înainte, la Borca şi Broşteni, 
când câmpulungenii se bătuseră, la ei acasă, cu leşii, dar aici, în 
bârlogul Moghiloaiei, se arătase mai viteaz şi mai neînfricat ca 
oricând. Numai că nu se bătea ca mai înainte, cu zâmbetul pe 
buze şi cu priviri senine, ci cu faţa întunecată şi ochii mistuiţi de 
un foc lăuntric. Oamenii săi simțeau că are ceva pe suflet, dar 
nu ştiau ce. Numai Lehaci ştia ce alean îi căzneşte sufletul şi 
trupul. Neamişul îşi spunea sieşi mereu: „Sărmanul Alburel, îşi 
caută singur moartea! Trebuie să-l păzesc!” Căuta să-l 
domolească şi să-l ferească, atâta cât îi era cu putinţa. Dar prea 
mult nu putea să-l ocrotească, deoarece Alburel era starostele 
călărimii, iar împrejurările prin cari treceau îl sileau să alerge 
acolo unde se ducea greul luptei şi unde era primejdia mai 
mare, ca să dea pilde vrednice de urmat de către oamenii săi. 


Toate au fost bune, numai că pe la mijlocul dimineţii 
câmpulungenii începură să bată pasul pe loc, căci Korecky, 
văzând că este ameninţat să i se sfarme capcana şi să i se 
smulgă prada, îşi înteţise mult loviturile. El izbea cu înverşunare 
sporită, din faţă şi de pe lături, strângându-şi vrăjmaşii 
necruţător, din toate părţile, ca un teasc răsucit din ce în ce mai 
mult. 

Lehaci, cari cârmuia lupta pentru despresurarea orheienilor, 
alerga, scăldat în sudori reci, de-a lungul şi de-a latul oştilor lui, 
îndemnând şi îmbărbătând oamenii, sfătuind căpitanii, trimițând 
întăriri acolo unde era nevoie şi pornind el însuşi, când dârzenia 
oştenilor se clătina, în fruntea cetelor, la izbeli şi tăieri. Dar, din 
păcate, mai mult decât să păstreze ceea ce câştigaseră, nu 
puteau înfăptui. După vreo trei ceasuri de străduinţe de a-şi 
deschide mai departe drum către Hâncu, neamişul hotărî să ţină 
sfat de război cu capii trupurilor de oaste de sub porunca sa. 
Trebuia găsit ceva care să le îngăduie a relua înaintarea şi a da 
mâna orheienilor, cari se aflau la o fugă de cal de dânşii. Dacă 
mai băteau mult pasul pe loc, teascul lui Korecky, care se 
strângea încet, dar fără contenire, i-ar fi strivit ca pe nişte 
ciorchini de strugure. 

Tocmai când sfatul de război era mai în toi, se auziră în 
apropiere, dinspre dealul Galata, tropote de cai, chiote, 
scrâşnete de săbii încrucişate, îndemnuri şi înjurături în limba 
cea dulce a moldovenilor. Căpitanii sparseră îndată sfatul şi se 
urcară în fugă pe o movilă din apropierea lor. Ceea ce văzură îi 
făcu să ţopăie de bucurie ca nişte copii şi să se îmbrăţişeze între 
ei: pe aripa stângă veneau dinspre Galata, lovind în leşi şi 
făcând gol în jurul lor, călăreţi moldoveni. Erau cei o mie de 
călăreţi orheieni ai căpitanului Răutu trimişi noaptea trecută de 
Hâncu, pe sub dealul Galata, spre Rufşeni şi Copou, pentru a 
împresura laşii pe la apus. 

In curând, călăreţii orheieni deteră mâna cu câmpulungenii. 
Căpitanul Răutu povesti lui Lehaci cum se face că s-au întâlnit: 

Incă din timpul nopţii, când trecea pe sub dealul Galata, spre 
Rufşeni şi Copou şi a auzit foieli de oameni şi nechezături de cal 
în pădurea de pe deal, şi-a dat seama că e ceva şubred în lupta 
care începuse în crucea nopţii, la cererea stăruitoare a lui 
Hâncu. El şi-a văzut însă de treabă şi a mers mai departe acolo 
unde i se poruncise, mai ales că cei pe care îi simţise în coasta 


sa, nu l-au supărat cu nimic. După ce a ajuns la Copou şi a aflat 
de la ţărani că oştile de lefegii de la Târgul Frumos şi Hârlău 
trecuseră, cu o săptămână înainte, prin satul lor și făcuseră 
tabără în laşi şi prin împrejurările târgului de scaun, Răutu şi-a 
dai seama că Korecky l-a dus de nas pe Hâncu şi că deci locul 
călăreţilor orheieni este pe câmpul de bătaie din şesul Bahluiului 
şi nu prin curţile ţăranilor din Copou. De aceea a hotarât să facă 
îndată cale întoarsă şi să sară în ajutorul fraţilor săi orheieni. 
Când a ajuns în lunca Bahluiului şi a văzut vânzoleala din locul 
unde se băteau leşii şi călăreţii lui Lehaci, a crezut că acolo e 
temeiul luptei şi într-acolo trebuie să se îndrepte. Aşa se face că 
acum îşi strâng bucuroşi mâinile. 

Cu oşti de două ori mai numeroase decât avuseseră înainte 
de a se întâlni, călăreţii orheieni şi câmpulungeni porniră la 
navală împotriva lefegiilor cari îl împresuraseră pe Hâncu şi, 
după mai puţin de un ceas de luptă, dădură mâna cu pedestraşii 
orheieni. Deşi se prăpădiseră mai bine de jumătate dintre ei, iar 
căpitanul lor zăcea fără cunoştinţă, rănit de moarte, glotaşii nu 
înclinară steagul şi se bătură neiînfricaţi şi neclintiţi până în clipa 
despresurării lor, 

Pe sărmanul Hâncu l-au găsit întins pe o targă, într-o viroagă, 
vegheat şi îngrijit de vistavoiul său. Avea fierbinţeli mari şi 
aiurea. Când l-a văzut pe Lehaci l-a privit lung, părând că-l 
recunoaşte şi îi cere iertare. Neamişul l-a sărutat înlăcrimat pe 
obraz, ştiind că se va prăpădi, căci cei cu maţele străpunse se 
sting de arşiţi şi de aprinderea sângelui. 

După ce şi-au ridicat răniții şi şi-au îngropat morţii, glotaşii 
orheieni, împreună cu călăreţii cari le aduseseră mântuirea, au 
pornit înapoi spre Cetăţuia şi Bucium. Dar reîntoarcerea lor n-a 
fost o preumblare plăcută, ci o necontenită luptă, căci erau loviți 
din trei părţi de cavalerii cuirasaţi ai lui Korecky care se căzneau 
cu înverşunare să-i strângă în teasc şi să-i sfarme oscior cu 
oscior. Lovitura cea mai puternică au primit-o spre seară, când 
lefegiii au văzut că ostile răsculaților, cari luptau în retragere cu 
iscusinţă, le scapă printre degete şi se afundă în pădurile de 
stejar de la miazăzi de laşi, unde puteau fi cu greu urmărite, 
chiar şi în nopţi cu lună plină. Korecky s-a folosit de cele mai 
bune regimente cuirasate pe care le avea la îndemână. Şi de 
data aceasta, aripa stângă, aflata în calea furtunilor de fier ce 
porneau de pe dealul Galata, a fost cea mai greu lovită. Călăreţii 


câmpulungeni, cari se băteau în dreapta, au sărit în ajutor şi au 
izbutit să-i pună pe fugă pe leşi, împiedicându-i astfel să taie şi 
să zăvorască drumul de retragere al oştilor răsculaților. 

Cu acest prilej căzu greu rănit iubitul şi viteazul căpitan 
câmpulungean Alburel. El călărea împreună cu Lehaci, în fruntea 
trupurilor de oaste ce puseseră pe fugă pe lefegii, când, 
depărtându-se mai mult decât trebuia de oştenii lor, au fost 
înconjurați de o ceată de călăreţi înzăuzaţi leşi. Neamişul şi 
meşterul zugrav se repeziră spre lefegii cu săbiile scoase şi cu 
caii în două picioare, ca să-şi deschidă drum înapoi, spre 
oamenii lor, care se apropiau de ei în galop. Un husar leah ţâşni 
din spate spre Lehaci, încercând să-l străpungă cu lancea. 
Alburel îi taie însă calea şi-l dobori din şa, dar se prăbuşi şi el la 
pământ, lovit, din coastă, cu lancea în tâmplă, de către un alt 
husar, aflat în dreapta sa. Tocmai atunci sosiră din urmă 
călăreţii câmpulungeni, cari culcară la pământ ceata de lefegii 
şi-şi despresurară căpitanii. 

Alburel zăcea în nesimţire, în braţele lui Lehaci, care sărise în 
ajutorul lui. Avea o rană cât un bănuţ de mică la tâmpla dreaptă. 
l-au spălat-o îndată cu rachiu tare, i-au oblojit-o cu scamă unsă 
cu alifie de pătlagină şi i-au strâns-o în feşi curate. Deşi rana 
părea uşoară şi nu sângera aproape deloc, nemişul era alb ca 
varul, fiindcă îşi dădea seama că viaţa bunului său prieten şi 
tovarăş de luptă era ameninţată, loviturile la tâmplă fiind cât se 
poate de primejdioase. Cu ajutorul oştenilor săi făcu o targă din 
lemn de corn, o acoperi cu frunziş, îl aşeză deasupra ei pe 
Alburel, care zăcea mea în nesimţire, şi atârnând-o între doi cai, 
porni cu dragul său prieten şi cu întreaga sa oaste, spre padurea 
Bucium. Acum, după ce izgoniseră pe cei ce voiau să le 
zădărnicească retragerea, nu-i mai despărţeau decât puţine 
ceasuri de locul unde puteau să se odihnească un pic şi să-şi 
îngrijească răniții. 

Când se întunecase de-a binelea, armia răsculaților se afla în 
adâncul pădurilor de la miazăzi de laşi. Orheienii s-au tras către 
şleaul Ţuţorei pentru a trece Prutul şi a se îndrepta spre locurile 
lor de baştină 

Câmpulungenii s-au tras, la rândul lor, în aceeaşi noapte, pe 
drumuri ocolite, către Târgul Frumos, pentru ca de acolo, 
urmând şleaul Paşcanilor şi al Fălticenilor, să se întoarne în 
neînfrânta ţară a zimbrilor. 


XXXIII 


Chervanul merge cu coviltirul strâns, pentru ca soarele să 
încălzească obrajii reci şi palizi ai rănitului. E atât de multă viaţa, 
în această zi luminoasă de mai, în jurul lui, şi atât de puţină pe 
faţa sa de băieţandru, adumbrită de aripile morţii! Lunca 
Siretului răsună de cântecele cintezelor şi al mierlelor, de 
strigătele pitpalacilor şi de zumzetul albinelor şi bondarilor, iar 
văzduhul, săgetat de lunecarea rândunelelor şi lăstunilor, sfâşiat 
de iureşul sitarilor, străpuns de suliţele craiului tăriilor şi răscolit 
de clocotul vieţii, freamătă prelung, ca un bucium, și cheamă la 
trăire. Dar el aude numai zvonul de bronz, dulce şi moleşitor, 
îmbierile toropitoare, cântecul înşelător de rusalcă, ispitirile de 
ştimă ale morţii. Doarme somnul lui cel adânc, întrerupt arareori 
de răstimpuri scurte de trezie. Doarme un somn fără vise, căci 
faţa lui de serafim nu se învolburează, nările lui subţiri nu 
zvâcnesc, pleoapele sale străvezii nu se clintesc, buzele sale 
încondeiate nu se frământă, chipul său de înger e senin şi tihnit. 
Doar fruntea îi este încrâncenată de strânsoarea feşilor înfiorate 
cu un boboc de răsură. Acolo, sub petalele însângerate, 
îmboboceşte neantul, nefiinta, somnul cel fără de zbucium şi 
fără de liman. 

Privindu-l, Dafina îşi spune, zdrobită de durere, că bunul şi 
vechiul ei prieten e pe cale să părăsească lumea această 
neîncăpătoare pentru un suflet atât de mare ca al său. Ea a 
îngrijit mulţi răniţi, pe vremuri, în timpul răzmeriţei. Cei cu 
lovituri sângerânde la tâmpla, cari cad în leşinuri adânci, 
curmate de treziri scurte şi netulburate de dureri, nu mai au 
scăpare... 

Dar Oiţa nu ştie de asta. Nici nu presimte. Nici nu vrea să-şi 
închipuie. Nici să bănuiască macar. 

Alungă orice gând întunecat. Sugrumă orice temere. Ucide în 
faşă orice spaimă. Se înverşunează în nădejdi luminoase. Se 
îndârjeşte în rugi fierbinţi şi nesfârşite. 


Numai puhoiul de lacrimi nu-l poale stăvili. Numai suspinele 
nu le poate stăpâni. Nici zbuciumul pieptului. Nici zvârcolirile 
inimii. 

Ochii i-au rămas pironiţi pe faţa lui neprihănită şi senină de 
arhanghel blând şi sfios. Pândește cu priviri încordate orice 
zvâcmre a vieţii gata s-o încălzească la focul ochilor ei, s-o aţâţe 
şi s-o învăpăieze cu vâlvătăile inimii sale. l-ar picura în vine, 
până la ultimul dram sângele ei fierbinte, ca să i-l învioreze pe al 
său şi să-i îmbujoreze obrajii. l-ar da sufletul ei, ca să-l ţintuiască 
pe al lui în trup. 

l-ar da zilele sale de femeie tânără, ca să i le prelungească pe 
ale lui şi ca să-şi plătească datoria faţă de el. Căci ea l-a împins 
pe marginea genunei. 

Il aude pe vizitiu oftând şi spunând ca pentru sine: „Acum se 
hodineşte. S-a bătut ea un zmeu! Mai vitejeşte decât toţi! Dar l- 
au doborât tâlharii. Ca pe mulţi dintre câmpulungenii noştri. Ca 
şi pe bieţii orheieni. Oh, dacă nu era vânzare! Dacă nu ne 
vindea un mişel, o iudă!“ Dar ea, deşi ştie că a fost mare prăpăd 
pe şesul Bahluiului, nu crede că el a căzut din vrerea ursitei sau 
a vrăjmaşului. Ea crede că dânsul şi-a căutat singur izbăvirea de 
suferinţă, tihna cea fără sfârşit. lar la asta, ea, cu văicărelile şi 
neghiobia ei l-a împins! 

Dinspre Lespezi se aude larmă de omenet, tropote de cal şi 
zăngănit de arme. Dafina tresare. Acolo e bărbatu- său cu 
oamenii lui cari se bat pentru a chezăşui oştii ţărăneşti tragerea 
spre munţi. Dincolo de Dolhasca, pe şleaul Fălticenilor, Pepelea 
deschide, cu săbiile şi cu ţapinile glotaşilor săi, drum spre apa 
Moldovei şi spre porţile neînfrântei cetăţi de cremene a 
câmpulungenilor. : 

Soarele pogoară cătră munţi. Incep alintările zefirului şi 
boarea răcoroasă a înserării. Oiţa priveşte cu ochi neclintiţi spre 
flăcăiandrul cel adormit. O, doamne, îşi mişcă pleoapele! lată-l 
că deschide ochii săi mai albaştri decât cerul acesta senin de 
mai. O descoperă, şi faţa i se face şi mai luminoasă şi 
neprihănită. Un zâmbet sfios îi înfloreşte pe buze, desvelindu-i 
dinţii săi albi şi sclipitori. O priveşte cu ochii învăpăiaţi de dor şi 
dragostea şi, ca întotdeauna, îi vorbeşte nu prin cuvinte, căci 
între ei s-a statornicit, încă din clipa când s-au cunoscut, un grai 
mult mai limpede, mai bogat şi mai deschis decât cel al buzelor, 
graiul ochilor. „O, tu eşti, draga mea? În sfârşit, suntem din nou 


împreună. Ce greu mi-a fost. lad a fost. Ce nesăbuinţă. Nebunie 
curată! Cum aş putea trăi fără tine? Cum aş putea să te scot din 
viaţa mea? Cum mi-aş putea păstra mintea întreagă, fără a avea 
măcar nădejdea de a te vedea şi auzi cândva? Cum aş putea 
izgoni în negura uitării chipul tău de zână, luceferii aceştia 
neasemuiţi, zâmbetul acesta de crăiasă? Aşa-i c-am fost nebun? 
Nu, tu nu eşti vinovată cu nimic! Nu tu m-ai împins la hotărârea 
mea nesăbuită. Dealtfel să ştii că nu ai „suflet bolnav! Ai suflet 
neobişnuit: suflet mare, nobil, gata de jertfă, de a se dărui, de a 
se frânge ca o pâine caldă şi a se împărtăşi lumii întregii...“ 

Oiţa îl priveşte cu dragoste de fecioară şi duioşie de mamă, ca 
precistele zugrăvite de el, înţelege tot ce-i spun ochii lui de copil 
mare şi-i răspunde, tot în graiul lor tainic, că nu se mai 
ruşinează de dragostea ei pentru dânsul. Da, îl iubeşte curat şi 
cu adevărat, aşa cum îl iubeşte şi pe Pepelea, şi pe maica ei, şi 
pe taică-său, şi pe Dafina, şi pe Lehaci şi pe toţi muntenii 
aceştia cari-şi varsă sângele pentru neatârnarea Ţării Româneşti 
a Moldovei, aşa după cum îşi iubeşte casa în care s-a născut şi 
tot ce o înconjoară, însufleţit şi neînsufleţit, aşa după cum 
iubeşte munţii, pădurile, apele, ţara ei dragă, Câmpulungul, aşa 
după cum semenii ei, oamenii, iubesc tot ceea ce face parte din 
viaţa lor de toate zilele, de ieri, de astăzi şi de mâine. Da, o 
spune deschis, iubeşte, iubeşte, căci ăsta-i omul: iubire. Da. 
Omul e iubire! 

Alburel înţelege totul şi e fericit că iubeşte, adică e om cu 
adevărat, şi că iubeşte o fiinţă minunată ca aceea care-l 
priveşte drăgăstos şi revarsă asupra lui torentul inimii sale pline 
de iubire. E fericit şi simte o dorinţă copleşitoare de trăire, o 
sete arzătoare de viaţă. Da, acum vrea să trăiască să trăiască la 
nesfârşit, alături de făptura aceasta fermecătoare şi bună, care 
este sensul însăşi al vieţii sale! Acum viaţa i se pare din nou 
vrednică a fi trăită. 

Fericirea ce-l încearcă pe Alburel este aşa de mare şi atât de 
copleşitoare, îl îmbată şi îl toropeşte atât de mult, încât el 
adoarme cu zâmbetul pe buze. Şi cu ochii deschişi. 

Oiţa îi zâmbeşte mai departe şi-l priveşte cu dragoste şi 
duioşie nesfârşită. Nici ea, nici el nu-şi dau seama că somnul lui 
e somnul cel fără sfârşit. 


XXXIV 


Amiaza aceea de vară era înăbuşitoare, si boierii cei buhăiţi şi 
bărboşi din convoiul de prinşi erau leoarcă de sudoare. De mult 
nu mai fuseseră asemenea călduri prin părţile Hârlâului. Dinspre 
câmpul de bătaie veneau duhori de leşuri împuţite şi de baligă 
încinsă. Cu o zi în urmă, adică în a treia zi a lui August al leatului 
1616, fusese mare prăpăd pe câmpia de la Drăcşani. Fusese o zi 
cumplit de jalnică pentru Elisaveta Moghilă şi Samuel Korecki. 
Skendrr, iscusitul paşă al Silistrei, trimis de către padişah ca sa 
pună capăt domniei Moghileştilor şi dominaţiei poloneze în 
Moldova, prefăcuse în praf şi pulbere armia leşească de lefegii a 
ginerelui Moghiloaiei. 

Acum Elisaveta, frate-sau şi întregul divan se îndreptau 
străjuiţi de călăreţi moldoveni, spre Hârlău, unde îi aştepta noul 
domn al Moldovei, Radu-Mihnea-vodă. Din rândul prinşilor lipsea 
primul sfetnic a lui Alexandru-vodă şi al doamem Elisaveta, 
boierul Nistor Ureche care, înţelept ca întotdeauna, fugise din 
vreme la Hotin, căci nu avusese niciun fel de încredere în 
uşuratecul şi îngâmfatul Samuul Korecki care nu călca nici pe 
departe pe urmele strălucitului căpitan de oşti ce fusese 
cumnatul sau, răposatul cneaz Viszienwiecki. Moghiloaia mergea 
împreună cu frate-său, în chervanul din capul convoiului. Fiu- 
său, Alexandru-vodă, şi ginerele său, Korecki, fiind socotiți a fi 
prada sultanului, rămăseseră în seama lui Skender-paşa. 
Feciorul ei cel mic, Bogdan, mergea ceva mai înapoi, împreună 
cu unchiul său, Nicoară Prăjescu. 

Doamna sta pe gânduri lângă frate-său Toma, care nu scotea 
nici el vreo vorbă. Ziua ce trecuse fusese cea mai neagră zi din 
viaţa ei. Nu numai pentru faptul că îi adusese dezastrul ce puse 
capăt domniei Moghileştilor în Moldova şi îi aruncase în robie 
feciorul şi ginerele, dar şi pentru că îi adusese cea mai mare 
înjosire prin care poată să treacă o femeie. Se gândea cu scârbă 
şi cu groază la clipele acelea cumplite. In vreme ce ea încerca 
să scape cu fuga, împreună cu fiu-său Bogdan, frate-său Toma, 
Nicoară Prăjescu şi câţiva oşteni din straja domnească, fusese 
ajunsă din urmă de un pilc de spahii. Fără să ţină seama că au 


în faţă o femeie de neam mare, fără să se sfiască de copilul şi 
fratele ei, au răstignit-o pe iarbă, după ce i-au smuls veşmintele 
de pe ea, şi au ruşinat-o unul după altul. Erau vreo douăzeci, dar 
n-au izbutit s-o necinstească decât o jumătate dintre ei, căci 
spre norocul său, a sosit un agă care a scos-o din mâinile 
siluitorilor şi a luat-o cu sine. 

Aga Selim s-a purtat domneşte cu ea şi, pe timpul nopţii, a 
adăpostit-o în cortul lui. Bineînţeles, ca orice oştean care nu 
avusese de multă vreme femeie lângă sine, şi-a luat ce i se 
cuvenea ca gazdă. Şi tocmai asta a fost marele ei noroc, care îi 
poate schimba din nou soarta: aga a plăcut-o mult ca femeie, 
chiar s-a îndrăgostit de dânsa, după părerea ei, şi i-a propus s-o 
ia în haremul lui din Stambul, ca nevastă legiuită, după toate 
rânduielile Coranului. 

Nădejdile avântate pe care i le-a trezit acest mărinimos agă, 
om distins, bogat şi încă în putere, curajul pe care i l-a dat 
această fericită întorsătură a roții norocului şi toate gândurile 
legate de ea îi luminaseră faţa şi îi umpluseră ochii de atâta 
bucurie, încât Toma o întrebă mirat şi cu ironie în glas: 

— Ce-i cu tine, surioară? Văd că eşti aşa de radioasă, încât îmi 
vine a crede că te afli într-o caleașcă aurită, sărbătorind o mare 
victorie! 

— Radioasă nu sunt încă, dar optimistă, da, răspunse 
Elisaveta zâmbid. Incă o dată norocul meu proverbial mă scoate 
din încurcătură. 

Toma holbă ochii la ea. 

— Ai înnebunit?! Despre ce fel de noroc mai poate fi vorba 
acum, când am pierdut totul, chiar şi onoarea? 

Elisaveta continuă să zâmbească misterios: 

— Până aseară gândeam şi eu ca tine. Începând de azi 
dimineaţă însă, gândesc cu totul altfel. 

— Dar ce dracul s-a întâmplat astă-noaple? 

— Ehei, noaptea se scrie istorie! 

— Ce „istorie” puteai scrie pe o mână de paie cu un agă 
cărunt şi buhăit? 

— Ehei, acest „agă cărunt şi buhăit” este unul dintre cei mai 
bogaţi oameni din Stambul şi are mare trecere pe lângă 
padișah.. 

— Şi ce legătură are asta cu tine şi cu istoria? 


— Ăsta-i primul bulgăre de zăpadă ce se va rostogoli şi va 
dezlănţui avalanşa norocului meu nedesminţit şi al măreției sale 
de nezdruncinat. 

Nemeşul o privi cu milă şi dezgust: 

— Eşti la fel ca jucătorul decavat cari a găsit un bănuţ de 
aramă pe fundul buzunarului şi crede nebuneşte câ-şi va reface 
cu ajutorul lui întreaga sa avere pierdută într-o noapte de 
nenoroc şi viciu... 

— Dacă nu vrei să m-asculţi! 

— Poftim, te ascult: în ce fel o să rostogolească amantul tău 
de o noapte avalanşa „proverbialului tău noroc”? 

— În felul în care o poate face un om influent şi putred de 
bogat pentru o femeie de care s-a îndrăgostit! 

Nemeşul izbucni în hohote de râs: 

— S-a îndrăgostit de tine! Ha, ha, ha! Peste noapte! Ha, ha, 
ha! De una ca tine! 

Elisaveta îl întrerupse indignată: 

— De ce râzi ca un dement? 

— Ai dreptate: ar trebui să plâng. Să-ti plâng de milă. Dai n-o 
fac, pentru că ştiu că, uneori, femeile se cam ţicnesc după 
anume vârstă... 

— Eşti un porc. Eu am ramas şi voi rămâne mereu tânără! Şi 
nu-s ţicnită câtuşi de puţin! Ti-am spus purul adevăr: s-a 
îndrăgostit lulea de mine, m-a cerut de nevastă şi m-a rugat să-l 
urmez la haremul său din Stambul. 

— Nu cumva vrea să te facă favorita lui? 

— Nu mă îndoiesc o clipa că o va face! O femeie ca mine... 

— Nici eu nu mă îndoiesc... că te-ai scrântit la cap. Pesemne 
că din cauza dezastrului de ieri. 

— Scrântit la cap eşti tu! Află că mi-a spus că nu poate trăi 
fără mine şi m-a rugat în genunchi să-l urmez la Stambul! 

— Vei fi având tu meşteşugul şi vrăjile tale, nu zic ba! Dar să 
ştii că îndată ce-i va trece nebunia şi va da cu ochii de codanele 
lui din harem, te va azvârili la gunoi şi vei avea soarta cadânelor 
căzute în dizgrație: vei deveni roaba care va căra ţucalul cu 
murdării al suratelor. 

— Eşti un prost. Află că s-a jurat că o să-mi refacă viaţa şi 
slava nu numai mie, ci şi odraslelor mele domneşti. Pentru 
început, îndată ce vom sosi la Constantinopol, Alexandru şi 


Bogdan vor primi rangul de capugi-başa, într-un regiment de 
topraklii. Bineînţeles, cu condiţia ca să se turcească... 

Toma rămase ca trăsnit. 

— Cum?! Vrei să-i turceşti?! mugi el surd. 

— De ce nu! Vreau să le dau iarba fiarelor care să le deschidă 
porţile ferecate ale înaltelor dregătorii turceşti, răspunse liniştită 
pioasa catolică şi ilustra corespondentă a papei Borghese. 

— Şi nu ţi-e ruşine de lume, de creştinătate?! 

— Nu-mi pasă de ce vorbeşte lumea despre mine! 

— Nici despre ceea ce se va scrie, după moartea ta, în 
hronice?! 

— Ţi-am mai spus: eu trăiesc de dragul vieţii, nu de dragul 
lumii sau al istoriei! 

Toma o privi în miezul ochilor cu dispreţ şi-i vorbi plin de 
sarcasm: 

— Dacă toanele sau gluma proastă a destinului te-a aruncat 
în istorie, atunci trebuie să ţii seama de ea. Altminteri, istoria se 
va răzbuna cumplit pe tine: vei fi pururea batjocorită; copiilor, 
nepoților, strănepoţilor şi stră-strănepoţilor tăi le va fi ruşine că 
se trag din tine, iar neamului tău îi va fi silă de tine! 

Elisaveta zâmbi cinic: 

— Toate astea au să mă lase rece, pentru ca eu o să fiu de 
mult gheaţă ori ţărână. 

Toma îi spuse cutremurat de indignare şi dezgust: 

— Până acum credeam că nenorocirea vieţii tale a fost 
îngâmfarea, ambiția ta nemăsurată. Acum îmi dau seama însă 
că un altfel de cancer te-a ros pe dinăuntru şi ţi-a adus ruina: 
egoismul tău monstruos. 

— Eu egoistă?! Aşa vorbeşti tu despre acea care te-a dus în 
spinare o viaţă întreagă? 

Toma dădu frâu liber revoltei şi dispreţului pe cari tirania 
surorii sale mai mari le zăgăzuiseră atâta amar de vreme: 

— Aşa vorbesc! Eşti înspăimântător de egoistă. Ai întrecut 
chiar şi fiarele sălbatice, căci ţi-ai devorat proprii tăi pui, pe cari 
i-ai jertfit ţelurilor tale egoiste. Pe toţi cei din jurul tău, pe o rază 
de o sută de poştii, i-ai mâncat fripţi: ţi-ai trimis pe lumea 
cealaltă sau în robie feciorii, ţi-ai lăsat fetele vădane, curăţându- 
ţi, unul câte unul, ginerii; ţi-ai ucis cumnatul, ţi-ai prefăcut în 
slugă fratele: ai scăldat în sânge, opt ani de-a rândul, întreaga 
Moldova: ai jefuit, ai împilat şi ai nefericit milioane de oameni; ai 


înfometat şi ai ucis mulţimi de copii nevinovaţi! Toate astea le-ai 
făcut numai de dragul proprii tale fiinţe, singura pe care o 
iubeşti şi căreia îi recunoşti dreptul la viaţă! Oamenii de teapa 
ta sunt o pacoste, o primejdie permanentă pentru obşte, căci 
sunt de un egoism atât de monstruos, încât ar fi în stare să dea 
foc lumii întregi pentru a-şi dezmorţi mâinile, dacă crivățul i-ar 
surprinde undeva, într-un pustiu de gheaţă... Mi-e scârbă de 
tine! Mi-e ruşine că sunt frate cu tine! Plec, căci mi-e greață să 
te mai privesc sau să te mai simt în preajma mea! 

Nemeşul Toma sări din chervan, fără s-o învrednicească pe 
soră-sa măcar cu o privire, şi o porni năuc spre coada 
convoiului, scuipând cu scârbă în urma sa. 


XXXV 


În dimineaţa aceea de sfârşit de vară, fruntea de cremene a 
Giumălăului strălucea ca o diademă crăiască, pe care Oiţa o 
privea fermecată, de pe prispa casei părinteşti. Dar strălucirea 
şi farmecul ce-i veneau dinspre zări păleau pe lânga acelea ce-i 
veneau din inimă: astăzi simţise pentru întâia oară vădindu-se în 
sân acea minune vie pe care ea o aştepta, în fiece zi, de zece 
ani în şir. Fiecare mişcare, fiecare zvâcnire a pruncului îi înfiora 
trupul şi o umplea de o bucurie fără margini. 

Acum avea din nou în inimă, ca pe vremea când trăia 
neuitatul Alburel, două iubiri copleşitoare, cari îi umpleau 
simţirea şi îi înălţau sufletul. 

Când Pepelea veni în tindă ea nu-i vorbi nimic despre 
minunea cea mult aşteptată. Era aşa de tulburata, încât n-avu 
puterea s-o facă. 

— Ai auzit vestea cea mare? o întrebă bărbatu-său, după ce 
se aşezase pc scaun lângă ea, dornic să taifăsuiască un pic cu 
dânsa, căci fusese cu plutele la Piatra şi lipsise aproape o 
săptămână de acasă. 


— Veşti am auzit eu destule, în lipsa ta, căci am stat la 
palavre cu vecinele, dar niciuna nu mi-a părut mai de doamne- 
ajută. 

— Asta-i o veste vrednică de a fi ascultată: am scăpat de 
Moghiloaia şi de toată haita de nemernici din jurul ei. Bine că s-a 
dus pe copcă, ticăloasa, că mult rău ne-a mai făcut, nouă, 
câmpulungenilor, şi tuturor moldovenilor. 

— Să-i fie de bine! Urmele răutăţii ei le am însemnate pe trup, 
zise Oiţa pipăindu-şi locul unde plumbul zbirilor Moghiloaiei îi 
străpunsese coşul pieptului, cu opt ani îi urmă. 

— Mi-e tare teamă c-am scăpat de dracul şi am da peste tat- 
so! zise Pepelea înciudat. 

— Da cine i-a luat locul? 

— Radu-Mihnea-vodă, zis „omnul turcesc”, o veche slugă a 
turcului, care a fost până acum de trei ori domn în Ţara 
Românească. 

— Păi de ce a fost nevoie să fie pus în scaun de trei ori? 

— De rău ce este: n-apuca sultanul să-l pună bine în scaun, că 
românii îi şi făceau bocceaua şi-l trimeteau îndărăt la Țarigrad. 

Oiţa zise cu obidă în glas: 

— Atunci nu ne putem aştepta la nimic bun din partea lui. 

Pepelea răspunse privind în gol. 

— Câtă vreme vor mai fi domni şi ciocoi, câtă vreme trântorii 
vor cârmui vrednicii, nu ne putem aştepta la lucruri bune pentru 
noroade. 

— Păi de când e lumea domnii şi boierii cârmuiesc ţările. Aşa 
o fi rânduiala Celui-de-sus. 

— Rânduiala asta strâmbă e făcută de om, nu de Dumnezeu. 
E făcută de cei puţini, mari şi tari, împotriva celor mulţi, mici şi 
slabi. Dar pot fi statornicite şi alte rânduieli. 

— Cari anume? 

— De pildă, rânduiala vrednicilor împotriva trântorilor. 

— N-am auzit de aşa ceva. Cum îi spune? 

— Inţelepţii şi cărturarii au botezat această rânduială, această 
ocârmuire, cu un cuvânt latinesc. El îmi stă pe buze, dar nu-mi 
vine în minte, căci deşi se spune că graiul lătinesc seamănă cu 
al nostru, eu n-am habar de el. Dar dacă i-am uitat numele, n- 
am uitat ce este. lar ăsta e lucrul cel mai de seamă, căci pe 
mine nu mă priveşte cum îi spune, ci ce este această ocârmuire, 
iar ea este un fel de lucru obştesc (pe limba latinească, 


chiar „lucru obştesc" îi spune), adică un lucru de folos pentru 
toată lumea, deci voit de toată lumea. 

Oiţa băgă de seamă: 

— Dacă e aşa cum îi spune numele, adică e lucru de folos 
pentru toată lumea, atunci ocârmuirea asta e dreaptă şi e bună. 
Numai ca ma îndoiesc că o să-apuc să văd aşa ceva în Moldova 
noastră. 

— O s-ajungem, dacă vom lupta pentru asta! 

Oiţa îl privi încruntată: 

— Ce să mai lupti, bădie, nu ţi-s de-ajuns zece ani de luptă? Ai 
fost în două răscoale şi în patru războaie, ai stat cu capul în 
ştreang şi cu mădularele în obezi, ai rupt nouăzeci şi nouă de 
opinci străbătând ţările române în lung şi în lat şi ţi-ai lăsat 
nevasta singurică nouă din cei zece ani de căsnicie cu ea! Nu ți- 
e destul?! 

— Ai dreptate, răspunse Pepelea moale, dar eu nu m-am 
gândit la lupta cu sabia sau cu tapina. M-am gândit la o altfel de 
luptă, acum, când toată lumea este istovită şi sătulă de vărsare 
de sânge. 

— La ce fel de luptă te-ai gândit? 

— La o luptă în care să folosesc vechea mea armă: hazul. 

— Cum s-ar spune, acum te mulţumeşti doar să faci haz de 
necaz. 

— Chiar aşa! E tot ce mai pot face. Deocamdată, bineînţeles. 

— Şi mai târziu? 

— Mai târziu o s-o iau din nou de la capăt. 

Oiţa oftă: 

— La ce bun? 

— Pentru fericirea oamenilor şi a noastră. 

— Noi doi n-o să fim fericiţi niciodată, fiindcă tu nu te gândeşti 
la fericirea ta şi a mea, ci la fericirea altora. 

— Păi tocmai asta ne face fericiţi cu adevărat. 

Oita îl privi nedumerită: 

— Pentru ce? 

— Pentru că nu există fericire mai mare, pentru un om 
adevărat, decât fericirea de a ferici pe alţii, fericirea de a 
răspândi fericirea în lume. Este soiul cel mai înalt, cel mai ales 
de fericire, este fericirea celor aleşi, spuse Pepelea cu 
înflăcărare în glas. 


Oiţa zâmbi plăcut mişcată de răspuns, dar cu o umbră de 
îndoiala în priviri. ÎI întrebă: 

— Şi crezi că oamenii vor fi vreodată fericiţi? 

— Vor fi din ce în ce mai fericiţi, pentru că puterea, harul lor 
cel mare, care este cugetul, înţelepciunea, îi va ajuta mereu să 
găsească mai binele. 

— Bun, acum te-am înţeles: fericirea oamenilor e cu putinţă şi 
face să lupti pentru ea. Dar ia spune-mi, te-ai gândit vreodată că 
există un soi de fericire tot aşa de ales ca „fericirea de a ferici 
pe altul” şi care seamănă ca două picături de apă cu ea? 

— Care anume? 

— Ghici! 

— Spune tu! 

Oiţa îl privi lung şi cu înţeles; 

— Fericirea de a creşte copii! 

Pepelea însă nu pricepu despre ce-i vorba şi spuse: 

— Ai dreptate: e o fericire la care râvnim de mult şi pe care o 
aşteptăm cu nerăbdare. 

Oiţa îi sări de gât, îl sărută şi-i spuse cu glasul sugrumat de 
plâns, în timp ce-şi mângâia pântecul ; 

— lat-o, a sosit... 

Pepelea rămase câteva clipe fără sânge în obraz şi fără grai, 
apoi se lumină şi se îmbujoră la faţă şi îşi ridică nevasta, ca pe 
un fulg, în braţe, potopindu-i gura cu sărutări şi lacrimi de 
fericire. 

Într-un târziu îi spuse: 

— Tare aş vrea să fie băiat! 

— De ce? Nu-ţi plac fetele? 

— Ba da, îmi plac chiar mai mult decât băieţii. Dar eu aş vrea 
să am un băiat, pentru ca să nu se stingă, odată cu mine, 
neamul meu de români teferi care cred în măreţia omului şi care 
să ducă mai departe faima bărbaţilor, din ţara noastră, din 
neînfrânta Ţară a Zimbrilor. 


